
Întimplarea m-a făcut ca, din 
copilărie încă, să cunosc poporul 
românesc în cruciş și-n curmeziș. 


M. Eminescu 


Argument 


Ziua de 15 ianuarie va fi totdeauna asociată pe ca- 
lendarul inimilor româneşti de aniversarea nașterii lui 
Eminescu în Botoșani, la mijlocul veacului trecut. La 
fel noaptea de 15 către 16 iunie, cînd, în 1889, el a în- 
chis ochii pentru de-a pururi, într-o apăsătoare graţie 
care de cîţiva ani nu mai putea fi disciplinată de voinţă. 

În socoata timpului istoric, la Botoșani a răsărit şi la 
Ipotești s-au desfăşurat parabola copilăriei, primele ui- 
miri şi întîia iubire a poetului în depărtate nopți side- 
fate şi în zile cu patru răsărituri de soare. La Bucureşti, 
în al treizeci şi nouălea an de viaţă, inima lui Eminescu 
a încetat să bată, osemintele lui înhumându-se la cimi- 
tirul Bellu. Sînt morminte care, fără istorie, se închid 
repede și pe care dansează uitarea ; sînt însă altele pu- 
ruri deschise regretelor, admiraţiei şi pelerinajelor, iar 
mormântul lui Eminescu se așază printre ele. 

Poporul român se mândrește şi din mileniu în mileniu 
se va mândri tot mai mult cu opera lui Eminescu, creată 
cu măiestrie, iubire de țară, de umanitate şi frumos, 
admirată de milioane de cititori din patria noastră și de 
iubitorii de literatură din lumea întreagă. Prin Emi- 
nescu, tradus astăzi în 58 de limbi și graiuri, poezia 
românească a intrat triumfal în patrimoniul universal 
cu capodopere ce s-au adăugat la comoara scrierilor 
lumii. Cititor pelerin epopeilor lui Omer, odelor şi epis- 
tolelor lui Horaţiu, cântecelor lui Firdusi, baladelor și 
meditaţiilor lui Schiller, Victor Hugo, Goethe, eposu- 

lui naţional şi doinelor lui Vasile Alecsandri — Emi- 
nescu s-a înălţat prin sine astral în setea de a risipi li- 
rism recreat inefabil în substanţă. 

Nativ şi în grad superior, Eminescu a stăpînit facul- 
tățile marilor personalități : judecată profundă perfec- 
ționată prin practica filozofiei, curiozitatea spiritului, 
viziune cutezătoare şi extensie imaginativă, nezburdînd 
în grotesc, putere de muncă, nostalgie blîndă, reversi- 
bilitate în mit — fără ca reveria lui să transmită alte 
elemente decît ale trăirii —, cultul perfecțiunii atice. 
Ca om, sfida pietrificările formaliste, convenienţțele, arta 
oficială şi ura inflezibil libertinajul culturii putrede. 

Iubea cu nobilă patimă țara, poporul, națiunea. Ur- 
mărea pe letopisețe pojarul secolelor trecute, păstra 
luminos cultul strămoșilor, era un naţional şi trăia rigo- 
rist bucuriile umanismului. N-a făcut cor cu oportu- 
niștii. Prin rezistență şi izolare se rupea de mediul zgo- 
motos în care-i fusese dat să trăiască, complăcîndu-se 
compensator în visătorie, în travaliu poetic, în analize 
social-economice, în scînteierea pamfletelor politice, în 
culegerea folclorului. 

Spaţiul fizic românesc, limpidităţile etice ale poporu- 
lui său, aspiraţia profesională către desăvârșire, simţul 
gingăşiei în dragoste și al suvenirului nostalgic, gravi- 
tatea meditaţiei, protestul faţă de scăderile contem- 
poranilor, pateticul soliloc despre viața oamenilor de 
pretutindeni, contradicţiile romantice, dezbaterea filo- 
zofică — iată coordonatele majore ale universului emi- 
nescian ! 

Cum compozitorul ordonează pe portative sunetele 
pentru a le îmbina armonios, iar pictorul se străduiește 
ca din liniile perspectivei, din culori şi lumină să îm- 
plinească tonalități plastice, tot astfel Eminescu opera 
rațional, multiplu, meticulos la izvoarele creaţiei asupra 
materialelor verbale şi secretelor frumosului, ca, des- 
prins de dogme și de practici rutinare, să realizeze 
poeme artistice şi o gazetărie de convingeri naţionale. 

Frămîntat de contrariile spiritului, poet al iubirii, 
românescului şi absolutului, Eminescu credea nelimi- 
tat în arta literară ca agent social, avea vocaţia speci- 
ficului naţional, credea însuflețit ca «sacerdos magnus» 

în acțiunea poeziei şi, în numele acestor convingeri, ri- 
postele lui au vibrat neabătut împotriva literaturii fără 
structură, împotriva avocaţilor grandilocvenţei. Stăpi- 
nind exigenţele gustului și perfecțiunii clasice, călăuzit 
de principiul că opera literară se promovează. prin cali- 
tate, prin sensibilitatea pe care o include şi o revelează 
metaforic, refractar succesului imediat, el a ocolit găș- 
tile şi clocotul ambiţioșilor — teatre ale victoriilor 
ieftine. 

Ca orice creator genial, deschizător de drumuri și 
mergînd înaintea vremii lui, Eminescu a dăruit mai 
mult decît i-a fost dat să primească. Caracterul lui — 
mărturie plenară a dezbaterii dintre Zevs și Prome- 
teu — își găsește corespondenţă în operă. Ideile lui sînt 
răspunsuri date întrebărilor, frământărilor, aspirațiilor 
poporului român și umanităţii. Logica și rigoarea spi- 
ritului, forțele subiectivizării, imaginaţiei şi stilului, el 
le-a măsurat cu natura magnifică, din care şi-a făcut 
mamă spirituală, confidentă şi iubită, călăuzit de intui- 
ția că omenește participă la un moment de viaţă în 
obligatul drum către moarte şi ca măiestru al lirismu- 
lui spre eternitate. 

Suferințele, tumultul, greutățile bănești şi abando- 
nul, partea celor mai mulţi poeţi universali, îl reven- 
dică și pe Eminescu frate amarnic al lui Edgar Poë, 
Heine şi Baudelaire, în acest avatar tragic, după ce, 
fără a violenta revelaţia, omul s-a confruntat cu reali- 
tăţile existenţiale, iar geniul, refugiat în poezie, s-a 
mistuit cu magnanimitate desferecînd misterele. 

Existenţa pământeană a creatorului Luceafărului, care 
nu și-a încins fruntea cu laurii cezarilor și a fost ful- 
gerat de nefericire la treizeci și trei de ani, s-a subli- 
mat în avântul viziunilor metaforice pentru pretutin- 
deni şi totdeauna. 


În ultimele trei decenii turismul s-a dezvoltat impre- 
sionant în țara noastră, depășind interesul pentru pito- 
resc prin noi trasee cu obiective istorice, economice, 
culturale, angajînd pasiunile de cunoaştere şi recreere. 

Admiraţia pentru opera lui Eminescu vă îmbie pe 
itinerarele vieţii sale, constituind, în și pentru parti- 

cularitatea genialităţii lui creatoare, drumeţii pe harta 
morală a lumii. 

Cartea de faţă, scrisă pe temeiul a foarte multe ma- 
teriale documentare descoperite de autor, este invitaţie, 
ghid spiritual, însoţitoare pe urmele pașilor lui Emi- 
nescu, muzeu al larilor neaoși, al iubirii lui de patrie, 
depozit orfic al amintirii, ceremonialelor, recunoștin- 
ței și contemplării unui creator nepereche. 


AUGUSTIN Z.N. POP 


Obcinele neamului 


Biografi din trecut aplecaţi spre legende i-au atri- 
buit lui Eminescu tot felul de etnicităţi, în pofida evi- 
dentei obiîrşii rurale româneşti şi neluînd în seamă că 
poetul, chiar în zilele cenușii, ţinea să afirme în scris 
că aparţine unui lanţ familial pornit din vremea lui 
Alexandru cel Bun. Cîndva dorea chiar să se dăltuiască 
pe lespedea mamei sale epitaful : 


În acest mormânt odihnesc 
Remaşiţele repausatei 
„Şerbei lui Dumnezeu 

RALU IURA 
Fiica stolnicului 
VASILE IURA 
Boier de neam din Moldova 
Din timpul lui 
ALEXANDRU MUŞAT CEL BUN 


Arborele genealogic al mamei lui Eminescu conduce 
regresiv la spița sigură a vătafului Iurașcu din Pele- 
tiuci (1647). Dar dacă sînt parcurse zapisele, documen- 
tele interne, actele diplomatice ale Moldovei pentru 
antroponimicul Iurie, atunci se ajunge la un înaintaș 
din vremea lui Alexandru cel Bun, pomenit într-un 
hrisov din 17 februare 1422. Voievodul întărea lui Iurie, 
lui Cosma şi surorii lor Motruna, vlăstare lui Stan din 
Lucavăţ, trei sate pe Siret „de la sfîntrăposaţii noștri 

înaintași“. Specificaţia invită pe cercetător la antece- 
sorul stolnic Iurie, atestat documentar la 1383. 

Eminescu, în ascuţite polemici „etnologice“, ri- 
posta deschis redactorilor liberali : „Tot ce pomeneşte 
despre originea mea sunt pure minciuni iscodite de o 
fantezie bolnăvicioasă, precum și trebuie s-o aibă un 
redactor al pseudo-Românului“, pentru ca din plinul 
mândriei să-și afirme, cîteva rînduri mai jos, obiîrșia 
neaoşă din răzeșimea Moldovei: „Scriitorul acestor 
şiruri el însuși neam de ţăran [...], acest reflex nu 
schimbă deloc realitatea ; el nu mă oprește de a fi 
dintr-o familie nu numai română, ci și nobilă neam de 
neamul ei — să nu vă fie cu supărare — încît vă asigur 
că între strămoșii din ţara de sus a Moldovei, de care 
nu mi-e rușine să vorbesc, s-or fi aflind poate ţărani 
liberi“ (Timpul, 8 aprilie 1882). 

Neamul matern al lui Eminescu păstrează sorginte 
răzeşească, ţărani deveniți liberi prin patriotism și bra- 
vură ostășească. Registrul rubedeniilor înaintașe spu- 
zește în hotăririle domnești, în suretele și ispisoacele 
Moldovei ; printre ele, uricariul Gligore Iuraşcu ce dă- 
ruieşte mănăstirii Suceviţa, la 20 noiembrie 1574, în 
vremea lui Petru Șchiopul, un cronograf slavon : Le- 
topiseţ de craii sîrbești şi de episcopi cum li s-a scurs 
viața lor. 

Paharnicul Iordache Iuraşcu, unchi poetului, la fel 
are preocupări cronicărești şi, citind letopiseţul Adu- 
narea în scurtu din multe feluri de letopiseațe pentru 
începerea Slăvenilor, a neamului Rosii şi de înce- 
putul domniilor acei [...] de cetate Chievului, își lasă 
ex libris reflecţia spirituală și semnătura pe fila 82 
verso a Manuscrisului românesc 911 din Biblioteca 
Academiei Române : „Cetit-am și eu acestu letopiseţi 
şi mult m-am folosit și rog pe Domnul ca să erti paca- 
tili aceluia ci au scris și pe ali mele. 1836 noiembrie 14. 
IORDACHI IURAȘCU“. 

Voievodul Gaspar Grazziani menţionează într-un hri- 
sov din 8 martie 1620 meritele diplomatice ale lui 
Onciul Iurașcovici, vel vătaf de Suceava, cu ocazia am- 
basadei condusă la Țarigrad. 

Numele lui Onciul lurașcu de la Șendriceni (jud. 
Botoşani) i-l păstrară cîteva veacuri de-a rîndul în păr- 

țile dorohoiene antroponime ca Stilpii Onciului, Satul 
Onciului Părcălabu, Hotarul Onciului și altele. 

În toponomastica medievală a Moldovei se întîlnesc 
localităţi în judeţele Botoșani, Dorohoi, Roman, Vaslui, 
Bacău cu nume derivate din patronimica lurașcu : Să- 
liștea lui Iuraşcu, Răzeşii lui lurașcu, Şerbeștii lui 
Iuraşcu, Luzii lui Iurașcu, Burchii lui Iuraşcu, Căuţi- 
şenii lui Iurașcu. 

Bunicul matern al poetului, stolnicul Vasile Iurașcu, 
care l-a ţinut în braţe și i-a fost naș, cum atestă mi- 
trica din 21 ianuarie 1850, bunel atestat în trecerea 
prin Ipotești, la moartea soţiei sale, Paraschiva lurașcu, 
prăbușită cu sania cu cai cu tot la 27 decembrie 1836 
pe cînd trecea podul peste Siret din Bănești di’ Vale, 
a alcătuit sub chip de cronică-bocet următoarea inscrip- 
ție pe piatra ei tombală, aflată astăzi în cimitirul din 
Fîntinele (denumirea de după 1868 a Buneștilor), co- 
mună reședință în județul Botoșani : 


S'au născut la anul 1785 şi 
la anul 1836 dechem. 27 s-au sfîrșit. 
PARASCHIV A să numești 
În mormânt acoperit. 
Trecătoriule citeşti 
Că a fost maică pre iubită, 
Soţie pre lăudată 
Unui bărbat cinstitu, 
Unită cu bună faptă 
Stolnicului IORAȘC numitu, 
Pe copii şi pe bărbatu 
Cu întristate căutări 
Înspăimântaţi i-au lăsatu 
Aici î vecinicii uiteri 
Lângă apa curgătări 
Deodată cumplit căzu 
Din trăsura călători. 
Au rămas necunoscută 
Cu bărbatul şi copii 
Pe prestolul vecinicii 
Iertați-o de mii de ori 
Dmniewvoastră cetitori 
Că toți sîntem muritori. 

Perspectiva panoramică a satului sucevean Călineștii lui Cupa- 
rencu aparținînd comunei Calafindești 


Iurășceștii se încrenguiesc genealogic direct şi cola- 
teral cu o serie de familii cu rosturi politice, adminis- 
trative și de cultură în istoria Moldovei : Kogălniceanu, 
Donici, Racoviţă, Catargiul, Bucium, Gheuca, Hărman, 
Vidrașcu. 

După tată, poetul îşi povîrnea originea dintre iobagii 
cătunului Călineștii lui Cuparencu, aşezare la aproxi- 
mativ 32 de km de şoseaua ce leagă Suceava de Siret, 
şi Iminovicenii pot fi urmăriţi cu aproape o sută două- 
zeci de ani înainte de nașterea poetului printre căli- 
neştenii de pe pămînturile lui Cuparencu, în Călineștii 
lui Ianachi, la Şerbăuţi și Calafindești (jud. Suceava), 
pînă la bunicii Petrea și Agafia Iminovici, din 1736. 

Astăzi încă trăiesc colaterali sătești ai lui Eminescu, 
cu patronimica originară sau schimbată cînd femei din 
ramura  Iminovicilor se căsătoresc, ţărani harnici, 
cinstiţi, fruntaşi de cuviință în obştea călineștiană, 
dîrji alte dăţi în lupta pentru țarină și libertate pur- 
tată cu moșierimea locului. Menţionatele sate consti- 
tuiseră feuda lui loan Cuparencu, transmisă fiilor 
acestuia, Gheorghe și Luca Cuparencu, cărora le urmă 
lanachi Cîrstea. Pentru Poiana lui Hordugan, imașul 

repartizat călineştenilor la delimitarea austriacă din 
1783 şi care le fusese răpit cu brutalitate de Gheorghe 
și Luca Cuparencu în 1831, obştea, avînd în frunte pe 
Vasile Iminovici, se revoltă şi douăzeci şi trei dintre 
localnici fură acţionaţi ca tulburători ai ordinii la ju- 
decătoria din Suceava în 1837. 

În numele iobagilor, răspunsuri a dat bunicul poe- 
tului, care a justificat protestul consătenilor săi prin 
nevoia de pășune pentru vite și invocînd dreptul do- 
bîndit prin îndelungata folosință comună asupra pă- 
mîntului. Dat fiind caracterul insurgent al impricina- 
ților şi că partea care îi acţionase în judecată aparținea 
nobilimii, instanța suceveană și-a declinat competența 
în favoarea lui „Forum nobilium“ din Cernăuţi, către 
care a fost îndrumat dosarul. Dar și această instanță 
de castă a dat cîştig ţăranilor în decembrie 1838, tot 
în urma depoziţiei lui Vasile Iminovici. | 

Cum în 1848, folosind măsurile reacționare ale con- 
trarevoluției habsburgice, latifundiarii au alungat ia- 
răşi de pe imaş vitele călineştenilor, iar pe locuitori 
i-a obligat la corvezi, iobagii locului au deschis în con- 
tinuare proces familiei Cuparencu, de data aceasta 
purtătorii lor de cuvînt fiind Ioan Iminovici, unchiul 
poetului, și Ştefan Mişcan, înflăcăraţi în timpul dez- 
baterilor și măsurătorilor oficiale, tergiversate pînă la 
1861 și soldate tot cu câștigul de cauză al țăranilor. 
Neștiutor de carte, Ioan Iminovici preluase de la tatăl 
său conducerea luptei pentru pămînt și drepturi a con- 
sătenilor împotriva  încălcărilor  moșşierești, punînd 
drept semnătură degetul pe jalba acestora. Vociferînd 
în instanţă împotriva injustiţiei feudale, a fost de mai 
multe ori întrerupt în timpul depoziţiei, chemat la or- 
dine, ameninţat de ultragiu și cu arestarea. 

Numele familiei poetului, la origine Iminovici, apare 
în scripte cîteodată Ieminovici, foarte rar Eminovici, și 
tatălui poetului, schimbat cu treburile de la Călinești 
în Suceava, apoi la Dumbrăveni, Ipotești, localnicii îi 
spuneau Gheorghi Iminovici. O fîntînă din Ipotești îi 
păstrează numele originar pînă astăzi: „fîntîna lui 
Iminovici“. Pe actul de înnobilare, cumpărat de părin- 
tele poetului de la domnitorul Mihalache Sturdza, stă 
scris Iminovici. 

Patronimicul Iminovici pare să provină de la un pa- 
pucar de sat, care făcea iminei, încălțămintea gălbuie 
de sărbătoare a ţărăncilor. Cum tatăl lui Creangă era 
Ştefan a Petrei Ciubotariul şi în scriptele de naștere 
Dumitru Teodor Neculuţă este înregistrat Dumitru a 
Ciubotăriţii, — Vasile şi Petrea Iminovici sînt cobo- 
rîtori dintr-un meseriaș de iminei. Fixarea onomastică 
la forma Eminovici a fost dictată de orgoliul recoman- 
dării, tatăl poetului cânoscînd că emin — ca radical în 
limbile arabo-islamice — înseamnă „cel priceput în ad- 


„Fiîntîna lui Iminovici“ din Ipotești 

ministraţie“, „cel vrednic“, „cel cinstit“, „onorat și 
onorabil“. Administrator la cîțiva boieri din Moldova 
de Sus, Iminovici fu mai interesat ca numele său să aso- 
cieze semantica arabo-islamică decît ortografia terme- 
nului local care l-ar fi confruntat cu un papucar. 

În decursul vremii, poetul a folosit, în afară de pa- 
tronimicul Eminovici, pe cel de Emineanu, sub influ- 
ența poeţilor contemporani : B. P. Mumuleanu, D. Bo- 
lintineanu, A. Sihleanu, G. Creţeanu, Al. Depărăţeanu, 
dar şi al sufixului bucovinean frecvent — eanu — şi 
pe cel de Eminescu, formă propusă de Iosif Vulcan la 
începutul colaborării sale la revista Familia din Oradea, 
nume acceptat de tinerelul inspirat din Bucovina, cu 
care el a intrat şi se păstrează în lumina fără sfîrşit a 
gloriei. 

Tatăl poetului, sulger pînă în 1841, după aceea că- 
minar, semnînd la început Gheorghe (George, Gheor- 
ghieș) Iminovici, apoi Eminovici (născut în 1812), era 
fiu de iobag din Călineştii lui Cuparencu, cîntăreț bi- 
sericesc. Învăţă carte cu dascălul Ioniţă din Suceava, 
sluji ca scriitor de registre și mai tîrziu ca administrator 
la diferiţi boieri din nord şi, în contact cu aceștia, el, 
dacă propriu-zis n-a dobindit cultură remarcabilă, a 
manifestat aspirații spre mirajele ei. La Suceava, în 
vremea ocupației austro-ungare, deprinsese limba ger- 
mană, astfel că multe epistole păstrate de la Gheorghe 
Eminovici sînt așternute în această limbă, cu litere 
gotice. Din preţuire pentru civilizaţia germană, cămina- 
rul a năzuit să dea băieţilor și fetelor lui instrucţie 
nemțească. A fost spirit energic, gospodăresc, economi- 
cos, aplecat spre investiţii care să-l îmbogăţească și din 
care a ieşit înfrînt. Pe lîngă trusou și lucruri de menaj 
la căsătoria cu Raluca (Rareșa, Raliţa) Iuraşcu (născută 
în 1816), el a primit de la socru, cu care conlucrase la 
Corni, ca oameni de încredere ai familiei Canano, 
semnătură pentru două mii de galbeni, sumă apreciabilă. 
Vasile Iuraşcu, de unde avea, de unde n-avea, i-a 
numărat în mînă aceşti galbeni, speriat că trei dintre fete 
se retrăseseră la mănăstire. 

Raluca era a doua fată care se căsătorea a lui Iuraşcu. 
Cea mai mare, Maria, ţinea pe banul Mihalache Mavro- 

din, de la Ionășeni, inginer din şcoala lui Asachi, tradu- 
cător de opuri literare grecești, geometru, genealogist 
stimat în Moldova. Din ce economisise, din ce luase 
zestre de la Vasile Iurașcu, din mici „spiculavisiri“, cu ca 
s-a împrumutat, din tranzacţiile țarinei de la Orășăni 
către Spiridonia din Iași și din arendarea Durneştilor- 
Botosani, Gheorghe Eminovici şi-a cumpărat în 1842 
casă în centrul Botoșanilor, lîngă „Uspenia“. În Tîrgul 
vitelor căminarul dispunea de cîteva magherniţe date 
cu chirie. Pentru scurtă vreme concesionar de păcură în 
regiune, în partea din urmă a existenței lui a fost 
membru al Consiliului general județean Botoșani. 

Eminescu a avut încă zece fraţi și surori. Dintre 
aceştia, numai Şerban, fratele cel mai mare, a terminat 
studii superioare, de medicină, în Germania ; dar la 
numai cîteva luni după obținerea titlului universitar, 
moare de ftizie și dement. Pînă la poet îl urmau 
Nicolae, Iorgu (Gheorghe), Ilie. Cu Ilie (născut în 1846) 
poetul se juca la iazuri şi prin codrul ipoteștean. 

Dintre surori, importante biografic rămîn Aglae (năs- 
cută în 1852), însoţită prima oară cu profesorul de peda- 
gogie Ioan Drogli și căsătorită a doua oară cu căpitanul 
austriac Heinrich Gareiss von Dâllitzsturm. Prietenă 
stimată cu compozitorii Ciprian Porumbescu și Tudor 
Flondor, autorul partiturii la serenada Somnoroase pă- 
sărele, Aglae a jucat teatru, a cîntat în operetă, avea 
farmecul recitărilor. În paralela nefericirilor şi de- 
cepțiilor din propria ei familie, au fost momente cînd 
ea a purtat grijă lui Eminescu în ultimii ani de viață. 

Altă soră, care intră în biografia Nemuritorului, a fost 
Harieta (născută în 1854), oloagă de la cinci ani și cu 
tare schizofrenice. Eminescu o adora pentru că era 
mezină și suferindă ; avea — după expresia lui — me- 
morie ă la Napoleon. Soră iubitoare pînă la tortură, 
Harietei i-a fost dat să-l gospodărească și să-l asiste pe 
poet între 1887—1888. 

Ruxandra, Maria, Vasile, pierind din pruncie, n-au 
biografie. Singurul dintre frățîni care s-a bucurat de 
longevitate a fost Matei (1856—1929), erou în războiul 
de la 1877, decorat cu șase ordine-medalii şi decorații, 
„căpitanul“ editor temporar al poeziilor lui Eminescu, 

drag lui și cu o psihologie polemică derivînd din dirzenia 
dreptăţii și violenţa căminarului. 

Frăţinilor Eminoviceni, cîți au ajuns vîrsta școlară, 
căminarul a căutat să le dea o cultură care să le ga- 
ranteze, odată cu pătrunderea în viață. și asigurarea 
stimei în societate. Pe băieţi, pentru ciclul elementar, îi 
înscrie la pensionul Ladislau Ferderber din Botoșani. 
Pe fete le-a educat în școala particulară Olivari din 
același „muniţipiu“, la Agafton sau la pensionul Cle- 
mentinei Catargiu din Cernăuţi. 


Mitul genezei 


Cum în antichitate Chios, Colofon, Cumes, Pylos, 
Ithaca, Argos, Atena îşi disputau mîndria de-a fi fost 
leagănul legendarului Omer, tot astfel, din iubire, 
orgolii locale, din neştiinţă, presupuneri şi „pe auzite 
de la alții“, de la rude apropiate, cunoscuţi, conjudeţeni, 
informatori de ocazie, biografii de pe vremuri s-au 
întrecut în a atribui locuri și date diferite nașterii lui 
Eminescu cînd ușile se deschideau singure amintirii lui. 

Încă vieţuind poetul, dar vîslind spre neființă, Mihail 
Chintescu afirma singular într-o conferință din 1889 
că Eminescu a venit pe lume la Soleni, țărna de obîrșie 
a Elenei Cuza, Doamna Principatelor Unite și sora 
junimistului Theodor Rosetti. 

La exact o lună după moartea poetului, revista Fîn- 
tîna Blanduziei localiza naşterea lui Eminescu la Dum- 
brăveni, după ce, cu două săptămîni înainte, Agla€, sora 
lui, scrisese, la 3 iulie 1889, lui Titu Maiorescu că el 
venise pe lume la Ipoteşti. 

În prefețele la ediţiile de poezii Eminescu pe care 
le-a îngrijit, în caseta biografică din Conversation — 
Lexikon Brockhaus (1887), criticul „Junimei“ oscilează 
între „satul Ipotești lîngă Botoşani“ şi Botoșani, în 
ediţiile de după încetarea din viaţă a poetului. 

Aserţiunea Ipoteştilor au reluat-o neconcludent ma- 
gistratul Corneliu V. Botez (1909), cunoscuţii eminesco- 
logi Leca Morariu (1923), George Călinescu (1932), 

Octav Minar şi numeroși alţi publiciști din țară şi de 
peste hotare, diverși editori, autorii de manuale. 

Pentru Dumbrăveni, ca loc al nașterii lui Eminescu, 
se pronunţă foaia festivă Eminescu, apărută în 1890 cu 
ocazia dezvelirii bustului de la Botoşani, cum și Leon 
L. Ghica, organizatorul sărbătorii de la 14 iulie 1902, 
cînd în parcul Dumbrăvenilor s-a inaugurat bustul mo- 
delat de Oscar Spaethe, prilej de adunare literară, şi 
cînd Cincinat Pavelescu scanda acolo oda antologică : 


Pădure ! Ningi cîteva frunze 
Pe fruntea-i de aramă rece, 
Tu, ce rămii nepieritoare 

Ca geniul, cînd totul trece ! 


Zii vântului să-i cînte doine 
De dragoste sau haiduceșşti, 
Poetului ce-a fost mândria 
Giîndirii noastre româneşti ! 


Și glasul lui să fie dulce... 
Măcar în lumea nefiinţei, 
Să-şi uite lungile lui chinuri 
Acest poet al suferinţei ! 


Natura, cel puţin mai blindă 
Ca umbra tragică să fie 
Acelui ce-n eterne versuri 
A prins eterna poezie ! 


Atunci în nopțile albastre, 
Cînd lumea uită şi petrece... 
Luceafărul o să-l privească 
Cum stă „nemuritor şi rece“ ! 


Siareţța Agapia Gherghel, de la Agafton (jud. Boto- 
șani), informată de membrii familiei poetului, comunică 
la 29 martie 1891 prefectului local că „DI Poet Emi- 
nescu este născut la Botoşani, aceasta este foarte sigur“ 
şi în același an, din însărcinarea „Asociației Generale 
a Studenţilor din România“, tinerelul filolog N. D. Giu- 

rescu, folosind și relatarea monahiei Fevronia Iurașcu. 
mătușă dinspre mamă a poetului, ce susținea că ar fi 
asistat la naşterea acestuia în Botoșani și la botezul 
lui la ,„„Uspenia“, descoperea și transcria mitrica de 
naștere-botez a lui Eminescu. În rubricaţia „Politia sau 
satul unde s-au născut pruncul“ se înscrisese că pruncul 
Mihai Eminovici a venit pe lume „în orașul Botoşani“, 
urbe pe care, în acelaşi sens natal, Eminescu o declarase 
autograf în scripte la şcoala primară din Cernăuţi și la 
Universitatea din Viena, la întrebările judecătorului de 
instrucţie P. Stoica în 9 noiembrie 1876 şi în repertoriul 
membrilor „Junimei“ din 1878, ţinut de Iacob Negruzzi. 
Opţiune pentru Botoșani şi-a dat și Artur Gorovei, 
monogratistul documentat al Botoșanilor și Fălticenilor. 

Încurcat în titlurile executorii ale creditorilor, Emi- 
novici arendase parcela din Ipotești înainte de 1848, 
își dusese familia și-și transportase calabalicul, „po- 
jijia gospodării“, la Botoşani, unde avea casă cumpărată 
în 2 iunie 1842 de la Grigore Soltană Gheşcu, neamuri 
influente și perspective rentabile. Tot atunci casa din 
Ipoteşti, pe care peste cîțiva ani o va renova şi extinde, 
o închiria doctorului Alecu Jianu, care, temător de 
holeră, se mutase acolo, din Botoşani. 

Sub presiunea angaralelor şi executorilor judecăto- 
reşti, Raluca Eminovici, domiciliind vremelnic în ca- 
pitala judeţului, învedera la 21 decembrie 1850, tot din 
Botoşani, tribunalului districtual dreptul rezervator 
de 1 400 de galbeni, reprezentînd investiţia ei din dotă 
la cumpărarea Ipoteştilor şi Durneștilor, invocînd foaia 
de zestre din 26 mai 1840. 

Cu toate acestea, la 2 iunie 1850, Constantin Hurmu- 
zaki, fratele Eufrosinei Petrino, izbutea, cu sprijinul 
instanţelor botoșănene, să confiște vitele lui Eminovici 
de la Ipotești și Durnești. 

În 1851, silită de împrejurări, Raluca va închiria 
spălăresei Smaranda Varlaam, cu 16 galbeni lunar, 
casa dotală de pe Calea Naţională nr. 179 — compusă 
din şase odăi, acareturi — edificiul în care adusese 
pe lume pe Eminescu, şi, cu ai ei, se mută la sora 
Maria Mavrodin, pe str. Ruset, unde locuiră pînă la 
26 octombrie 1853, cînd se porniră şi se fixară de- 
finitiv la Ipoteşti. 

Sub presiunea datoriilor, în 1855, fu vindută casa 
în care s-a născut Eminescu. 

Cît ţine de cronologia ivirii în viață a Hyperionului, 
se concurează şase datări, majoritatea declarate de Emi- 
nescu însuși : o însemnare pe Psaltirea versiţicată a lui 
Dosoftei (1673), exemplar aparținînd căminarului de la 
Ipotești : „Astăzi 20 Decemvrie, anul 1849, la patru 
ceasuri şi cincisprezece minute evropieneşti s-au născut 
fiul nostru Mihai“, autograf ce n-a fost citit de vreun 
cercetător şi e improbabil, ca autenticitate, ca și im- 
postoriatul lui Octav Minar, pus tot pe seama lui 
Gheorghe Eminovici : „fiul nostru Mihai întru Domnul, 
hărăzit vieţii la Ipoteşti în noaptea de 24 Decem- 
brie 1849 şi botezat la Botoşani la 21 Ghenari 1850 la 
sfînta Biserică Uspenia“ (biserică zidită în 1522 de 
Doamna Elena, soţia lui Petru Rareș, Uspenia, socotită 
catedrală a Botoșanilor, se găsește pe Calea Na- 
țională nr. 291). 

Este apoi vorba de datele 6, 14 și 29 decembrie 1849, 
cum și de mitrica de botez în care sînt indicaţi prezenţi 
la rubrica marginală („Iscăliturile : a preotului, a nașu- 
lui şi a părinţilor“): economul Ioan, stolnicul Vasile 
Iuraşcu, cu proprie atestare: „am fost naș“, părinţii 
Gheorghe Iminovici şi Raluca Iminovici, ortografiaţi 
după pronunția curent-regională, act din 1850 ce pre- 
valează şi care la „Data nașterii“ înscrie : „Cincispre- 
zece Ghenari“. 

Urbs beata, Botoșanii păstrează cinstea istorică de-a 
fi la cumpăna veacului trecut locul de naștere al celui 
mai mare poet român. 


Raiul meu... 


Cotuna lui Iminovici 


Dacă Eminescu s-a născut la Botoşani, copilăria lui 
se desfășoară în dîra anilor la Ipotești, așezat în inima 
elementelor. 

Judeţul Botoșani a fost, cum a și rămas, unul dintre 
grînarele bogate și de soi ale ţării. Capitala lui, la în- 
tretăierea drumurilor comerciale din Ucraina, Polonia 
şi Moldova, se situa economicește pe locul al doilea, 
după Iași, centru de breslași iscusiţi şi de cărturari 
formați în şcolile botoșănene vestite prin lectura tipări- 
turilor din cele trei principate, dar şi prin comenzi de 
periodice, cărţi, note muzicale. Ştefan cel Mare zidise 
în Botoșani mănăstirea Popăuţi, în clopotniţa căreia 
M. Kogălniceanu va ispăși o temerară pledoarie pentru 
drepturile naţionale. 

În 1847 căminarul Gheorghe Eminovici, dispunînd 
de 3 000 de galbeni din dota soţiei, de alți 3000 de 
galbeni de pe urma unei viînzări imobiliare și îm- 
prumutat de cumnate, cu 800 galbeni de Fevronia Iu- 
raşcu şi cu 200 galbeni de Maria Mavrodin, cumpără 
de la Eufrosina Petrino, sora lui Costache Hurmuzaki, 
288 de fălcii moldovenești la Ipotești. Măsurau o cin- 
cime din moșia răzășească locală, învecinîndu-se cu 
pămînturile fraţilor Isăcescu, Ciofu, Gheorghe Un- 
gureanu și cu parcela schitului Vorona, totalizînd 200 de 
fălcii arabile, 23 de fălcii de pădure, în rest finaţuri 
şi imaş, 

Casa de lingă biserică fiind veche, o va dărîma şi pe 
locul ei cumpărătorul va clădi, cu pereți de vălătuci și 
cărămidă, acoperită cu şindrilă, locuinţă nouă compusă 
din trei odăi și o cămară. Privită în fotografiile rămase, 
construcția nu exprimă defel armonie arhitecturală. 
Plafoanele de la Ipotești n-au fost stucate „à la ita- 
lienne“ şi nici nu s-au sprijinit pe birne dăltuite. Zidu- 
rile lui Eminovici n-au primit nișe sau frizuri de fier 
forjat ; pe varul lor au atîrnat chipurile Ralucăi și 
căminarului, pictate de Antonio Zigri. A fost o modestă 
casă albă, zidită de țărani. Bucătăria, hambarul, grajdul 
și şura se găseau la cîţiva pași, dosite în ogradă. Din 
latura dreaptă a curții se aliniau livada, stupina și trei 
pogoane de vie. 

înainte de primul război mondial, publicistul Octav 
Minar a filmat grăbit fostul „conac“ al Eminovicenilor 
și a primit în 1908, la faţa locului, evocările bătrinului 
Costache Creţu, care i-ar fi descris interiorul ; căpitanul 
Matei Eminescu, însă, se înscrie împotriva scornirilor 
acestui jitar. 

Se amintește, greu de precizat din ce izvor, că în 
biblioteca tatălui poetului se găseau, între altele, texte ce 


Casa copilăriei lui Eminescu din Ipotești, fotografiată în timpul 
primului război mondial 

reținuseră gustul generației premoderne și romantice : 
Istoria cavalerului de Grie şi iubitei sale Manon (trad. de 
Alecu Beldiman) ; Alzira sau Americanii, Meropa de 
Voltaire (trad. de Grigore Alexandrescu) ; Antoni de 
Alexandre Dumas-tatăl (trad. de Alexandru Hriso- 
verghi) ; Moartea lui Socrat de Alf. de Lamartine; 
Zaira de Voltaire şi Misantropul de Moliere (trad. de 
George Sion); Mettella şi Orbul, Lacul Dracului de 
George Sand (trad. de George Baronzzi) ; Speronare 
de Alexandre Dumas-tatăl (trad. de I. Eliade Rădulescu); 
nuvelele Femeia bună și Bărbatul bun de Marmontel 
şi Crucea de argint de Eug. Sue (trad. de I. Eliade Ră- 
dulescu) ; Cei patruzeci şi cinci de Alexandre Dumas- 
tatăl (trad. de George Baronzzi). 

În 1842, Eminovicz George, specificat în nemţește 
cu rangul său, Kammer Wirtschafts-Verwalter, se afla 
printre „prenumeranţii“ (=—abonaţii) botoșăneni la piesa 
de teatru Hans Benkner oder die lebendig Begrabene 
de sasul Christian Heyser şi imprimată în colecţia 
„Vaterländische dramatische Schriften“, în tipografia 
Gött din Braşov. Faima piesei, avînd ca erou principal 
pe vestitul magistrat ce patronase activitatea de im- 
primare a diaconului Coresi, trecuse din tîrg în tîrg, 
ajungînd şi la urechea vechilului de la Dumbrăveni. 

Cum căminarul contractează în 1848 un împrumut 
substanțial de 150 de galbeni olandezi în rate de trei 
luni de la Neculai Macri — an cînd rămîne de fixat 
hotărîrea lui Eminovici de-a cumpăra Ipoteştii — el 
urma să înceapă a-și rambursa la termene precise 
galbenii ce-l apăsau şi dobînda, fie monetar, fie în 
productele Durneștilor. Însă Neculai Macri, „supus 
englez“, moare între ltimp. Întîrzierile de plăți și 
amînările căminarului împinseră pe văduva aceluia 
să-l acționeze energic în justiție. S-a păstrat corespon- 
dența urmată între agenția consulară britanică din Iaşi 
şi Departamentul Treburilor Interne din Moldova, pen- 
tru a fi ferită de daune „supusa ioniană“ Cristina Macri. 

Spre a împiedica pe creditoare să-și încaseze creanţa, 
în acelaşi timp socotind că în familia proprie nu pot 
îi admise riscuri, Eminovici arendă pe şase ani pă- 
mîntul  Ipoteștilor cumnatei Maria Mavrodin, pe 

2 100 galbeni în specificaţii anuale de „trei sute cinci- 
zeci galbini“. 

Presiunea aparatului judecătoresc ca Eminovici să-și 
achite obligaţiile către Cristina Macri primejduia moșia 
Ipoteşti, ce urma să fie scoasă la licitaţie. Soluţia fic- 
tivei arendări către Maria Mavrodin lipsea de eficiență 
vînzarea silită a Ipoteştilor de către alt creditor. 

Sub presiuni, căminarul, împrumutîndu-se pe unde 
putu, se eliberă forţat de obligaţiile către Cristina 
Macri, cînd altă executare silită veni să-i amenințe pă- 
mintul : urmărirea pornită de Iordache Ursoian, fiul 
vitreg al lui Iordache Ureche, pentru o datorie înscrisă 
în prețul de vînzare al Orăşenilor. Ipoteștii fură scoşi 
în vinzare prin Buletinul — Foaea Publicaţiilor oficiale 
a Principatului Moldoviei. Publicaţia furnizează indirect 
Jămuriri cu privire la cauzele aversiunilor de mai tîrziu 
dintre Eminescu și poetul Dimitrie Petrino, pornind 
de la recenzarea broșurii acestuia: Puţine cuvinte 
despre coruperea limbei române în Bucovina (1869) și 
pînă la acţiunea de fraudă înscenată de stihuitorul 
bucovinean lui Eminescu în 1876. 

Interesele căminăresei în procesul cu Iordache Urso- 
ianu le susținu soțul său, cum reiese din procura 
păstrată la dosarul cauzei. Prin termene lărgite şi cerute 
pentru probatorii, Eminovici îşi achită pretenţiile bă- 
nești către urmașii lui Iordache Ureche. 

La 8 kilometri de orașul Botoșani, Ipotești intră ca 
sat, altădată cătun, în componența comunei Cucorăni,. 
Este o așezare restrînsă, ce, cu toată gloria de a fi fost 
raiul copilăriei lui Eminescu, nu s-a ridicat din cauza 
numărului mic de locuitori la treapta de comună. Din 
acest motiv, cătunul a intrat component cînd la co- 
muna Stincești, cînd în Cucorăni, cînd la Cerviceşti ; 
apartenenţa către organele administrative superioare 
şi-a schimbat-o în trecut între plasa Tîrgului și plasa 
Bucecea-Miletin. 

Privită geomorfologie, „cotuna“ Ipotești se găsește 
pe discutata demarcaţie dintre cîmpia Jijiei și podișul 
Sucevei, imprecisă ca linie, nefiind vorba de o creastă 
cu funcţie de cumpănă a apelor și nici de o despărțire 
fermă prin caractere climatice, floristice sau geologice. 
Curba de nivel de 200 metri o dă media acestor criterii. 

'Ținînd seama de elementele delimitatoare pe care le-au 
folosit cercetătorii regiunii, Ion Ionescu de la Brad, 
Grigore Ştephănescu, Ion Simionescu, Nicolae Sevastos 
şi celebrul geograf francez Emmanuel de Martonne, Ipo- 
teștii depășesc spre est linia descrisă mai sus, integrîn- 
du-se depresiunii Jijiei, întrucît aspectul morfologic 
local nu se potriveşte cu cel de șes și pentru consideren- 
tul că însăşi această cîmpie a fost și rămîne depresiune. 
Că se află în depresiunea Jijiei relevă înclinarea stratu- 
rilor, depărtarea de izvoarele Sitnei, natura argiloasă 
a dealurilor printre care curge rîul, precum și matca 
lui lărgită în lunci. Prin şaua largă a Mîndreştilor, 
dintre Dealul Bourului şi Dealul Mare, cu aproximativ 
200 metri mai joasă decît numitele coline, parte din 
podișul Sucevei şi, mai ales, prin poarta de la Bucecea, 
pe unde intervenţia chibzuită a omului va putea în- 
lătura iminenta captare a Siretului, spre Jijia și Prut, 
depresiunea Jijiei stă gata să atingă lunca Siretului. 
Apartenența tectonică a Ipoteștilor, din est de Bucecea, 
la depresiunea Jijiei, nu ridică obiecţii. 

Tradiţia cultivă legenda că Ipoteştii își trag denumi- 
rea de la răzeşia unui bătrînel, Ipatie, care şi-ar fi 
testat peticul de pămînt schitului dorohoian Gorovei. 
Satul şi-a avut iniţial vatra într-un luminiş de codru 
des și întins. Nu se poate accepta această toponomastică, 
dat fiind că satul nu se cheamă Ipătești, ci Ipotești. 

În 1804 se numărau acolo 56 de ţărani liberi ai căror 
descendenţi sînt cuprinși după 1850 în răzeșiile Lu- 
ţoaiei, Isăcescu Călugărul și Ciofu. Pe vremea copilă- 
riei poetului, pe lotul lui Eminovici se numărau 60 de 
locuitori cu 19 trupuri de casă, în afară de căminul 
patern de pe culmea Luţoaiei. La începutul anului 1977, 
statistic, în Ipoteşti sînt 753 locuitori. 

Vatra satului, așezată pe lunca Sitnei, care o brăz- 
dează de la nord spre sud, are la răsărit Dealul Crucii, 
la apus pieptul de deal al Cotirgaşilor. Pădurea Goilav 
o mărginește către nord-vest şi spre sud se continuă 
cu Cătămăreștii. 

„La Cruce“ numeau localnicii dealul pieptiș ce 
scobora din Şoseaua mihăileană. Către Cucorăni se ri- 
dică Dealul Armanului şi de la el către Ipotești se pro- 

„Cotuna“ Ipotești 


filează Dealul Monștei. La poale, Valea Monștei rămîne 
bahnă fără pîrîu. 

De sub pulpa de vilcea peste care căminarul Eminovici 
îşi reînălța locuință nouă se deschidea zarea peste 
ogorul tras drept hotărnicește, ca într-o geometrie ele- 
mentară a pămîntului. Laturile țarinei porneau chiar 
din șanțul șoselei vicinale şi coborau de pe Dealul 
Budăiului ca, după cîteva unduiri, să se ridice, o dată 
cu un drumeag de pas, pe lingă pădurea Ursachi şi din 
nou să urce Dealul Medeleanului pină-n Cucorăni. 
Pe harta topometrului districtului Botoşani din 1851. 
N. Udriţki, se poate urmări la scară configuraţia pă- 
miîntului lui Eminovici, învecinat cu al lui Iorgu Ma- 
vrodin, începînd din Dealul Hrișcani, traversînd apşoara 
Dreslencii, scoborînd Valea Armanului, ca să conti- 
nue peste drumul Dorohoiului. 

Din deal. ochiul căminarului putea supraveghea 
muncile. Oamenii erau chemaţi fie cu goarna, fie de 
strigările jitarului. Între casa căminarului şi colibele 
clăcaşilor sau răzeșilor caliciți de posesorii anteriori 
tatălui poetului diferența socială se preciza în priveliștea 
globală. Sărăcia lucie înconjura de pretutindeni. Învelită 

Desen al dărimăturilor casei din Ipotești 


cu olane, mai tîrziu cu tinichea, era numai „casa din 
deal“. 

Locuinţele pălmaşilor se zideau din vălătuci, din stuf 
și lut, iar prispa din humă. „Hodăile“ rămîneau joase, 
fără cerdac, nedespărţite de grădină sau de vecinătăţi 
decît cu împletituri din nuiele de răchită, mai rar cu 
şipci şi sîrmă. Predomina în văruitul caselor şi pe 
veșminte siniliul concurat de violet, negrul și verdele 
pădurii, peste care, în cusături, răzbătea firul gros. 

În curte, alături, se humuia un bordei pentru troacă. 
În altă parte se zidea cuptorul de vară. Lîngă casă: 
cotețul cîinelui, paznic slăbănog și răbdător, doi-trei 
salcîmi, o salcie sau plută, nelipsitul dud, caişi sau 
corcoduși sălbăticiți. 

Bărbaţii, generație după generație, au păstrat cu- 
viința muncii și a salutului primului întîlnit, căruia-i 
dau „ziua bună“ și „noapti bună“. Portul țărănesc se 
păstrează simplu, lipsit de broderii, și închis cuviincios 
la git. 

Cultivînd tematici realiste în limbaj metaforic, folclo- 
rul ipoteştean a contribuit și contribuie la calificarea 

artistică a literaturii populare prin cîntece de dragoste 
şi de pahar, prin baladele cu Vălinaș, Darie Haiducul, 
Corbea, Petrea şi Gruia, prin doine, pluguşoare, prin 
stihuri rituale, proverbe, zicători, apologuri, jocuri nu- 
merice, poveşti şi basme. În folclorul ipoteștean pulsează 
capitolul de reprezentare sufletească a satului în care 
a copilărit marele faur al poeziei. 

Căminarul rîvnea la ce văzuse la Costache Balş și 
întilnise la Constantin Hurmuzaki, slujiți de el la 
Dumbrăveni, și asemenea condiții de trai menea el 
băieților şi fetelor. Urmărea încrezător, dar nepriceput, 
tranzacţii care îl transformară într-un procesoman și 
care pînă la urmă l-au ruinat. Cu perseverenţă şi se- 
veritate, între alergături și trebușoare, se interesa de 
rezultatele învățăturii feciorilor, care cînd și cînd fugeau 
de la şcoli sau dispăreau din ograda părintească. Atunci 
îi căuta, îi pedepsea necruţător, îi pornea din nou la 
învățătură, pentru ca să audă pe neașteptate că ei 
iarăși fugiseră. 

Asemenea vești îl alarmau. Căutarea se transforma 
în certuri, își înfrunta soţia, care, sub felurite circum- 
stanțe, apăra pe copii. Poetul diferenția profund violen- 
tele, duritatea de caracter, vanităţile tatălui de blîndețea 
mamei în care se recunoștea psihologic. 


Copil în codru şi la iazuri 


Care a fost copilăria viitorului poet la Ipotești, din- 
colo de casă și de curtea din deal ? 


Fiind băiet, păduri cutreieram 

Și mă culcam ades lingă isvor, 

lar braţul drept sub cap eu mi-l puneam 
S-aud cum apa sună-ncetişor ; 

Un freamăt lin trecea din ram în ram 
Și un miros venea adormitor, 

Astfel ades eu nopţi întregi am mas, 
Blând îngînat de-al valurilor glas. 

Autograful eminescian La mijloc de codru des 

Răsare luna,-mi bate drept în faţă; 
Un rai din basme văd printre pleoape, 
Pe cîmpi un văl de argintie ceaţă, 
Sclipiri pe cer, văpaie preste ape, 

Un bucium cîntă tainic cu dulceaţă, 
Sunînd din ce în ce tot mai aproape... 


Există o arheologie de amintiri de-acasă, „raiul din 
basme“, orizont botoşănean, ca şi cuptorul vetrei pă- 
rinteşti de la Ipotești : 


Îmi place-atuncea-n scaun să stau în drept de vatră, 
S-aud cîinii sub garduri că scheaună şi latră, 

Jăraticul să-l potol, să-l sfarm cu lunge clești, 

Să cuget basme mândre, poetice povești. 


Pe jos să șadă fete pe ţolul aşternut 

Să scarmene cu mâna lâna, cu gura glume, 

Iar eu s-ascult pe gînduri şi să mă uit de lume 
Cu mintea s-umblu drumul poveștilor ce-aud. 


Pădurea alungită de braniști vechi, pe care le cutre- 
iera copilul Eminescu, se va statornici chiar de la 
început decor al poeziilor sale : 


Colo în depărtare e valea lui natală, 
Cu codri plini de umbră, cu rîpe fără fund, 


pentru ca în perioadele grelelor încercări gazetărești, 
de ciocniri cu durităţile vieţii, retrospectiva gîndului 
să adreseze aceloraşi meleaguri patetica întrebare : 


Astăzi chiar de m-aş întoarce 
A-nţelege nu mai pot... 

Unde eşti, copilărie, 

Cu pădurea ta cu tot? 


Primii lui prieteni sînt copiii pălmașilor din preajmă, 
printre care a zburdat în codrul vecin, s-a jucat de-a 
lungul ogoarelor și la iazuri. Lîngă ei, Mihai al cămina- 
rului a deschis ochii înţelegerii asupra înconjurimilor 

În codrul de la Ipotești 


de ia Stincești, de la Hrișcani, de la Baisa, de la Căţă- 
mărăști, de la Cucorăni. Cu ei s-a aplecat asupra al- 
băstrițelor, s-a fugărit pe dealul casei părintești şi a 
salutat în lungă petrecere a inimii, lingă bisericuța 
duicei mame, amurgurile arămite. așteptind înstelarea 
lactee. 


35 


În rîndul al doilea vin fraţii mai răsăriţi ca vîrstă 
şi umblați peste hotare. Pe timpul vacanţelor școlare 
era cîştigat de descrierile pe care aceştia, oricît de 
prozaic, le făceau locurilor bucovinene unde studiau. 
Le urmărea povestirile şi citea cărţile aduse. Imaginaţia 
sa sporea astfel în oralitatea lui Șerban, Nicolae, Iorgu 
şi mai osebit a lui Ilie. După ce căminarul îi pornea cu 
paşaport pe drumul lui Mihalache Sturdza către Cordun 
şi, peste Herţa, în nord, le păstra tainic dor. 

Scalda copilului la iazul Baisa trece în frînturi 
de stih : 


Adesea la scăldat mergeam 
În ochiul de pădure, 
La balta mare ajungeam 

i la al ei mijloc înotam 
n insula cea verde, 


lac şi codru unificate în cadru ipoteștean : 


La lacul cel verde și lin 
Resfrînge-se cerul senin, 

Cu norii cei albi de argint, 

Cu soarele nori sfîșiind, 
Dumbrava cea verde pe mal 
S-oglindă în umedul val. 


„Lacul lui Leon“ din Ipotești 

Amintirea jocurilor, după ce fratele mai mare, Ilie, îi 
repovestise romanul Robinson Crusoe de Daniel de Fog, 
prelucrat nemțește de Campe și tradus în românește de 
serdarul Vasile Drăghici (laşi, 1835) este evocată în 
acelaşi peisaj : 


Copii eram noi amândoi, 
Frate-meu şi cu mine. 
Din coji de nucă car cu boi 
Făceam şi înhămam la el 
Culbeci bătrîni cu coarne. 


Și el citea pe Robinson 

Mi-l povestea şi mie; 

Eu zideam Turnul-Vavilon 

Din cărți de joc şi mai spuneam 
Și eu cîte-o prostie. 


Un prieten de joacă șşi-amintea în 1909 că Eminescu 
„de mic copil iubea codrii şi singurătatea. Vara mai 
nu dormea acasă, ci pe sub hambare, ori se înfunda 
în pădurile din împrejurimile Ipoteștilor, pe care le 
cutreiera în lung şi în lat. Aici asculta nesăţios ciripitul 
biînd al păsărelelor, zvonul dulce al izvoarelor, în nop- 
ţile înstelate, îmbătat de farmecul lunii, care-și strecura 
razele ei mîngiioase prin frunzișul tăinuit“. Comunicarea 
concordă cu destăinuirile lui Slavici şi Mitei Kremnitz, 
bazate pe relatările poetului şi se refractă în lirica lui. 

Din străinătate, ca şi postuma Un roman, reterind la : 


„„natala mea vilcioară 

Scăldată în cristalul pîrîului de-argint, 
Să văd ce eu atîta iubeam odinioară : 
A codrului tenebră, poetic labirint ; 


Să mai salut odată colibele din vale 
Dorminde cu un aer de pace, liniştiri, 

Ce respirau în taină plăceri mai naturale, 
Visări misterioase, poetice şopltiri. 

Aş vrea să am o casă tăcută, 'mitutică, 

În valea mea natală ce unduia în flori. 

Să tot privesc la munte, în sus cum se ridică, 
Pierzîndu-şi a sa frunte în negură și nori. 


Să mai privesc odată câmpia-nfloritoare 
Ce zilele-mi copile şi albe le-a ţesut, 

Ce auzi odată copila-mi murmurare, 

Ce jocurile-mi june, zburdarea mi-a văzut. 


localizează Ipoteştii purtat de poet în suvenir, departe, 
şi concede figurativ relieful de „vilcea natală“ me- 
leagurilor copilăriei sale. 

Copilărind între pălmașii și răzeşii din Ipotești, Emi- 
nescu a fost cîștigat de eposul rural, de jocurile și re- 
îlecţiile populare, care i-au constituit întîiul univers 
de frumuseți reale şi imaginative, fondul de cultură, de 
care în arșiţele lumești își amintea nostalgic. 

În adolescenţă, întors spre anii jocurilor, el aşternea 
în ritmuri sănătoase scene din copilărie, cînd dăduse friu 
fanteziei în zburdele cu frații şi cu alți ținci de-o 
seamă spre balta de la Baisa : 


În lacul adânc și neted, în mijlocul de lunce 
Părea că vede zîne cu păr de aur rog. 


Din această vîrstă, Eminescu este martorul luptei 
dintre răzeși și mica boierime de țară, îndirjit proces 
social de concurență economică şi de încălcare. Din 
cei dintii venea neamul mamei Raluca. În cea de-a 
doua, la urma urmei, intrase prin diplomă cumpărată 
căminarul, 

La Ipotești cată să fie aşezat, de la copiii locului, 
de la moșnegi, de la „moş Miron Prisăcariu“ şi de la 
alţii, leagănul bogatei împărtăşiri a lui Eminescu din 
zestrea sufletească a țărănimii, din poezia și graiul 
popular : 


Trecut-au anii ca nouri lungi pe şesuri 
Și niciodată n-or să vie iară, 

Căci nu mă-ncîntă azi cum mă mişcară 
Povești şi doine, ghicitori, eresuri, 

Ce funtea-mi de copil o-nseninară, 
Abia-nţelese, pline de-nţelesuri — 

Cu-a tale umbre, azi în van mă-npresuri, 
O, ceas al tainei, asfinţit de sară. 


De la bătrînele cătunului, acolo unde în Geniu pustiu 
eroul declară că a petrecut „o vară frumoasă plină de 
povești şi de cîntece bătrînești“, deprinde viitorul poet 
fantasticul imaginaţiei, personificările și simbolurile 
evocate mai tirziu, dar, în chip deosebit, de la Raluca : 


Mama-i ştia atîtea povești pe cîte fuse 
Torsese în viață... deci ea l-au învățat 
Să tîlcuiască semne și-a păsărilor spuse 
Și murmura cuminte a rîului curat... 


E aceasta o confesie realistă ce vibrează şi-n finalul 
unui concept epistolar din 1881 către Harieta, mezina 
rămasă oloagă la Ipoteşti : „E mult de-atunci, Harieta, 
de cînd eram mici de tot şi ne spuneau moşnegii povești. 
Poveşti sunt toate în lumea asta“. 


Casandra a Lupului 


Tot la Ipoteşti rămîne de așezat întiia iubire a 
poetului, entuziasm platonic pentru Casandra, fata lui 
Gheorghe a Lupului, apropiată lui ca mentalitate. 
Eminescu, în efuziunile împărtășite ei, ca de cîte ori 
s-a găsit între săteni, s-a simţit sensibilizat de candori 
bucolice : 


Prin lanuri înflorite noi mergem împreună 

Și mândre flori cîmpene eu pentru dînsa strîng 
Și ea la îngrijirea-mi cea dulce îmi zimbește, 
Iar sufletul îmi rîde şi inima îmi crește. 


Crepuscular, într-o descriere prelungită a cătunului 
ipoteştean, o evocă ceasuri fără număr lîngă salcimul 
din vale, pentru încredințarea puternicei prime iubiri : 

Sara pe deal buciumul sună cu jale, 
Turmele-l urc — stele le scapără-n cale, 
Apele pling clar isvorînd în fîntîne ; 

Sub un salcâm, dragă, m-aștepţi tu pe mine. 


Luna pe cer trece-așa sfîntă și clară, 

Ochii tăi mari caută-n frunza cea rară, 
Stelele nasc umezi pe bolta senină, 

Pieptul de dor, fruntea de gînduri ţi-e plină. 


Nourii curg, raze-a lor şiruri despică, 
Streşine vechi casele-n lună ridică, 
Scîrțiie-n vînt cumpăna de la fîntînă, 
Valea-i în fum, fluiere murmură-n stînă. 


Şi osteniți oameni cu coasa-n spinare 
Vin de la cîmp; toaca răsună mai tare, 
Clopotul vechi umple cu glasul lui sara, 
Sufletul meu arde-n iubire ca para. 


Ah ! în curînd valea şi satu-amuţeşte, 

Ah ! în curînd pasu-mi spre tine grăbeşte ; 
Lîngă salcim sta-vom noi noaptea întreagă, 
Ore întregi spune-ţi-voi cât îmi ești dragă. 


Te-i rezema, dulce copil, de-al meu umăr — 
Şi fir cu fir păru-ţi aurit am să-l număr, 
Apam să beau din a ta gură frumseţe, 

Dulci sărutări din ai tăi ochi de blindeţe. 


Îmbrăţişaţi noi vom şedea la tulpină, 
Fruntea-mi în foc pe-ai tăi sîni se înclină, 

Ce alături cresc dulci şi rotunzi ca şi rodii — 
Stelele-n cer mișcă-auritele zodii. 


Ne-om rezima capetele unui de altul 
Şi surîzînd vom adormi sub înaltul, 
Vechiul salcâm, — astfel de noapte bogată 
Cine pe ea n-ar da viaţa lui toată? 


Se știe puţin despre această Casandra, asemănată cu 
frumoasa Elena din Iliada, care trăieşte biografic în 
adevărurile poemei Mortua est, şi cu greu se vor putea 

e >, 


Autograful idilei ipoteştene Sara pe deal 


aduce informaţii noi asupra celei stinse fără posteritate, 
într-un timp cînd singurele scripte pentru săteni erau 
mitricile parohiale, socotelile de clacă, răbojul și crucile 
de lemn din ţintirime. Avea „păr blond“, „de aur şi 
mătase“ tînăra „cu talia-i ca-n marmură săpată“. Lucrul 

e îngreuiază și de-acolo că ipoteşteanca a murit de 
dropică la 20 ianuarie 1864, în vîrstă de 19 ani : 


Ea a murit. — Am îngropat-o-i, zare 
Sufletul ei de lume este plâns. 

Am sfărmat arfa — şi a mea cîntare 
S-a înnăsprit, s-a adâncit, s-a stîns. 


Crisalida acestei pasiuni se reconstituie în meditaţiile 
suvenirului peripatetizant din ciclul Ilubitei de la Ipo- 
teşti, 

Pentru oricine pătrunde esențele poeziei eminesciene, 
inițiat totodată în panoramicul local, comparatismul cu 

orice peisaj convențional împrumutat de peste hotare, 
cu decorul construit de viziunea romantismului ger- 
man, dispare. Fuga de arșiță, căutarea izvoarelor, lacul, 
măreția codrului acceptat confident sînt din Ipotegii, 
Învăluirea imagistică nu merge — cum s-ar părea — la 
despersonalizare, ci la estimarea micului paradis ipo- 
teştean în generalizare şi la fertilizarea lui home rizantă, 


Stupina minunaiă 


Ţăranii şi documentele locului amintesc de stupina 
căminarului aşezată spre fundul curţii părintești 
poetului ; ba, ipoteștenii virstnici, care-au apucat 
știubeile, ne-au condus, cu douăzeci și cinci de ani 
în urmă, către locul unde erau, iar schițele topografice 
le confirmă poziția. Este de remarcat proprietatea folo- 
sirii termenilor apicoli ca metafore şi simboluri în 
opera lui Eminescu, pe temeiul observaţiilor din vremea 
copilăriei. 

În tradiţia folclorică a proverbelor, zicalelor, cimili- 
urilor, cîntecelor, legendelor şi în buchea cărților vechi 
poporane Floarea darurilor şi Fiziologul, albina alego- 
rizează hărnicia şi trăirea în comunitate, sens ce n-a 
scăpat atîtora din scriitorii mari ai lumii, nici lui 
Eminescu, 

Cîțiva scriitori din țara noastră, printre ei Cezar Pe- 
trescu şi Gheorghe Tomozei, au romanţat plăcerea cu 
care copilul Eminescu asculta ceasuri întregi povestiriie 
moșului prisăcar, uitînd şi de-ai lui, și de casă, şi de 
hotarele nopții, dar, mai osebit, pierzindu-se pe sine 
cu închipuirea în feeria eposului rural. Prisăcariu 
fusese adus din Corni, şi urmașii lui roiesc documentar 
în scriptele Cucorănilor pînă astăzi. 

Loc comun în cultura oricărui cititor este finalul 
părţii a VIII-a din Călin — file de poveste, în care le- 
gendara nuntă împărătească se însoţeşte, într-un „biziit 
ca de albine“, de cortegiul microzburătoarelor, în uni- 
versul felurimilor de gize : 

Și albinile — aduc miere, aduc colb mărunt, de aur, 
Ca cercei din el să facă cariul, care-i meşter faur. 


Pe romanticii generaţiei de la 1848 Eminescu îi vedea 
„poeţi ce-au scris o limbă ca un fagure de miere“, pen- 
tru sinceritatea creației însufleţită de patriotism, pen- 
tru limba curată în care scriau, şi în poemul Viaţa, 
adîncind contradicţiile de inechitate socială și raporturile 
de exploatare dintre patron şi măiastra brodeză tu- 
perculoasă, folosește simbolul albinei nu numai ca în- 
vecinare de cadru în singurătatea muncitoarei, ci ca 
metaforă a trudei ce stă la baza realizărilor de calitate. 

Cînd în „primăvara plină“ nefericita 'cusătoreasă 
moare în mansardă, 


... biata albină 

În cîmp nu mai fuge, ci-mprejur se poartă, 
Înconjură capul şi gurita moartă ; 

Ea zboară aproape și tot mai aproape, 

Și vrea cu amica-i deodat' s-o-ngroape. 


Traducerea Nașterea albinei de R. Karl Schachinger 
(în Manuscrisul românesc 2256, filele 268—271), notele 
şi fragmentele antologice publicate în Curierul de Iassi, 
între altele informarea asupra cărții pomicultorului 
Cosma de la Sibiu, vădesc cunoaşterea apiculturii de 
către Eminescu. 


Reforma agrară la Ipoteşti 


În actul de adeziune la „dorinţele națiunii“, încheiat 
la 22 iunie/4 iulie 1856 (păstrat în arhiva lui Mihail 
Kogălniceanu), botoşănenii recunosc că „cea din- 
tii datorie“ a lor este lupta pentru Unire, în care văd 
„singura temelie statornică pentru cele-alte reforme 
şi îmbunătăţiri de care avem trebuinţă, ca singurul 
mijloc pentru a da Românilor o patrie puternică și 
fericită“. Pe acest legămint cetățenesc se întîlnesc la 
loc de cinste şi semnăturile căminarului Gheorghe Emi- 
novici de la Ipotești şi ale unora dintre rubedeniile 

sale, clucerul Constantin Mavrodin din Botoșani, Con- 
stantin Iuraşcu din Bacău și Dimitrie lurașcu din 
Piatra Neamţ, încolonate unioniștilor. Țăranii ipoteșteni 
au păstrat amintirea sprijinului pe care tatăl poetului 
l-a dat, în partea locului, Unirii. Se cunosc și din alte 
izvoare legăturile strînse pe care Eminovici le-a păstrat 
cu Comitetul Unirii din lași, al cărui secretar era 
Constantin Hurmuzaki, cu care Eminovici lucrase la 
Balş și la urmașii lui. 

Pe altă listă, căminarul apare cu stolnicul Vasile 
Iuraşcu, socrul său, răzeş la Doljești, ca partizani 
siguri ai Unirii din ocolul Tîrgului-Botoşani. Sub nr. 9 
este trecut : ,„Căminarul Gheorghe Iminovici, cu do- 
miciliul în Ipotești“. 

În Ipotești şi-n satele din jur s-a păstrat amintirea 
luptei unioniste a căminarului Eminovici. Din gură 
în gură, a răzbătut amănuntul că după 24 ianuarie 1859, 
Gheorghe Eminovici a aninat de turla clopotniţei din 
deal un steag tricolor şi că a sădit doi tei în dosul casei, 
fapt pe care unii biografi de ocazie l-au trecut asupra 
copilandrului Mihai Eminescu. În noaptea de 31 de- 
cembrie 1869, fiind student la Viena, el urează, cu 
cîțiva colegi, „Ani mulţi și sănătate“ lui Alexandru 
Ioan Cuza, atunci locuind în cartierul Döbling şi care 
i-a primit „foarte bine“. În jurnalistica lui Eminescu 
la Timpul străbat numeroase accente aprobative pen- 
tru reformele alesului din 1859. 

Cînd căminarul Eminovici începu să stăpinească Ipo- 
teştii, amintirea „răzvalei“ de la 1848 agita masele 
populare, care se manifestau dîrze împotriva privilegiilor 
feudale ale proprietarilor de pămînt. La ordinea zilei a 
fost, înainte și după Unire, problema agrară. 

Reforma agrară din 1864 n-a expropriat revoluţionar 
pe latifundiari în favoarea clăcașilor, ea fiind inspirată 
de interesele burgheziei progresiste, care, temîndu-se 
de alte răscoale țărănești, a acordat pămînt plugărimii 
în funcţie de inventarul de vite (săteni „cîte cu patru 
boi“, „cîte cu doi boi“, „locuitori cu palmele sau bra- 
tele“), ceea ce a făcut ca aria de plugărit pentru foștii 
clăcași să rămînă restrînsă. Țăranii urmau să-și răs- 
cumpere scump „emanciparea“ prin despăgubiri băneşti 
eşalonate în 15 anuităţi. 

Către cei ce înţeleg! 


Un svon pe care mintea rioasiră refuza să-l accepte 
plutea în atmostern tăcută a orașului nostru. Azi zvonul 
s'a adeverii; e o realitate, co Ignominie. Am vrea să fie 
incă svon, am vrea să putem să-l refuzăm încă ; dar pre- 
cun zădarnic ar ti ca închizând ochii să credem că 
soarele nu mate pe cer, aşa zădurnic încercăm să nu 
vedem viupidițetea unui gest ce ne izbeste ca duhoarea 
unui codavru in pulrefacjics 

Proprictärut moşiei Ipotesi usðnd de dreptul pe core 
tegea trecătoare i-l conieră, 


distruge pân 1a mami casa copilărie Ini M. Cninesa 


Poniru noi explicația acestui act este ușoară cu toate 
că e dureroasă. Un intelectual ce comite un asemenea 
sacrilegiu stu poate fi de csi un inconştient. 

Legea ii conferea acesi drept; dar stupid, lipsit de 
poezie și regiune este timpul când legea din coduri e 
singura care să guyerneze. Nol credem în cealaltă jege 
mal largă care şi ea ne ca 5 nouă un drepi; acela de 
a presentia opiniei publice s posepene iati pee 
tarului moşiei Ipoteyti. Pew iki 

tE ia ea a e i EDE H răi aia pati siio trecutul ca rere 
Mut și “ata pret, srini pë prebibat temei mamanis batai paimtiatecezae și care., si cutie a moreli.. intrEzneţii în 

Acua toate «tao risipite pe pământ, ve vrea egomtor al impare nete firlmătrt pe Bani mumia > 

E ral ser „N tiv bau 


Protestul Cercului studenţesc „M. Eminescu“ din Botoșani față 
de ignominia dărîmării casei copilăriei poetului de către mo- 
șierii Maria și Costi Papadopol în vara 1924 


ZA 


Părintele poetului semnează în scriptele împroprietă- 
ririi Cuza-Kogălniceanu ca „împuternicit“ al Anei Balş 
(Băluşoaia) și al fiului ei Dimitrie-Muţi, la Sarafineștii, 
Brehueşti, Mîndrești, Corni, Hrişcani, Bursuceni, Dum- 

Muzeul memorial „Mihai Eminescu“ din Ipotești, construit în 
1939 pe locul casei dărîmate 


brăveni, Vlădeni, Siminicea, iar la Ipoteşti pentru lotul 
său agricol, alături de ceilalți coproprietari. 

Legea rurală din 14 august 1864 se „aplicase“ la 
Ipotești spre „mulțămirea“ căminarului, cum scrie însuşi 
în procesul-verbal, și pe parcela lui intrau în prevederile 
legii 26 de ţărani, dintre care : 


Clăcașşi : 7 — cu drept de împroprietărire pe pă- 
mîntul proprietarului ; 
Fără clacă: 19 — dintre care 5 urmau să fie îm- 


proprietăriţi pe țarina lui Eminovici, 6 pe moşiile statu- 
lui. La 6 văduve li se specifică „dritul“ numai pentru 
loc de casă și grădină. 

În contra lui Eminovici, mic proprietar cu omenie, 
nu s-au produs contestaţii ca pe foarte multe latifundii. 

Numai cinci din familiile celor cuprinşi pe Tabloul 
de măsurători în total a pămîntului locuitorilor clăcași 
din Cotuna Cucorani înpămînteniţi la  delimetarea 
din 1864, de pe lotul lui Eminovici, dăinuiesc în Ipo- 
teşti: Țibuleac, Smidai, Fedeleș, Chiriac, a Nechitei. 
În 1904, două familii mai puteau spune la Ipotești că 
păstrează pămîntul dat la „64“. 

Mormintele părinţilor și fraţilor lui Eminescu, Iorgu și Nicolae, 
iîngă bisericuţa „dulcei mame“ din Ipotești 


Relaţiile Ipoteştilor, prietenii dinții, valorificarea 
creaţiei populare, căutarea izvoarelor, priveliștilor la- 
custre, măreţia codrului, înţiîia iubire pătrund în uni- 
versul intim al poetului copilandru, stăruind asupra 
unor imagini, care, şi ele, adăugate celorlalte metafore, 
configurează psihologic pe titanul artei noastre lirice. 

Astăzi, pe locul casei copilăriei lui Eminescu, Muzeul 
memorial „Mihai Eminescu“ expune în vitrine şi pa- 
nouri bogate materiale documentare asupra vieţii și 
artei poetice a lui Eminescu. În fața muzeului, vizitatorul 
este întîmpinat de doi salcîmi vîrstnici, pe care un 
indicator scrie: „Aceşti salcîmi au fost martori ai 


ni pa 


bag i 
L OUL + 


La invâțăiură 


Pansionul Ladislau Ferderber 


În reconstituirea drumurilor de viaţă ale copiilor 
căminarului există spaţii albe în privința anilor lor 
de învățătură. Octav Minar prindea pe vremuri tradiția 
că pentru instruirea frăținilor Eminovici „venea de la 
Botoşani o dată pe săptămînă“ la Ipotești un meditator, 
de la care și Mihai deprinsese „nemțeasca“, 

În Botoșani, pe lîngă şcoala domnească de la Uspenie, 
şcoala publică a profesorului Vasile Paulini, școala 
elementară cu un „clas lancasteric“ și două clase nor- 
male și o altă școliţă elementară, mai funcționau 19 şcoli 
particulare conduse de preoți şi dascăli și pensionatele 
de băieți Georges și Pulcheria Olivari, Iacob Vitru, 
Ladislau Ferderber, Adolf Naihaus, Kovilinski, Metei, 
Victor Blanchin, Danilan, Simionovici, Mironovici, Măr- 
gineanu, precum şi pensioanele de fete conduse de po- 
Jonezele Soculska, Zawirska, Glovaska și Zelinska. 

Parţial, dar nu la Ipotești, ci la Botoşani, se verifică 
în matricolele raportate Direcţiei şcolilor din Moldova de 
către „pansionul“ Ladislau Ferderber din Botoșani, în 
toamna şi iarna 1852, că doi dintre micuţii Eminovici, 
Ilie, în vîrstă de 7 ani, și Iorgu, de 9 ani, frecventaseră 
cursurile amintitei școli particulare, la care se învăţa. 
în trei limbi. Înaintea lor deprinseseră literele, cititul, 
scrisul la Ferderber fraţii Şerban şi Nicolae Eminovici. 
În româneşte acolo se predau : citirea, scrierea, gra- 
matica, aritmetica, geografia și religia. Disciplinele in- 

Panorama orașului Botoşani în a doua jumătate a secolului 
al XIX-lea 


cluse îrancezei erau : citirea, scrierea, gramatica, tra- 
ducerea și dictarea, iar pentru germană : citirea, scrierea, 
gramatica, traducerea, dictarea și „Analis“-ul literar. 

În rubricația matricolelor se citeşte că frăținii Emino- 
vici sînt fii de căminar ; că s-au născut la Dumbrăveni, 
unde între 1843—1845 căminarul Gheorghe Eminovici 
a funcţionat ca administrator ; că fuseseră înscriși la 
Ferderber la 1 septembrie 1852. La sfîrşit de lună au 
notări de promovabilitate, nu „eminent“, ca ia con- 
şcolarii lor. 

Cadrele didactice ce propuneau : diaconul G. Vasiliu 
la disciplinele în limba română, Peter Kollmann la cele 
franţuzeşti, iar pentru cele din grupajul „germana“ — 
însuși „pansionerul“ Ladislau Ferderber. 

Actele, atestate de C. Vîrnav, de doctorul Al. Jianu 
— cel ce vremelnic va locui în casa bătrînească de la 
Ipotești, ulterior dărîmată de Eminovici — și de D. Aro- 
novici, membrii „Comitetului Şcolar de Botoșen“, îi 
prezintă pe fiii căminarului între ceilalți colegi. Printre 
aceştia, vărul lor, Vasile Mavrodin, a cărui mamă, Maria, 
născută lurașcu, era soră cu „dulcea mamă“ şi al cărui 

tată, cultivatul ban Mihalache Mavrodin, elev în junie 
al lui George Asachi din Iaşi, tradusese „,moralnica 
istorisire“ Tripodul Elenei, „romanţul“ adaptat Antigona 
şi „fragmenturi din literatura franțuzească de Noël și 
Laplace“, pentru care la 10 şi 17 ianuarie 1839 ceruse 
cenzorilor din Iași autorizaţie de tipărire. 

Categoric că despre Eminescu, în trimestrul octombrie- 
decembrie 1853 în vîrstă de nici patru ani, nu putea fi 
vorba în evidenţa școlară citată. 

Dar mai tîrziu ? 

Este posibil pentru primele două clase, dacă s-ar fi 
putut urma sau da în particular într-un singur an. 
Însă pînă la aflarea cataloagelor pensionului Ferderber 
pe 1857—58, acte oficiale ce lipsesc din fondurile arhi- 
vistice, răspunsul îl aproximează deducţia că şi Mihai 
şi-a făcut iniţierea de învățămînt tot acolo, dacă prima 
clasă şi nu a doua n-a frecventat-o la Cernăuţi. 

La Arhivele Statului din Iași se păstrează paşapoartele 
cu care, ani de ani, căminarul trimisese la studii peste 
Cordun, şi în septembrie 1857 iarăşi, pe feciori. În urma 
lui Şerban, Nicolae, Iorgu, Ilie Eminovici, în pașaportul 
eliberat în 1857 apare specificat şi fratele lor mai mic 
Mihai. Prin Iachint lurașcu, care slujea în lași, că- 
minarului i se eliberase la 17 august un paşaport „pi 
zăbavă de 11 luni“, în care rugase și obținuse „să se 
înscrie al cincilea fiu al meu Mihail, care iaste în vîrstă 
de 7 ani: 


Statul : crescători 
Părul : negru 
Ochii : negri 
Nasul : potrivit 
Faţa : smolită 


avînd şi acesta a urma studii“. 

Eminovici intenţionase — cum rezultă din pașaport — 
ca pe Mihai să-l dea să-și înceapă sau să continue 
instrucţia școlară la Cernăuţi cu un an înainte ca el 
să apară în matricolele clasei a III-a, de la National 
Hauptschule. 

Spre Feldgasse nr. 17—19 


Pe drumul Mihăilenilor, ce șerpuia din Botoşani 
urcînd şi coborînd coame despădurite, peste Bucecea, 
Bălinești, pornea spre locuri străine în toamna anu- 
lui 1857, pentru învăţătură, un copil de şapte ani. 
Depărtat de ambianța ipoteșteană prin distanţe ce 
sporeau, dar nu rupeau sufletește, Eminescu continuă 
să simtă dor pentru mamă, iubire pentru surorile şi 
fratele Matei, mai mici, pentru lumea ţăranilor între 
care pînă atunci copilărise, pentru sat. 

Şi-atunci, ca-n fiece toamnă, căminarul şi-a condus 
copiii la învăţătură, să-i înscrie la şcoli şi să le aleagă 
gazde. 

În „naționalele“ (= matricolele) din 1857—1858 frăţi- 
nilor Eminovici li se indică locuinţa pe Feldgasse 
nr. 17—19, adică la Aron Pumnul, între zidurile casei 
bine păstrate, cu verandă şi chilioare umbroase. 

Ridicată pe braţe de zid, clădirea privea uliţa care 
coboară ocolind spre Roșa. Din fund, o ajungea pieptiș 
un deal cu pomet. Pe tăpşanul aromelor grase de ver- 
deaţă, la jumătate domneşte nucul rotat despărţind prin 
gard curtea veche de ograda lui Pumnul, în două par- 
cele : cea cu numerotaţia 17, pe care inimosul magistru 
o vîndu, şi alta, la uliţă, purtînd nr. 19. Pe cea dintîi 
rămaseră două zidiri ale lui Pumnul: una cu ferestre 
deschise asupra drumului, sărăcăcioasă, lîngă care s-au 
temeluit cu timpul cîteva odăi, şi alta dărăpănată, mai 
spre coastă, în rînd cu prispa lui Arune. Este cocioaba 
ce l-a adăpostit în trei rînduri pe Eminescu, pe fraţii 
săi şi pe alți elevi sîrguincioşi, despre care scrie T. V. 
Ştefanelli : „casa cea din stînga, mai mică şi mai joasă 
era menită pentru studenţii ce-i găzduia Pumnul“. Și 
mai departe : „în această căsuță se afla și o mică biblio- 
tecă a studenţilor români, ferită de ochii profesorilor 
străini, căci, după legile școlare, studenţii nu aveau voie 
să întrețină biblioteci şi ar fi fost confiscată şi această bi- 
bliotecă dacă în ochii lumii nu ar fi trecut de proprieta- 
tea lui Pumnul“. Biblioteca — reluînd pe același me- 
morialist — cuprindea cărţi dăruite de Pumnul, de 

Colț al camerei locuită de Eminescu la Aron Pumnul, în Cer- 
năuți 

gimnaziști, de alţi prieteni ai tineretului și ai culturii 
neamului nostru, pentru că în liceu toate obiectele se 
predau în limba germană, iar limbii și literaturii româ- 
nești i se rezervase numai o oră pe săptămînă, în care 
pe furiş se ghemuia și istoria națională. Programele 
şcolare nu permiteau să se predea studioșilor români 
istoria neamului lor. 

„Era unica bibliotecă bucovineană unde studenţii pu- 
teau citi cu înlesnire și împrumuta după voie cărți ro- 
mâneşti. Biblioteca Hurmuzăkeștilor, de la Cernauca, 
avea un statut restrîns familiar. Bibliotecar era un elev 
găzduit de Pumnul, rezervîndu-i-se să locuiască în ca- 
mera bibliotecii. Aceasta a fost întiia bibliotecă con- 
sultată de Eminescu“, conchide Ştefanelli. 

În rafturi cuprinzătoare se adunau, legate, Povestea 
frumosului Arghir cu Şezătoarea la ţară a lui Anton 
Pann, lîngă Păţaniile şugubăţului baron Münchhausen, 
Don Quichotte cu Robinson în insula sa, prelucrat de 
Campe, Povestirile lui E. Th. Hoffmann, Olandezul 
zburător, libretul lui Richard Wagner, Bianca Capello 
de A. G. Meissner, Halimaua, poezii de Th. Körner, ba 
chiar romanul picaresc Corbea Haiducul. Eposul Iliadei, 
tălmăcit de Costache Aristia, se învecina cu Jalnica 
tragodie eteristă a lui Alecu Beldiman, cu poema Apro- 
dului Purice şi cu traducerile pentru educaţie ale pro- 
fesorului unionist Grigore Melidon, cărți des împru- 
mutate. Bibliofilie de preț! Pumnul își caligrafie nu- 
mele, ex-libris pe Cartea românească de învățătură 
(1643) a mitropolitului Varlaam, pe Psaltirea în versuri 
a lui Dosoftei (1673) și pe Cheia pre înţeles a vlădicului 
muntean Varlaam (1678). Apoi istoriile şcolare ale lui 
Laurian, reprezentative pentru vremea lor în cîteșitrele 
provinciile românești, Hronicul şincaian, Istoria impe- 
riei rosiene tradusă de aga G. Asachi, cititul Răsboi 
catilinar imprimat în 1840. Şi poeţii  antologați în 
Lepturariu s-au întregit în această bibliotecă adevărat 
românească : scrierile lui Ion Eliade Rădulescu, cule- 
gerea din „48“ a Văcărescului, lirica lui Grigore Ale- 
xandrescu, în cîteva ediţii, Alecsandri colector poporan, 
Alecsandri din  Doine și lăcrămioare, dramaturgul 

Alecsandri, beletristica lui Pelimon, Donici şi a altora, 
printre care, fără număr și din locuri depărtate, calen- 
dare de petrecere, foliantele revuistice începînd cu 
Crestomaticul românesc al lui Teodor Racoce, zeci de 
ani neştiut, Dacia literară, iridenta Foae pentru minte, 
inimă și literatură, România literară din 1855 şi ma- 
nuale şcolare, texte din clasicii antichităţii, gramatici, 
tratate — daruri, copieri pe întrecute între învățăcei și 
cumpărături, cu precădere dintre lucrările despre ade- 
vărurile existenţiale ale poporului român. Aur al poe- 
ziei, cuminţeniei, al trecutului de luptă și de afirmare 
naţională, aur al cuvîntului adunat de pretutindeni spre 
podoaba minţilor, la îndemîna copiilor sărăcuţi por- 
niți să citească. 

La o căsuţă din deal, cu acoperiș de șindrilă, se intra 
pe ușă strimtă într-un ungher bătrînesc cu plită. La 
stinga — uşă, la dreapta — ușă, uşă ce da chiar în că- 
mara locuită de școlarul Eminovici și în 1858 şi în 1864 
si din octombrie 1865 pînă după 22 ianuarie 1866, cînd 
Pumnul se stingea. Prin mărturia aceluiaşi coleg al lui 
Eminescu, cititor şi el, ca și Nico şi Ilie Eminovici, toți 
donatori ai „Bibliotecei gimnasiaștilor români den Cer- 
năuţi“, este dovedit că fiul căminarului de la Ipotesti 
„cerceta foarte sîrguincios“, „şi-şi împrumuta cărţi 
acasă“, ca unul care „„desluşea lesne chirilica și mai cu 
seamă cărți vechi“. 

Lui Pumnul îi murise în 1856 unicu-i fiu, loan, si, 
peste doi ani, în conscripția parohiei de care ţinea se 
înregistrează la partida emeritului profesor : „Copil de 
suf/let/ Mihail 858“. 

Nu cumva preotul a operat sumar înfierea lui Mihai 
Eminovici de către Aron Pumnul ? 

Şcoala primară pe lîngă Sf. Paraschiva nu era de- 
parte, şi mezinul „Eminowicz Michael“ o frecventă în- 
tre septembrie 1858 — iulie 1860, avînd institutori pe 
Ioan Litviniuc într-a III-a și pe Ioan Zibacinschi într-a 
IV-a, în penultima terminînd al 15-lea din 72 de şcolari, 
iar în clasa a IV-a, mai bine, al 5-lea din 82 de elevi. 
Purtarea şi silința îi sînt notate foarte bună şi bună. 
Clasificarea la absolvenţă îl aşază între eminenti. 

Foaie matricolă cu notele „foarte bine“ ale elevului M. Emi- 
novici la „National Hauptschule“ 


Elev la gimnaziu 


În toamna 1860, la intrarea în gimnaziu, un coleg și-l 
amintea : „mic și îndesat, cu părul negru pieptănat de 
la frunte spre ceafă, cu fruntea lată, faţa lungăreaţă, 
umerii obrajilor puţin ridicaţi, ochii nu mari, dar vii, 
colorul feţei întunecat prin care străbătea însă rume- 
neala sănătoasă a obrajilor. Era totdeauna curat îm- 
brăcat“. Pedagogul Vasile Bumbac îi cunoaște plăcerea 
de-a recita şi de-a asculta balade populare. 

Deveni în clasa l-a A discipolul iubit al lui Pumnul 
şi al suplinitorilor acestuia : Ion al lui Gh. Sbiera și 
Miron Călinescu. Matricolele îl arată locuind pe Schul- 
gasse nr. 799 şi, în continuare, pe Dreifaltigkeiistrasse 
nr. 1309, la caretașul Nikolaus Dzierdzeck în anul şco- 
lar 1860—1861. Autografele din Manuscrisul românesc 
2291, fila 35 : „Teatru l-am jucat odată în odaia din pog 
în care şedeam eu cu Armanu (—Const. Aronovici), & 

doua în grădină : Landhaus an der [Heerstrasse şi Lie- 
belei am Fenster“, comedii de A. Kotzebue, se loca- 
lizează la Dzierdzeck. Cămara lui Eminescu avea fe- 
reastră cu gratii de metal ce dădea în pometul și bu- 
tucii de vie ce înconjurau casa. Suveniri din copilărie 
descriu această locuinţă, pe Grosspapa, care nu-i altul 
decît Dzierdzeck, un plop în care-și făcuse copilărește 
cuib şi bostanul găurit transformat în felinar. 

Pe artera principală a orașului, Hauptgasse, pe care 
funcţiona un staționar adevărat cu cai, ipoteșteanul se 
alerga de-a „poșta cu surugii“. I se știu excursii la Cali- 
ceanca, la colegul Dimitrie Şcurei, iar alt coleg, Ion 
Sahin, l-a întîlnit într-un rînd jucînd taroc într-o hrubă 
subterană. 

Odată ce Eminovici își vedea copiii trecuţi în Bucovina 
și-i știa plasați personal la gazde nu se mai interesa de 
soarta lor, ocupat cu treburi gospodărești care-l fă- 
ceau prizonierul grijilor, fie că-l reţineau procesele sau 
restrîngerile bănești. În cîteva veri nu numai că n-a 
recoltat nimic, dar a pierdut şi griul și păpușoiul ce 
semănase pe ogorul său. Ani secetoși în care, cum rapor- 
tează prefectura de Botoșani, ţăranii din vecinătăți 
s-au hrănit cu mămăligă din scoarță de copac ! 

Frăținii Eminovici erau lăsați la gazde mai ieftine, 
fără condiţii prielnice de trai şi de pregătire. Acesta 
este cazul la Dzierdzeck, cu încă cinci colegi în cameră, 
şi la beţivanul profesor de franceză Victor Blanchin, 
la care viitorul poet stă în clasa a Il-a gimnazială în 
anul școlar 1862—1863, pe str. Domnească de jos, într-o 
cămăruţă jumătate îngropată în pămînt. 

Amintirile lui Teodor V. Ştefanelli pentru etapa gim- 
nazială relatează că elevul de peste Cordun exprima 
ataşament fierbinte lui Arune, în psihologia lui între- 
țesîndu-se iubire pentru om și respect pentru erudiţia 
profesorului de limba română, fruntaș al revoluției 
pașoptiste. În răspuns, colegii apreciau „iubirea părin- 
tească“ a magistratului pentru Eminescu, întărind că 
„Pumnul îl iubea foarte mult“. 

Pentru a-și cumpăra cărți de la anticar sau de la ofer- 
tanți hămesiţi, copilul Eminescu uita de foame. Alteori 
se hrănea din ce primeau de-acasă colegii de cameră 
sau își minţea pofta cu boabe de porumb fierte în lapte. 

Copil ca toţi copiii, nu ocolea jocul ; dar în timpul 
liber se îndrepta mai degrabă spre lecturi. Colegii rela- 
tează, printre citirile lui favorite, despre o istorie uni- 
versală (Weltgeschichte, de S. Welter din Münster) și o 
mitologie populară germană de G. Reinbeck, din acest 
compendiu completîndu-și datele manualului şi expli- 
caţia lui Ernst Rudolf Neubauer, profesorul de istorie. 
austriac adaptat, care a scris studii, poeme şi proză 
despre români şi Bucovina. La Pumnul copia, ca și alţi 
școlari, cursurile autografe. La ambii profesori avea 
note maxime și colegii nu-i contestau întîietatea. 

Şi ceilalți profesori pe care Eminescu i-a avut la Ober- 
gymnasium erau cadre stimate în Bucovina. Unii su- 
fereau detaşare pe graniță pentru adeziunea lor la 1848. 
Directorul Ștefan Wolf purta însă inel sigilar cesaro- 
crăiesc, cea mai înaltă distincție acordată atunci profe- 
sioniştilor de catedră. 

La matematică îl deconcerta nervozitatea lui Wilhelm 
Vyslozil, „profesor dr“, rigid în exigenţa specialităţii, 
pe care Eminescu îl va încondeia mai tîrziu : „Eu știu 
chinul ce l-am avut însumi cu matematicile în copilărie, 
din cauza modului rău în care mi se propunea [...], toc- 
mai pentru că nu se pusese în joc judecata, ci memoria. 
Și, deşi aveam o memorie fenomenală, numere nu pu- 
team învăţa pe de rost, încît îmi intrase în cap ideea că 
matematicile sînt științele cele mai grele de pe fața 
pămîntului“. Cu propunătorul de latină, la fel (Emi- 
nescu va dona bibliotecii pumnulene un Lectionariu 
latinu, prelucrat de Ion Micu Moldovănuţ după 
M. Schinnagl). Punînd în balanţă neatenţiile și absenţele 
repetate ale lui Mihai, vădite în caracterizările de „me- 
diocritate“ la atenţie și sîrguinţă, nu-i de mirare repe- 
tenţia în clasa a II-a, trebuind s-o reia, dar fără s-o ducă 
pînă la capăt, căci după 13 aprilie 1863 n-a mai intrat 
în clasă. 

Citea cu interes romane, poezii populare, teatru, me- 
moriale de călătorie şi frecventa teatrele din Cernăuţi, 
prioritar Hôtel de Moldavie, de cîte ori elevilor săraci 
li se dădeau gratuit 40 de bilete, plătite de spectatori cu 
dare de mînă, cînd veneau trupe nemţești, ruteano-po- 
lone şi românești, după care cîteva zile în șir, cu colegii 
de cameră, imita guraliv roluri, scene, cîntecele. 

De alăturarea sa la formaţia Fani Tardini-Vlădicescu 
n-a putut fi vorba în 1863 și nici în toamna 1864 în 
decursul turneului în Transilvania, dar a colindat tîr- 
gurile Moldovei cu trupa lui Ion Lupescu, pînă cînd fu 
găsit, adus acasă cu forța, înfruntînd sudalmele; unii 
pomenesc chiar de brutalităţile boiernașului de la 
Ipoteşti. 


Fugar la Ipotești, conţopist în Botoşani 


La 20 ianuarie 1864, cum s-a văzut, închisese ochii 
Casandra lui Gheorghe a Lupului, țărăncuța lunară ce 
dăinuie în factologia meditaţiei Mortua est : 


Și era atîta de frumoasă 

Cum numa-n vis odată în viaţa ta 
Un înger blind cu faţa radicasă 
Venind din cer se poate arăta ; 

lar păru-i blond și moale ca mătasea, 
Grumazul alb şi umeri 

Prin hainele de tort subţire, fin, 

Se vede trupul ei cel alb deplin. 


Spre a-l potoli pe căminar, Eminescu fugar promise 
să se cuminţească, să promoveze ca „privatist“ clasele 
restante şi ceru, de unul singur, Ministerului Cultelor şi 
Instrucțiunii Publice o bursă. Departamentul, cu nr. 4307 
din 21 februarie 1864, ceru la rîndu-i gimnaziului 
din Botoşani referinţe asupra elevului Eminovici : 

„Subsemnatul, dorind a fi informat asupra purtărei 
şi învăţăturei elevului Mihail Eminovici din acel gim- 
naziu, are onoarea a vă invita să-i trimiteţi, cît se va 
putea mai curînd, o asemenea ştiinţă, 

p. Ministru, Al. Zanne“, 
la care, Gh. Pădure, directorul gimnaziului, raporta 
peste trei zile : „prin ord. off. No. 4307 îmi cereți a vă 
informa despre conduita și învăţătura unui elev numit 
Mihail Eminovici ; am onoare, deci, a vă aduce la cu- 

noștință că între elevii acestui gimnaziu nu se găsește 
nici un elev cu o asemenea familie şi apoi nici în ca- 
taloagele de la înființarea acestui gimnaziu nu se vede 
figurînd ca atare“. 

Ministru al învățămîntului, în cabinetul Mihail Ko- 
gălniceanu, era la acea dată Dimitrie Bolintineanu. 

Pe vremuri, arhivele păstrau încă o comunicare mi- 
nisterială care informa că Eminescu și-a dorit să înveţe 
la Botoșani, solicitînd o bursă. Este ordinul nr. 9816/ 
21 martie 1864, trimis conducătorului gimnaziului 
de-acolo : „Elevul Mihail Eminovici din cl. a II gimna- 
zială, prin suplica înregistrată la nr. 11 041, în urma în- 
formaţiunei ce vi s-a cerut de acest minister despre 
purtarea şi progresul numitului elev, înaintează acte 
justificative la aceasta, cu rugămintea de a i se acorda 
o subvenție ; subsemnatul vă invită, Domnule Director, 
spre a i se pune în vedere, că, acum nefiind nici un loc 
vacant de bursier, ministerul îl va primi negreşit la 
ocaziune de vacanță, după ce, însă, va îndeplini condi- 
tiile concursului. Se alătură testimoniul spre a i-l 
înapoia“. 

Poetul a semnat de primire : Mi-am primit atestatul. 
M. Eminovici 

Certificatul atesta probabil că este în clasa a II-a de 
gimnaziu. Lucrul n-a trecut de promisiune în privinţa 
bursei ; iar învăţătura va încerca s-o reia, nu la Boto- 
șani, ci la Cernăuţi, unde se găsea în ianuarie 1866, 
la moartea lui Aron Pumnul. 

La 5 octombrie 1864, spre a nu fi povară alor lui și 
ruşine vanitosului părinte, petiționă un post de copist 
la tribunalul din Botoşani, ceea ce obținu neîntirziat 
prin relaţiile tatălui cu magistraţii locali şi datorită 
scrisului caligrafic. Se bucură aici — într-un edificiu 
din mahalaua Vrăbienilor, „casă cu două rînduri şi 12 
despărțituri [...], toate acoperite cu şăndrilă șă îngrădit 
cu zaplaz* — de colegialitatea liricului Grigore Lazu, 
cu care în timpul liber convorbea tinerește de-ale lite- 
raturii, se zbenguia şi se întrecea la stihuri. Cele mai 
vechi manuscrise literare ale lui Eminescu datează 
din 1864. 

Din calcul, din ifosele căminarului sau pentru cine 
ştie cît plus mărunt de galbeni, Eminescu trecu con- 

țopist la Comitetul permanent al Consiliului județean 
din Botoşani, redactînd și transcriind corespondența 
obişnuită sau sintetizînd cu slova-i citeață într-o con- 
dică, ajunsă pînă astăzi, dezbaterile forului de condu- 
cere judeţean. 


Pin nou la Cernăuţi 


Rămase la tribunal pînă la 5 martie 1865, cînd, ce- 
rîndu-şi salariul pe februarie, își prezentă demisia : 

Avînd dorinţa de a urma studiile collegiale la gym- 
nasiul plenariu din Bucovina, me ved constrins de «a 
abdica îndătorirelor querute de la personalul postului 
de scriitoriu, que "l-am occupat penă acum la cancelaria 
dirigeată de Dms. 

Pe asemenea considerente, ve rog, Domnule Pre- 
ședinte, a'mi accorda demissia şi a regula şi eliberarea 
salariului cuvenit mie pe luna Februare în sumă de 
doŭ sute cinci deci lei cursul tesaurului, quăci preved 
necessitatea aquésta din mai multe punte de vedere, 
quare essercită o mare influenţă asupra intereselor 
melle şi quare negligeate nu me vor putea feri de ore 
quare conseguante relle. 

Fiți buni, ve rogu âncă odată, Domnule Preşedinte, 
de a regula de urgență îndeplinirea quererei melle și de 
a primi şi la aquestă occasie assigurarea profundului 
respect, que ve conserv şi ve voiu conserva pentru per- 
petuitate, 


1865 Mart în 5 dille. M. G. Eminovicz 


D-néei salle 
D-lui President all Comitetului permanent al consi- 
liulzi județean de Botoşani. 


Dar cum era zorit să prindă din urmă trupa Fani 
Tardini, care își anunța la Cernăuți ultimele spectacole, 
peste două zile lăsă procură de salariu fratelui mai mare, 

Șerban („în  consideraţia quă circunstanţiele nu-mi 
permitu de a mai îndelunga presența mea în România, 
ve rog Domnule President de a da în primirea fratelui 
meu Șerban Eminovici salariul cuvenit mie pe luna 
Februarie an. cor. în sumă de două sute cinci deci lei 
cursul tesaurului pentru quare va adeveri şi în condica 
eliberării onorarelor“), şi porni la Cernăuți. 

Familiei şi unor cunoscuţi întilniţi le pretexta com- 
pletarea studiilor. La Cernăuţi se adăposti iarăși la 
Pumnul, din ce în ce mai bolnav. 

În Cernăuţi, capitala Bucovinei, cu 20 000 de locuitori, 
efervescenţa culturală o dădeau în acest răstimp, pe 
cele cinci scene, trei „societăţi de teatru“ : una româ- 
nească, alta germană și alta polonă, mișcarea de inte- 
lectualizare patronată de Hurmuzăkești şi de foaia 
Bukovina. Revista Aurora română aprecia că, în am- 
bianţa socială cernăuțeană, spectacolele trupei Fani 
Tardini inspirau „curagiu pentru fapte şi sentimente 
mărețe“. Alex. Hurmuzaki consemna că, în educarea 
publicului, repertoriul acestui întîi turneu românesc în 
Țara Fagilor reînvia educativ „suveniri mărețe a unora 
din bărbaţii istoriei Românilor, a unor eroi străluciți, 
a unor întîmplări glorioase și fapte patriotice“. 

Din Botoşani, la 8 februarie 1864, Fani Tardini, „o 
persoană cu talent rar şi bine desvoltat“, ceruse Agen- 
ției austriace din Iaşi aprobarea de-a susține la Cernăuţi 
20 de spectacole în limba română pe scena Mikuli și, 
peste două zile, suplica lua drumul către guvernămîntul 
Bucovinei, de la care se primi răspuns pozitiv, cu con- 
diția ca formațiunea să nu urmărească permanentizarea 
acolo. Reprezentaţiile începură cu succes de public la 
29 februarie cu vodevilul Radu Calomfirescu, bucurîn- 
du-se de sprijinul familiilor Vasilco, Costin, Zotta, 
Siircea, al lui Theodor Buchental, Gheorghe Hurmu- 
zaki și-al altora. Radu Calomfirescu fu urmat de cîn- 
tecele Baba Hîrca și Tuzu Calicu de Matei Millo, de 
comedia Un trîntor cît zece, de Chiriţa şi însurăţeii, 
Iașii în carnaval, de Doi morţi vii, de Herşcu Boccegiul, 
Scara Miîţei, Corbul român, Piatra din casă de V. Alec- 
sandri, de vodevilurile Cimpoiul dracului și Hoţul şi 

Fanaragiul, de melodrama Iancu Jianu căpitan de hai- 
duci de I. Anestin, de Fata cojocarului de D. Miclescu, 
de prelucrările, traducerile și vodevilurile Gabrina sau 
Camera leagănului de Alecu Poenaru, Cine vrea, 
poate de D. Stăncescu, Omul care îşi ucide jemeeu de 
I. Pop, Urita satului şi Munteanu’ român de Eug. Ca- 
rada, de Învierea Babei Hîrca şi Viitorul României de 
M. Pascali, de Doi pricopsiţi, Idiotu' sau Suteranele și 
Doi soldaţi români de Mihăilescu, Onoare franceză sau 
Jorj şi Maria de Grigorescu, de Bogdan Vodă de Ioan 
D. Lacia (după Al. Pelimon), de Fătu Haiducw' de 
Pănescu, Săracu cinstit de C. Halepliu, de comedia- 
vodevil Bărbierul din Sevilla tradusă şi adaptată de 
Costache Caragiaii. Cu acest „adio“ se termină la 27 mai 
1864 seria de spectacole a turneului. Eminescu fusese 
cîștigat de stilul interpretărilor Faniei Tardini, lui 
Evolschi, Comino și Alexandru Vlădicescu. 

- Din Viena, bucovineanul Vasile Bumbac, întîi peda- 
gog și mai tirziu coleg cu Eminescu la Facultatea de 
filozofie din Viena, gratula în Aurora română „Teatrul 
român din Cernăuţi“ : 


Salutare bravi Luceferi şi voi stele radioase, 
Ce vestiți patriei noastre un ferice viitor 
Ce e-al nostru dulce vis ; 
Voi ce faceţi prin aceasta nume mari şi glorioase, 
Nume ce vor fi păstrate, ca paladiu salvator, 
Într-al nostru piept deschis. 


După ultimul spectacol din 27 mai 1864, trupa Tar- 
dini-Vlădicescu, încărcînd în camioane recuzita și în 
„eilvagene“ pe actori, străbătu Bucovina şi Moldova pe 
drumul median spre Pasul Buzăului, avînd țintă Bra- 
şovul. Dar pe hirtiile pașaportare, în declaraţiile la 
frontieră şi în listele călătorilor sosiți, apărute în zia- 
rele brașovene, dacă se înregistrează întreg personalul 
turneului, numele lui Eminescu lipseşte, fapt ce infirmă 
categoric tradiţia venirii lui în Transilvania cu această 
formaţie în vara 1864. 

Repertoriul celui de-al doilea turneu Fani Tardini- 
Vlădicescu, dintre 2 noiembrie 1864—mai 1865, păstra 

parte din repertoriul primuiui descălecat dramatic, 
peste care se adăugau alte comedii de salon, vodeviluri 
și adaptări sau traduceri, în total 54 piese de teatru. 

Preferinţele lui Eminescu îl alergau, însă, către evo- 
cări istorice, precum : Maria Tudor de Victor Hugo 
(trad. de Cost. Negruzzi), Bătălia de la Călugăreni de 
I. Maniu, Clenarvonii sau Puritani din Londra de 
I. Poni, Cruciații de A. von Kotzebue, Ciurel sub nu- 
mele de Tunsu Haiducu', Umbra lui Mihai Viteazul de 
Petre Grădișteanu, Cine vrea, poate, Credinţa, nădej- 
dea şi iubirea și Bărbatul anonim (trad. A. Manole), 
Castelul de Montlurie (trad. Fani Tardini), Catarina 
Hovard și Crucea şi secretul de Alexandre Dumas-tatăl 
(trad. Porfiriu), Moartea fraţilor Costinești de I. Lacea, 
Arderea tirgului Baia de Nic. Istrati. Atari reprezen- 
taţii îl transportau către tumultul de glorie a evului 
mediu. Dacă la aceste trăiri se adaugă lectura pieselor 
lui Bolintineanu și ale altor dramaturgi romantici, 
precum şi citirile repetate, pe cît de adîncite, din Le- 
topiseţele "Ţării Moldovei, editate de Mihail Kogălni- 
ceanu, din care se aflau exemplare în biblioteca de la 
Ipoteşti şi în rafturile lui Pumnul, atunci se intuieşte 
punctul de plecare al patriotismului, concepţiei conser- 
vatoare și idilismului paseist al lui Eminescu. Entuzias- 
mul patetic în faţa vredniciei poporului său în apărarea 
independenţei naţionale în trecut îl desprindea de pre- 
zent şi-l transpunea, copleșit de măreție respectuoasă, 
în slăvile istoriei. 

Peste ani, un alt gimnazist întărea că „toată învăţă- 
tura noastră în decursul celor opt ani din liceu n-a avut 
atîta influenţă asupra dezvoltării noastre naţionale ca 
acest teatru“. 


„Pumnul nu mai este“ 


Rămînerea lui Eminescu la Cernăuţi, cînd dăruia 
„Bibliotecii gymnasiaștilor Români“ zece cărţi, înre- 
gistrate în Cunsemnăciunariu în a doua parte a anului 

1865, pare în primul rînd legată de vegherea lui Pumnul 
în suferințele sfredelitoare ale cancerului, care aveau 
să-l bage în pămînt la 12 ianuarie 1866. Cînd Teodor 
Ștefanelli, zorit de ştirea decesului, veni în dimineața 
următoare în cămara lui Mihai, îl găsi înlăcrămat, 
scriind aplecat, ștergînd, îmbunătățind elogiul La moar- 
tea lui Aron Pumnul : 


Îmbracă-te în doliu, frumoasă Bucovină, 
Cu cipru verde-ncinge antică fruntea ta, 
C-acum din pleiada-ţi auroasă şi senină 
Se stinse un luceafăr, se stinse o lumină, 
Se stinse-o dalbă stea ! 


Metalica, vibrîndă a clopotelor jale 
Vueşte în cadență şi sună întristat ; 
Căci, ah ! geniul mare al deșteptării tale 
Păși, se duse-acuma pe-a nemuririi cale, 
Si-n urmă-i ne-a lăsat ! 


. . . . . . 


Era întîia poezie imprimată a lui, care apăru în cinci 
strofe în placheta ortografiată pumnulist : Laecrimioa- 
rele învaeţaeceilor gimnaseiaști den Cernaeuţi la mor- 
mântul pré iubitului lor profesoriu Arune Pumnul 
într'a 12/24 Ianuariu 1866, ce, cu încă șase elogii ale 
colegilor lui Eminescu, se distribui omagial în ziua în- 
humării la cimitirul din Horecea. 

Eminescu nu părăsi definitiv Cernăuţii, cum lăsa a 
crede romanțînd Aglae Drogli în citata epistolă din 3 
iulie 1889 către Maiorescu: „Gimnasiul superior nu 
l-au terminat aice din disperare că murise Pumnul. 
Îmi aduc aminte că după înmormîntarea lui Pumnul 
şi-au depus cărțile sub un scaun în grădina publică ș-au 


plecat spre casa părintească“ — anunțînd în plinset că 
părintele lui sufletesc se sfîrşise : „mai mult n-am ce 
face... Pumnul nu mai este — au murit“, umplind de 


îndurerare familia de la Ipotești. 
Peste cîteva luni, expedia din Cernăuţi poezii Fami- 
liei din Oradea — cea dintii De-aș avea, apărută la 25 

5 — Pe urmele lui Eminescu 


februarie 1866 — şi răspunzîndu-i-se de Iosif Vulcan 
la poșta redacției pe adresa din Bucovina, astfel : 


la 15 martie : 

„Cernăuţi, M. E. Vom primi toate cu bucurie, numai 
te rugăm ca, încât se poate, să scrii după ortografia ce-o 
urmăm noi“, 

la 5 aprilie : 

„Cernăuţi. M. E. i-am trămis epistolă privată“. 

la 15 iunie : 

„Lanțul de aur“ așișdere va eşi. N-ai primit epistola 
noastră ? De ce nu mai trămiţi nescari poesii ?“ 

Iosif Vulcan va coresponda redacţional cu Eminescu 
la Blaj abia la 12 octombrie 1866, cînd pribeagul por- 
nise spre Bucureşti. 

Debutul De-aș avea... la Familia fusese conceptat în 
1865, anterior deci elogiului funebru al lui Pumnul, de 
învăţăcelul ce-și ridica mlădiţa în lumina bardului de la 
Mircești și Iosif Vulcan, care, în chip fericit, îi schim- 
base numele din Eminovici în Eminescu, fără să-l con- 
sulte, îl întîmpină profetic: „Cu bucurie deschidem 
coloanele foaiei noastre acestui june numai de 16 ani, 
care cu primele sale încercări poetice, trimise nouă, ne-a 
surprins plăcut“. 

Dincolo de meritele redacționale, culturale și bele- 
tristice personale, lui Iosif Vulcan i se cuvine neuitare 
perenă pentru înţelegerea dovedită primelor poezii ale 
lui Eminescu, pentru caracterizarea de altitudine a ta- 
lentului lui și pentru fixarea numelui genialului visător. 

Cînd Titu Maiorescu în articolul Observaţiuni critice 
(1869) respinge valoarea Lepturariului, cînd în același 
1869 poetul Dimitrie Petrino critică etimologismul lui 
Pumnul, zeflemisindu-i moștenirea culturală, iar Alec- 
sandri în Dicţionar grotesc ataca frontal ciunismul, 
Eminescu fu singurul ce luă apărarea magistrului 
într-un întins articol din Albina. 

Recunoscînd  exagerările  etimologizante ale lui 
Pumnul, pe care, ca izolate, nu le socotește hotăritoare 
să împiedice dezvoltarea limbii literare și ferind de în- 

tinare amintirea strălucitului apostol prin circumstanțe, 
poetul de 19 ani aprecia întreit ştiinţa, pasiunea revo- 
luţionară şi activitatea culturală a lui Pumnul, „pă- 
rintele său sufletesc“, binemeritat de la posteritate cu 
însemnele nemuririi. Astfel, Eminescu rămînea con- 
secvent apologiei ce făcuse în La mormântul lui Aron 
Pumnul : 


Căci umbra ta măreață în falnica-i zburare 
O urmă-ncet cu ochiul în tristă lăcrimare 
Ce-i simţ naţional! 


„Bate ceasul mai presus 
de vreme“ 


Prin trecătoarea Dornei, spre Blaj 


Ce-l va fi îndemnat pe Eminescu s-apuce calea Tran- 
silvaniei în vara anului 1866 ? 

Pelerinaj pe urmele lui Pumnul, spre cetatea deschisă 
a cărturarilor iluminiști, unde, după metafora lui Blaga, 
bătea „ceasul mai presus de vreme“ ? Vruta învăţăturii 
la Blaj ? Sau călca drumul frățînilor mai mari spre Sibiu 
la școli nemţești ? 

Sătuc multisecular în centrul Transilvaniei, Blajul 
s-a dezvoltat după ce vlădicul Inocenţiu Micu-Klein 
zidi aici, în 1749, mănăstirea întregită peste cinci ani 
cu Şcoala de obște pentru fiii de poporeni, ca prin 
instruire, datorită în primul rînd canonicilor profesori 
de istorie, de filozofie, de teologie, magiștrilor de re- 
torică şi de ştiinţe aplicate, să devină luminătorii nea- 
mului lor oprimat. 

Ca unul ce nu numai că n-a lovit în universurile 
vechi românești, ci le-a exprimat cultul tradiţiei sănă- 
toase, Eminescu se descoperea trecînd pe ulița Tran- 
dafirilor nr. 65, înaintea casei lui Gheorghe Șincai, cînd 
călca țărna Cîmpiei Libertăţii sau cînd întîlnea pe eru- 
ditul Timotei Cipariu ce locuia peste drum de seminar 
într-o construcţie păstrată pînă astăzi, ca şi sălaşul lui 
Șincai, în Piaţa Republicii nr. 10. 

Apostolatul lui Pumnul nu-i rămăsese încifrat. Acti- 
vităţile de profesor, lingvist, istoric, de om politic, stră- 
bătînd cîteştrei provinciile românești, desfășurate cu o 

ridicată conștiință naţională, şi, peste toate, suvenirul, 
îi rechemau numele, meritele, recunoştinţa în pan- 
teonul culturii. Magistrul participase la revoluţia din 
1848, sprijinise agitația ideologică a lui Simion Bărnuţiu 
și, în vederea adunării de pe Cimpia Libertăţii din 
3/15 mai, redactase manifeste convocative, difuzate prin 
alumni, cum li se spunea școlarilor la Blaj. 

Cînd armatele imperiale au înăbușit revoluţia de peste 
munți, situaţia lui Pumnul deveni critică şi a fost con- 
damnat la moarte în contumacie. 

Travestit şi cu greutate reuși să treacă pe la Turnu- 
Roşu în Țara Românească şi să se ascundă cîtăva vreme 
în Bucureşti. Contaminat de holeră, boli îndelung. Des- 
coperit de poliția caimacanului Constantin Cantacuzino, 
fu transportat sub arest la Iași, în vederea deportării. 
Sprijinit de inteligența progresistă din capitala Mol- 
dovei, Arune, scăpat, se îndreptă spre Cernauca, la fraţii 
Hurmuzăkești, primit sărbătoreşte. De aici, merse la 
Stupca spre a revedea pe Iraclie Porumbescu, tatăl lui 
Ciprian. Numit prin concurs profesor de limba şi lite- 
ratura română la ,„,Obergymnasium“, Pumnul rosti 
prelegerea inaugurală la 28 februarie 1849, destășurind 
în marginea catedrei o susținută activitate publicistică, 
Tipări: Convorbire între un tată şi fiul său asupra 
limbei şi literelor româneşti (1850), Lepturariu româ- 
nesc din scriptorii români (6 volume, 1862—1865), o 
gramatică a limbii române (în nemţește, 1864), cerce- 
tarea Privire peste 312 din proprietăţile din care s-a 
format Fondul religionar (1865), redactase numeroase 
cursuri-studii, parte publicate postum de Ion al lui 
Gheorghe Sbiera, parte, odoare scumpe, rămase la 
gimnaziști, păstrate, rătăcite, azi multe pierdute. Aron 
Pumnul activizase culturalizarea tineretului, punînd la 
dispoziţia „gimnaziștilor români“ pînă la moartea sa, 
din 12 ianuarie 1866, propria-i bibliotecă. 

În creșterea lui Eminescu, Aron Pumnul a avut un 
rol hotăriîtor, nu numai ca profesor, ci și ca determinant 
îndrumător de conștiință naţională. 

Putea discipolul fanatizat să pregete să cunoască 
tmavsul locului de predanie al magistrului, seminarul 

pe-ale cărui catedre luminaseră trei generaţii Samuil 
Micu, Gheorghe Șincai, Petru Maior, Timotei Cipariu ? 
Blajul intuit de el, cu faima marilor biruinţe naționale, 
pe deasupra știind că „studenților“ neajutoraţi li se da 
adăpost şi masă gratuită, îi stîrnise gîndul să-și treacă 
„în particular“ clasele gimnaziale neterminate la 
Cernăuţi. 

Romanul Geniu pustiu îi oglindește autobiografic des- 
prinderea din Bucovina : „Într-o zi frumoasă de vară 
îmi făcui legăturica, o pusei în vîrful băţului și o luai 
la picior pe drumul cel mare-mpărătesc. Mergeam 
astfel printre cîmpii cu holde [...]. Holdele miroseau şi 
se coceau de arşiţa soarelui [...], eu îmi pusesem pălă- 
ria în vîrful capului, astfel încît fruntea rămînea liberă 
şi goală și fluieram alene un cîntec monoton și numai 
lucii şi mari picături de sudoare îmi curgeau de pe 
frunte de-a lungul obrazului“. 

Interesant rămîne că drumul spre „Mica Romă“ l-a 
parcurs pe jos în cea mai mare parte : Suceava, Gura 
Humorului,  Cîmpulung-Moldovenesc,  Vatra-Dornei, 
Bistriţa Năsăudului, Reghin, Tîrgu-Mureş, Iernut, Tîr- 
năveni, Mediaș, Copșa Mică, Blaj, cînd şi cînd luat de 
chervane și care, oprind și dormind pe unde putea, mîn- 
cînd din ce primea sau găsea pus pe policioarele porți- 
lor de gospodari omenoși pentru îndestularea drumeţi- 
lor înfometați. „Zi de vară pîn-în seară am tot mers 
fără să stau de fel. Soarele era la apus, aerul începea a 
se răcori, holdele păreau că adorm din freamătul lor 
lung, de-a lungul drumului de ţară oamenii se-ntorceau 
de la lucrul cîmpului, cu coasele de-a spinare, fetele cu 
oale şi donițe în amîndouă mîinile, boii trăgeau încet 
în jug și carul scîrţiia, iar românul ce mergea alături de 
ei și pocnea din bici îşi ţipa eternul său hăis, ho 1... As- 
cuns în maluri,.dormea Murăşul, pe el trosnea de că- 
ruțe podul de luntri, pe care-l trecui şi eu“. 

Zona Mureşului o străbătu pe îndelete în trei săp- 
tămîni, privi moara plutitoare a unui sas, ce „se legăna 
liniştită pe Murăș cu roţile ei asurzitoare ce se rosto- 
goleau ca doi balauri, scăldîndu-și oasele de lemn mu- 
cegăit în apa albită de spume a rîului“. În Tîrgu Mureș 
ajungea seara, la 1 iunie 1866, şi fu adăpostit de pro- 
topopul Partenie Trombiţaș în clopotniță („M-am co- 

vigrat în clopotniţă cu dinții clănțănind și muiat pînă 
la piele ; părul meu cel lung îmi cădea peste ochi, mi- 
nuţele mele slabe și reci le băgam în mănecile ude. Așa 
am stat toată noaptea“). 


În Tirgu Mureș, la „Calul alb“ 


La hanul „Calul alb“, aproape de Casa Görög, în care 
la 1849, în drum spre Sighișoara, trăsese poetul revo- 
luţionar maghiar Petöfi Sandor, Eminescu întîlni pe 
elevii Ioan Cotta, din Bicaz, pe Teodor Cojocaru, din 
Corbu, care în 5 iunie îl luară cu căruţa spre Blaj, 
oprind la Diciosînmartin (astăzi Dumbrăveni), unde 
aflau că hoinarul este „poet“ şi adună folclor, și la 
Sîncel. 

Clădirea „Calului alb“ s-a dărîmat şi pe zidurile re- 
construite o placă reamintește popasul lui Eminescu pe 
acel loc acum 110 ani : 


Aşezatu-s'a această placă comemorativă pe acest 
edificiu, fost odinioară HANUL „LA CALUL ALB“, 
astăzi la 13 SEPTEMBRIE 1936, 
întru amintirea popasului făcut aici în vara anului 
1866, acum 70 de ani, de către marele 
nostru poet 
MIHAI EMINESCU 
în trecere prin Tîrgu Mureş — vizionar de 16 ani atunci, 
a devenit mai tîrziu cea mai înaltă expresie 
a poeziei româneşti şi a aspirațiilor 
de unitate naţională a neamului românesc, 
Admiraţie şi recunoştiință nemuritorului 
poet. 


În sfîrșit, la Roma Mică ! 


Cotta observă pe calea dintre Tîrgu Mureș și Blaj 
că Eminescu făcea însemnări. Ajungînd pe Hula Sîn- 
celului, deal pe care azi străjeşte, monument al naturii 
şi al memoriei literare, „teiul lui Eminescu“, de unde 

Teiul lui Eminescu de pe dealul Hula-Blaj 


se deschide panoramicul Blajului, poetul s-a descoperit 
transfigurat și cu voce ridicată a rostit : 

— Te salut din inimă, Romă Mică! Îţi mulțumesc, 
Dumnezeule, că m-ai ajutat s-o pot vedea ! 

Apoi, în galopul bidiviilor, coborîră în orășel, unde 
Cotta, Cojocaru și Eminescu, surizători, opriră la baciul 
Văsălică Bugnariu, unde erau în cvartir Petru Uilăcanu, 
școlar și mai tîrziu memorialist al poetului, și fraţii săi. 
Dar nu locui mult acolo, plecînd să se adăpostească la 
Ștefan Cacoveanu, pe Calea Otelului, la văduva Laura 
lui Gozsi, megieșă cu paracliserul Rațiu Papăgol, unde 
mai stăteau în gazdă Georgiu Bucșa, Teodor Toleş și 
nevirstnicul Ion Paul, viitorul profesor universitar de 

estetică. Vestea ajungerii lui trecu din gură în gură: 
„E aici Eminescu !“ 

Dormea pe saltea de iarbă cosită și s-acoperea cu o 
velință, lîngă patul său înghesuindu-se — cum comu- 
nică în Geniu pustiu — „trei paturi șchioape, unul cu 
trei picioare, altul cu două la un capăt, iar celălalt 
aşezat pe pămînt, astfel încît te culcai pe el pieziș, cu 
un scaun de paie la mijloc cu o gaură gigantică, niște 
sfeșnice de lut cu lumînări de seu, o lampă veche cu 
genealogie directă de la lampele filosofilor greci a căror 
studii puțiau a untdelemn, mormane de cărţi risipite 
pe masă, pe sub paturi, pe fereastră și printre grinzile 
cele lungi și afumate a tavanului, ce erau de coloarea cea 
mohorîtă — roșie a lemnului pîrlit“. 

Năzdrăvan, se culca uneori sub streașina mănăstirii, 
alteori în podul seminarului şi lîngă iazul Chereteului. 

Predilecţiile i se îndreptau către plimbări și înot în 
Tirnava Mare, „La moară“ şi în Tîrnava Mică, la gră- 


Vedere generală dinspre miazăzi a Blajului, avînd în centru 
catedrala şi construcţiile şcolare. În planul fundal : „teiul lui 
Eminescu“ 

dina Podului, rîu pe care-l descrie într-o variantă la 
epistola lirică Amicului F. 1. : 


Tîrnava prinsă în galbine maluri 
Murmurăn aburi gîndirea sa 

Pe cînd plimbarea se rătăcea 

Visări, speranţe pe frunţi de valuri... 


Gimnaziastul Filimon Ilia îi era tare apropiat. Au fost 
dăţi cînd şi-a potolit foamea cu poame; cineva l-a pri- 
vit culegînd grîu pe ogoarele mărginașe ale Blajului, 
sfărîmînd spicele şi mîncînd boabele verzi. 

Aştepta 5 galbeni de la părinţi, cu care visa să se 
sature, cumpărînd un cuptor de pîine. Şi crăiţarii ajun- 
seră după ce el se rupse de Blaj, astfel c-au fost retur- 
naţi la Botoșani. 

Cînd Petru Uilăcanu lăuda meritele lui Andrei Mu- 
reșanu, Eminescu îi replica : 

— Lasă, frate, nu mai sta înainte cu Mureșanu 
vostru, căci el nici n-a fost poet, ci un simplu ver- 
sificator ; Alecsandri e poet adevărat. 

Îl ştia pe de rost integral, recitind expresiv din 
Doine și lăcrămioare, ca şi din macabrul George Baronzi 
şi din legendele lui Bolintineanu. Pe Aron Pumnul îl 
proslăvea. Alt tînăr de atunci adevereşte că Eminescu 
avea pe poeţii români „în degete“, caracterizînd just 
pe fiecare. 

Se apropiase de Neculai Mihu, care, cu măgarul său, 
căra şi vindea apă proaspătă cu vadra, măgărar ce-i 
povestea cu şart minunăţii folclorice, pe care le asculta 
transportat. Uneori şi le nota. 

Colegului de-o vară, Gregoriu Dragoșiu, îi dedică trei 
strofe şi-i dărui un tratat german de poetică. Nicolae 
Petra-Petrescu îi mijloceşte împrumuturi de cărți de la 
prepositul Ion Micu-Moldovănuţ și-l ştie luptîndu-se cu 
materiile de fizică și matematică, în care înainta greoi. 

Dar va fi venit Eminescu la Blaj pentru a-și da cla- 
sele ? Nu s-a păstrat nici o dovadă, cu toate cercetările 
întreprinse în matricolele, procesele-verbale școlare și în 
dosarele de petiţii ale celor înscrişi să dea acolo exa- 

mene fără frecvenţă. Nu-i de conceput nici anecdotica 
examenelor de netrecut la limba elină cu canonicul 
Alimpiu Blăjanul. 


„Cu primele sale încercări poetice 
3 . w 
ne-a surprins plăcut“ 


Familia, cît a stat poetul la Blaj, i-a tipărit Din 
străinătate, La Bucovina, Speranța ; Iosif Vulcan i se 
adresa aici prin poşta redacției din 16 octombrie 1866, 
însă după toate probabilitățile la această dată plecase. 
În Blaj, Eminescu a conceptat şi netezit, în afară de 
începutul la Geniu pustiu, Mortua est, La o artistă, 
Ondina, Lida, Os magna sonaturum (La Heliade), poate 
şi Ce-ţi doresc eu ţie, dulce Românie. 

Între 27—28 august participă la adunarea generală a 
„Asociaţiunii“ de la Alba Iulia, urmărind atent dezba- 
terile ca seara să se culce — dacă-i de crezut — pe po- 
deaua unui birt. Nesigură rămîne și colportarea c-ar fi 
ajuns în satul originar al lui Ion Maiorescu, Bucerda 
Grînoasă, ca să culeagă literatură populară. 

Reveni la Blaj, de care-și legase inima, și la sfîrşitul 


lui septembrie, pe nevestite — dar cu hotărîrea de-a 
trece în Muntenia, pe care n-o călcase pînă atunci, și 
de a-și face un rost practic — dispăru îndreptîndu-se 


spre Sibiu. Norocos, aici cunoaște, în str. Măcelarilor, 
pe Nicolae Densușeanu, student la Academia de drept 
(Rechtsakademie) din localitate, colaborator cu „fan- 
tezii poetice“ la revista orădeană, însă fără veleități. 
Patetica descriere a hoinarului de 16 ani lăsată de Den- 
sușeanu concordă cu detaliile blăjenilor asupra îmbră- 
căminţii lui Eminescu ; „Abia se mai vedea pe la gît 
un mic rest de cămașă neagră, iar pieptul de sus şi pînă 
jos era gol și cu mare necaz încerca bietul ca să-și aco- 
pere pielea cu o jachetă ruptă, în toate părțile zdren- 
țuită, de la mîneci pînă la coate, și cu nişte simpli 
pantaloni zdrențuiți din sus şi pînă jos“. 

Densuşeanu îi dărui haine, îl ţinu pe cîteva zile în 
Sibiul în care învățase pe apucate frate-său, Ilie Emi- 
novici, şi-apoi porni cu o recomandație scrisă la pro- 
topopul Bratu din Rășinari, bunicul dinspre mamă al 
lui Octavian Goga, rugînd să-l îndrume să treacă mun- 
ţii în ţara liberă, cărturarul rășşinean sprijinindu-l 
părinteşte. Alese itinerarul parcurs de Pumnul în 1849 
la refugiul din Transilvania. 


Cu Thalia de-a lungul ţării 


La București 


Asemeni pojarului de lumini fără stingere, harta lite- 
rară a țării înregistrează și cetățenia bucureșteană a 
lui Eminescu. 

După pelerinajul la Blaj în vara anului 1866, Emi- 
nescu apuca pe toamnă calea către capitală, cu ce-avea 
pe el, pe Valea Oltului, strecurîndu-se pe la Turnu Roșu 
și urmînd, imaginar, malurile rîului spre Rimnicu Vilcea. 
De-acolo, peste Dealul Negru, prin Piteşti, Golești, 
Găeşti, Titu, Chitila — la București ! 

S-ar fi putut îndemna către altceva decît către lu- 
mea teatrului, ca să-și cîștige existenţa ? Categoric, nu ! 
Fraterniza cu himerele scenei și se complăcea în boema 
actorilor. Fani Tardini şi principalii companioni se gă- 
seau în Bucureşti, dar situația teatrului era îngrijoră- 
toare : lipsa oricărei platforme organizatorice din partea 
statului, protagoniștii trupelor se defăimau în campanii 
de presă pentru „seri de spectacole“, cei mai mulți actori 
rămăseseră muritori de foame, năzuindu-şi salvarea pe 
spectacole „în benefis“, în turnee riscante sau cerînd 
mila publică. Concesionarea Teatrului cel Mare de către 
Constantin Dimitriade a dat faliment. În bugetul ţării 
prevederile pentru teatru se ajustau de la an la an și, 
pe deasupra, creștea dihonia dintre Millo, Pascaly, Iorgu 
Caragiali. 

În toamna 1866 capitala s-a resimțit economicește, 
politic și cultural de pe urma răsturnării prinţului Unirii, 
de la 11 februarie, și de instaurarea lui Carol de Hohen- 


79 


zollern peste cîteva luni, de manevrele monstruoasei coa- 
liţii, de aranjamentele noii camarile față de care fracţi- 
unile politice se concurau în obedienţe și intrigi cal- 
culate. De-aici instabilităţile guvernelor. În primii cinci 
ani de „domnie prusacă“ izbucniseră răscoale țărănești 
în numeroase puncte ale ţării, răsunetul cel mai prelun- 
git în presă şi în adunările legiuitoare îl avură răzvrăti- 
rile de la Cuca-Măcăi (Argeș) din 1867 și 1869. Mișcarea 
de stradă împotriva prinţului domnitor din 1871 semnala 
rezistenţă. La cîrma Principatelor Unite (dar cine le mai 
evoca astfel ?) se perindară cu instabilitate multe cabi- 
nete ministeriale curînd remaniate sau demisionare. 

Cine-ar presupune că hoinărind cu trupa Fani Tar- 
dini pe parcursul turneului din 1864 către Transilvania 
şi că, la înapoiere, Eminescu ar fi trecut prin Bucu- 
rești, se amăgește. Documentarea lipseşte total. Numitul 
ansamblu, parcurgînd Moldova pînă la Adjud, a stră- 
bătut Carpaţii — cum informează Gazeta Transilvaniei, 
nr. 52 din 1/13 iulie acel an — prin Întorsura Buzăului : 
„Trupa de artiști dramatici ai doamnei Fani Tardini 
sosi aici de abia în săptămîna trecută, între cele mai 
mari greutăţi, de la Bucovina prin Moldova și prin 
pasul Buzăului“. Numele lui Eminescu lipsește din 
avizele de intrare a colectivului artistic în Transilvania, 
la fel din dosarul încuviințării spectacolelor, ca și din 
inserările presei braşovene, care consemnau zilnic 
„tragerile la hotel ale sosiţilor din alte părți“. Între 
membrii trupei ajunsă în Brașov la 14 iunie 1864 nu se 
citeşte numele copilandrului visător. Nu se sprijină 
pe nimic nici ipoteza recentă a unui biograf al lui [lie 
Eminovici, medicinist la spitalul maternității și la Co- 
lentina, după care Eminescu s-ar fi găsit în 1864 prima 
oară în capitală, chibzuind să frecventeze Şcoala na- 
țională de medicină de pe str. Ştirbei Vodă. În circuit 
vicios se născoceşte hilariant că poetul atunci s-ar 
fi ataşat trupei 'Tardini-Vlădicescu din „cetatea lui 
Bucur“. 

Actorul Găvănescu știe că pe Eminescu, aflat muncind 
în port — adăpostindu-se într-o caretă, unde citea pe 
Schiller — Iorgu Caragiali îl angajase la Giurgiu şi a 
fost mulțumit de el. Poetul redactează corespondenţa 
trupei, extrage şi copiază roluri, întră în cușca sufleru- 

lui, face figuraţie, ajută la montajul decorurilor, sună 
cu clopoţelul începutul actelor, suflă la repetiţii. 

Cum arătau Bucureștii la venirea lui Eminescu cu 
trupa lui Iorgu Caragiali ? Din Geniu pustiu, iată o 
privelişte de noapte umedă a urbei, cu ulicioare fără 
pavaj, neluminate, cu întretăieri noroioase printre case 
mărunte, cu cîrciumi slinoase şi lupanare, cu cheflii 
ameţiţi şi păsări de întuneric: „Era o noapte tristă. 
Ploaia cădea măruntă pe stradelele și ulițele nepavate 
ale Bucureştilor, ce se trăgeau strîmte şi noroioase în 
noianul de case mici și rău zidite, din cari constă partea 
cea mai mare a așa-numitei capitale a României. 
Tropăiam prin bălțile de noroi, ce te împroşcau cu apa 
lor hleioasă, îndată ce aveai cutezarea de-a pune piciorul 
c-un pas înainte. De prin cârciumi și prăvălii pătrundea 
prin ferestrele mari și nespălate o lumină murdară, mai 
slăbită încă prin stropii de ploaie ce inundau sticlele“. 

Într-o cafenea frecventată de poet, cutare tînăr, 
„aplecat asupra unui biliard“ și scriind cu creta pe 
postavul verde numele iubitei de peste munți sau al 
unei eroine din romansurile lui Jokay Moricz, are 


Caseta de machiaj a lui Eminescu în perioada turneelor tea- 
trale 

prototip pe „suspinătorul“ Ioniţă Scipione Bădescu, 
întîlnit de liric în societăţile transilvănenilor din ca- 
pitală şi devenit prieten pe toată viaţa. Îi creionează 
portretul byronian și-l surprinde aplecat pe coloanele 
unui „ziar românesc“, ironizînd întreprinderea muzicală 
a lui Papanicola, pronunţind titlul unui spectacol de 
Meyerbeer, perorînd agitatoric : 

„Schimbaţi opiniunea publică, daţi-i o altă direcţiune, 
răscoliţi geniul naţional — spiritul propriu caracteristic 
al poporului din adîncurile în care doarme, faceţi o 
uriaşă reacțiune morală, o revoluţiune de idei, în care 
ideea românească să fie mai mare decît uman, genial, 
frumos, în fine, fiți români, zise el încet și răgușit. 

— Cine s-o facă asta ? Nu sunt toţi astfel ? Nu sunt 
toţi numai receptivi — francezi, italieni, spanioli, tot — 
numai români nu ?“ 

Copleşit, noctambulul reținu bizareria „anarhistului 
cu buze subţiri și palide“, patosul lui de ton pașoptist : 

„Cei mai mulţi şi mai veninoși nori sunt monarhii. 

Cei după ei asemenea de veninoşi sunt diplomații. 

Trăsnetele lor cu care ruină, sacă, ucid popoare 
întregi sunt rezbelele. 

Stărămaţi monarhii ! Nimiciţi servii lor cei mai linși, 
diplomaţii, desfiimţați rezbelul şi nu chemaţi certele 
popoarelor decît înaintea tribunalului popoarelor și 
atunci cosmopolitismul cel mai fericit va încălzi pă- 
mîntul cu razele sale de pace și de bine“. 

Notarea fugitivă din Manuscrisul românesc 2257, 
fila 183: „Urmărirea din partea mea a acelei fete 
de boeri în Cișmigiu — cînd am venit din Blasiul“, 
îl reconstituie pe Eminescu firesc temperamentului său 
romanțios. 


În trupa Iorgu Caragiali-Daniil Drăgulici 


Nu se știe unde a locuit în faza așezării la Iorgu 
Caragiali. Şi totuşi, în Geniu pustiu Eminescu şi-a 
zugrăvit propria cămară [bucureşteană : „O cameră 
înaltă, spațioasă şi goală. Păreţii erau negri de șiroaiele 
de ploaie ce curgeau prin pod și un mucegai verde 

Plăcuța metalică de pe caseta de machiaj a lui Eminescu, pur- 
tînd inițialele M,E 


se prinsese de var, cercevelele ferestrelor se curmau 
sub presiunea zidurilor vechi şi gratiile erau rupte, 
numai rădăcinile lor ruginite se iveau în lemnul putred. 
În colţurile tavanului cu grinzi lungi şi mohoriîte, 
paianjenii îşi executau tăcuta și pacinica lor industrie ; 
într-un colț al casei, la pămînt, dormeau una peste 
alta vre-o cîteva sute de cărţi vechi, multe din ele 
grecești, pline de învățătură bizantină ; în alt colț un 
pat, adică cîteva scînduri pe doi căpriori, acoperite c-un 
mindir şi c-o plapomă roşie. Înaintea patului o masă 
murdară, al cărei lemn grunzuros de vechime era tăiat 
cu litere latine şi gotice; pe ea hirtii, versuri, ziare 
rupte, broșuri efemere din cîte se-mpart gratis, în fine, 
o neordine într-adevăr piginească“. 

În 1867 el era integrat „Teatrului de vodevil“ al 
lui Iorgu Caragiali din sala Cornescu, formaţie din 
care făceau parte, pe lîngă renumitul conducător, soţia 
sa, Elena Caragiali, Alecsandrina Teodorescu, Ecaterina 

Dimitreasca, Anetta Constantinescu cu soțul, Lina Po- 
pescu — muza reală a poetului pentru Amorul unei 
marmure —, Susana Caminschi, E. Cecilia, Drăgulici, 
Șt. Mihăileanu, G. Brătianu, Mincu, Solomonescu, Gă- 
vămescu, Vitaly, „trei choriste și chorişti“. O parte îi 
erau știuţi de la Cernăuţi și din turneele în Moldova. 

Manuscrisul românesc 3215 din colecţiile Bibliotecii 
Academiei R.S.R. grupează o serie de texte copiate de 
poet pe cînd slujea trupa Iorgu Caragiali — Daniil 
Drăgulici : Smeul nopţii (cu titlul Un sărut dulce) de 
Hippolite Lucas, vodevilul Margo Contessa, traducere 
din limba franceză de T. Profiriu şi O palmă (cu titlul 
Voinicos, dar fricos), comedie bulevardieră franceză. 
D. C. Ollănescu, în memoriul academic Teatrul la români, 
lărgeşte informaţia despre repertoriul jucat de această 
trupă cu Fundarea mânăstirii Argeș de Ioan Pennescu, 
Rigoletto de V. Hugo, Jertfa lui Avram, melodrama 
Rezbelul cel mare de la Skafia. 

În vara 1867 Eminescu a străbătut cu formația lui 
Iorgu Caragiali Muntenia, dîndu-și contribuția scenică 
la Ploiești, Brăila, Galaţi, Giurgiu și în alte localităţi. 

Sub nr. 6077 şi 6079 din 19 octombrie 1867 au fost 
înregistrate la Ministerul Cultelor și Instrucțiunii cererile 
lui Iorgu Caragiali, scrise de Eminescu, dar autentificate 
de vestitul actor, care solicita — în lipsa „sub- 
venţiunii“ — aprobare pentru o stagiune în paralela 
concesiei bucureştene Millo-Pascaly. 

V. A. Urechia le încuviință 15 reprezentații, după 
care suplica trecu la Serviciul şcoalelor pentru emiterea 
autorizaţiei, care specifică zilele puse la dispoziţia lui 
Iorgu Caragiali și o subvenție inferioară celei repartizate 
trupei Millo-Pascaly. Caragiali-Drăgulici reveniră prin- 
tr-alt memoriu polemic caligrafiat tot de Eminescu, 
care peste un an se va transfera la Pascaly. 

Ministrul D. Gusti puse în aceeași zi pe al doilea 
memoriu rezoluţia : 

„12 Dec. 

Însă decisiunea... din 8 Decem. regulează darea sub- 
venţiunii“, ceea ce, în fapt, nu soluţiona litigiul ridicat 
de noua formaţie dramatică. Așa încît Iorgu Caragiali 

se sfătui cu Eminescu pentru o întîmpinare de noi 
precizări. 

Angajamente de neconcurenţă meschină, lăsînd loc 
întrecerii de valori, se luaseră formal. Acum se cerură 
alte hotăriri în privința zilelor repartizate companiei 
Iorgu Caragiali — Daniil Drăgulici, întrucît Millo și 
Pascaly ridicau pretenţii, peste dispoziţiile ministerului, 
pentru spectacolele duminicale. Între cele două formaţii 
existau încordări şi între ele nu se putuseră purta 
tratative. Dar, cu toată „asocierea“, Millo nu s-a-nţeles 
cu Pascaly şi reciproc se detestau, între ei vehiculînd 
intriganţi şi intrigante din lumea scenei. 

În direct, Eminescu întreținu de-atunci raporturi 
cu D. Gusti, căruia îi va introduce, în 1871, în Bucovina 
Poemul Putnei. 

Martor al disputelor de existență dintre Millo, Iorgu 
Caragiali şi Pascaly, fără ca vreo clipită să-și coboare 
respectul față de cîteştrei marii slujitori ai Thaliei, 
Eminescu rămase lîngă Iorgu Caragiali pînă ce acesta, 
șicanat de Pascaly, care-i trecuse înainte la conducerea 
Teatrului cel Mare, scîrbit și torturat de sărăcie, părăsi 
scena şi se angajă ipistat. 


Cu Pascaly peste munți 


La începutul verii 1868 Pascaly pornea un prestigios 
turneu peste munți, căruia Eminescu i s-a alăturat, 
turneu ce-a însemnat pentru poet documentarea în 
continuare asupra vieţii transilvănenilor intelectuali 
şi de la ţară, după cunoștința imaginară prin Aron 
Pumnul și după drumurile în vest, la Blaj, şi-n sudul 
Țării Oltului. S-a adîncit o dată mai mult în legendarul 
martirilor de la 1784 şi 1848, culege folclor, leagă prie- 
tenii al căror număr îl lărgește la Viena și în societăţile 
culturale bucureştene : Nicolae Onea, Filimon Ilea, 
Ioniţă Scipione Bădescu, Ștefan Cacoveanu, Miron Pom- 
piliu, Ioan Slavici, Ion Hossanu, Teodor Nica, Teofil 
Frîncu, Gheorghe Ocăşanu, Constantin Simţion, Grimm, 
Nicolae Ciurcu, Nicolae Făgărășanu, intraţi în bio- 
grafia lui. 


85 


Cu peregrinările de teatru ale lui Eminescu de-a 
lungul Ardealului s-au ocupat în studii și semnalări 
G. Bogdan-Duică, Şt. Mărcuş, Letiţia Giţă, I. Massofi. 
Materiale noi referă asupra pregătirilor de turneu și 
primirii formaţiei de teatru a lui Mihail Pascaly în 
orașele transilvănene în 1868, turneul din acest an 
constituind, în condiţiile dualismului „cesaro-crăiesc“, 
un eveniment național în istoria culturii româneşti din 
Transilvania în deceniul al șaptelea al secolului. 

Printre susţinătorii lui Pascaly în Transilvania tre- 
buie subliniat numele lui Al. Papiu Ilarian. La auto- 
ritatea cărturarului rămîne de adăugat trecerea de care 
dispunea îndeosebi pe lîngă Gheorghe Barițiu, căruia 
i-a scris pe imprimat cu antetul cabinetului procuroru- 
lui general al Curţii de casaţie şi justiţie din București, 
recomandînd trupa din care făcea parte și Eminescu : 
„D. Mich. Pascaly, întîiul artist dramatic al României, 
face împreună cu trupa sa o escursiune la românii de 
peste Carpaţi. Avînd Dumnealui cunosciintiă de starea 
românilor de dincolo, nu vre un cîscigu material 
lîndeamnă la această escursiune ; singurul seu scopul 
e de a areta și în acele părți, străinilor nu mai puţin ca 
românilor ce a atins arta dramatică în România, fiind 
mulțumit a-și acoperi cheltuielile escursiunei şi re- 
presentațiunilor sale“, 

Cu excepția cîtorva spectacole de diletanți și a cîtorva 
trupe de turneu slab organizate, pe scenele ardelene 
jucaseră pînă atunci doar trupe străine. Repertoriul 
dramatic al lui Pascaly însemna punerea în acord a 
romantismului de dincoace de munți cu sensibilitatea 
românească şi cu lupta naţională a transilvănenilor 
prin cultură. 

Pascaly vroise întîia oară să întreprindă acolo un 
turneu în 1865, se pare că la chemarea intelectualilor 
lugojeni (garantîndu-i-se „subsistența“), dar asemenea 
poftiri fuseseră adresate și din alte oraşe. Actorul cerea 
să i se asigure cîte 300 florini seară de seară. 

Familia din 14 mai 1868 făcea cunoscut repertoriul 
trupei. Comedii : Nevasta trebuie să-și urmeze bărbatul, 
Un pahar de ceai, Ștrengarul din Paris, Femeile care 
plâng, Planul Bertei, Femeile limbute, Bărbatul văduvei, 
Uită-te, dar nu te atinge, Nu e fum fără foc, Pricopsiţii, 

Noaptea unei stele, Boala romanţelor, Orbul şi nebuna, 
Gărgăunii, O glumă, Nu vătămaţi fetele bătrîne, Sterian 
păţitul. Drame : Mihai Vodă după lupta de la Călugăreni, 
Idiotul, Prizionerul din Bastilie, Sărmanul muzicant, 
Ea este nebună, Dalila, Martorul familiei, Fericire la ne- 
bunie, Tata moşu, Cerșetorul, Copilul Greciei, Visul unui 
român murind. 

Succesul moral și material al reprezentaţiilor la Bra- 
şov între 15 mai — 16 iunie 1868 a întrecut așteptările. 
Relatările presei, amintirile și corespondența contempo- 
ranilor, contul reţetelor, atenţiile şi recompensele de 
care s-au bucurat actorii, demonstrațiile publicului spec- 
tator dezlănțuit în entuziasm pe străzi au înscris pagini 
de biruinţă. 

Atunci și aici cată să fi scris Eminescu oda Învia-vor 
voevozii l: 


Mindri voevozi ce-nvie din a cronicelor bracuri, 
Fac să tremure cetatea nedreptăţilor de veacuri ; 
Crainici resbunării sîntem, ce nu poate să-ntîrzie, 
Prooroci mărirei dalbe a zilelor, ce vor să vie. 


Dom regal cu mîndre turle, a lui Neagoe tesaur, 
Pe Mihai ce adunat-ai în zenitul său de aur 

Și slăvit-ai a lui Radu îndoita biruinţă 

În a doua înviere s-ar putea să n-ai credință ? 


Panorama Braşovului, centrată pe Piaţa Sfatului 

Juni semeţi, cu surle-n frunte şi cu zumzet de cimpoaie, 
Scutură din letargie inimile ce se-ndoaie, 

Împlini-se-va destinul cînd sfărma-vor buzdugane 

De vătafi ş-armașşi isbite a cetăţii porţi dușmane. 


Învia-vor voevozii, rumpînd lanţuri de sclăvie, 
Surpînd legi şi privilegii de urgii, din temelie, 
Și va fi stăpîn Românul peste-a țărilor hotare, 
Ce din vechi le străjuiește cu a doinii-nviforare. 


Cum a sprijinit Barițiu turneul Pascaly reiese și 
dintr-o scrisoare din 16 iunie 1868, pe care marele pro- 
tagonist o adresează directorului Gazetei Transilvaniei 
şi, prin el, presei transcarpatine, publicului ce-l 
aplaudase, expunîndu-le sinceră gratitudine : „Înainte 
de plecare, cer a vă putea mărturisi o parte din re- 
cunoștința ce vă sunt dator de concursul de bună voinţă 
cu care aţi primit pe artistul şi pe românul; graţie 
inițiativei Domniei tale, subt patronarea și auspiciile 
Domniei tale, greaua mea misiune s-a făcut mai lesni- 
cioasă, începutul s-a făcut, arta a cîștigat un resunet și 
artistul duce cele mai dulci suvenire de îmbrăţișarea 
românilor din Brașov. 

Dea cerul ca România să aibă multe căpetenii ca 
Domnia-ta, căci desigur s-ar găsi mulţi soldaţi ca mine 
care să se devoteze cu totul Propăşirei Naţionale. 

Cît despre mine, Domnul meu, umbrit de departe ca 
și de aproape de puternica și buna voinţă a Domniei- 
Tale, sper se pot ajunge la scopul ce mi-am propus ca 
artist şi ca român. 

Dacă pana mea nu poate esprima cîtă recunoștință vă 
datorez, vă rog primiți espresiunea simţiminteloru cele 
mai respectuoase“. 

Şi din alte părţi se confirmă sprijinul inimos pe care 
l-a dat Barițiu ansamblului bucureștean, prin epistole 
trimise anticipativ pentru asigurarea condiţiilor ma- 
teriale și spre învederarea misiunii propagandiste a 
„Societăţii dramatice a artiștilor superiori din Bucu- 
rești“. Unele din epistole s-au pierdut, altele se re- 
constituie din răspunsuri păstrate, cum este, de exemplu, 
scrisoarea de confirmare şi asigurări expediată lui 
la 31 mai 1868 de către Athanasie Marienescu, din Lugoj, 

care informează amănunţit asupra condiţiilor în care 
se va desfășura turneul lui Pascaly pe graniţa de vest 
a românimii : 

„Ne-am adunat mai mulţi şi sfătuindu-ne ne-am 
esprimat dorinţa ca Dl. Pascaly să cerceteze şi Lugoşiul. 

Pontînele de venit a unei representaţiuni în Lugoşiu 
sunt : 1) 23 loge a 2 fl. 50; 2) 100 scaune a 50; 
3) parterre a 40 cr. ; 4) galeria a 20 cr. 

Aceste sunt preţiurile regulate cînd vinu societăți 
nemţești şi maghiare. 

Noi ne-am descriminat se ridicăm o loge la 3 fl. și 
scaunul la 60 cr. Preţiuri mai mari cu greu se pot face. 

Spesele teatrului pe o seară pentru : a) localul 5 fl. ; 
b) iluminarea 10 fl. ; c) orchestra cam 10 fl. 

Mai multu de şase reprezentaţiuni cu greu se vor 
putea da ca se învingă 160—180 fl. 

Teatrul acesta cînd e de tot plin de nu se mai încape, 
atunci aduce 200 fl. pe sară pe lîngă preţiurile regulate. 

Noi credem că 1000 fl. pe 6 reprezentări vom putea 
asigura. Acum o întrebare, pe cînd poate veni dl. Pas- 
caly în Lugoşiu ? Să ni scrieţi cînd positiv, pentru că 
se apropie sezonul de băi și unii vor pleca, pentru ca se 
putem începe a subscrie abonamentul pe 6 reprezen- 
tațiuni, ca de timpuriu să ne îngrijim. 

Străinii vor participa doară 1 de 2 ori din curiositate, 
și sarcina în ori ce mod e a românilor, cari nici nu sunt 
cu stare materială ca şi în Braşiov — dar ni vom face 
datorinţia cătră arta română. 

Noi ne vom sili încă ca pe Dd. teatraliști se-i pri- 
mim prin cartelele noastre, ca și în acest mod se-i cru- 
țăm de spese. 

La Timișoara se adresează în casu aceasta cătră 
D. Petru Cernescu, la căpitănia de oraş d-lui Ștefan 
Adam, advocat ; 

La Arad către Dl. Justin Popoviciu Desseanu advocat, 
şi Miron Romanu, protosingel şi vice președinte alu 
Societăţii de lectură ; 

Cu Timișoara sunt cam în îndoială, dacă prejurulu 
nu se va interesa; cu Aradul mai multe speranțiă“. 

La Sibiu succesele se continuară între 20—30 iunie, 
consemnate de ziarul săsesc Hermanstădter Zeitung, 

care la venirea companiei înregistrează şi pe Eminescu 
între actorii sosiți și cazaţi la hotelul „Bukarest“. 

Studentul Ieronim Barițiu l-a privit admirativ pe 
Eminescu la banchetul dat de sibieni trupei din Bucu- 
reşti la hotelul ,„Römischer Kaiser“ : „Avea ochi mari 
de tăietura migdalelor, plini de veselie melancolică, 
niște ochi espresivi, vorbitori, totodată misterioși [...]. 
În capul acelui artist de statură mijlocie, dar bine le- 
gat, ei îți făceau impresia unui om predestinat, unui 
om fatal“. 

De la Sibiu căruțele cu paiațe ajunseră la Lugoj, 
prin Iia, primite exemplar de localnici şi unde trupa 
dădu zece spectacole între 3—14 iulie. Matildei Pascaly 
i se zvirliră pe scenă buchete omagiale și cununiță de 
flori legată cu panglică tricoloră pe care se așternuse 
dedicaţia „Junimea română. Doamnei Matilda Pascaly. 
Pentru arta română. Lugoj, 1868“. 

La Timişoara trupa Pascaly a jucat de trei ori între 
28—31 iulie, iar la Arad, unde Eminescu cunoscu perso- 


Hanul „Bucureşti“ din Sibiu, în care a fost adăpostită în 1868 
trupa lui M. Pascaiy 

Clădirea teatrului vechi din Sibiu 


nal pe Iosif Vulcan, ajunse la 1 august, pe seară, pentru 
un șir de spectacole încheiat la 27 august, Pascaly de- 
clarînd în faţa cortinei că este „îndoit recunoscător 
pentru răsunetul și patronarea ce-a găsit în însușirile 
tuturor românilor ideea progresului artei române“, 

La trenul de Arad, orăviţenii întîmpinară trupa cu 
„un conduct“ de 12 trăsuri, gătiți de sărbătoare şi să- 
teni din Comoriște, Măidan, Cîrnecea, Ciclova, Cacova, 
Ciuchici, străbătînd orășelul pe 7 kilometri şi ovaţio- 
nînd frenetic, 

Despre dicţia impecabil naţională pe scenă, croni- 
carul local al Familiei, Sofroniu Pascu, scria : „am sim- 
țit puterea magică, am auzit și văzut ceea ce pînă acum 
numai cugeta și ofta am putut, am cunoscut sublimi- 
tatea limbii noastre“. 

De-aici compania dramatică se orientă în sud spre 
Baziaș, unde se îmbarcă pe Dunăre cu destinaţia 
Giurgiu. Actorii și calabalicurile de scenă vor reintra 
în Bucureşti în jur de 10 septembrie 1868. Cortina se 
va ridica la Teatrul cel Mare asupra primului spectacol 
din stagiunea 1868—1869 în seara de 30 septembrie. 

Peste trei ani, Pascaly, în preajma altui „descălecat 
dramatic“, reamintește cu satisfacţie într-o scrisoare 

Teatrul din Lugoj, pe scena căruia 


interpretat în piesele repertoriului reprezentat de trupa Mihail 


Pascaly în 1868 

sosită lui Barițiu la 8 mai/26 aprilie 1871 : „escursiunea 
mea artistică“ din trecut, anunţînd traseul noului tur- 
neu : Braşov, Sibiu, Blaj, Cluj, Năsăud, Oradea Mare, 
Arad, Lugoj, Timişoara şi cerîndu-i același concurs de 
propagandă și plasare a biletelor ca-n 1868. Urma să 
dea în tot locul cîte şase reprezentații „cu abonament“, 
iar al șaptelea spectacol îl punea la dispoziţia comu- 
nităților orășenești de peste Carpaţi „pentru înfiinţarea 
unui teatru“, necesitate de care marele actor își dădea 
seama și pe care românii o simțeau cu jind, concurați 
de celelalte naţionalităţi privilegiate de Habsburgi. 
Pascaly încheia patetic apelul trimis : „Theatrul este 
historia viă de cultură, de mărire, de poleire unei na- 
țiuni. Poporu fără theatru este poporu fără cultură, 
fără mărire, fără historie“. 

Din asemenea trăiri se împărtășește și tînărul liric 
din trupa Pascaly. Trăise iluminarea românilor de peste 
munţi în frenezia spectacolelor slujite și de el, cu mo- 
destia omului nevăzut din cușcă. 


La Teatrul Naţional 


Desfăcîndu-se formaţia de la sala Bossel, în care fi- 
gura şi Fani Tardini, alături de soţii Pascaly, Maria 
Flechtenmacher,  Raliţa Mihăileanu, Lina Stoinescu, 
Tudorița Petrașcu, Marița Constantinescu, Marița 
Ionescu, Const. Bălănescu, Al. Vlădicescu, I. Gestian, 
Ștefan Mihăileanu, Petre Vellescu, Sepeanu, N. Ionescu 
şi alţii ce-aveau peste cîteva zile să intre în formația 
Teatrului cel Mare, unde Mihail Pascaly și Matei Millo 
fuseseră aleși să conducă „asociaţia“, Pascaly — recu- 
noscător atașamentului ce simţise neîntrerupt din partea 
lui Eminescu, apreciindu-i calităţile morale și spre a 
nu-l lăsa pe drumuri — recomandă elogios pe fostul său 
sufleor ca să fie angajat în aceeași funcţie. Termenii 
scrisorii, dusă chiar de Eminescu directorului Gr. Ben- 
gescu, probează, pe lîngă înţelegerea nobilă din partea 
celebrului actor și ireproșabila umanitate pentru perso- 
nalitatea colaboratorului de pîn-atunci : 

Domnul meu, 


Îmi iau libertatea să-ți recomand pe aducătorul 
acestei epistole : om al literelor și bun român. Dom- 
niei-tale dar ţi-l recomand. Este un străin român din 
Moldova, cu studiile terminate în Cernăuţi, foarte cult, 
foarte studios, cu cunoștințe minunate de literatură 
germană şi română. 

Este săracu și pe drumuri, l-am avut sufleru la mine ; 
pe lângă știință, este laborios, activ, exact şi foarte cum- 
secade. 

Dacă vei putea să-i acordezi locul de al II-lea sufler, 
cu toate că poate fi foarte bun pentru locul întîi, ai face 
lui un mare serviciu, un mare bine, care ar fi prin drept 
acordat unui tînăr inteligent, capabil și care vă va da- 
tori multu, căutînd a se face demn de susţinerea ce-i 
veţi acorda. Împlinindu-mi o sîntă datorie, 

Primiţi încredințarea respectelor mele celoru mai 
profund devotate 

M. Pascaly 


Bengescu reţinu pe junele recomandat şi în arhiva 
instituţiei s-a îndosariat angajamentul-contract pe şase 
luni între administrație şi Eminescu : 


Direcţiunea Generală a Teatreloru 


CONTRACTU 

Între Direcţiunea Generală a Teatreloru și Dnu Mi- 
hail Eminescu s-a încheatu acestu contractu cu condi- 
țiile mai jos notate : 

Art. I. Se angajează ca Sufleru Il-a şi copistu alu 
Teatrului Naţional şi se obligă a sufla și còpia, precum 
şi a veni regulat la repetiţii şi reprezentații. 

Art. II. Durata obligațiuneloru este de șese luni cu 
începere de la prima representaţiune. 

Art. III. În urma acestui angajamentu, Direcțiunea 
îi va plăti D-lui Eminescu pe toată luna un salariu de 
lei vechi patru sute cinci zeci N. 450. 

Art. IV. Orice contravenţiune din partea Dlui Emi- 
nescu se va pedepsi dupe regulamentul Teatrului. 

Drept aceia s-a făcut două contracte spre reciproca 
conformare. 
1868 Septembre 29 


Eminescu 


Pascaly îi obţinu şi un avans de 10 galbeni, necesar 
rostuirii lui Eminescu cît de cît la revenirea din Tran- 
silvania, scriind el în numele lui Eminescu și semnînd 
neîndemînatic petiția către conducere : 


Domnule Directore 


Avînd trebuință a mă instala aici şi mai cu osebire a 
putea subsista pînă cînd va fi timpul de a primi lefu- 
rile, timpu în care noi lucrămu, şi găsindu(-)me aici cu 
totulu  streinu și cu totulu  întrebuințatu, vă rogu 
Domnule Directore să binevoiţi în considerarea posi- 
țiunei mele a face se mi se acorde o sumă de zece gal- 
beni ca avansu din leafa mea. 

Primiţi, Domnule Directore, espresiunea profundului 
meu respect cu care amu onoarea a fi 

devotat 
M. Eminescu 


Domnului 
Directore generalu al 'Theatrului Naţionale 


Petiţia a fost aprobată de Gr. Bengescu prin apostilă. 
Din cabina de sufleor, salariat cu 166,66 lei lunar. 
Eminescu sprijini cele două formaţii ce-şi propuneau 
să joace fiecare repertoriul ei de pînă atunci, vizionat 
de marele public, şi nicidecum montări noi, cum cereau 
spectatorii, presa și directorul general Bengescu. 

În culise, pe după gheretele de îmbrăcat și machiat 
ale actorilor, poetul parcurgea peisajul-harababură al 
recuzitei : „Pe o ușă la capăt puteai privi pe scenă, cu 
toată crasa ei desordine naintea represintărei, cu bos- 
chetele a căror verde e amestecat cu pete roşii, rose 
adică, cu bănci ce stau încă trîntite pe scenă, cu funda- 
luri ce spînzură pe la jumătatea scenei, cu fundalul în 
care vezi încă stînd mobilele grămădite una peste alta, 
candelabre peste scaune, mese culcate cu picioarele-n 

Cererea făcută de Mihail Pascaly pentru Eminescu de a i se 
acorda acestuia un avans în contul salariului de sufleur la 
Teatrul cel Mare din Bucureşti (1868) 

Prevederea bugetară a Teatrului cel Mare din Bucureşti pi 
stagiunea 1868—1869, cu specificaţia retribuirii lui Eminescu ca 
„sufleur II şi copist“ 


sus pe canapele, oglinzi întoarse cu sticla la perete, 
scoarțe învălătucite, recvisite aruncate una peste alta 
şi-n stînga şi-n dreapta cabinete de scînduri numite 
garderobe în care se îmbracă şi se spoiesc actorii și 
actrițele“. 

Acasă copia roluri și compunea cuplete la comedioare, 
după moda în curs. La repetiții era văzut îmbrăcat, de 
la garderobă, cu o bluză de mușchetar, purtînd tricou 
de marinar sau, vara, avînd pieptul gol; pe picioare 
trăgea bufanți de nobil sau pantaloni cu lampas. 

În spectacolele Testamentul lui Cezar Girodot, Ștren- 
garul din Paris, Doi sfioşi, Amor de inimă, amor de 
spirit şi amor de dobitoc, 33333 franci, Poetul şi regele, 
Trîntorul, Paraponisitul, Cine vrea poate, Piatra din 
casă, Paracliserul, Intimii, Vicontele, Coana Chiriţa în 
laşi, Ce-aduce ceasul n-aduce anul, Uită-te, dar nu 
te-atinge, Băiatul, Catarina Howard, Criminalul, Leul 
înamorat, Lipitoarele satelor, Ruy-Blas, Pianul Ber- 
thei, Ninon sau lăptărița şi marchiza, Barbu lăutarul, 
Fîntîna pîndarului, Copiii lui Eduard, Supliciul unei 

femei, Tuzu Calicu', Tribulaţiile, Indiana şi Charle- 
magne, Eminescu s-a mișcat în stagiunea 1868—1869 
printre actorii Mihail şi Matilda Pascaly, Matei Millo, 
C. Bălănescu, C. Demetriad, Petre Vellescu, Maria 
Flechtenmacher, Gestian, Cristescu, Sepeanu, Frosa 
Sarandi, Nina Valery, Vasilache Siderescu, Mincu, Tu- 
dorița Pătrașcu, Raliţța Mihăileanu, Maria Vasilescu, 
Fraivald, Felbariad, Ionescu, Alexandrescu, Merișescu. 

Sufleor cl. a II-a la Teatrul cel Mare, alterna o săptă- 
mînă spectacolele de seară cu suflatul, în altă săptă- 
mînă, la repetiţii. Slujba îi convenea, căci, pe lîngă 
transcrierile de roluri, îi rămînea vreme și pentru lec- 
tură, „fiind el un mare ceteţ“. Piesele de teatru, rolu- 
rile extrase și cărțile ce parcurgea îi încărcau masa din 
cameră. 


În viaţa de toate zilele 


În Ironie, I. L. Caragiale scrie că, înainte de a-l în- 
tilni pe Eminescu, un actor, „vara director de teatru 
în provincie“, i-l descrisese entuziast : „Am și eu un 
băiat în trupă care citește mult, este foarte învățat, ci- 
tește nemţește și are talent, face poezii, ne-a făcut cî- 
teva cuplete «minunate». Eu crez că ţi-ar face plăcere 
să-l cunoşti...“ 

Mihail Pascaly fusese actorul-director. Și în aceeaşi 
seară Caragiale cunoscu pe poet, „copil al unei rase 
nobile şi bătrîne“, revelîndu-i prezenţa geniului : „Era 
o frumuseţe ! O figură clasică încadrată de niște plete 
mari negre ; o frunte înaltă și senină, niște ochi mari — 
la aceste ferestre ale sufletului se vedea că cineva este 
înăuntru, un zîmbet blînd și melancolic. Avea aerul unui 
siînt tînăr coborit dintr-o veche icoană, sau copil pre- 
destinat durerii, pe chipul căruia se vedea scrisul unor 
chinuri viitoare“. 

Natural și modest, îi întinse mîna. 

„— Mă recomand Mihai Eminescu !“ 

Pe cei ce i-au exagerat complacerea în neglijențe, 
dezordinea din locuinţă şi pasiunile contradictorii în 

care se desfășura, Caragiale i-a vestejit cu argumentul 
contrariilor înnăscute ale colegului său de veșnicie: 
„Era, în adevăr, un om dezordonat, dar nicidecum vi- 
tios. În lumea asta, mulțimea celor de rînd crede că 
plăcerile materiale ale vieţii sunt privilegiul lor exclu- 
siv și că oamenii mari nu au voie să aibă și ei defecte. 

Avea un temperament de o excesivă neegalitate, şi 
cînd o pasiune îl apuca era o tortură nemaipomenită. 
Am fost de multe ori confidentul lui. 

Cu desăvirșire lipsit de manierele comune, succesul 
îi scăpa foarte adesea. Atunci era o zbuciumare teri- 
bilă, încordare a simţirii”. 

Ștefan Cacoveanu, care-i citise poeziile din Familia 
şi-l adăpostise cîteva zile la Blaj, evocă în amintirile 
publicate în revista Luceafărul din Sibiu pe Eminescu 
locuind la Pascaly, în spatele hotelului „Hugues“ de 
pe Podul Mogoşoaiei, într-o clădire înconjurată de case 
igrasioase, în fața gimnaziului „Mihai Bravu“, clădire 
cu caturi, la mansardă, pe un culoar îngust și sumbru : 
„Odaia lui Eminescu, numai cu o fereastră mică, era în 
lățime cam de 4 paşi, în lungime cam de 5 paşi. Cum 
intrai din coridor în odaie, în faţă cu ușa, în fund, era 
fereastra. Intrînd pe ușă, de-a stînga, în colțul odăii era 
un cuptoraș făcut din cărămizi. De două palme de la 
cuptoraș, de-a lungul peretului din stînga, o canapea 
mică, care servea de pat ; în el dormia cu picioarele la 
foc, fără alt așternut. Canapeaua fusese odinioară roşie, 
dar acum de tot decolorată. Înaintea canapelei era o 
masă mică de brad, iar lîngă masă, de cealaltă parte, 
un scaun de brad nevăpsit ca și masa. Acesta era tot 
mobilierul din odaie. Cărţile şi le ţinea întinse pe jos, 
de la fereastră pînă lingă masă, pe padiment. Vor fi 
fost pînă la 200 de volume, mai cu seamă cărţi vechi, 
nemțești cea mai mare parte. Pe masă erau tot felul 
de hîrțulii scrise şi nescrise. O mașină mică de tinichea 
de făcut cafea turcească, — ici cafea, colo zahăr pulve- 
rizat, caiete și cărţi şi alte multe și mărunte. În odaie 
nu se ștergea, nu se mătura, pe sus şi prin unghiuri 
se ţesuse păienjeniş“. Zid în zid cu Eminescu locuia un 
frate al lui Pascaly, amploiat. 

Rămiînea acasă cît să doarmă. Peste zi nu se odihnea. 
Era la teatru, în cafenea, unde citea presa și scria, pe 

străzi ; se preumbla în Cişmigiu, la Șoseaua Kiseleff şi 
rămînea ore întregi în faţa anticariatelor improvizate de 
pe cheiul Dimboviţei, în Piaţa Teatrului, pe str. Doam- 
nei, înaintea rafturilor cu manuscrise, cărţi, stampe, 
reviste, unde răsfoia, citea şi nota. Lipsit de bani, rar 
putea să cumpere. Mite Kremnitz va relata că pentru 
un manuscris vechi Eminescu și-a amanetat paltonul. 

Despre lucrul lui poetic era discret. Începuse să pre- 
lucreze, versificată, Istoria lui Arghir şi a prea fru- 
moasei Elena, după Ion Barac. 

Profesînd convingerea că limba impune pe scriitori, 
după cum „unelta bună face pe meșter“, Eminescu 
obiecta transilvănenilor nefirescul ortografiei etimolo- 
gice. Latinizantului August Treboniu Laurian, ale cărui 
tratate le folosea, îl prefera „cu laude“ pe Alexandru 
Papiu Ilarian ; mesianismului lui Andrei Mureșanu pe 
Vasile Alecsandri (fără să se iluzioneze că rapsodul 
Deșteptării României ar fi putut concepe epopeea na- 
țională a românilor, la care el visa plenar). În politică 
recunoștea îndreptăţit merite lui Mihail Kogălniceanu, 
printre partizanii unioniști ai căruia în 1856 se afirmase 
și căminarul Eminovici. La Timpul, peste un deceniu, 
pe legiutorul literar al Daciei literare îl tratează cu 
deferență. 

Dintre actori — se mira de superficialitatea acestora 
sub raportul culturii ! — dădea opţiune lui Matei Millo. 

Amator de poezie populară, asculta, nota, împrumuta 
colecţii, manuscrise. Preţuia pe cronicarii Miron Costin 
şi Neculce. În curent cu întreg repertoriul poeziei româ- 
nești apărute, emitea judecăți de competenţă. Superior 
lui Iorgu Caragiali, Pascaly, actor cult, autor și semnatar 
a peste treizeci de prelucrări, dar necunoscător al ger- 
manei și preocupat de metodologia interpretării, îl ru- 
gase să-i traducă teatrologia lui Heinrich Theodor 
Rătscher, ediţia a II-a, Arta reprezentării dramatice, 
autograf păstrat la Biblioteca Academiei R.S.R. (Manu- 
scrisul românesc 2254, filele 310—446). 

După nevoile distribuției, Eminescu apărea rar și în 
figuraţie sau în cîte un rol mărunt. Cum în ciobanul din 
Răzvan şi Vidra, Eminescu, „atît de frumos și roşcovan“, 

artificializase rolul, Miron Pompiliu, în prezenţa altora, 
îi servi ironia : 

„— Se vede, măi, că n-ai fost păcurar, cum am fost eu, 
că-mi venea să sar pe scenă, să-ţi iau bita şi traista din 
spate, să-ți arăt eu cum se calcă ciobănește, cu bita şi cu 
traista de-a umăr“, la care Eminescu, chibzuind că a fi 
artist în interpretare e „lucru greoi“, îi replică : 

„— Bine şi apoi astfel aș ajunge artist cum a ajuns 
maimuța împărat“. 

Era mai totdeauna în mediul junilor transilvăneni. 
Odată șfichiuia cu expresivitate paremiologică naivă pla- 
cheta lui Ioniță Scipione Bădescu, Poesii originale, im- 
primată la Budapesta în 1868: „A ieşi în publicitate 
nu-i glumă. Mai de multe ori îmi pare rău c-am publicat 
ceea ce am publicat. Este o zicală din bătrîni: «Gura 
să aibă trei lacăte : în inimă, în gît și a treia pe buze»; 
cînd îţi va scăpa cuvîntul din inimă, să nu scape de cea- 
laltă, că dacă ai scăpat odată vorba din gură, n-o mai 
prinzi nici cu calul, nici cu ogarul, ba nici cu șoimul. 
Trebuie să cumpănești de-o sută de ori o scriere pînă 
o dai publicităţii». Stihologia ocazională, stîngace și ba- 
nală a lui Scipione merita atari analogii. 

De statură mijlocie, trupu-i se lega bine şi fotografia 
făcută peste un an la Praga îl prezintă cum arăta în 
acest stagiu la Bucureşti: „Frunte înaltă, trăs(ăt)uri 
frumoase și regulate, păr bogat și negru dat înapoi pînă 
pe umere, cum poartă artiștii. Cu un cuvînt, un cap roş- 
covan foarte frumos. Mustăţile și barba le rădea“. La 
mers și vorbă, fără grăbire ; beneficia de dicție melo- 
dică. Eleganţa căutată n-o prețuia nici pentru sine, nici 
la alţii. „Un rînd de haine îl purta continuu pînă se 
strica ori se murdărea, pînă atunci altul nu-și cumpăra. 
Haine de sărbători nu ţinea. Şi ghetele le purta pînă se 
rodeau binișor. Se îmbrăca fără pic de vanitate, nu ca 
să placă, ci ca să poată cît de cît ieși cuviincios între 
oameni. Din toaletă mai totdeauna-i lipsea un amănunt, 
deși nu neapărat de lipsă, dar totuși necesar, dp. un 
nasture, ori batista“. 

Cînd și cînd, călătorind în vis, fredona detașat trans- 
cendental. Nu fuma încă. Vinul nu-l îmbia special. Ră- 
gazurile nu le cheltuia la partide de noroc ; fără pre- 

judecăţi moraliste, ocolea obscenităţile. Nu se angaja în 
ispite amoroase. 

Nu vedea în mîncare scop pînă nu-l stringea foamea ; 
atunci intra — numărînd de cîteva ori gologanii din bu- 
zunare — în restaurante de mîna a doua. Se manifesta 
indiferent meniurilor și protocolului culinar. Circulă 
anecdota că, poftit la masa de către Pascaly, ar îi stră- 
nutat în șervet şi pe urmă, la aceeași cină, s-ar fi șters 
cu șervetul de masă pe obraz. 

Dispus sau înnorat, după împrejurări și toane, era în 
discuție „cu casa în spate“ ori de cîte ori se vorbea de 
patrie. Își încorda pumnul, lovea în masă, gesticula : 
„Pentru răzbunarea neamului e sfînt orice mijloc“. Ri- 
dica tonul în imprecaţie la adresa dușmanilor : „Bată-i 
minia lui Dumnezeu !“ 

Rupt de contingent, mizgălea la flacăra petrolului sau 
a lumînării, acasă, în birturi, la cafenea, stive de rime. 
Cineva relatează că l-a întîlnit cu ocazia unui concurs al 
Societăţii „Transilvania“, patronată de Al. Papiu Ilarian, 
amestecat printre ardeleni. Poetul, nenorocos în obți- 
nerea burselor, nu se sfia să cheme la realitate pe can- 
didaţii de stipendii, spunîndu-le : „Să deie Dumnezeu 
ca cei veniți aici pentru studii, ca porumbelul lui Noe 
să se întoarcă la barcă cu ram de finic în gură !“ 


La „Românismul“ şi „Orientul“ 


De activitatea lui Eminescu în societăţile „Românis- 
mul“ și „Orientul“ din București este legată o dată mai 
mult valorificarea folclorului ca expresie a geniului 
creator al maselor muncitoare, într-o ambianţă de pu- 
bliciști grupaţi în jurul lui Hașdeu și Grigore N. Grandea, 
la Foaia Societății Românismul şi la Albina Pindului. 
Încă din copilărie, poetul arătase interes literaturii să- 
teşti și la „Orientul“ propusese ca, întovărășit de Vasile 
Dumitrescu-Păun, să culeagă folclor din Moldova. În 
1869 își pusese în gînd să conferenţieze în Maramureș 
despre poezia populară. 

Manuscrisele lui de folclor atestă pentru această pe- 
rioadă perseverență de culegător, pe care Eminescu o 

va continua în peregrinările actoricești ; după aceea, în 
etapa revizoratului școlar în judeţele Vaslui și Iași, ca 
redactor la Curierul de Iassi şi la Timpul, printre pre- 
ocupările jurnalistice. 

Aducem dovezi noi despre participarea poetului la 
cele două societăți bucureștene ,„Românismul“ şi 
„Orientul“. 

„Românismul“ îşi inaugurează existența la 6 aprilie 
1869 prin discursul lui Gh. Dem. Teodorescu, apologie a 
„Spiritului de asociaţiune“, îndemn la luminism ireden- 
tist prin „litere, arte și sciințe“. Își avea sediul la hotelul 
„Steriade“, camera 3 din str. Rosetti de-atunci, pe una 
din intrările Cișmigiului. 

Statutele societăţii indicau mijloace de manifestare : 
1) întrunirile ; 2) conversaţiunile ; 3) lecturile şi diser- 
tațiunile ; 4) adunarea de literatură populară. Membrii 
se împărțeau în trei categorii: a) activi, b) onorifici, 
c) corespondenţi, recomandările urmînd să întrunească 
majoritatea absolută a adunării. 

„Românismul“ își număra anii existenţei de la 24 ia- 
nuarie 1869, zi aniversară a Unirii, care în simbolica ei 
repudia aducerea lui Carol de Hohenzollern în ţară, 
restituind astfel istoria pe făgașul amintirii naționale a 
lui Alexandru Ioan Cuza. 

În primul comitet al „Românismului“, biografia mo- 
rală a lui Eminescu distinge prețuiri pentru Hașdeu, pre- 
şedintele societăţii, pentru Ştefan Mihăileanu, Gh. Dem. 
Teodorescu, Grigore Tocilescu (ca folclorist) și D.C. Ol- 
lănescu-Ascanio, viitorul junimist. 

Din darea de seamă a comitetului prezentată la 13 sep- 
tembrie 1869 reiese că, din 101 membri, cei mai mulţi 
nu-şi plătiseră cotizaţiile. Se spera în subscripţii volun- 
tare. Se ţinuseră, între 6 aprilie—13 septembrie 1869, 
şase disertații și în mijlocul membrilor se înscrisese 
scop : „adunarea de literatură populară“. La 1 aprilie 
1870, grupul editează Foaia Societăţii Românismul, pe 
informările căreia istoricul literar urmărește afimmările 
unor tineri luptînd împotriva scepticismului și cosmo- 
politismului, în timp ce „Junimea“ susținea că „na- 
ționalitățile trebuie să se piardă în grandioasa concep- 
țiune a umanităţii“. Periodicul a publicat studii şi folclor 
cules de Gr. Tocilescu și I. Minescu. 

„Românismul“ a cultivat adunări închise şi demon- 
strații publice în marginea Bucureștilor. Nicolae 
Scuriescu, în mijlocul grupării, rostea la 24 ianuarie 
1870 o filipică anticarlistă pe dealul Cotrocenilor, din 
care, dincolo de clauzele mutualității sectare, se rețin 
pasajele referitoare la linia progresistă a culturii, critica 
literaturii burgheze, critica latinomaniei din „Societatea 
Academică“ și interesul declarat pentru folclor. Reco- 
manda studiul „istoriei naționale și literatura poporană 
în care românismul este adînc sculptat cu obiceiuri, da- 
tine şi cutume. E destul să meargă cineva prin colibele 
acoperite cu șovar și le va afla ascultînd poveştile bătri- 
nilor şi cîntecele flăcăilor. Nu este folos ca literatura 
poporană să fie culeasă ? Este cel mai mare folos pen- 
tru două argumente: întîi, că poporul a conservat-o 
instinctiv, şi instinctul e bine ca să devie conștiință și, 
al doilea, că Românismul care este în colibe trebuie dus 
şi în palate, de unde este de secole alungat“. Seurtescu, 
despre a cărui viaţă au informat N. Ține și G. Călinescu, 
făcea parte din grupare. 

La „Românismul“ se mai asociaseră numeroși publi- 
cişti ardeleni, cunoscuţi şi prieteni: Miron Pompiliu, 
Ștefan Cacoveanu, Ioniţă Scipione Bădescu, Dionisie 
Miron, Filimon Ilea, N. Droc-Barcianu, G. Comşa, 
I. Manliu, V. Marțian. La acest pas îl va fi hotărît şi 
autoritatea de savant a lui Haşdeu, precum şi renumele 
politic al revoluționarului Al. C. Golescu-Albu. 

După evidenţa contabilicească, reiese că primul înscris 
şi care-și achitase cotizaţia pe două luni (februarie și 
martie 1869) a fost Filimon Ilea. Odată cu el a venit și 
Eminescu, al cărui nume în Registrul membrilor Socie- 
tății Românismul, nr. I se află pe chiar fila I, în ordine 
alfabetică (la numărul 17), specificîndu-i-se : 


Suma subscrisă : 4 lei 
Suma încasată : 4 lei, 


iar la partida individuală din cuprinsul registrului se 
citește : „Eminescu Mihaiu (a răspunsu : quotisațiunea 
pe luna Fevruarie (No. 15)". 

Societatea profera caracter antimonarhic și profesa un 
crez democratic, deviat ulterior spre naționalism. Mem- 
bru al „Românismului“ în perioada studiilor universitare 

la Bucureşti, fabulistul Ştefan Cacoveanu îl reîntilneşte 
pe Eminescu în numita confrerie și scrie : „Pe vremea 
aceea tinerimea din București avea mai multe societăţi, 
societatea ,„Românismul“ și altele. În aceste societăţi era 
multă mîncărime de vorbă. Tinerii oratori pe-ntrecute, 
să nu rămînă cumva de pagubă, care de care luau cuvîn- 
tul, în chestiune de regulament, în chestiune personală, 
şi se părea un parlament în miniatură. Eminescu în ast- 
fel de adunări rămînea mut. Nu mi-a fost dat să-l văd 
vreodată luînd cuvîntul. I se deslega limba numai într-un 
cerc restrins de doi-trei prieteni iubitori de literatură. 
Aici era în apele lui. Pe Eminescu, așadară, ca orator 
nu mi-a fost dat să-l cunosc“. Mărturia o dă un apropiat, 
care și în alte amintiri a relatat aspecte semnificative 
din viața poetului. 

Eminescu n-a activat îndelung la „Românismul“ şi în 
orice caz mai puţin decît la „Orientul“. La 15 martie 
1869 angajamentul său de sufleor încetă şi în ziua urmă- 
toare, el, Ioniță Scipione Bădescu și Vasile Dumitrescu- 
Păun, aplaudă Dama cu camelii, interpretată magistral 
de Matilda și Mihail Pascaly. Cei doi prieteni ai poetului 
dedicară un sonet numiţilor fruntaşi ai scenei. 

Peste trei zile, Eminescu, asistînd din scaunul său de 
spectator la recitalul Carlottei Patti, închină cântăreţei 
italiene o graţioasă dedicație: 


„poetul cu inima-n ceruri 

Răpit de-a ta voce în rai de misteruri 
S-aduce aminte că-n cerul deschis 
Văzut-a un geniu cîntînd Reveria 
Pe-o aripă de aur c-un Ave Maria 
Si-n tine revede sublimul său Vis. 


Pe la Ipotești nu mai dăduse de trei ani, nu cores- 
ponda cu ai lui, n-avea vești dintr-acolo, nu primea spri- 
jin. Căminarul autoritar nu se-mpăca defel cu existența 
lui boemă în teatru. Eminescu exclama în Cișmigiu, în 
vara 1869, după o convorbire cu un „domn“ ce-l trăsese 
de o parte şi-i vorbise de familie : 

„— Ce-au cu mine ? Piinea nu le-o mănînc, pragul 
nu li-l calc. Lase-mă să-mi merg calea mea și să trăiesc 
din puţinul meu !“ 

Cînd la 1 aprilie Barbu Dimitrie Știrbei închidea ochii 
la Nisa, Bădescu, V.D. Păun, Eminescu au alcătuit şi im- 
primat pe foi volante apologia versificată celui contestat 
de pașoptiști și în etapa Unirii : La moartea princepelui 
Ştirbei : 


Cine-i acvila ce cade? Cine-i stînca ce se sfarmă? 
Cine-i leul ce închide cu durere ochii săi ? 

Cine-i tunetul ce moare umplind lumea de alarmă ?... 
— Este Domnul României : Barbu Dimitrie Știrbei !... 


În luna următoare, Eminescu, „cu ghetele rupte“, pă- 
răsea capitala cu trupa de turneu refăcută a lui Pascaly, 
îndrăgostit, cum vibrează încă din 1868 Amorul unei 
marmure, de tînăra interpretă Lina Popescu, confundată 
de Teodor Ştefanelli cu Eufrosina Popescu-Marcolini, şi 
după el, în şir, de toţi biografii sufleorului trubadur : 


Căci te iubesc, copilă, ca zeul nemurirea, 

Ca preotul altarul, ca spaima un azil, 

Ca sceptrul mâna blîndă, ca vulturul mărirea, 
Ca visul pe-un copil. 


Cacoveanu asemuia, pentru 1869, travaliul lui Emi- 
nescu cu „albina în coşniță“. 


Fabulîndu-și strămoș adulterin pe fugosul Byron, cînd 
de fapt era aromân stabilit la București, macabrul 
Grigore H. Grandea, epigon al lui Bolintineanu, şi-a avut 
în epocă faimă prin poezii și proză picarești. 

În tabloul valorilor timpului, el secondează pe Eliade, 
Alecsandri, pe Grigore Alexandrescu, George Sion, 
G. Tăutu, Costache D. Aricescu și, din 1869, conduce 
revista Albina Pindului, afiliindu-şi un cerc în care 
conlucrau tineri iredentişti din Transilvania, mulţi pu- 
bliciști şi studenţi la litere, istorie, drept. Secretari ai 
cenaclului erau Vasile Gramen Pop și Ioniță Scipione 
Bădescu. 

Ce-a fost gruparea culturală „Orientul“, specifică Al- 
bina Pindului, an. II, nr. 57, pe iunie 1869, periodicul 
grupării. Cercul se formase în București la 1 aprilie 
1869, propunîndu-și scop „cultura literară prin discu- 

ţii, lecturi, comunicări intime şi publicaţii. Se va ocupa 
şi cu strîngerea basmelor, poeziilor populare şi a docu- 
mentelor cari interesează istoria și literatura patriei“. 

Se enumeră conferințele, criticile scrise, discuţiile pur- 
tate, comunicatul că la 29 iunie 1869 dintre membri au 
fost formate cîteva comisii care în iulie și august vor 
întreprinde „excursii în părțile Daciei“ ca să culeagă 
poezii populare, basme, după cum urmează : 


1) Miron Pompiliu, I. Bădescu, N. Droc-Barcianu, pen- 
tru Ardeal și părțile lui. 

2) Minescu şi Columbeanu, pentru judeţele de peste 
Olt. 

3) Gr.H. Grandea și C. Cîrlova, pentru județele mun- 
tene de dincoace de Olt. 

4) V. Gramen Pop, pentru Bucovina. 

5) Basarab, Eminescu şi V. Dimitrescu, pentru Moldova. 
6) Gr.H. Grandea, pentru corespondențele din Mace- 
donia. 

Biroul central al cercului funcţiona în Bucureşti, în 
Pasajul Român. 

Istoricul literar G. Bogdan-Duică conclude asupra re- 
latării din Albina Pindului : „Mihai Eminescu nu apare 
nici cetind, nici criticînd ; dar este gata a culege, în 
Moldova, poezia populară din această provincie. Deci în 
«Orientul» trebuie să ni-l închipuim ascultător modest 
al colegilor de litere, despre cari astăzi abia se mai aude 
cîte o vorbă din cînd în cînd. Totuși, literatura acestora 
trebuie cercetată pentru a se urmări eventuale influenţe, 
sau, cel puţin, pentru a zugrăvi exact tot mediul lui 
Eminescu în anul 1869“. 


Ultimul turneu 


Pentru 3 iulie—20 august 1869 trupa lui Pascaly, la 
care Eminescu s-a atașat, își porni turneul către Galaţi, 
Iași, mai departe în Bucovina, unde, la Cernăuţi, a dat 
nouă reprezentații cu Supliciul unei femei de E. Girar- 
din, Odă la Eliza de V. A. Urechia, Gură-cască și Piatra 
din casă de V. Alecsandri, Doi sfioși de C. Bălănescu, 

Mihai Bravul după bătălia de la Călugăreni de D. Bolin- 
tineanu, adaptată de M. Pascaly, Idol Rișca, gardist na- 
țional din laşi şi Nevasta trebuie să-și urmeze bărbatul, 
traduceri de M. Pascaly, Vasile Lupu, domnul Moldovei 
de M. Pascaly, Procopsiţii, Nebunie şi durere. 

La înapoiere, prin Botoșani, Eminescu și-a despărțit 
drumul de Pascaly, cotind spre Ipotești pentru ca, in- 
trat în voia părinţilor cu care se conciliase, să se pregă- 
tească pentru a pleca la Viena. 

De cînd venise în București și colindase țara cu ca- 
ravanele lui Iorgu Caragiali şi Pascaly, între 1866—1868, 
îi apăruseră în Familia traducerea nuvelei Lanţul de 
aur de Onkle Adam, tulburătoarea urare Ce-ţi doresc 
eu ţie, dulce Românie, oda La Heliade, La o artistă, 
Amorul unei marmure, Junii corupți, Amicului F.I. Pe 
şantier avea romanul autobiografic Geniu pustiu, poemul 
Mureşanu, Mira şi multe exerciţii lirice, concepte tran- 
scrise, retranscrise, sortite pînă la urmă postumităţii. 

Ce-ţi doresc eu ţie, dulce Românie, apărută la 2 apri- 
lie 1867 în Familia, dospise din patriotismul trăirii ar- 
delene şi al unui mesaj vizionar adresat românilor de 
pretutindeni, în 1867 neadunați toți în țara lor firească, 
vrednici de istorie, ca şi de virtuțile naționale ale apă- 
rării ei : 


Ce-ţi doresc eu ţie, dulce Românie, 

Tara mea de glorii, țara mea de dor? 
Braţele nervoase, arma de tărie, 

La trecutu-ţi mare, mare viitor ! 

Fiarbă vinu-n cupe, spumege pocalul, 
Dacă fiii-ţi mândri aste le nutresc, 

Căci rămîne stînca, deși moare valul, 
Dulce Românie, asta ţi-o doresc. 


Vis de răzbunare negru ca mormântul 
Spada ta de sînge duşman fumegînd, 
Şi deasupra idrei fluture cu vântul 

Visul tău de glorii falnic triumfînd, 
Spună lumii large steaguri tricolore, 
Spună ce-i poporul mare, românesc, 
Cînd s-aprinde sacru candida-i vilvoare, 
Dulce Românie, asta ţi-o doresc. 

Ce-ţi doresc eu ţie, dulce Românie, 
Tînără mireasă, mamă cu amor! 
Fiii tăi trăiască numai în frăţie 
Ca a nopţii stele, ca a zilei zori, 
Viaţa în vecie, glorii, bucurie, 
Arme cu tărie, suflet românesc, 
Vis de vitejie, fală şi mîndrie, 
Dulce Românie, asta ţi-o doresc! 


Simţirea torențială în tonul „sfintelor firi vizionare“ 
de la 1848 s-o confruntăm acum cu confesiunea, fie și 
glumeaţă, a îndrăgirii de ţară, lăsată de Costache Ne- 
gruzzi în Eu sînt român din România literară, cu doi- 
sprezece ani în urmă, la 16 aprilie 1855: 


La masă beau adesea vin străin — 

Tocai, Bordo, Șampanie iubesc, 

Dar mai ales prefer vinul de Rin, 

Dacă nu am Cotnar şi Odobesc; 

Cînd însă am, deșert pahare pline, 

Apoi încerc să cînt vre o manea, 

Și sînt tot beat cît ţin zilele-amare ! 

Eu sînt român, mi-e dragă țara mea! 


ca oricine să-și dea seama și de entuziasmul profetic 
al celui ce se închina patriei, și de sufletul cel nou cu 
care se recomanda fosforescentă, prin Eminescu, la 
17 ani, poezia românilor acum nouă decenii. 


Alma mater studiorum 


Spre Viena lui Johann Strauss 


Presupuneri intrate în tradiţie atribuie lui Şerban și, 
separat, lui Iorgu Eminovici hotărîrea căminarului ca, 
trecînd peste dezertarea și tăcerile de ani, să mai facă 
o încercare cu fiul rătăcitor — ce-l va fi liniștit pînă la 
urmă cu promisiunea că-și va încheia clasele restante — 
şi să-l îndrume pe Eminescu la studii superioare la 
Viena. Pentru siguranţă, îl vor conduce la înscriere el, 
Raluca, Aglae și Matei. 

Nepăstrîndu-se cererile de pașapoarte, însemnări şi 
amintiri, nu se ştie cînd cei cinci au pornit spre capitala 
Imperiului Habsburgic. Probabil că au plecat cu trăsura, 
după 10 septembrie 1869, pînă la Dornești, continuînd 
de-acolo cu trenul pe rută reticulară către Bohemia. 

La Praga moldovenii s-au fotografiat în atelierul lui 
Jân Tomas din piaţa Sf. Venceslas. Gheorghe Eminovici 
purta jachetă sură de ceremonie și a pozat cu micuțul 
Matei ; Raluca lîngă Agla€, amiîndouă gătite evropie- 
nește, „dulcea mamă“ într-o rochie de tafta neagră și cu 
şal brodat pe cap, iar Agla€, sperioasă în fața obiecti- 
vului, în rochie lungă „empire“, galbenă. Separat, Mihai 
Eminescu s-a fotografiat bust, care, la 19 ani, exprimă 
în fizionomie avînturile luciferiene și, din nou, Aglaé 
purtînd iie şi maramă ţărănească. În urechi poartă cer- 
ceii grei ai căminăresei şi-n jurul gîtului alesida despre 
care se știe că fusese dăruită bunicii materne, Paras- 
chiva Brihuescu, din Serafineşti, de generalul Jeltuhin, 
după tratatul de la Adrianopol. Dotale ale mamei lui 

-Sa ia 


1 


JTOMÀS 
Eminescu la 19 ani, fotografiat la Praga 


Eminescu, podoabele vor fi trecute Aglaei la căsătoria cu 
profesorul Ion Drogli. 

La 2 octombrie 1869, Eminescu se înscria la Facultatea 
de filozofie din Viena, ca student „ausserordentlich“, 
audiind în primul semestru al anului universitar 1869 — 

Reversul aceleiași fotografii, cu specificarea atelierului J. To- 
mâs, în care a fost executată 


1870 cursurile lui Robert Zimmermann de „Istoria filo- 
zofiei“ şi de „Filozofie practică“, pe-ale lui Theodor 
Vogt de „Metafizica aristotelică“ şi pe-ale lui K. S. Ba- 
rach-Rappaport : „Principii filozofice și introducere în 

filozofie“, „Exegeze din Descartes, Spinozza și Leib- 
nitz“. Eminescu n-avu bani să plătească şi pentru alte 
cursuri. La Facultatea de filozofie urmează cu regula- 
ritate primul semestru al studenţiei. 

Audierilor, la care el întîlnea vechi colegi și cunoş- 
tinţe, poetul le adăugă, din 20 octombrie 1869, activităţi 
susținute la asociațiile studenţilor români din Viena, 
atît la „România“, plătind taxă de înscriere un florinţ și 
în al cărei album iscălește la 29 mai 1870: „M. Emi- 
nescu, filosof“, cît şi la „Societatea literarie și sciinți- 
fică“, întemeiată în 1864 de Aron Pumnul și preluînd 
tradiţiile rarelor întilniri din cadrul bibliotecii românești 
de la „Santa Barbara“, unde învățase Maiorescu. Adu- 
nările erau sprijinite de Al. Hurmuzaki, George Sion, 
August Treboniu Laurian, onorate cîteodată chiar cu 
prezenţa lor. Cum însă între cele două comunităţi existau 
rivalități juvenile, poetul se strădui să medieze între 
conduceri şi luptă pentru fuzionarea lor, ceea ce izbuti, 
fără însă ca disensiunile dintre tabere să înceteze. 


„Casa cu trei fete“ (în prim-plan) şi localul Universităţii din 
Viena (în planul fundal din stinga), pe vremea studiilor lui 
Eminescu 

În şedinţa „României“ din 9 decembrie 1869 el ţinu să 
se treacă de către secretar în procesul-verbal : „Propun 
unire necondiționată ; societăţile să se declare de unite ; 
minuţiozităţile numelui şi statutului să se dezbată de 
societăţile întrunite. M. Eminescu“, iar unui opozant, 
Prodan, îi replica în dezbateri : „Iubesc poporul român 
fără a iubi pe semidocţi și superticialităţile sale. Şi apoi 
cînd e vorba la adică, cine conspiră mai mult contra So- 
cietăţii «România» ? Noi, — unioniștii necondiţionaţi, 
sau acei Domni membri cari ni fac onoarea oposiţiunii ? 
Eu cred că ei împreună cu Senatul «României»... Cine 
conspiră dar contra Legii fundamentale a «României», 
acela e mai conspirator decît cel care conspiră contra 
numelui“. 

Cu Slavici făcuse parte, de la 23 octombrie 1869, și 
din „Societatea literarie și ştiinţifică“, unde achitase 
taxa de 2 forinţi, ca membru activ, iscălind Mihaiu Emi- 
nescu, auditoriu la filosofie. 

Este semnificativă urarea de plugușor pe care Emi- 
nescu, Vasile Burlă și L. Nastasi o adresară fostului 
domnitor Alexandru Ioan Cuza la 1 ianuarie 1870 la 
Döbling — Bilrothstrasse nr. 26, unde locuia, bolnav de 
cancer. La serbarea studențească de început de an, 
din 3 ianuarie 1870, ținută în palatul Schönborn din 
Josephstadt, Eminescu rosti o cuvîntare „bine arangiată 
şi aleasă“. 

La adunarea din 15 ianuarie 1870 el fu invitat și ales 
în comisia de comasare a statutelor, alături de Aurel 
Mureșanu, Ieronim Barițiu, Neculai Oncu, Vasile Burlă, 
G. Băleanu, Neculai Peligrad. 

Îi fu dat nu o dată să sufere din pricina dihoniilor 
dintre colegi și, în chip deosebit, din partea fracțiunii 
condusă de Ioniță Bumbac. 

Concomitent cu Comuna din Paris, Eminescu fu mar- 
tor, în februarie 1870, la ciocnirile dintre muncitorii 
vienezi şi jandarmi, soldate cu morți, răniți, arestări 
masive, privelişte ce se aşază fond primar la poema 
Proletarul, intrată ulterior în satira Împărat şi proletar. 

Eminescu, în faza dintîi a fuzionării celor două socie- 
tăți în „România jună“, simțind lîngă el chibzuiala 
organizatorică, tactul și tenacitatea lui Slavici, cel mai 

Convocarea lui Eminescu ca să participe la şedinţa societăţii 
studenţeşti „România“ din Viena, la 15 ianuarie 1871 


apreciat dintre tinerii români veniţi pentru specializare 
la Viena, dar și adeziunea colegilor Petru Piteiu, Pamfil 
Dan, Vasile Morariu, Ioan și Ilie Luţia, Sterie Ciurcu, 
Nicolae Teclu, Teodor Ștefanelli, Vasile Burlă, Teodor 
Nica, Ion Hossanu, Ion Neagoe, Theodor Micheru, 
Șt. Ștefureac şi-a altora, se dedică organizării aniversării 
tîrnosaniei Putnei și celui dintîi congres studențesc, 
înfăptuiri ce-aveau să rămînă — cum a arătat istoricul 
Teodor Bălan în meticuloasa sa monografie asupra Ser- 
bării de la Putna, 1871, 1932 — o puternică manifestare 
pentru unitatea națională. 

Praznicul voievodal şi Congresul de la Putna 


Ion Grămadă a dovedit în teza de doctorat: Mihail 
Eminescu. Contribuţii la studiul vieţii și operii sale, 
Heidelberg, 1914, că în semestrele de vară și iarnă 1870 
poetul n-a frecventat universitatea şi că de la 14 aprilie 
1870 dispare din evidenţa arhivistică a Societăţii acade- 
mice „România jună“. Este de gîndit că, suferind de 
reumatism, fusese adus la Ipotești de către fratele Şer- 
ban. Să fi fost absorbit în această durată de pregătirile 
pentru Congresul de la Putna ? 

În 1868, fără noimă şi fără succes, studentul Gh. Dem. 
Teodorescu din capitală, viitorul folclorist, propusese 
adunarea unui congres la Sinaia. Cîțiva istorici literari 
consideră că ideea comemorării ctitoriei Măriei Sale 
Ştefan cel Mare şi a congresului studenţesc de la Putna 
ar fi aparţinut lui Ioan Slavici, în timp ce alţii atribuie 
gîndul aniversării lui Al. Mureșeanu, din Braşov, și me- 
dicinistului Const. Aronovici. Apreciem plauzibilă ipo- 
teza că iniţiatorul impresionantei adunări studenţeşti şi 
pelerinajului putnean a fost Eminescu, pentru că perso- 
nalitatea lui Ştefan cel Mare apare obsedant în con- 
ştiinţa lui. Lucrul se documentează și prin proiectele 
pieselor lui de teatru (din Dodecameronul dramatic), în 
cîteva poeme și în articolele din Timpul. De altă parte, 
este greu de închipuit că în 1871 un arădean, braşovean 
sau botoşenean să fi profesat o venerație egală cu a lui 
Eminescu apărătorului „maicii Moldove“. 

La 15 august 1870 se rotunjeau patru veacuri de la 
tîrnosirea mănăstirii Putna şi membrii celor două socie- 
tăți socotiră potrivit momentul ca să organizeze, în 
marginea comemorării, primul congres al studenţimii 
române de pretutindeni. În aprilie acel an, Eminescu 
devenise secretar în comitetul organizator prezidat de 
chimistul N. Teclu. Poetul redactă două apeluri agitînd 
„în ochii generaţiunilor ce sunt și a celor ce vor fi“ de- 
zideratul „nivelării Carpaţilor politici“ și „formarea unui 
lanţ indisolubil între toate ţările române“ ; apoi se 
adresă în scris comunităţilor studenţeşti şi de elevi din 
București, Iași, Cernăuţi, Sibiu, Blaj, Gherla, Craiova 
şi din străinătate : Paris, Torino, Berlin, Viena, Graz, 

Mănăstirea Putna, în care s-au desfăşurat în august 1871 săr- 
bătorirea aniversară și primul congres studenţesc la români 


ca să se organizeze în vederea participării. Personalitățile 
epocii erau solicitate să ia parte şi să sprijine în toată 
țara, prin liste de subscriere, ideea, urmind ca din fon- 
durile realizate — într-o primă estimare erau necesari 
5 000 de florini — să se acopere spesele de deplasare, 

construcția unui portic şi a două arcuri de triumf la 
Putna, ornamentarea mănăstirii și a dealurilor din îm- 
prejurimi, împodobirea cu flori şi lauri a mormîntului 
lui Ștefan cel Mare, cheltuielile praznicului popular, 
comandarea unei urne de argint în valoare de 1 468 flo- 
rini, care să fie așezată pe cripta voievodală, confecțio- 
narea de steaguri. 

Se răspunse cu însufleţire de pretutindeni. 

Studenţii bucureşteni, printre care folcloristul 
Gh. Dem. Teodorescu, poetul N. Scurtescu, Șt. C. Mihăi- 
lescu, Iancu A. Brătescu, N. Ath. Poppovici, Mih. Mano- 
lescu salutară inițiativa, trecură la constituirea comite- 
telor de acţiune şi răspunseră cu asigurări de sprijin. 
La fel ieșenii, printre care Ioniţă Scipione Bădescu și, 
pe liste, colectară 1 250 lei. Din Paris, „frămîntaţi de 
acelaș ideal politic“, studenții români colectară 850 lei. 

Maria C.A. Rosetti scrise că doamnele române din 
Bucureşti și Iași vor coase două învelitoare şi că au făcut 
apel la Al. Papiu Ilarian, V. A. Urechia, la tînărul pic- 
tor N. Grigorescu să-şi dea concursul. 

În Bucovina apelul a fost difuzat de Ana Vasilco, 
Maria Cirstea, Eufrosina Hurmuzaki, iar la Iași, de unde 
se expediară 769,25 lei, subscrierile sînt semnate de Ve- 
ronica Micle, Victoria Alexandrescu-Urechia, Elena Is- 
trati, Elena Mirzescu, Emilia Gherghel și altele. Nu se 
răspunse pozitiv, din prudenţă politică, din partea „As- 
trei“ din Sibiu și de „Societatea pentru cultură“ de la 
Cernăuți. 

Comitetele din București și Drăgășani trimiteau 
430,36 lei. Printre subscriitori : Spiru Haret, Gh. Dem. 
Teodorescu, C. Mitilineu, M. Averescu, societatea „Ro- 
mânismul“ „adăugînd obolul mic“ de 100 lei. Liste din 
Tecuci, Vaslui, Birlad sînt raportate în Curierul de Iassi, 
semnificativă fiind contribuţia tipografilor de la „Ju- 
nimea“. 

Pe rînd, sosiră încă 450 de florini din Bucovina ; 1 484 
de la Paris ; 220 de la Zürich ; 94 taleri de la Berlin. 

Cu aceste centralizări, „România jună“ putu trimite la 
jumătatea lui iunie trei membri — printre ei nu se gă- 
sește Eminescu — care să înceapă amenajările la Putna, 
dar faptul trezi suspiciuni autorităţilor bucovinene, ce 

raportară Ministerului de Interne vienez iniţiativa 
studenţilor. 

Două evenimente de netrecut interveniră între timp : 
războiul franco-german, cu implicaţii în toată Europa, 
şi falimentul Casei de economii „Perlea şi Murășanu“ 
din Viena, la care fuseseră depuse fondurile colectate. 
Preşedintele N. Teclu anunţă atunci telegrafic şi prin 
presă : „Comitetul central pentru serbarea la mormîntul 
lui Ştefan cel Mare, față cu situația actuală critică, a 
decis aminarea festivității pe 15/27 august 1871“. 

Prin scrisoare oficială, Slavici şi Eminescu se văzură 
obligaţi să închine şi să încredințeze mănăstirii Putna, 
în totalitatea lor, primele daruri primite pentru mor- 
miîntul lui Ştefan cel Mare, cerînd egumenului Arcadie 
Ciupercovici păstrare pioasă : 

Nrul. 13'7/772/3 


COMITETULU CENTRALU 
PENTRU SERBAREA 
DE LA PUTNA 
1871 


Preacuwvioase Părinte ! 


Închinîndu Comitetul darurile aduse la mormântul lui 
Ștefan V cel Mare sfintei Mănăstiri Putna spre a îm- 
podobi biserica din Mănăstire şi în deosebi mormentul 
Măritului Erou, care zace într-acea biserică, le pune tot- 
odată sub părinteasca îngrijire a Sănţiei Voastre și Vă 
roagă ca să primiţi atît aceste daruri aduse de evlavioșşii 
români, cât și protectoratul, ce prin aceasta Vi se 
oferește. 

Primiţi, Preacuvioase Părinte, espresiunea celei mai 
profunde reverinţe a noastre. 


lanuariu 1871 
Viena în 12/24 Iloanu Slaviciu Pentru Comitetu 
președinte M.Eminescu, secretariu 


Expusă astăzi în bogatul muzeu de artă feudală al 
Putnei, între omofoare brodate cu artă, steaguri de 
luptă, resturi de hlamide, evanghelii caligrafiate cu chi- 
novar şi în cerneluri vegetale, lîngă epitaful Mariei din 
Mangop, epistola face temeiul corespondenţei starețu- 
lui Arcadie cu consistoriul mitropolitan la 14/27 fe- 


120 


bruarie 1871 şi cu Comitetul central pentru serbarea de 
la Putna, căruia-i mulțumește pentru „acea mult plă- 
cută şi îndestulată ştire“ a daniei, apreciată la 4987 de 
îlorini, asigurînd gratitudinea „la toţi care au conlucrat, 
sprijinit și participat“ la acele daruri, ce urmează să se 
păstreze lingă cripta Domnului din Suceava. 

De la amînare urmară alte febre, conciliabule ; se în- 
treprinseră noi acțiuni. Decepţiilor li se aninară spe- 
ranţe. Între timp, Eminescu se îmbolnăvi grav, fratele 
său Şerban îl aduse acasă și-l trată cît putu, astfel încît 
numele poetului nu mai apare în matricole. 

În cinci numere din Convorbiri literare, cu începere 
de la 15 mai 1871, a apărut studiul Direcţia nouă în 
poezia şi proza română, în care, pe baza a numai trei 
poezii apărute în periodicul junimist, Titu Maiorescu 
salutase talentul lui Eminescu „în toată puterea cuvîn- 
tului“, situîndu-l îndată după gloria lui Alecsandri și 
înaintea poeţilor din cenaclul ieşean. Atare consacrare 
a trezit invidii în rîndurile adversarilor poetului din 
aripa „naţională“ a „României june“, condusă de Ioniţă 
Bumbac, care, pretextînd criticile lui Maiorescu la adresa 
etimologismului și ideologiei bărnuţiene, acuzară pe 
Eminescu, Slavici, T. Nica, Șt. Ștefureac și Chibici de 
cosmopolitism, de spirit apatrid. La violențele lui Ioniţă 
Bumbac, „vicepreşedintele“ Slavici şi „„bibliotecarul“ 
Eminescu demisionară din comitet, situaţie ce provocă 
protestul cvasiunanimității membrilor adunaţi în sala 
a III-a a Universităţii, în seara de 18 noiembrie. Recru- 
descenţele dintre „naționali“ și „junimiști“ reizbucniră 
la 5 ianuarie 1871, cînd se alese un comitet mixt con- 
centrînd pe exponențţii celor două grupări, organ în care 
a fost ales și poetul, care în această vreme interveni la 
Iaşi în favoarea unui stipendiu de acordat „franchielui 
gye ghyncolo“, Slavici, fapt confirmat de autorul Veci- 
nilor în memorialistica sa : „În urma stăruințelor lui, 
mai mulţi membrii ai «Junimei» au luat între dînșii 
înţelegere să-mi deie un ajutor [...]. Cu primii 15 gal- 
beni primiţi prin mijlocirea lui Eminescu m-am întors 
la Viena“. 

La 18 martie 1871, un comitet interimar pentru pre- 
gătirea serbării de la Putna, prezidat de Vasile Bumbac 

şi, lîngă el, secretar, Ilie Luţia, a ascultat darea de 
seamă pentru anul din urmă, citită de Slavici. I-a mul- 
tumit și, procedînd la alegerea altui comitet, prezidat 
de Nicolae Teclu, din care face parte şi Slavici, s-a adus 
la cunoștință greaua situaţie financiară după irosirea 
celor 2 400 de florini la banca „Perlea și Mureșanu“ și s-a 
hotărît ca pînă la adunarea generală din 10 iunie 1871 
să se treacă la organizarea sărbătoririi, trimiţindu-se 
alte apeluri de subscriere. În cîteva săptămîni se adună 
4 175 florini şi printr-o adresă către „tinerele române“ 
din toate regiunile istorice ale românilor li s-a cerut 
acestora să confecționeze stindarde, pe care să se scrie: 
„Cultura este puterea popoarelor“. Cu o adresă către 
„toţi fraţii juni români academici“, se întreprinse un 
concurs, sub prezidenţia lui Vasile Alecsandri, pentru 
alocuţia ce-avea să fie rostită în numele studenților. 

Adevărata contopire a „României“ cu „Societatea li- 
terarie şi științifică“ în „România jună“ s-a realizat în 
şedinţa din 8 aprilie 1871, în care Eminescu, „membru 
ordinariu“ cu 30 de voturi, se alege bibliotecar, Slavici, 
cu 32 de voturi, este desemnat preşedinte. 

Cînd la 15 iulie Onesim Ţurcan a propus „României 
june“ ca o delegaţie stipendiată să plece la Putna pen- 
tru organizarea festivităţii și congresului studenţesc, 
plenul s-a hotărît și asupra lui Eminescu. Ţintele mi- 
siunii pivotau geograficește pe Cernăuţi și Putna. Din 
capitala Bucovinei, poetul și Pamfil Dan adresează prin 
ziarul Românul o epistolă de mulțumire dezidentului 
liberal Dimitrie Brătianu pentru sprijinul ce le dove- 
dise. Eminescu retipărește vechea apologie a lui Ștefan 
cel Mare, prelucrare de Vartolomei Măzăreanu, imprimă 
discursul ce-avea să fie rostit de A. D. Xenopol, student 
la Berlin, indicat în acest scop de junimiștii T. Maio- 
rescu, Vasile Pogor și Iacob Negruzzi, și pentru care, 
din Ipotești, la 6 august 1871, poetul ţinea, ca secretar, 
să le mulțumească protocolar. Pentru serbare, Eminescu 
scrie marșul La arme, dar i se preferă o apologie re- 
dactată de V. Alecsandri. 

Ziarele Românul și Telegraful român publicitară pla- 
nurile sărbătoririi și „întîlnirea studenţimii române“ din 

toate ţările românești. leșenii, cu altă subscriere de 
1 000 de lei, vesteau că la Putna vor participa Mihail 
Kogălniceanu și Dimitrie Gusti. 

La 11 august poetul sosea, pentru formalităţi, la Cer- 
năuţi, de unde trimite un nou apel. Apoi plecă la Putna. 
Din urmă, ocupați cu examene și alte treburi, îl ajun- 
seră, în preajma manifestărilor, unii venind cu trenul, 
alții cu trăsura la Putna : Slavici, Petru Piteiu, Vasile 
Morariu, Sterie Ciurcu, Ilie Luţia, Ioan Cocinschi, după 
ce făcură vizite protocolare în Cernăuţi. 

S-au bătut două medalii de argint și aur, una de către 
studenți, cu inscripţia: ÎN MEMORIA LUI ȘTEFAN 
CEL MARE — JUNIMEA ROMÂNĂ ACADEMICĂ — 
PUTNA 15 AUGUST 1871, avînd pe revers: UNIȚI 
SUNTEM ÎN CUGET, UNIŢI ÎN DUMNEZEU, și oa 
doua, adusă de la Iași, de Kogălniceanu : MONASTIREA 
PUTNA — 15 AUGUST 1871, purtînd pe verso inscrip- 
ţia : MEMORIEI LUI ȘTEFAN CEL MARE. RIVNITO- 
RII GLORIILOR STRĂBUNE. 

Porticul fu pictat de Epaminonda Bucevschi, aşezînd 
pe fronton stemele tuturor provinciilor românești. Ridi- 
cată din scînduri de brad crud, construcţia sărbătorească 
primea 1600 de ascultători şi la masă tot atîția. 

Sîmbătă 14 august a început festivitatea anunţată cu 
21 salve și cu primirea pretocolară a oaspeţilor sosiți cu 
miile. 

După cuvîntul de bun sosit al lui Slavici, duminică 
se desfăşură procesiunea la mormîntul voievodal, lîngă 
care dădeau onorul cîte un student din Bucovina, Tran- 
silvania, Moldova și Muntenia. Egumenul Arcadie Ciu- 
percovici binecuvîntă după predică mulţimea și, spre a 
fi trecute în pavilionul uriaş, prinosul flamurilor și urna 
de argint. Alexandru D. Xenopol își citi elogiul, sfîrşit 
în acordurile corului ce intonă Imn închinat lui Ștefan 
cel Mare de V. Alecsandri, armonizat de Alex. Flechten- 
macher. 

Kogălniceanu participă emoţionat, dar, din motive po- 
litice, nu luă cuvîntul şi nici n-a prezidat prînzul popu- 
lar. La sfîrşit, cărturarii tineri bătură pasul într-o horă 
lărgită, lîngă ţărănci și ţărani. Peste larmă, răzbăteau 

Medalia festivă bătută de studenţii români din Viena cu pri- 
lejul festivităţii de la 15 august 1871 


acordurile strunelor lui Moş Grigori Vindireu și Ciprian 
Porumbescu — acesta din urmă scriindu-i la Stupca 
tatălui său că la Putna a cîntat „pentru toată Dacia“. 

Purtînd eșarfă tricoloră în calitate de președinte, tot 
Slavici anunţă pe seară încheierea adunării populare. 

A doua zi, luni, la 8 dimineaţa, egumenul Putnei citi 
în portic elogiul lui Vartolomei Măzăreanu. În dangătul 
clopotelor, se porni către lăcașul inaugurat la 1470 corte- 
giul avînd în frunte steagurile, clerul, flamurile comite- 
telor de femei din Iași, Vaslui și Arad, pe care se citeau 
numele lui Traian, Dragoş, Radu Negru și Iancu de Hu- 
nedoara, Horia, Cloșca şi Crişan, Tudor Vladimirescu, 
urna ridicată pe un piedestal purtat de patru studenţi, 
cele două învelitoare ţinute la ciucurii din colțuri de 

patru fete în costume naționale, steagul cu chipul lui 
Ștefan cel Mare, restul asistenţei. Pictorii Const. 
Szathmari, din Bucureşti, și P. Verussi, din Iași, au 
fotografiat procesiunea în vederea unor tablouri în ulei. 

Colonelul Boteanu, după o cuvîntare înflăcărată, își 
descinse iluminat centironul cu fire de aur şi, semn de 
închinare, îl așeză pe piatra Măriei Sale, în timp ce corul 
cînta în surdină Imnul lui Ștefan cel Mare. 

Congresul își deschise lucrările în trapeza Putnei luni 
pe seară, în asistenţa a peste treizeci de studenţi repre- 
zentînd centrele importante universitare. Ordinea de zi, 
aprobată de prefectul rădăuțean Oreste de Renney, cu- 
prindea următorul punctaj de discuţii : 


Prin ce s-ar putea dezvolta omogen întreaga junime 
română. 

Prin ce-ar putea generațiunea prezentă contribui la 
generalizarea culturii. 

În ce direcțiune să proceadă junimea română spre a 
crea condiţiunile unei desvoltări sigure și permanente. 

Care ram al desvoltării trebuie să atragă mai cu de- 
osebire atențiunea junimei. 

Au luat parte la discuţii Grigore Tocilescu, Gh. Dem. 
Teodorescu, Ioan Slavici, Const. Istrate, Iancu Petrescu 
şi dezbaterile asupra primului punct se prelungiră pînă 
la ora două noaptea. Reluarea de-a doua zi nu trecuse la 
al doilea punct al ordinei de zi, cînd Eminescu îi şopti lui 
Slavici : „Acela care vrea să facă ceva nu discută, ci lu- 
crează... ! facem ce știm şi lumea vine după noi !“ 

Nu s-au redactat concluzii, planuri de măsuri. Cei pre- 
zenți au opinat asupra necesităţii înfiinţării de societăţi 
studențești în toate centrele universitare, iar acestea să 
editeze „un organ publicistic comun“. 

Egumenul îi pofti la prînzit pe congresişti, care pără- 
siră mănăstirea miercuri 18 august. 

Scoica vremii păstrează încă auzului reflecţia studen- 
tului în istorie Grigore Tocilescu la văzul flamurilor 
festivităților din 1871 : „Abia peste o sută de ani va 
putea să ne spună dacă au ori nu valoare steagurile 
noastre“, 

Din nou la Viena 


În semestrul de iarnă 1871—1872 Eminescu audiază 
mai departe prelegerile lui Robert Zimmermann de „Is- 
toria filozofiei“ şi de „Filozofie practică“, pe Heinrich 
Siegel la „Dreptul roman“ şi „Istoria dreptului“, pe 
Rudolf Ihering la „Instituţiile şi istoria dreptului ro- 
man“; în ultimul semestru de vară 1872 se află printre 
ascultătorii aceluiaşi Robert Zimmermann la „Istoria 
filozofiei“ (partea a doua) şi audiază prelegerile lui 
Theodor Vogt de logică și pe-ale lui Ludwig Arnoldt, 
„Pandectele“ (partea întîi). 

Îl interesau cursuri la Facultatea de medicină, era ne- 
lipsă și la experienţele de chimie făcute de Nicolae Te- 
clu, de la Academia comercială, care se ocupa şi cu exer- 
ciţiile de gimnastică ale lui Eminescu. La „litere“ audia, 
cu Vladimir Repta, cursurile celebrului romanist 
Mussafia. 

Pentru traiul de toate zilele și pentru „înscrieri“, 
poetul, strîmtorat, unde putea cere bani decît de la pă- 
rinți ? cum arată «epistolele trimise în martie și 
aprile 1872. 

În scurte răgazuri frecventa spectacolele de la 
Burgtheater, urmărindu-le de la galerie, şi pe-ale Operei 
vieneze. La Teatrul Curţii aplauda frenetic pe Wagner, 
Lewinsky, Baumann, Gabillon și făcea haz rizînd cu la- 
crimi de comicul Meixner. Invitat, ia parte la reuniunile 
actrițelor de la Burgtheater și Teatrul Curţii imperiale : 
Frederica Bognár (locuia pe Hauptstrasse) și Augusta 
Bandius-Wildbrant. 

Cronologia poeziilor lui Eminescu tipărite și a manu- 
scriselor lui de șantier fixează pentru perioada Vienei, 
pe lîngă poeziile citate, Noaptea, Egipetul, Cugetările 
sărmanului Dionis, Împărat și proletar, Mureșan şi altele, 
ciclul Marta, Fragmentarium, Panorama deșertăciunilor, 
începutul traducerii Raţiunii pure de Kant, dar nu-i 
plăcea să vorbească despre ce scrie. Chiar Slavici, cu 
care era intim, lua cunoștință de unele poeme după ce 
apăreau în Convorbiri literare. 

Panoramă a Vienei pe vremea studenției lui Eminescu 


Citea felurit, din toate, urmărea periodicele sosite de 
la București şi Iași, și împrumuta cărți germane și fran- 
ceze de la Biblioteca Universităţii, rar de la Biblioteca 
Curţii împărătești, de la care, cînd şi cînd, îi aducea ce 
dorea Samuil Isopescu ; colinda anticarii achiziționînd 
fascicole răzlețe din Literarische Blätter ale lui Rudolf 
Gottschall şi Philipp Reclams jun. Universal Bibliotek, 
din care făcea extrase şi pe care le revindea. Apoi dis- 
părea dintre colegi durate mai mari sau mai mici, făcînd 
excursii sau închizîndu-se în casă, suferind : „Astăzi es 
pentru prima oară din casă după o troahnă îndelungată 
şi după o desăviîrșită lipsă de apetit, care a ţinut mai 
douăzeci de zile. Înainte de două zile am început a avea 
un apetit mai bun și acum reintru în obicinuinţele şi în 
traiul ce-l duceam înainte de boală. Mă simt mai tare 
şi gălbinarea e ca şi dispărută de pe piele și din faţă, 
numai în albul ochilor se mai vede“. 

Ar fi scris mai multe la Ipotești, dar „în stare sufle- 
tească atit de amărită și de răutăcioasă din cauza boalei“, 
agravată și de ştirile triste de-acasă, nu se îndemna: 
„Nimeni nu venia la mine, pentru că oprisem pe ori 

şi cine de a veni, şi astfel rămăsesem numai în prada 
cugetărilor și închipuirilor mele, care numai senine nu 
puteau fi. 

Doctorul mi-a spus că principala cauză a boalei mele 
a fost izolarea deplină în care trăiesc şi încunjurarea 
societăţii şi a oamenilor. Eu nu cred să fie asta. E drept 
că nu mă duc decît foarte rar în adunare, însă totuși 
mă duc cîteodată“. 

Cerea familiei, la 18 martie, să i se trimită bani, 
căci, chiriaş la „oameni săraci, cari aşteaptă ziua în care 
am să le plătesc locuința ca pe o sărbătoare“, neplata 
l-ar fi pus în situaţie jenantă, mai ales că primise aju- 
torul lor în timpul bolii : „Vă spun drept, că trăiesc cu 
mare greutate“. 

Informa însuși că, aparent „scăpat de catarul de sto- 
mac şi de gălbinare“, îl năruise „o aprindere de maţe“ 
ce ținuse trei săptămîni și-un început de otită îl îndu- 
rera ceasuri întregi. Peste toate, scumpirea vieţii : „În 
momentul în care vă scriu aceste șiruri mă aflu în lipsă 
deplină de bani, așa încît voi trebui ca mini să împrumut 
dela cineva, deși și împrumutarea e grea, căci cunos- 
cuții mei, studenţi ca şi mine, n-au nici ei de unde“. 

Aștepta 8 galbeni de-acasă pe aprilie, necesari pentru 
taxele semestriale, îi cerea „în grabă“ peste contribu- 
ţia lunară, și constata asupră-și că, odată cu venirea 
primăverii, „m-am îndreptat foarte mult și astfel se 
vede că scap de toate relele cîte m-au biîntuit în iarna 
aceasta“. Afară se încălzise, și-i trebuia „pardessus, ne- 
putind merge pe stradă cu paltonul sau în jachetă“. 

Cînd ajutorinţa şi veştile din familie întîrziau, cînd 
termenele de împrumut expirau, transformîndu-se în 
imputări şi sîcîieli, condiţiile vieţii lui fiind sub presiune, 
Eminescu se adresa în țară prin telegrame de tipul celor 
din Manuscrisul românesc 2255 : 


Eminovici 
Bottoșani 
N-am respuns, căci asceptam la zi întâi scrisoare. Cînd 
trimiteţi lunarii. (Am trebuinţă). Respundeţi telegrafic. 
Mihai 

X, Porzellangasse nr 9, în care a locuit poetul 


Casa din Viena I 


ca student 

Eminescu 


9 -- Pe urmeie lui 


sau : 


G.E. Botoșani 
Pînă azi n-am primit banii lunei curente. Am necesi- 
tate. Rog trimiteţi la moment. Respundeţi telegrafic. 
Mihai 


Matricolele universitare păstrează specificarea locuin- 
țelor lui Eminescu în intermitența cursurilor audiate la 
Viena. În octombrie 1869 locuia în Alsergrund (IX), pe 
Porzellangasse nr. 9, de unde către primăvară se mută 
pe Dianagasse nr. 8. Din 8 aprilie şi pînă-n octombrie 
1871 Eminescu şezu întîi în Landstrasse (III), — pe 
Adamgasse nr. 5, etajul II, și apoi pe Kollergasse nr. 3, 
etajul întîi, apartamentul 19. Pe zidul acestei clădiri, 
Uniunea Scriitorilor din R.S. România a pus o tablă 
comemorativă. În octombrie 1871 se adăpostea în Wied- 
nergasse (IV), pe Schaumburgergasse nr. 15, iar ultima 
locuinţă, din aprilie 1872 şi pînă la finele anului uni- 
versitar, a avut-o iarăși în cartierul Landstrasse (III), pe 
Gărtnergasse nr. 5. 

Ținea contabilitatea creditorilor lui, bifîndu-le nu- 
mele îndată ce se despovăra : 


Cocinschi 70 
Andreievici 50 
Slavici 

Lupu 1 
Mărginean 1 
Dragoş 1 
Oltean 4 
Jean 15 
Magdu 20 


Altă listă de datorii din ultimul an de audieri la 
Viena : 


Weber 1f 
Dragoş 1f. 
Ghibu 1f. 
Purcherea 1f 
Dan 2f 

Casa din Viena III, Kollargasse nr. 3, în care a locuit Eminescu 


Qx 


Slavici 
Oncu 
Andreievici 
Stamati 
Aronovici 

4f. 
8f. 
2f. 
2f. 
1 fi 


Casa din Viena IV, Schaumburgergasse nr. 5, în care a locuit 
Eminescu tot în perioada studenţiei 

j 


Casa din Viena IlI, Gărtnergasse nr. 5, în care a locuit studen- 
tul M. Eminescu 

Lupu 1,80 f. 
Zoie 1f. 
Mărginean 1,50 f. 
Stoian lf. 


La 14 noiembrie 1871 își însemna : 


Baba 3g. 
Luţia — 30+ 104+ 26 
Ghibu lf. 
Mărginean 1f. 
Dan 2f. 
Slavici 3f. 
Oncu 13 f. 
Andreievici 3 f. 
Aronovici 1f. 
Zoie 1 f. 
Stamati 2f. 
Ştefureac 10 
V. Bumbac 2 


Iar mai tîrziu contabiliza între creditori pe chiriaşii 
la care subiînchiria și datoriile „la birtaşi și chelnăr pen- 
tru prinzariu“ : 


25 loc(uinţa) pe 2 luni 
25 priînzul pe 2 luni 
30 cărțile Aglaei 

12 lei lui Oncu 

15 la cafenea 

12 la cafenea 

6 f. 35 datorii 


Elementul care-l recomanda prioritar pe Eminescu în 
comunitatea studenților vienezi era poezia. Publicase în 
cele mai recunoscute reviste ale vremii : la Convorbiri 
literare şi Familia. În Federațiunea din Pesta semnase 
articole critice, care nu numai că se citiseră cu interes, 
dar dăduseră loc și la aprinse dispute polemice în presă. 
Atacînd dualismul în articolul Echilibrul, el a fost citat 
înaintea judecătorului de instrucţie în afaceri de presă 

Tuschner, la procuratura din Budapesta (str. Kerepes 
nr. 65). 

Luase apărarea țăranilor români din Tofalu, izgoniți 
iarna din case şi din sat, de către „domnul de pămînt“ 
Carol Apor, președintele „Tabulei regale“ din Mureş- 
Odorhei. Mai mult, cu colegii săi, Eminescu subscrie 
personal 1 florin pentru ajutorarea tofălenilor. 

Faptul îi rezerva însă revers invidia amplificată de 
corozivităţile unor studenţi bucheri, orgolioși, amatori 
ai publicităţii. 

Cine-l întilnea și-l privea pe Eminescu încerca sen- 
timentul admiraţiei, pe care-l trăim şi noi înaintea fo- 
tografiei-portret executată la Praga în drum spre „Alma 
mater rodolfina“. 

Prin Toma Nour — deşi unii istorici literari au iden- 
tificat în prototipul lui pe Ioniţă Scipione Bădescu — 
Eminescu se autoportretizează cu caracteristici roman- 
tice pregnante în Geniu pustiu : „Era frumos — d-o 
frumuseţe demonică. Asupra feţei sale palide, muscu- 
loase, expresive, se ridica o frunte senină și rece ca 
cugetarea unui filosof. Iar asupra frunţei se zburlea 
cu o genialitate sălbatecă părul său negru strălucit, ce 
cădea pe niște umeri compacţi și binefăcuţi... Ai fi cre- 
zut că e un poet ateu, unul din acei îngeri căzuţi, un 
satan, nu cum şi-l închipuiesc pictorii : zbîrcit, hidos, 
urîcios, ci un satan frumos, de-o frumuseţe strălucită, 
un satan mîndru de cădere, pe-a cărui frunte Dum- 
nezeu a scris geniul şi iadul îndărătnicia — un satan 
dumnezeesc, care trezit în ceri a sorbit din lumea cea 
mai sîntă, și-a îmbătat ochii cu idealele cele mai su- 
blime, și-a muiat sufletul în visurile cele mai dragi“. 

Iacob Negruzzi a povestit în Amintiri din Junimea 
revelaţia trăită de el și Maiorescu la primirea celor 
dintîi poezii trimise Convorbirilor literare de către 
Eminescu din Viena: Vener şi Madonă, Epigonii, 
Mortua est, şi, aşijderea, întîlnirea sa cu poetul la ca- 
feneaua „Troidl“, prilej de a se cunoaște personal: 
„Deodată se deschide uşa și văd intrînd un tînăr slab, 
palid, cu ochii vii şi visători totodată, cu părul negru, 
lung, ce i se cobora aproape pînă la umeri, cu un zîm- 
bet blînd și melancolic, cu fruntea înaltă și inteligentă, 
îmbrăcat în haine negre, vechi și cam roase. Cum l-am 

văzut, am avut convingerea că acesta este Eminescu 
şi fără un moment de îndoială m-am sculat de pe 
scaun, am mers spre dînsul şi, întinzîndu-i mina, 
i-am zis : 

— Bună ziua, domnule Eminescu. 

Tînărul îmi dădu mîna și privindu-mă cu surprin- 
dere... 

— Nu vă cunosc, răspunse el cu un zîmbet blind. 

— Vedeţi ce deosebire între noi, eu v-am cunoscut 
îndată. 

— Poate nu sînteţi din Viena. 

— Nu. 

— După vorbă sunteţi din Moldova... poate din Iaşi ? 

— Chiar de acolo. 

— Poate sunteţi domnul... Iacob Negruzzi ? zise el 
cu sfială. 

— Chiar el. 

— Vedeţi că și eu v-am cunoscut !“ 

După o săptămînă de convorbiri cu Eminescu, Iacob 
Negruzzi i-a propus ca, după absolvenţa universitară, 
să se așeze la Iași. Într-o epistolă de mai tîrziu (16 sep- 
tembrie 1872) Slavici — locuind la Viena pe Florian- 
gasse (VIII), nr. 32 — va relata confirmarea alegaţiei : 
„Eminescu se află la laşi. Foarte bine. Are el însă să 
şi rămînă în Iaşi? — ar fi foarte bine, fiindcă el are 
lipsă de o societate respectată de către el. Altfel „mor- 
tua est“. 

Tinerei doamne Veronica Micle, sosită la Viena ca să 
se tămăduiască de o eczemă supărătoare, de care me- 
dicii moldoveni n-o curarisiseră, nu-i trecea prin gînd, 
în drum către adresele dermatologilor austrieci, că 
printre studenții din colonia română de-acolo se nu- 
mără şi poetul de la Convorbiri literare. 

Oricât îl contesta „Fracţiunea liberă și independentă“, 
partid politic în fruntea căruia se găseau profesorii ar- 
deleni stabiliți în Iași, Maiorescu însemna o autoritate 
şi el remarcase, după valoarea primelor trei poezii apă- 
rute în revista „Junimei“, pe proaspătul colaborator 
la Convorbiri literare, „poet în adevăratul înţeles al 
cuvîntului“. 

Gh. Melidon, stihuitor unionist și slujitor al învăţă- 
mîntului din Moldova pe linia directivelor lui Kogăl- 

niceanu, îi dedica lui Eminescu în același an o odă în 
ziarul Secolul (5 septembrie 1870), din admiraţie pen- 
tru poeziile citite, formulînd totuși şi rezerve în pri- 
vinţa scepticismului. L-ar fi dorit călăuzit, stimulator, 
de optimism : 


EMINENTULUI POET EMINESCU 


Pentru ce sombru de gînduri scoţi din lira ta duioasă 
Cîntul trist al disperării, minţind geniul tău, 

Cînd accentul tău sonore, și-a ta limb'armonioasă, 
Pune omul în uimire, ca la cîntul unui zeu. 


Pentru ce pe fruntea-ţi dalbă, unde-o rază strălucește, 
Îmtinzi vălul alb și rece ca un giulgi peste-un mormânt 
Și ne spui, cu glasu-ți jalnic, că o lume se sfîrșeşte, 

Și că alta nu începe pentru noi așa curînd ? 


Aste forme-s trecătoare, fiice o necesităţei ; 

Ea constringe şi pe naţii şi pe om a le-mbrăca ; 
Timpul trece, timpul zboară, însă zeul existenţei 
Pe a lumei oceanuri poartă vecinic slava sa ! 


Cînd un fruct apare searbăd pe-o mlădiţă obosită, 
Sau vr-o floare încă jună pleacă fruntea-i veștejită, 
E un verme care roade sînul lor cel delicat. 

Cînd un popor tînăr încă, în loc fruntea să-și ridice, 
Pleacă capul ca o plintă care stă numai să pice 

E că vermele îndoinţei peptul său l-au strămușcat... 


O întîlnire pentru eternitate 


După cîte aflăm despre temperamentul lui Eminescu 
din amintirile colegilor din Viena, cunoștința dintre 
Eminescu şi Veronica Micle presupune, înainte de alte 
exteriorizări, respectul timid al studentului pentru soţia 
rectorului ieșean, tînără care nu călca grav precum cu- 
conițele spilcuite ale timpului. În atari împrejurări, 
biograful îi descifrează și-n ora cunoașterii gingășie 
politicoasă cu cei din patrie, din Iaşi și din alte locuri. 

Fotogralie a Vercricii Micle 


După mărturia lui Slavici, Eminescu a condus-o pe 
Veronica Micle pe largile artere de circulaţie ale Vie- 
nei, în marile parcuri, la monumentele istorice. În gale- 
ria de artă de la Belvedere, cuprinzînd pictori din toate 
şcolile și sculptori, se extazia înaintea tablourilor lui 
Rafael şi Giaccomo Palma-fiul. 

Veronica citise la vremea aceea poeziile lui Eminescu ? 
Răspunsul îl dă poezia ei M-am gîndit...: 


M-am gîndit cu drag la tine pînă nu te-am cunoscut, 
Te știam numai din nume... 

Si-am dorit să pot odată să te văd pe tine eu, 

Să-ţi închin a mea viaţă, să te fac idolul meu. 


Ideea o reia cu autoanaliză psihologică dedicaţia La 
portretul unui poet, omagiu caligrafiat pe versoul fo- 
tografiei lui Eminescu. Trimiterea în vreme obligă să 
admitem că sentimentala soţie a lui Ştefan Micle a pri- 
vit chipul luciferian al poetului înainte de a-l fi în- 
tîlnit aievea și, oricum, înainte de a primi de la Emi- 
nescu fotografia lui într-unul din cele șase exemplare 
originale executate la Praga. Îl va fi admirat pe foto- 
grafia dăruită de poet lui Miron Pompiliu, prieten cu 
amîndoi și arătată de acesta „îngerului blond“ ? Pe 
imaginea dată lui Ioniță Scipione Bădescu, la fel amic 
al amîndurora ? 


Privindu-ţi fața de farmece plină, 
Luci o rază în al meu sin ; 

Crudă fu însă a ei lumină, 

Din peptu-mi scoasă un lung suspin ! 


Dară suspinul ca nălucire 
Zbură cu vîntul ce-au adiat ; 
N-a zburat însă şi-acea simţire 
Ce-adînc în suflet l-a deșteptat. 


Și-acum mă-ntreb eu : simţirea adîncă 
Cum de se naște pentr-un portret? 
Căci nu văzusem ochii tăi încă, 

Stiam atâta că eşti poet ! 

Întrevedem pe poet stăpînindu-și surprinderea în 
fața femeii frumoase, spirituală, căreia sfiiciunea lui 
pornită din cuviinţă îi respira frageda aromă. Deferenţa 
şi simţul protocolar l-au recomandat pe Eminescu în 
ochii tinerei cunoștințe, impunîndu-i, pe lîngă mulțu- 
mirea cunoașterii, discreţia întipărită în neuitare ani 
mulţi după aceea : 


Cînd te-am văzut, copilă, treceai așa frumoasă 
Cu ochii mari albaştri în bolți întunecoase, 

Ca marmura de albă, și mîinile de ceară 
Urcau pe sînu-ți mândru o mantie ușoară. 


Postuma Cînd te-am văzut, Verena reînvie nemij- 
locit tăcerea de împietrire a poetului în momentul cu- 
noştinţei lor : 


Și îţi aduci aminte cum mă feream în laturi, 
De dulcele-ţi cuvinte și lunecoase sfaturi, 
Știind cum biruieşte poftirea frumuseţii, 
Știind ce vierme pune în sîmburul vieţii, 


Ştiam că sunt copilul nefericitei secte 

Ce are sete adîncă de formele perfecte 

Și inima-mi trecut-au mai rece ca oţelul 

Ca s-o împlînte chinul, ca să-mi iubesc modelul. 


Eminescu revelează în Veronica Micle, care a rămas 
la Viena mai multe luni, locuind la pensiunea Löwen- 
bach, prototipul ingenuităţii, trăind prin ea aspiraţiile 
iubirii romantice. 


Încîntările tinereţii 


Iese din limite să-l presupunem pe Eminescu în ora- 
şul lui Johann Strauss înveninat de „răul veacului“, 
refractar societăţii, bucuriei de a trăi și privilegiilor ti- 
nereţii. Copilărise în voioșia ţincilor la sat, urmase mai 
tîrziu cu greutăţi bănești clasele gimnaziale, „dat în 
cust“ la gazde care, pentru câștigul vieţii zilnice, îngră- 

mădeau cite șapte-opt şcolari într-o cămăruţă. Călăto- 
rise în diligenţe de-a latul pămîntului românesc cu trupe 
de turneu. Eminescu nu putea fi refractar lumii și exu- 
beranţei. Dealtfel, aşa-l prezintă şi scrisoarea către 
redactorul Conwvorbirilor literare, prin care-și legiti- 
mează oda scandată Epigonilor, „firilor vizionare“ de 
la 1848 : „Ideea fundamentală e comparațiunea dintre 
lucrarea încrezută și naivă a predecesorilor noștri şi 
lucrarea trezită, dar rece. Prin operele liricilor români 
tineri se manifestă acel aer bolnav, deși dulce, pe care 
germanii îl numesc Weltschmerz. Așa Nicoleanu, așa 
Skeletti, așa Matilda Cugler“. Continuă adîncind re- 
zerva împotriva societăţii burgheze contra căreia unii 
scriitori luptaseră deschis, în timp ce alţii se retrăse- 
seră în turnul de fildeş al disperării: ,Predecesorii 
noștri credeau în ceea ce scriau... noi cești mai noi cu- 
noaștem starea noastră, sîntem treji de suflarea seco- 
lului, şi de aceea avem atîta cauză a ne descuraja... de 
strigătul gunoiului ce înoată asupra apei“/. 

Decepţionismul contagios al generației lui, degenerat 
în modă paralizantă, nu-l atinsese și Eminescu, la 
douăzeci de ani, găsea în conștiința sa destule resurse 
sănătoase ca să-i reziste lucid și să-l critice : „Voi cre- 
deaţi în scrisul vostru, noi nu credem în nimic!“ 

Momentul trebuie reţinut pentru diferenţierea din- 
tre comunicativitatea robustă a poetului în etapa vie- 
neză şi scepticismul duratei berlineze, dar și pentru a 
demonstra că pesimismul lui de mai tîrziu este vădită 
continuare din filozofia kantiană și din postkantianul 
Schopenhauer, grefată pe decepțiile vieţii şi din dispre- 
țul pentru ipocriziile și convenţionalismele contem- 
porane. 

Pentru Ștefanelli, „Eminescu cît timp a petrecut în 
Viena arăta de regulă foarte bine [...]. Prin peliţa cu- 
rată a feţei sale străbătea o rumeneală sănătoasă, iar 
ochii săi negri, nu mari, dar pururea vii, te priveau 
dulce în față și se închideau pe jumătate cînd Eminescu 
rîdea. Şi rîdea adese, cu o naivitate de copil, de făcea 
să riză și ceilalţi din societatea lui, iar cînd vorbea prin 
Tis, glasul său avea un ton deosebit, un ton dulce, mo- 
latic, ce ţi se lipea de inimă. Părul său negru îl purta 


141 


lung, pieptănat fără cărare spre ceafă și astfel fruntea sa 
lată părea şi mai mare de cum era, ceea ce-i da o înfă- 
ţișare senină, inteligentă, distinctă“, 

Pentru loan Slavici, colegul „tînăr oacheș, cu fața 
curată și rasă peste tot, cu un lung clabăț bănăţenesc 
peste pletele negre“, era „om care trăiește mai mult 
pentru alții decît pentru sine însuși, vede toate cele ce 
se petrec împrejurul lui, judecă drept, se bucură de cele 
bune și stăruie cu îndărătnicie pentru înlăturarea celor 
rele“. Şirianul și-l reamintește „luminos, sugestiv şi 
plin de vervă“. 

Maldărele lui de manuscrise păstrează strofe amabile 
despre tinerele ce-l serveau în restaurante și în pen- 
siuni de mîna a doua, la cafeneaua „,Troidl“ pe Wol- 
Izeile, la birtul „Zu den drei Tauben“ pe Marokkan- 
nergasse, la restaurantul „Der liebe Augustin“ pe 
Griechschergasse, la bodegile „Moretti“ pe Landstrasse 
şi „Radetzki“ pe Riemerstrasse, la berăria „Curtea 
imperială“, la restaurantul „Obermayer“, ca și despre 
alte vieneze din vecinătatea Universităţii de pe Becker- 
strasse : 


Unde-i vreme aurită, 
Oare cînd s-a fi înturs 
Cînd l-aceeași școală naltă 
Vizitam același curs ? 


Prin ferestre uliţernici 

Noi pîndeam la Madam Maier 
Și priveam cum Mamzell Rezi 
Și cu Seppi joacă Staier. 


Pre frumoasa Mamzell Rezi 
Amândoi cum o văzurăm 
Într-o clipă — foarte tragic — 
Noi de ea ne-amorizurăm. 


În 1876 reamintea în stihuri iambice lui Alexandru 
Chibici-Riîvneanu, coleg și prieten, orele de curs, cînd, 
şi unul şi altul, suprapuneau cu ștrengărie peste cadrul 

prelegerilor ex-catedra chipul vienezelor cu surîs 
îmbietor : 


Cu murmurele ei blinde 
Ca isvorul... hărum hõrum 
Ne primea în a ei braţe 
Alma mater philistrârum, 


Iară tu cu strășnicie 
Ascultai de regii libici — 
Unde sunt acele vremuri 
Te întreb amice Chibici ? 


La colațiunile studențești cînta plăcut doine din 
Bihor. Samuil Isopescu își amintește de-o fotografie a 
sa în grup cu Eminescu și Ștefanelli făcută la atelierul 
„Lăry“ de pe Marschilperstrasse. 


La Iaşi 


Protocoalele „Junimei“ îl arată pe Eminescu, la 1 sep- 
tembrie 1872, citind acasă la Maiorescu Egipetul și 
Sărmanul Dionis grupului restrîns : Vasile Pogor, Iacob 
Negruzzi, N. Gane, Leon Negruzzi, Miron Pompiliu, 
A. D. Xenopol. La Sărmanul Dionis Maiorescu și Pogor 
obiectară că „sfîrşitul şi modul dezlegării nu corespunde 
cu caracterul întregei scrieri“. 

Peste o săptămînă — de data aceasta în salonul de la 
etaj al lui Pogor, deschis cu balcon larg asupra gră- 
dinii — în prezența gazdei, a lui Maiorescu, Iacob Ne- 
gruzzi, N Gane. A. D. Xenopol şi a lui Vasile Tassu, el 
făcea lectură din Înger și demon și Floare albastră, pri- 
mite cu apreciere unanimă. Procesul-verbal redactat de 
Xenopol programa post-scriptic ca la 15 septembrie 
„Junimea“ să discute subvențiunea de acordat lui Emi- 
nescu pentru a-și continua studiile la Berlin și lui Slavici 
pentru a şi le încheia la Viena. 

Eminescu nu mai este prezent în ședințele ulterioare. 
Plecase la Ipotești, dar procesul-verbal din 22 septem- 
brie specifică la alineatul al treilea : „Se decide ca să 

se dea lui M. Eminescu subvențiunea acordată pînă 
acum lui Slavici“. 

Contribuţiunile „declarate“ pentru gratificaţia lui 
Slavici de 20 galbeni şi pentru subvenţia lunară a lui 
Eminescu se onorau de Vasile Pogor : 1 galben ; T. Ma- 
iorescu : 1 galben ; Theodor Rosetti: 1 galben; N. Gane: 
1 galben ; P.P. Carp: 1 galben ; Iacob Negruzzi : 1 gal- 
ben; N. Culianu: f% galben; Ciurea: t/⁄ galben; 
St. Vîrgolici : 1/2 galben ; A.D. Xenopol: 1/» galben; 
P. Paicu : 1/, galben ; Ştefan Ney : 1/» galben ; Ciuper- 
cescu : t/» galben. 


Etapa Berlinului 


La 6 octombrie, în ședința cenaclului convorbirist 
tinut în salonul lui Maiorescu, la care Eminescu nu mai ia 
parte, Xenopol rezumă astfel punctul prim al ordinei 
de zi : „Se cetesc poesiile lui Eminescu publicate pînă 
acum“, ceea ce înseamnă simpatie pentru creator și va- 
lorificare a liricii lui de către grupare. 

Din moment ce poetul se înscrie la Facultatea de 
filozofie berlineză abia în 18 decembrie, este de imagi- 
nat că el se abătuse și întirziase o vreme acasă și la 
Botoşani. Dar nu-i mai puţin adevărat că-i lipseau și 
sumele necesare pentru înscris, gazde, hrană. Poate și 
pentru drum. 

Contrariat de lipsa rezultatelor studentului-auditor la 
Viena și-n subsidiar a restanţelor liceale, Gh. Eminovici, 
neîncrezător în vreo perspectivă a continuării studiilor 
la Berlin, către care poetul fusese orientat de junimişti, 
sceptic şi faţă de promisiunile acestora de a-l stipendia, 
socoti, după firea lui nemărturisită, că-i mai potrivit 
să-l lase în grija colegilor de literatură. 

Mai ales că, peste toate, era închingat de obligaţiile 
băneşti față de ginerele Ioan Drogli şi de taxele școlare 
(22 de galbeni) ale fiului mai mic Matei la gimnaziul din 
Botoșani. Acasă aflîndu-se fără rost Şerban și Iorgu, 
grav suferind de tuberculoză, tatăl poetului n-a mai fost 
dispus să-i avanseze lui Mihai în valută înscrierea la 

universitatea din capitala Prusiei și întreţinerea. Ca și 
la Viena, sprijinul familial, cît va fi fost, întîrzia deli- 
berat şi niciodată nu acoperea cît se convenise. Acum 
rezistențele se pronunţau mai dîrze ca niciodată. 

Cu puţinul obţinut, Eminescu plecase spre Prusia spre 
sfîrșitul lui septembrie şi, odată ajuns la Berlin, strim- 
torarea își spuse cuvîntul; dar răbdă cu dinţii încleștaţi. 
Supărat, nu scrise acasă ; pînă la urmă însă îşi vărsă 
focul asupra căminarului într-o epistolă care la Ipotești 
căzu în mîinile fratelui medicinist. Acesta îi dezvăluia la 
30 noiembrie 1872 situaţia din familie : 

„În absenţa Tatei astăzi am primit epistola ta către 
D-lui, din ea m-am informat, ceea ce foarte mult regret, 
cum că tu nici măcar te-ai înscris la Universitate, al- 
minteri ai trebuit să îi primit epistola mea, care de mult 
timp ţi-am adresat (acolo la Universitate). Ieri chiar a 
fost vorba de tine, că de atîtea săptămîni ai plecat, fără 
să ne fi înștiințat pînă acum, şi că dacă vei scrie, apoi 
numai ca să ţi se trimită bani. Tata mîne trebuie să fie 
la Botoșani, unde aproape de 6 săptămîni mă aflu îm- 
preună cu Iorgu, care a fost foarte bolnav și încă este. 
Toate aceste le vei afla mai cu de-amănuntul din epis- 
tola care deacă nu ai primit-o deja, o vei primi, mer- 
gînd la Academie. Trebuie să-ți observ însă cum că 
tata, după cum s-a exprimat ieri, nu-ți poate trimite 
banii înainte de 10 decembrie stilul vechi (22 stil nou) şi 
chiar putînd nu va vroi. Asta este așa de sigur, încît nici 
trebuie să mai aştepţi, de aceea ar fi bine să te adresezi 
la Junime unde e posibil ca să ai mai multă trecere. Eu 
voi face împreună cu Iorgu tot ce ne va sta în putere 
pentru a-l îndupleca“. 

La Facultatea de filozofie berlineză, din cadrul Frie- 
drich Wilhelms Universität, Eminescu s-a înscris la 18 
decembrie 1872 — după ce-a primit crăițarii de-acasă — 
şi peste două zile, cînd era înmatriculat, intra la cursu- 
rile lui Dihring, scuzindu-se de întîrzierea fortuită. 
Dacă la Viena declarase, drept studii liceale, c-a frec- 
ventat un pensionat din București, la Berlin s-a justi- 
ficat (după formularul tip) cu un certificat de absol- 
venţă a gimnaziului din Botoşani. Nu s-a găsit niciodată 
vreo adeverinţă în acest sens şi nici c-ar fi absolvit ca 

„privatist“ vreo şcoală la Cernăuţi, Sibiu, Iași sau Beiuș, 
cum a presupus, între alţii, Slavici. 

Eminescu figurează în matricolele Universităţii din 
Berlin între 18 decembrie 1872 — 26 iulie 1873 şi între 
6 decembrie 1873 — 22 ianuarie 1875, fără să fi declarat 
că a frecventat anterior cursuri la Viena. Presupunerea 
biografului Corneliu Botez că poetul s-ar fi înscris 
cîndva la Jena nu se confirmă. 

În semestrul de iarnă 1872—1873 Eminescu audiază pe 
dr. Dihring la „Logică“ şi „Principiile filozofiei“, „Con- 
cepţia istoriei la istoricii renumiţi“, pe Zeller la „Istoria 
generală a filozofiei“ şi pe Lepssius la „Istoria și mo- 
numentele Egiptului“. 

Locuiește pe Albrechtstrasse nr. 6, în căminul-pensiune 
„Breme-Hoft“, cinci minute zăbavă de Universitate, unde 
avusese locuinţă şi Şerban. 

În semestrul de vară 1873 ascultă pe Droysen la „Isto- 
ria modemă“, pe Lepssius la „Obiceiurile şi moravurile 
egiptenilor“, pe Althaus la „Dezvoltarea și critica filozo- 
fiei hegeliene“ şi pe dr. Dihring la cursurile despre 
„Optimism și pesimism filozofic şi politic“, „Logica și 
principiile filozofiei“, „Concepţia istoriei la istoricii ves- 
tiți“. Notiţele sale la numitele cursuri se păstrează în 
Manuscrisele româneşti 2276 II, 2275 şi au început să 
apară în Caiete eminesciene. 

Sub nr. 683 din 14 iulie 1873, facultatea atestă lui 
Eminescu, în vederea eliberării unui certificat, situaţia 
partidei lui de student, specificîndu-se în anexă că „a 
restituit toate cărţile împrumutate de la Biblioteca uni- 
versitară regală“, după care rectorul berlinez îi elibera, 
peste douăsprezece zile, certificatul cumulativ : 


Nr. 76 


Noi, Rectorul și Senatul 

Universităţii regale Friedrich Wilhelm din Berlin, 
atestăm prin acest certificat de absolvire că Domnul 
Mihai Eminescu, născut în Botoşani, în România, fiul 
proprietarului Eminescu, a fost pregătit pentru studiile 
academice la Gimnaziul din Botoșani şi a fost înmatri- 
culat la noi la 18 Decembrie 1872 pe baza unui certi- 
ficat de absolvire de la acest gimnaziu; a stat aici ca 

Orangestrasse din Berlin, arteră principală din cartierul Charlot- 
tenburg, pe care a locuit Eminescu în etapa studenției sale 


berlineze 

Adeverinţă atestînd la 14 iulie 1873 că Eminescu a fost înscris 
în matricolele Universității din Berlin la 18 decembrie 1872 


student de atunci şi pînă la sfîrșitul semestrului de vară 
1873 şi a studiat filozofia [...]. 

Referitor la comportarea avută în această Universi- 
tate nu este nimic de remarcat în defavoarea sa din 
punct de vedere moral sau material. 

Ca atestare a acestora i s-a eliberat sub sigiliul Uni- 
versității acest certificat, sub propria iscălitură a ac- 
tualului rector Richter și prorector, precum și a actua- 
lului decan al Facultăţii de filozofie. 


Berlin, în 26 Iulie 1872 
Gneist, Schenst, Hirschoff 

Eminescu nu rupse însă în vara 1873 cu studenţia la 
Berlin, dovadă că din decembrie 1873 pînă în iulie 1874 
audiază înainte prelegerile vestiţilor profesori Bonitz 
—la „Principii de filozofie“, Nitsch — la „Istoria ro- 
manilor“, Poggendorf — la „Geografia fizică“, Nunk 
— la „Fiziologia nervilor“, Dernberg — la „Instituţiile 
romane“ şi „Istoria și antichităţile dreptului roman“. 

Numărul studenţilor români din capitala Prusiei era 
redus faţă de al colegilor din Viena. Entuziast și aci, 
Eminescu încearcă să întemeieze o societate studen- 
țească cu gind s-o numească „Familia“, dar fără rezultat. 

Simpatia romanțioasă și teribilistă pentru o tînără 
Milly lasă trecătoare urme în poezie și fixează traseul 
turistic de duminică al poetului : 


Din Berlin la Potsdam merge 
Drum de fier, precum se ştie, 
Dară nu se ştie încă 

C-am luat bilet de-a trie. 


C-am plecat de dimineaţă 
Cu un taler şi doi groși... 
Şi de git cu blonda Milly, 
C-ochi albaştri, buze roşi. 


Zice Brahma, tata Brahma, 
Cum că lumea asta nu e 
Deciît arderea-unei jertfe 
Într-o vecinică cățuie. 


Am aprins și eu luleaua 

Și jertfesc lui tata Brahma, 
Lângă mine-un şip cu Kümmel 
Ș-o bucată de păstramă. 


Zice Brahma, tata Brahma, 
Cum că omul e-o maimuță 
Am umăr de maimuţoi 
Milly-nsă de pisicuţă. 

Și mă urc în tren cu grabă, 
Cu o foame de balaur, 
Între dinţi o pipă lungă, 
Subsuori pe Schopenhauer. 


Și-acum şueră maşina, 

Fumul pipei lin miroasă, 

Sticla Kiimmel mă invită, 
Milly-mi rîde. — Ce-mi mai pasă ! 


Înger trecător şi stea căzătoare fu în etapa berli- 
neză, ca și Milly, Clarisse Vernetz, față de care, în 
exercițiu francez, asigură că-i rămîne „le même char- 
mant gentil“. 


Rămas cu sine însuși 


Ca şi la Viena, împrumută cărți şi citește la Biblioteca 
Universităţii și la Biblioteca regală. Interiorizat și cu 
conștiința personalităţii sale diferențiare, frecventează 
cercuri studențești, aici neconstituite în societăţi. 


Castelul „Sans Souci“ din Potsdam, vizitat de Eminescu în etapa 
studenţiei berlineze 

Din „penibilă nesiguranţă“, adresa corespondenţă pri- 
marului Timișoarei, rugîndu-l să-i dea relaţii despre 
fratele Nicolae Eminovici, secretar la avocatul Emerich 
Christiani. Tîrziu, va afla că Iorgu s-a sinucis la Ipotești. 

Arareori întîlnea pe fratele mai mare, Şerban, stu- 
dent pe sfîrşite la medicină, încurcat în datorii, bolnav 
de tuberculoză şi cu semnele alienaţiei, care-l va şi se- 
cera în 29 noiembrie 1874, la Charite. 

Cînd îl răzbeau nevoile, telegrafia lui Xenopol, se- 
cretar al cenaclului junimist : 


Alexander D. Xenopol, lassy 


Primit-ai scrisorile prin cari ceream bani ? Trimite 
minimum pe o lună. Răspunde dacă binevoieşti tele- 
grafic. 

IM. E] 


Cum cu ce primea de la „Junimea“ și cu ce nu-i 
sosea din familie nu putea duce traiul, Eminescu se an- 
gajează translator şi secretar pe lingă Theodor Rosetti, 
primul agent diplomatic al României în capitala Sfîntu- 
lui Imperiu, numit la 13 mai 1872. Cînd acesta, înălțat în 
ierarhia justiției, fu chemat în patrie şi dădu în primire 
cancelaria la 2 martie 1874, îndeplini timp scurt ace- 
leași rosturi la Agenţie şi sub N. Kreţulescu. 

În iunie 1873 Eminescu comunica unui frate că do- 
reşte să-și mîntuie examenele „şi m-oiu-ntoarce în ţară. 
Aştept cu nerăbdare capătul vieţii mele de student, care 
desigur, pentru mine numai plăcută n-a fost“. Cum Emi- 
novici îl presa să revină în ţară, Eminescu îi replică ex- 
plicativ şi cu parapon : „N-am putut pleca la moment 
din Berlin pentru că Rosetti mi-a făcut cu putinţă ca 
să rămîn. El mi-a ridicat leafa la agenţie la 10 napoleoni 
pe lună, şi fiindcă era singur aici, neavînd pe nimeni 
la cancelarie, am crezut de datoria mea să rămîn c-un 
om la a cărui opinie bună am ținut și ţin. El în urmă a 
fost numit membru al Curţii de Casaţie și la urmașul 
lui, fostul ministru Krețulescu, am intrat în aceleași con- 
diţii, într-o vreme în care eram la neapărată trebuință 
aici. Dacă ţi-aş fi scris asta D-tale ai fi zis, după cum 
obicinuieşti, că umblu cu minciuni, că umblu să te-nșel, 

ș.a. N-am voit să mă expun la asemenea laude şi de 
aceea am tăcut. În sara asta chiar în care am primit 
banii din Lipsca prin Casa Wertheimer, m-am dus la 
agenţie ş-am anunţat lui Rosetti plecarea mea, și, dacă 
n-am plecat, D-ta vei crede că nu-s așa de nebun să fi 
stat numai de flori de cuc aici“. 

Dar, cum s-a văzut, în iarnă Eminescu reveni la 
cursuri, pornit pe absolvenţă, închiriind la niște bătrîni 
o cameră (azi demolată) în suburbia liniștită Charlotten- 
burg, pe Orangenstrasse nr. 6, avînd legătură spre cen- 
tru prin tramvaiul cu cai. 

Perioadei berlineze i se circumscriu temporal: 
Glossa, Călin nebunul, nuvela Cezara, parte din drama- 
turgia Dodecameronului, traducerea în continuare a 
Criticii raţiunii pure a lui Kant, numeroase proiecte din 
categoria postume : Dacă treci rîul Selenei, Adîncă mare, 
Cum oceanu-ntărîtat, O arfă pe-un mormânt, Stam în 
fereastra susă, Ghazel, Ah, mierea buzei tale, Privesc 
orașul-furnicar, Mitologicale, Epigrame, Preot şi filozof, 
Antropomorţism, În căutarea Șeherazadei, Pustnicul, De 
vorbiți mă fac că n-aud, Cum negustorii din Constan- 
tinopol, Într-o lume de neguri, Îmbătrînit e sufletul din 
mine, De ce n-aflăm împlinirea..., Cîntec de nuntă, A 
fost odată-un cîntăreţ, Milly, Bismarqueuri de falsă 
marcă, Medicul săracilor, Aducînd cîntări mulțime, Con- 
fesiune şi altele. Duse mai departe redactarea la Impă- 
rat și proletar, începută la Viena. 


Un semn de atenţie 


Cu mai bine de două luni înainte de a veni în fruntea 
Ministerului Cultelor şi Instrucțiunii, fapt pe care-l 
anunța : „în timpul din urmă mai mulți dintre noi încep 
a avea oarecare influenţă asupra lucrurilor din ţară și 
se poate că Ministerul Cultelor îndeosebi să fie încre- 
dințat vreunuia din noi“, Titu Maiorescu i s-a adresat 
lui Eminescu, la Berlin, printr-o scrisoare din 29 ianua- 
rie 1874, rugînd să-i relateze stadiul examenelor şi dacă 
s-a hotărît să treacă titlul universitar în capitala Pru- 

siei sau altundeva. Criticul îi propunea catedra de filo- 
zofie de la Universitatea din Iaşi, de la care Maiorescu 
fusese îndepărtat cu brutalitate, trei ani în urmă, de ge- 
neralul Christian Tell, ministru în cabinetul Lascăr Ca- 
targiu, catedră pe care acum o suplinea Constantin Leo- 
nardescu. Cu prevenirea caracteristică scrisorilor sale și 
cu apreciere pentru poet şi extinsă cenaclului junimist, 
Maiorescu încheia : „te rog să vezi și-n această întrebare 
un semn de atenţie şi de considerare ce o avem toţi cei 
din cercul nostru pentru D-ta ; asemenea cuvinte ar fi 
de prisos pentru alţii, căci ei ar simți dela sine ceea ce 
se cuprinde în ele ; pesimiștii de felul D-tale trebuie, 
poate, să fie din cînd în cînd deșteptaţi din visul con- 
centrat al microcosmosului lor interior şi îndreptat în 
atenţia lor spre legăturile intime ce-i unește cu noile 
încercări de viață în patria comună“. E. Lovinescu apre- 
ciază ca ieșită din comun intervenţia lui Maiorescu : „un 
viitor ministru, un ministru care solicită pe cine ar trebui 
să-l solicite pe dînsul. Cazul e atît de singular și psiholo- 
gia poetului atît de specială, încît merită să fie analizate“. 

Criticul nu greșea în atari învederări, căci Eminescu, 
mergînd peste hotare să studieze filozofia și disciplinele 
adiacente, nu-și pusese în gînd oficializarea lor printr-o 
diplomă, ci, potrivit psihologiei sale ieșită din comun, 
vasta cunoaștere. Dealtfel, poetul și răspundea : „Un 
titlu de doctor m-ar aranja cu lumea și cu legile ei 
de ordine, nu însă cu mine însumi“. 

Față de solicitudinea Olimpianului, Eminescu a re- 
plicat modest că funcția propusă, în măsura în care 
constituia o atenţie, „după conștiința mea totuși ea vine 
devreme“. Asigura că „familiaritatea unui titlu academic 
ar fi, desigur, piedica cea mai mică şi cel mai ușor de 
trecut“, și pînă la obţinere contrapropunea o „docentură 
liberă“ la Iași, în limitele căreia să predea sistemele filo- 
zoiice ale lui Kant și Schopenhauer, care lui îi căzuseră 
în mină „prea tîrziu“, după Viena, unde fusese „sub 
influența nefastă a filozofiei lui Herbart pînă la tocire“. 
Simţea trebuința pregătirii sporite în domeniul științelor 
naturale (și în mod deosebit al antropologiei), dreptului 
de stat şi istoriei, comunicîndu-și scepticismul în pri- 
vința capacităţii metodice. Acuza neajunsuri bănești, 

nefiind sprijinit de familie. Aprecia ca necesare aprofun- 
dărilor lui încă două semestre universitare şi cerea „un 
ajutor“, argumentînd că parte din timpul pentru studiul 
individual i-l răpea serviciul. La agenţia diplomatică, 
N. Kreţulescu, „Bătrîna mea excelenţă“, îi scăzuse toc- 
mai atunci salariul. Încheia cu o vagă perspectivă de 
natură să ridice semne de întrebare lui Titu Maiorescu : 
„Așa stau lucrurile, depinde acum întrucît ar putea fi 
schimbate“. 

Scrisoarea ce urmă din partea criticului nu s-a păs- 
trat, dar răspunsul de la Berlin învederează că Maiorescu 
dorise să fie informat asupra timpului și mijloacelor tre- 
buitoare lui Eminescu pentru dobindirea doctoratului. 

Justificare a întirzierii noului răspuns, Eminescu in- 
vocă o trecătoare paralizie reumatică a miîinii drepte. De 
la bun început, el declara că, potrivit clarificărilor pri- 
mite în epistola sprijinitorului său, îi stăruie piedici ne- 
îndeplinirea „unor condiţii formale“, şi acestea erau 
esenţiale, în primul rînd îi lipsea absolvenţa liceului. 
Urma să se pregătească la trei obiecte universitare și, ru- 
gînd să i se pună la dispoziţie ajutoare din țară, se 
obliga să le ramburseze „cînd mă voi vedea ajuns cu 
titlul meu academic“. 

La 28 martie 1874, el înştiinţa că în luna viitoare va 
trata în schemă plănuitele prelegeri, urmînd ca în du- 
rata speratei îuncționări să se pregătească sistematic la 
două discipline din programul „doctoratului“. Nutrea 
iluzia să se reînapoieze pe toamnă în Germania. Acuza, 
din scrupul, unele „confuzii de noţiuni“ şi, pentru a le 
îndepărta prin aprofundare sistematică, chibzuia să de- 
misioneze de la agenție, cum a și făcut. 

În revenire, Titu Maiorescu, de la 7 aprilie 1874 titu- 
lar al Departamentului Instrucțiunii Publice, îi preciza 
prin epistola din 1 mai că numirea ca profesor universi- 
tar este condiţionată de diploma de doctorat și că ile- 
galități la titularizare nu se pot face. Continua ultimativ : 
„Aştept doctoratul Dumitale pe la mijlocul lui iulie“ şi 
cerea ca Eminescu să-i comunice răspicat suma trebui- 
toare încheierii studiilor, ca „avans ce se va scade 
treptat din viitorul Dumitale salariu de profesor“. 

Prin scrisoare și prin telegramă, amîndouă expediate 
din Berlin la 7 mai 1874, Eminescu aproxima la 300 de 

taleri necesarul pentru transport, pentru trei luni de 
studii la Jena, pentru trecerea doctoratului la începutul 
lui august și pentru înapoierea în patrie. Dar, lipsit de 
ambiția diplomei şi a încadrării universitare, poetul nu 
reflecta la acestea. Pentru a deplasa atenţia de la stu- 
diile pe care nu și le putea termina, scrisoarea lui Emi- 
nescu se prelungea printr-o „listă cu oameni de știință, 
ce-ar putea fi eventual întrebuințaţi pentru ridicarea 
nivelului nostru cultural“, listă pierdută pînă la post- 
scriptumul prin care el portretiza în recomandare pe 
Nicolae Oncu de la Baia Crișului, fostu-i coleg la 
Viena. 


„Îmi calc pe inimă“ 


Călăuzit de mirajul investigaţiilor istorice în fondurile 
arhivistice de peste hotare, Eminescu dădu altă între- 
buinţare stipendiului primit, care, contabiliceşte, va fur- 
niza peste doi ani adversarilor politici ai lui Maiorescu 
acuza de „adevărată risipă în banii statului, dînd cu 
împrumut“. 

În 1910, un discipol al lui Maiorescu, căruia acesta îi 
încredințase spre publicare corespondența berlineză, 
trăgea concluzia, după ce ţinuse să consulte într-adins pe 
critic : „Cu firea sa, Eminescu nu s-a putut hotărî să 
treacă examenul de doctorat. Domnul Maiorescu nu şi-a 
putut, dar, realiza gîndul ce-l avusese în privința lui“. 

Nevoind să împărtășească soarta fraţilor lui risipiţi 
printre străini sau sfîrşiți tragic, neavînd certitudinea 
că mijloacele pentru a mai rămîne în străinătate vor 
putea fi reînnoite de „Junimea“ sau de familie și, 
refuzînd sacrificiile personale ale unor apropiaţi, se ho- 
tărăște să revină în patrie : „am decis să mă întorc în 
țară peste cîtăva vreme — scrie Eminescu, la începutul 
verii anului 1874, lui Miron Pompiliu din lași — şi să 
m-arunc iarăşi în valurile vieţii practice. Mi-e indiferent 
cum — eu și aşa nu pot fi fericit în lume ; iar muncind 
nu-mi vor lipsi trebuințele de toate zilele, precum îmi 
lipsesc adeseori azi. Îmi venise într-un rînd ideea, 
adică-n anul trecut, ca să cer un ajutor de la „Junimea“, 

a Imprumuțal făcut d-lui M. Eminescu şi ajutorul 
făcut d-lui. Siavici, studinți ia Universitatea de 
Pia Viena si Berlin 


Esistă ordonanța No. 21. din 26 Aprile 
1874, a prevenitului fost Miuistru de Culte şi 
Instrucţiune Publică T. Maiorescu, prin care 
autorisă emiterea pe numele agentului finan- 
ciar al acelui Minister a unui mandatin suma 
de 140 galbeni, din suma de lei 3776 rămasă 
disponibilă din pensiunile mensuale previdute 
la art. 51, cap. 3 al bugetului pe 1873 ; din 
cari 40 galbeni să se trămiță ca ajutor d-lui, 
Slavici, student la Universitatea din Viena, şi 
100 galbeni d-lui Mihail Eminescu, student 
în filosofiă la Universitatea din Berlin, pentru 
depunerea doctoratului şi tesă, cu conditiune 
ca în urmă să inapoiede Ministerului ace- 
şti una sută galbeni. 'Anexa, pag. 3l5. 

S'a vădut mandatul No. 10,734, prin care 
se constată că acesti bani s'aŭ liberat. | 

Prin acest fapt, prevenitul Maiorescu a co- 
mis uă adevărată răsipă de Danii Statului, 
dând cu impramnt banii publici și cu termen 
nelimitat la favoriți de aï săi. 

Nici uă lege , zici un 'capitol din buget nu 
| autorisa a se constitui in casă de bancă sia - 
lare nisce aseminea împrumuturi. 


Punerea sub acuzare a lui Titu Maiorescu (1874) pentru faptul 
că a sprijinit la studii pe Slavici și Eminescu 

PR AA a Fei 


Aspect din Cracovia feudală, străbătută de Eminescu în vara 
anului 1874 


dar am fost în Iași și m-am convins în persoană cum 
că Societatea nu are mijloace, iar din sacrificii personale 
în sensul strict al cuvîntului nu mi-a trecut nici prin 
minte v-odată ca să trăiesc. Am deci o rugă către tine. 
Știu că — supărătoare, și numai eu ştiu cît m-a costat 
pină m-am decis a lua condeiul ca să-ţi scriu. Caută-mi o 
ocupație în laşi — ea poate fi foarte modestă și neînsem- 
nată, căci nu sunt pretenţios şi știu a trăi cu puțin. De 
vei găsi ceva, scrie-mi, dar nu spune nimănui. Dacă s-ar 

putea să trăiesc la Iaşi, să lucrez fără să ştie nime, mi-ar 
părea şi mai bine. De nu vei găsi o ocupațiune pentru 
mine, fă-te ca şi cum n-ai fi primit scrisoarea mea, 
scrie-mi de altele şi eu voi tăcea. Mă vei întreba poate 
că de ce nu m-am adresat către persoane mai influente, 
să îmi calc mai mult pe inimă pentru a mă adresa la ei. 
Ei nu cunosc aceste stări sufleteşti, la ce să te expui 
la oameni, cari prin vorba lor cred că-ţi fac o onoare 
dacă ţi-o adresează ! Voi să reintru în nimicnicia din 
care am ieşit“, 

Eminescu călători la Weimar, la Königsberg, la Cra- 
covia, Lwow, cu gîndul deshumărilor arhivistice, al do- 
cumentărilor asupra trecutului românilor, năzuind să 
transcrie mărturii istorice, să-și însemne cote, să facă 
regeste. Nu era pregătit pentru aceasta, polona n-o cu- 
noștea, peste vară instituțiile arhivalice erau închise şi, 
cu talerii cheltuiţi, nu-i rămase decît s-apuce trenul spre 
Moldova. 


laşi, intre Veronica, 
Biblioteca centrală şi 
„„Foaea vitelor de pripas' 


„Bine ai venit la Eşi, domnule Eminescu !“ 


Muzeografii Iaşilor susțin că la sosirea din 1874 
Eminescu s-ar fi îndreptat, dintru început, cu bagajele, 
la casa Pogor de pe urcușul Copoului (mahalaua Mun- 
tenimea de Jos, azi str. I. C. Frimu, nr. 4), întîmpinat 
de amfitrion cu urarea : „Bine ai venit la Eşi, domnule 
Eminescu !“ şi că ar fi şi locuit într-o odaie a falnicei 
clădiri, pusă la dispoziţie cu bunăvoință. Totul ar fi și 
frumos și orînduit în această istorie pornind de la ade- 
vărul că, în salonul lui Pogor, Maiorescu a citit în 1870 
cu limpede intonare Venere și Madonă, iar poetul în- 
suşi a lecturat Sărmanul Dionis şi Floare albastră peste 
doi ani, ca şi cele opt poeme apărute în Convorbiri li- 
terare între 1874—1877. Cazările lui certe la Iași rămîn 
în vremea bibliotecariatului, revizoratului şcolar, re- 
dacţiei la Curierul de Iassi şi prigoanelor dirijate de 
Andrei Vizanti, la intimii din „Caracudă“ : adăpostit 
la Samson Bodnărescu, la Miron Pompiliu și Creangă, 
la Trei-Ierarhi și pe Valea Plîngerii. 

Surpriza pentru Titu Maiorescu, la reîntoarcerea 
poetului, fu cu atît mai decepţionantă cu cît trăise im- 
presia că, de la Iaşi și din București, îi dirijase cu auto- 
ritate adîncirile filozofice peste hotare. Eminescu n-a 
ajuns la examenele finale şi nici nu şi-a început lu- 

Perspectiva arhitecturală a casei Veronicăi Micle, din Iaşi, 
str. Butului 


crarea de titlu pentru motivul că nu putuse depune 
diploma de bacalaureat secretariatului Facultăţii de fi- 
lozofie din Berlin, cum nu-i putuse dovedi existenţa 
nici la Viena și n-ar fi putut-o proba la Jena, admi- 
țînd că s-ar fi înscris la a treia facultate, cum un mo- 
ment lăsa speranţa. 

Pus în faţa situaţiei fără echivoc, Maiorescu reținînd 
speranţa că „doctorandul“ își va încheia pînă la urmă 
universitățile, se gîndi la soluția numirii lui Eminescu 
la Biblioteca centrală din Iași, post ocupat pînă atunci 
de Samson Bodnărescu, convertind căzutul plan al pro- 
fesoratului universitar în direcţie la bibliotecă. În cum- 
păna alegerii stăruiau Slavici, care în vara 1874 vizitase 
Iașii, și Eminescu. Fără să recurgă la concesii și pentru 
scriitorii citați păstrînd sentimentul vocației, chibzui ca 
pe Slavici să-l oprească la Bucureşti profesor sau se- 
cretar al Comisiei pentru publicarea documentelor 
Hurmuzaki, pe Samson Bodnărescu să-l transfere la di- 
recția Școlii normale „Vasile Lupu“ din Iași şi, în lo- 

cul Jui, Eminescu să ia conducerea Bibliotecii centrale. 
O rezolvare în felul arătat, satisfăcîind pe cîteșitrei 
prietenii de boemă convorbiristă, nu susceptibiliza pe 
nici unul. 

Capitală administrativă şi culturală, Iașii păstrau în 
neuitare fascinația istorică prin numeroase personali- 
tăți și fundaţii moldovene. Ştefan cel Mare îi zidise bi- 
serica Sf. Gheorghe, ruinele palatului lui Lăpuşneanu 
se vedeau la poalele Copoului, Vasile Lupu, mitropoli- 
tul Varlaam şi Grigore Ureche îi  hărăziseră între 
1639—1650 academie și tiparniță lîngă Trei-lerarhi. 
Uliţeie-i fuseseră călcate de cronicarii Miron Costin, 
Ion Neculce, iar Dosoftei psaltul le-a binecuvîntat ca 
vlădică. În el au primit întîia învăţătură voievodicii 
Antioh și Dimitrie Cantemir. Zorii culturii moderne 
româneşti răsăriră prin reviste, beletristică și teatru cu 
George Asachi, continuat de romanticii M. Kogălni- 
ceanu, Costache Negruzzi, Vasile Alecsandri; Matei 
Millo şi N. Luchian formaseră talentele necesare scenei 
din Deal, întocmai cum B. P. Hașdeu dădu statut şi va 
organiza Biblioteca centrală. 


Casa „Vasile Pogor“ din Iaşi, sediu al celor mai multe ședințe 
ale  „Junimei“. În prezent — „Muzeul literaturii române din 
Moldova“ 

11 — Pe urmele lui Eminescu 


Revoluţia de la 1848 se încercă întîi aici; de-aici 
porni Hora Unirii în 1856, ca tot aici să se aleagă 
domnul Unirii, Alexandru Ioan Cuza, la 5 ianuarie 1859, 
muntenilor rămînîndu-le să-l realeagă la 24 ianuarie. 

Iaşul mai însemna pentru nostalgicul romantic regă- 
sirea vechilor locuri străbătute de propria-i familie în 
slujba Bălșeştilor, a lui Constantin Hurmuzaki, care 
aveau acolo proprietăţi, și de el ca sufleor în trupele de 
turneu. În capitala culturii românești de-atunci relua 
legăturile cu „Junimea“, care-l stipendiase la studii 
prin contribuţii. Se putea dedica împăcat muncii bi- 
bliotecărești, dragă lui, odihnitoare, cerebrală. Reîn- 
tilnea aici cunoştinţe și amici din Bucureşti, de la 
societățile „Orientul“ şi „„Românismul“ : pe Miron 
Pompiliu, pe Ioniţă Scipione Bădescu ; o vreme și pe 
Slavici. Nu se gîndise, în 1874, la marea frăţietate cu 
Ion Creangă, pe care, în atribuţia de revizor școlar, îl 
va cunoaște peste un an, îndrumîndu-l spre literatură. 
Cu Samson Bodnărescu — tăcut, cu reflexe încete, or- 
donat, de care se apropie cu gingășii şi satire de mușcă- 
toare intimitate, locuind împreună cîtăva vreme, citind, 
comentind, gospodărind şi cimentind astfel prietenia 
lor proverbială — făcuse cunoștință în cercul Convor- 
birilor. 

Dar dacă Eminescu nu aducea în țară diploma împă- 
turită în buzunar, fapt ce-l contraria pînă la nemulţu- 
mire pe Titu Maiorescu, dobîndise în schimb o sinteză 
de cultură europeană, cu care nu puteau concura licen- 
țiaţii și doctorii vremii. Totuși, peste lipsa titlului su- 
perior nu se putea trece la numirea în post universitar, 
şi criticului, devenit titular la Instrucţiune, nici prin 
gînd nu i-a trecut să procedeze ilegal. 

Într-o scrisoare adresată lui Samson Bodnărescu la 
14 august 1874, Maiorescu — interesîndu-se de bursele 
pentru străinătate acordate lui Alexandru Lambrior și 
Gheorghe Panu, de soarta lui Miron Pompiliu — îi no- 
tifica : „Din bibliotecariat vei trebui să demisionezi, 
însă mai tîrziu. Vreau să păstrez locul pentru vreunul 
din tinerii ce trebuiesc atrași la Iași, fie Slavici, fie 
Eminescu sau altul“. Preocupat şi de numirea unui 
custode, ministrul întrebă și de studiile tînărului Anton 
Robert Kugler, sub rezerva grijuliu specificată : „dum- 

neata ştii că locurile aceste sînt de regulă rezervate 
pentru studenţii buni din universitate“. Kugler, fiul 
arhitectului local Carol Kugler, era fratele poetei Ma- 
tilda Kugler-Poni. 

Cum Sămsune în corespondenţă descrisese ruinarea 
zidurilor bibliotecii, Maiorescu îi indică să facă propu- 
neri, și, în continuare, spre a neutraliza orice opoziţie 
din partea lui Bodnărescu, care ar fi dorit să cumuleze, 
pe lingă direcţia de la „Vasile Lupu“, funcţia de biblio- 
tecar-şef la Universitate, îi administră sfaturi filozofice 
menite să-l determine să cedeze conducerea Bibliotecii 
centrale lui Eminescu. Bodnărescu îi facilită noului ve- 
nit, între altele, gratuitatea locuinţei într-o chilie res- 
taurată la Trei Ierarhi. Absența oricărei referințe scrise 
face improbabilă locuirea lui Eminescu în str. Sf. Atanase 
pe care, pentru vechime şi stilul clădirii, specific veacu- 
lui poetului, i-o atribuie astăzi tradiția locală. 

Cum a fost numit poetul bibliotecar la Iași ? 

Prin ord. nr. 7818 din 24 august 1874, Maiorescu în- 
credința lui Samson Bodnărescu direcția Şcolii nor- 
male „Vasile Lupu“, specificînd în contextul adresei 
pe urmaş în bibliotecă. Formele ierarhice pentru obţi- 
nerea jurnalului aprobativ al numirii lui Eminescu la 
Iași, Maiorescu le îndeplinise cu o zi înainte, adresîn- 
du-se Consiliului de Miniștri. 

Prin raportul nr. 7719 criticul, eliberînd postul de 
bibliotecar, propune pe poet în locul lui Bodnărescu, 
cerînd ierarhic, el, Maiorescu, și nu Vasile Pogor, sem- 
narea jurnalului de numire. Conceptele din dosar şi ori- 
ginalul jurnalului de la Arhivele Statului din Bucu- 
reşti sînt explicite : 


JURNAL 

Astăzi 23 August 1874, Consiliul Miniștrilor luînd în 
deliberare referatul d-lui Ministru al Cultelor şi Instruc- 
țiunii Publice sub nr. 7719, prin care se propune numi- 
rea d-lui M. Eminescu, doctorand în filozofie, în postul 
de bibliotecar al Bibliotecei Centrale din Iaşi, 

În virtutea dreptului ce ni se acordă prin Înaltul 
Decret al M. S. Domnitorului cu nr. 1382 de la 3 iulie 
expirat, 


163 


11x 


Decide: 


Domnul Mihail Eminescu, doctorand în filozofie, este 
numit provizoriu în postul de bibliotecar al Bibliotecii 
Centrale din lași în locul d-lui Samson Bodnărescu, 
trecut în alt post şi sub rezerva confirmărei ulterioare 
a acestei numiri de către M. S. Domnitorul, după în- 
toarcerea în țară. 


Miniştrii : 
L. Catargiu 
Al. Lahovary 
G. Gr. Cantacuzino 
T. Maiorescu 


Calificarea „doctorand în filozofie“ este adăugată de 
către Maiorescu, în locul gol din concept, prin folosirea 
cernelii negre la sfîrşitul jurnalului. 

Prin adresa nr. 7816/24 august 1874, i se comunica 
lui Eminescu — dat fiind că domnitorul călătorea peste 
hotare — numirea „provizorie“ la Biblioteca centrală 
din Iași, urmînd ca ulterior să se obţină confirmarea ; 
îl invita să preia atribuţiile pe data de 1 septembrie 
1874, să depună jurămîntul la rectorat și să ia în pri- 
mire legal întregul inventar de la Samson Bodnărescu. 
Cînd Maiorescu recomanda să se aibă „în vedere cu 
cataloagele existente“, ministrul se gîndise ca noul nu- 
mit să confrunte cărțile din rafturi cu registrul-in- 
ventar şi cu cataloagele. 

Tot atunci s-a conceptat adresa către Monitorul ofi- 
cial ca să publice „jurnalul“ numirii lui Eminescu și 
s-au dat dispoziţii departamentale pentru a i se „regula“ 
salarizarea. Maiorescu notificînd rectorului Micle — în 
aceeași zi — numirea lui Eminescu, dispunea să fie 
„introdus“ în post și să i se ia jurămîntul legiuit. 

Anticipînd intrarea în funcţie, poetul depune jură- 
mîntul : „De a-mi împlini cu sînţenie datoriele ce-mi 
impune funcțiunea mea. De a aplica legile și de a mă 
conforma legilor întru toate şi pentru toţi: fără pa- 
siune, fără ură, fără favoare, fără consideraţiune de 
persoană, fără nici un interes direct sau indirect“. Pro- 
tocolul se desfășura în faţa lui Ștefan Micle, rectorul 
Universităţii din Iași, care contrasemnează actul solemn 

şi-l certifică : „Astăzi în treizeci August anul una mie 
opt sute șapte zeci şi patru, jurămîntul de față s-a să- 
vîrşit în aula Universităţei din Iassy 


Rector Ștefan Micle“ 


Solemnitatea depunerii jurămîntului l-a impresiona! 
pe Eminescu în cîmpul afectiv, devenind gospodarul 
cărților Universităţii. 

Monitorul oficial nr. 188 din 29 august 1874 imprimă 
numirea lui Eminescu pe chiar prima coloană. La 3 oc- 
tombrie Maiorescu înainta domnitorului, revenit, jur- 
nalul Consiliului de Miniștri, cerînd confirmarea prin 
decret. Actul semnat la 16 octombrie în Sinaia este 
contrasemnat de critic şi genera adresa : 


„Prin Înaltul Decret al Măriei Sale Domnitorului 
nr. 1784 de la 15 ale curentului, Dv. fiind confirmat 
în postul de bibliotecar al acelei biblioteci ce vi s-a 
încredinţat provizoriu prin Jurnalul Consiliului de Mi- 
niştri nr. 20 de la 23 August trecut, am onoare a co- 
munica d-voastră această dispoziție spre ştiinţă. 

Ministru, 
Titu Maiorescu 


Pasiunea lui Eminescu pentru carte, pentru răsfoiri 
în biblioteci, în propria-i zestre de cărți și în fondurile 
publice îi prilejuise satisfacţii încă din copilărie. 

În cămara căminarului de la Ipotești se găsea un du- 
lap cu cărţi felurite. Din perioada studiilor s-au păstrat 
notate pe filele manuscriselor titluri ce-l interesau, iar 
colegii de învăţătură amintesc despre altele de istorie, 
de mitologie, de folclor, de teatru, de lingvistică, de 
drept, de biologie. Marii poeţi și dramaturgi ai lumii : 
Omer, Horaţiu, Dante, Shakespeare, Goethe, Schiller, 
Gogol, Victor Hugo şi alții dau materiale artistice cul- 
turii lui în timpul peregrinărilor prin ţară și numele lor 
apar în articole, comentarii, aforistică. Unora dintre cla- 
sicii universali le-a dedicat ode. 

Prin două scrutine, poetul fusese ales, în etapa vie- 
neză, bibliotecar al „României june“ şi istoria numitei 
confrăţii studențești reţine muncile lui de atunci cu 
cartea. A treia oară scriitorul depune străduinţe pentru 

bibliotecă începînd cu 1 septembrie 1874, cînd mulţumit 
deplin funcționează ca bibliotecar la Iași. „Sunt fericit 
că mi-am ales un loc potrivit cu firea mea singuratecă 
şi dornică de cercetări. Ferit de grija zilei de mîine, mă 
voi cufunda ca un budist în trecut, mai ales în trecutul 
nostru atît de măreț, în fapte și oameni“, încredințare 
pe care glumele lui N. T. Orășanu o desfigurau nesărat 
în pamfletul Ghimpelui, cu ricoșeuri și în Maiorescu : 


Și pe junel-Eminachi 
Din Berlin abia sosit 
În locul lui Bodnarachi 
Peste biblii l-a numit. 


tapa aceasta de un an fu bogată în acte de dispoziţie, 
de realizări, de creaţie poetică și în postul său urma 
personalităților de competenţă și devotament: B. P. 
Hașdeu, Cezar Cătănescu, Samson Bodnărescu. Biblio- 
teca avea înregistrate în perioada respectivă 26 970 de 
volume. Cum rezultă din corespondenţa cu organele 
locale și cu Ministerul Instrucțiunii Publice, Eminescu 
dă dovadă de o matură concepţie în organizarea fondu- 
lui existent, întregind colecţiile speciale de imprimate 
vechi și de manuscrise populare, importante achiziţii 
menite să constituie baza sigură pentru studierea siste- 
matică a limbii și literaturii trecutului românesc. 

Slavici amintește jovial cum în 1874, venind la Iași, 
s-a găzduit la Samson Bodnărescu, director al Școlii 
normale, în ograda Trei-lerarhilor, la un loc cu Emi- 
nescu, Miron Pompiliu şi Sămsune, „toţi patru oameni 
foarte cuminte, dar nu ni se potriveau ceasornicile şi 
nu puteai niciodată să știi cînd se culcă unul și cînd se 
scoală celălalt, cînd să-i găseşti pe toţi îmbrăcaţi și care 
cînd e gata să stea la masă“. 

Eminescu „mai înainte de toate, nu ţinea seama de 
împărțirea pe care noi ceilalţi o făceam în ziuă și 
noapte. Pe noi ne înveselea lumina zilei, pe el îl încîn- 
tau mai mult umbrele nopţii — mai ales cînd luna-și 
revărsa razele asupra pămîntului. Mă purta pe la Copou 
şi mai la deal pînă la grădina lui Pester, pe la Socola, 
printre vii, prin valea Bahluiului. Cînd ne întorceam 
de obiceiu tirziu după miezul nopții, eu eram frînt de 

oboseală și cădeam răpus de somn, iar el se așeza la 
masă și începea să scrie ori să-și revadă și să-și corec- 
teze cele scrise. 

Se întîmpla cu toate aceste ca să nu-l mai găsesc 
acasă cînd mă deșteptam din somn. Era dus la trebu- 
rile lui“. 

Matilda Kugler, care-i invita la ea acasă sau în pa- 
vilionul din fundul curţii sale ca să facă lecturi „în 
ceasuri plăcute împreună“, îi judeca glumeaţă „necă- 
pătuiți“ şi „claia peste grămadă“. „Deavalma“ de la 
Școala normală o numea „balamuc“. Burlacii au fost 
primiţi și de soţii Micle, iar vinerea seara participau 
cu regularitate la ședințele „Junimei“, obicei păstrat 
și pe mai tîrziu la reuniunile bucureștene. Comedia 
Toane sau vorbă de clacă și nuvela Popa Tanda, Sla- 
vici acolo le-a definitivat, „amîndouă lucrate sub înrîu- 
rirea discretă, dar hotărîtoare a lui Eminescu“. Astfei 
refăcute, au văzut lumina tiparului în Convorbiri li- 
terare. Cîteşipatru iau parte în 26 octombrie 1874 la 
aniversarea „Junimei“, festivitate pentru care Maio- 
rescu a venit special de la București. 

La 15 octombrie 1874, după ce obținuse aprobările 
lui Șt. Micle şi N. Culianu, Eminescu solicita departa- 
mentului aprobarea unui credit de 385 lei pentru achi- 
ziţii de texte din secolele al XVII-lea şi XVIII-lea: 
Șapte taine (1646) a lui Varlaam, Psaltirea în versuri și 
Acatistul de la Uniev (1673) ale lui Dosoftei, Divanul 
sau Gîlceava înţeleptului cu lumea (1698) de Cantemir, 
și manuscrisele Isopiei, Istoriei universale de la zidirea 
lumii pînă la Constantin şi Iulian (1728), un Sinopsis 
al lui Grigore Sinaiteanul, obţinînd, după tirguieli cu 
anticarul, și o reducere de 185 lei la preţul pretins 
iniţial. 

Cunoscutul bibliofil Iancu Codrescu salută în Buciu- 
mul român intrarea Acatistului lui Dosoftei în colec- 
țiile bibliotecii ieșene : „Biblioteca centrală din lași a 
făcut frumoasa achizițiune de această rară carte, toc- 
mai acum în timpul ministeriatului D-lui T. Maiorescu, 
după recomandaţiunea și nemerita alegere făcută de 
Domnul Eminescu, actualul bibliotecar“. 

Luptind cu micșorarea fondurilor de procurări, ur- 
mașul lui Haşdeu la biblioteca ieșeană insista pentru 

cumpărare, pătruns de importanţa textelor rare ce i se 
semnalează. În limitele prevederilor bugetare ce i-au 
stat la dispoziție (pentru 1875 departamentul anunţase 
c-a redus din buget 2000 de lei la cărți), el a îmbogăţit 
pentru totdeauna și cu titluri de temei instituția ieșeană. 
Stăruie însufleţit şi realizează economii bănești pe care 
le folosește la alte cumpărări de lucrări valoroase, între 
altele manuscrise din succesiunea colecționarului local 
Gh. M. Stihi. Este singura perioadă de mulţumire în- 
treagă în trudnica-i viaţă, perioadă propice creaţiei ar- 
tistice, în care optimismul robust și principial dă ca- 
racter definitoriu poemelor Împărat şi proletar şi Făt- 
Frumos din tei. 

Multe imprimate ale fostei Biblioteci centrale (azi 
Biblioteca universitară „Mihai Eminescu“) din Iaşi 
poartă adnotări, identificări, semnătura poetului, table 
de cuprins întocmite de el, sublinieri lexicale : Cazania 
lui Varlaam (1643), Propășirea (1844), Album ştiinţific 
şi literar (1847) şi altele, precum asemenea sublinieri 
prezintă şi hronograful de tip Danovici, ce-i aparţi- 
nuse, astăzi expus în colecţiile „Casei Dosoftei“ din 
capitala Moldovei. 

Din privaţiuni, Eminescu a cumpărat totuși pentru 
sine cîteva manuscrise şi tipărituri vechi, între care 
Iliodor (astăzi Manuscrisul românesc 3142 din Biblio- 
teca Academiei Române) şi Elisabeta sau adică Istoria 
celor surguniţi, de la moștenitorii lui Gh. M. Stihi şi ai 
lui C. Carp. Mult nu putea plăti. Cînd, urmărit să des- 
păgubească debitul fratelui său Şerban, mort la Berlin, 
poetul ce visase la „un traiu singuratic şi la puterile 
mele proprii“, răspundea din Iaşi diplomatului Ioan 
Samurcași „că nu am nici un fel de avere şi că traiul 
meu modest, cum este și va fi întotdeauna, nu este cu 
toate acestea ușor“, dezvăluia adevăruri din existenţa-i 
cotidiană la 1 decembrie 1874. 

Salariat cu 200 lei noi, grevat de datorii din popriri 
pentru datoriile lui Şerban, urmărit postum de proprie- 
tăreasa Lange prin Agenţia diplomatică din Berlin, 
poetul suplini, între 1874—1875, la logică pe Xenopol 
şi pe Samson Bodnărescu la limba germană la Insti- 
tutul academic de pe str. Muzelor, strălucind prin orga- 
nizare şi abuzînd în exigenţă. Plănuise ca, în unire cu 

Miron Pompiliu, să editeze o antologie didactică și în- 
cepuse să adune răzleț, să traducă materiale. Maio- 
rescu, ocupat, l-a propus colaborator pentru „biogra- 
fiile bărbaţilor din România“ la marele lexicon Brock- 
haus (1875), pentru care criticul literar scrisese casete 
microbiografice în 11 ediţii. Începe laborios traducerea 
gramaticii paleoslavei de A. Leskien, apărută la Wei- 
mar în 1871, traduce, de asemenea, primele capitole din 
gramatica sanscrită a lui Franz Bopp, Berlin, 1845, şi 
continuă traducerea Criticii raţiunii pure de Kant, în- 
cepută la Berlin. 

Într-o vizită, negăsindu-l acasă, Xenopol, i-a scris şi 
i-a lăsat suplinitorului său Eminescu un bileţel ver- 
sificat : 


Neuitatu-te-am, 
Căutatu-te-am, 
Negăsitu-te-am, 
Mult doritu-te-am. 


A. D. Xenopol 


Relaţiile dintre Eminescu și A. D. Xenopol nu vor fi 
tulburate în 1882 de agresivităţile polemicii poetului 
cu N. D. Xenopol, fratele istoricului, la Bucureşti. La 
rîndu-i, A. D. Xenopol a prefaţat ediția populară a 
poeziilor lui Eminescu în colecția „Şaraga“ și a elogiar 
arta poemelor lui ori de cîte ori i s-a prilejuit. Gaze- 
tarul V. Scînteie relata în 1909 că poetul uita de timp 
ori de cîte ori trecea prin fața rafturilor anticarului 
Hain $melkes din Piaţa Unirii, lingă cafeneaua ,Bru- 
xel“ (pe locul căreia s-a construit mai tîrziu hotelul 
„Europa“), răsfoind texte vechi, venind să vîndă cărţi 
ce consultase (se indică, între altele, trei imprimate 
grecești ce-ar fi fost folosite pentru Sărmanul Dionis). 

Pe măsură ce eminescologii consemnează informări 
autografe, editorii restabilesc textele eminesciene în- 
cifrate, iar comparativismul încearcă să scoată la lu- 
mină izvoarele și paralelismele creaţiei lui Eminescu 
în perioadele Vienei, Berlinului, Iaşilor, în Manuscrisul 
românesc 2291 din fondul Bibliotecii Academiei (cu 
versiunile la Împărat şi proletar), notările lui citează 
lucrări informative de prestigiu şi numeroase monu- 

mente ideologice (printre care Das Kapital de Karl 
Marx, citat la fila 9 recto), de economie, de sociologie, 
istorie, științe juridice, reportaje. Cu siguranţă nu de 
la cursuri, cît din ce văzuse, din lecturi şi pătrunderii 
amalgamate ca structură şi tratare, fostul student 
„ausserordentlich“ şi acum bibliotecar își fixa conceptul 
perspectivei sociale : „Socialismus der Communismus 
muss sein“. Satira, apărută cu erori de cules în Con- 
vorbiri literare din 1 decembrie 1874, a provocat ui- 
miri, riposte politice, glume răutăcioase din partea unor 
conservatori și detractori ai „Junimei“. 

La cîteva luni după întoarcerea de la Berlin, rectorul 
ieşean delega pe poet să participe ca observator într-o 
comisie restrînsă la examenele elevilor Şcolii normale 
„Vasile Lupu“, la începutul anului 1875. 

Poetul mai primise delegaţii de reprezentare oficială 
în învăţămînt și în septembrie 1874, cînd, în urma te- 
legramei lui Titu Maiorescu, luă parte, lîngă profesorii 
Samson Bodnărescu și Zaharia Columb, universitarii 
Şt. Micle, N. Culianu şi academicienii N. Quintescu și 
I. Caragiani, în juriul examinator pentru ocuparea ca- 
tedrelor vacante la liceul din Botoșani, concurs de la 
care în arhiva Universităţii din laşi se păstrează 10 
procese-verbale semnate de Mihai Eminescu. 

În aceeaşi calitate, viitorul revizor şcolar a asistat la 
examinările publice din 18—21, 23 şi 28 iunie 1876 la 
„Pensionatul Normal“, iar „joi 26 iunie 2—3 oare, în- 
suşi a ascultat la istoria patriei Prof. D(omnul) Emi- 
nescu“, după ce cu un an în urmă, tot la Şcoala normală 
„Vasile Lupu“, Eminescu asistase ca „profesor“ dele- 
gat împreună cu Petre Rîșcanu și A. D. Xenopol la 
examenele de la sfîrşitul lui 1875. 

Cum Biblioteca centrală depindea de rectorat, firesc 
rămînea ca în această durată cunoștința dintre poet şi 
Veronica Micle să evolueze de pe treptele prieteniei în 
ale familiarităţii înlesnite de oficiile subierarhiei, care-l 
puneau pe Eminescu în contact direct cu Ștefan Micle, 
dar și prin intermediul „amiciţiei“ exuberante a lui 
Miron Pompiliu, secretar al rectoratului ieșean, accep- 
tat, apreciat şi zilnic în familia Veronicăi. 

Destinul are bizareriile lui. Cînd Eminescu în 1874 
revenea, după audierile de filozofie la Berlin, fără titlu, 

stabilindu-se în Iaşi ca director al Bibliotecii centrale, 
dar cu țelul nemărturisit de a trăi în apropierea Vero- 
nicăi, Ştefan Micle şi universitarul Neculai Culianu se 
străduiau să prindă în lunetă parabola Luceafărului 
în dreptul Soarelui. Eminescu numea atunci pe Vero- 
nica „Luceafărul“ lui, iar el, lumina cu razele liricii 
solare adîncul iubirii ei. 

În perioada august 1874 — octombrie 1877 au fost 
redactate cele mai frumoase poezii de dragoste ale lui 
Eminescu, fie c-au apărut în Convorbiri literare, fie 
c-au văzut lumina tiparului în Familia după prăbușirea 
din 1883, fie rămase postumităţii. Unii istorici literari, 
în fruntea lor Perpessicius, au denumit acest răgaz de 
trei ani din creaţia lui Eminescu perioada veroniană. 

Sub discreția caracteristică redactării, în Manuscrise 
se simte obsesia pentru „nobila amică“. Prin alegorii 
şi detalii ce-o portretizează maiestuos pe zeci de file 
din caietele lui, poetul încearcă să sugereze doamnei 
Micle sentimentele ce-i cultivă. Alteori recurge la 
proiecte de teatru și-n scene istorice eroinele au fizicul 
Veronicăi („cu ochii în stele și de o frumuseţe lu- 
minoasă“), colindă cetatea Sucevei și Iașii medievali, iar 
îndrăgostiţii scandează pasiunile lor. 

Pe manuscrisele eminesciene din faza Iaşului s-au 
păstrat încercări stîngace de-a desena din memorie pe 
Veronica şi jocuri de cuvinte etajate, din literele ce-i 
compun onomastica, alcătuind prin metateză o in- 
genioasă familie de nume : Veronica / Acinorev, iubit 
prieten / Verona / Aronev / Anorev / Aquinora / 
Aquinore / Aroniqua / Eronvica / Vicenora / Acivrone / 
Civrancoe / Neocivra / Vranceova / Norviace / Narvioce / 
Vreona / Voerna / Vnoera / Vanoer / Arnoev / Aornev. 


Calamităţi neașteptate 


Funcţionează la bibliotecă pînă la 1 iulie 1875, cînd, 
în urma unui aranjament de culise între liberalii ieşeni, 
în frunte cu Andrei Vizanti, și organizaţia de centru a 
conservatorilor, Eminescu, împotriva dorințelor şi in- 

„Totul lui Eminescu“ de la Copou, după o fotografie de epocă 


tereselor lui proprii, fu trecut, pe neașteptate, revizor 
școlar peste judeţele Iași și Vaslui în locul lui Agura. 

încrezător în onestitatea lui Dimitrie Petrino ca poet, 
confrate și om, deşi din zvon și-l ştia dușman personal 
şi adversar al „Junimei“, Eminescu procedase sumar la 
darea în primire a Bibliotecii centrale către înlocuitor, 
printr-un proces-verbal din 2 iulie 1875, în care pa- 
trimoniul instituţiei se specifică pe capitole şi cifre 

globale. Formalitate grăbită şi de faptul că, abia numit, 
Petrino ceruse concediu pe două luni. Astfel, Eminescu 
giră mai departe conducerea bibliotecii, suplinind de 
data aceasta postul din care plecase. 

În istoria mașinaţiilor liberale pentru compromite- 
rea (dacă s-ar fi putut arestarea) lui Eminescu, adresa 
nr. 7364 a ministrului G. Chițu trimisă lui D. Petrino 
la 12 iulie 1877 şi înregistrată ca „sosită“ peste două 
zile la Biblioteca centrală este probantă : „Vă rog să-mi 
arătaţi care este rezultatul proceselor ce aţi intentat 
pentru reintrarea statului în posesiunea cărților şi obiec- 
telor ce s-au constatat că lipsesc de la bibliotecă în 
timpul pe cînd D-nii Bodnărescu și Eminescu au fost 
însărcinaţi cu direcțiunea și dacă s-au găsit din cărți 
și cîte mai lipsesc“. 

Corespondenţa lui Petrino către procurorul general 
din Iaşi dă urmare dispoziţiilor ministerului în vederea 
deschiderii anchetei penale : „În urma ordinului prin 
care Onorab. Minist. Cultelor îmi cere a da relaţiuni 
despre starea în care se află procesul intentat D-lor 
foști bibliotecari Bodnărescu şi Eminescu, iau libertatea 
a vă ruga să binevoiţi a dispune ca să mi se deie 
(relațiuni) informaţiile cerute pentru ca să fiu în po- 
ziţiunea de a răspunde Onorab. Ministeriu“. 

La 27 iulie 1877, directorul Bibliotecii centrale in- 
forma pe ministru că Eminescu înapoiase mobilierul 
și parte din cărțile împrumutate. Asupra demersurilor 
pe lîngă parchetul din lași relata că, în urma corespon- 
denţei schimbate cu Bucureştii și după estimarea „lip- 
surilor“, el şi Cătănescu fuseseră citați ca informatori în 
faţa judecătorului de instrucţie. Raportul lui D. Petrino 
din 26 iulie 1877 afectează insidios că nu s-a primit 
din partea procuraturii „înștiințarea despre mersul 
afacerii“, că încă nu fuseseră restituite toate cărţile 
împrumutate, fapt pentru care poetul bucovinean, dînd 
curs patimii și în nota apăsărilor ordonate de ministrul 
G. Chițu, opina că „foștii bibliotecari trebuie făcuţi 
responsabili“. Anexa o listă a cărţilor negăsite mo- 
mentan, „ce lipsesc fără cauze ară(ta) te“. 

Prin adresa nr. 3183/1877, procuratura generală din 
Bucureşti răspundea lui Petrino că nu poate da pre- 

cizări întrucît dosarul face obiectul cercetărilor ju- 
decătorului de instrucţie de pe lîngă Tribunalul Iași 
(„Dosarul afacerei privitoare pe Dl. Bodnărescu şi Emi- 
nescu, foşti bibliotecari, nu se află la acest parchet, ci 
la parchetul Tribunalului, de unde Dvs. puteţi uşor 
căpăta orice informaţie în cauză“). 

Cît priveşte instrumentarea „penalităţii“ în orice con- 
diţii, adresa ministerului nr. 7952 din 2 august 1877 
trimisă Bibliotecii centrale, comunica intervenţia directă 
către organele anchetatoare. Instigarea lui Petrino la 
denunţ nu lasă îndoieli asupra înscenării : „în ceea ce 
privește sustragerea cărților de la acea bibliotecă, s-a 
scris D-lui Prim Procuror a activa lucrările în privința 
acestui proces ; cît pentru celelalte cărți ce arătaţi că 
mai lipsesc, veţi binevoi a mai cerceta, și dovedind pre 
făptuitori îi veţi denunța parchetului“. 

Din împrejurările neprevăzute atunci de către Sam- 
son Bodnărescu şi Eminescu, s-au păstrat, scrise de 
mîna lui Samson Bodnărescu, documentele confruntării 
listelor de „cărţi date lipsă“ din diferite fonduri ale 
bibliotecii, în care totuși, pînă la sfîrşit, au fost iden- 
tificate. Autorul lui Rienzi a participat răbdător la 
verificarea bibliotecii. Neîndoindu-se că uneori adevărul 
nu este crezut șică minciuna triumfă, Eminescu, strivit 
de roţile vieţii inclemente, reflectă că nimic nu e mai 
greu decît să faci verosimil adevărul. Titlurile semnalate 
lipsă au fost găsite, cînd, asistat de organele procuraturii 
pe care le sesizase, Petrino a făcut verificarea în 
rafturile instituţiei, aflîndu-le nu la locul lor, ci în 
dulapuri și fonduri diferite. Sistemul de cotare și de 
depozitare moștenit de Bodnărescu și de Eminescu se 
dovedea defectuos. În două rînduri, Eminescu declara 
anchetatorului, la 9 noiembrie 1876 : 

a) „Pină în prezent nu sunt convins că cărțile în 
cestiune lipsesc într-adevăr. După a mea părere, sistemul 
eg de ţinere a bibliotecii produce aparenţa acestei 
ipse“ ; 

b) „Cărţile din procesul-verbal al D-lui Prim Procuror 
într-adevăr nu se vor fi găsind în rafturi la locul lor, 
pentru că sistemul vicios de a ţine patru-cinci biblioteci 
într-una face ca să se întîmple foarte ușor așezarea 

unei cărți în capitolul de același număr din celelalte 
biblioteci. Astfel, eu cred că acele cărți nu lipsesc în 
realitate, ci trebuie să fie neregulat puse în bibliotecă. 
Şi acesta este purul adevăr“. 

La această situaţie se adăugaseră neatenţiile și nepri- 
ceperea mînuitorilor. 

La 20 octombrie, în urma raportului primit de la 
primul procuror ieșean, ministrul recunoștea, prin altă 
adresă : „acțiunea îndreptată în contra D-lui Eminescu 
n-a reușitu“. Închiderea dosarului de către magistratul 
Petre Stoica n-a putut fi pe placul calomniatorilor din 
oficialitate. În numele ministrului și pretextînd re- 
înapoierea cărților lipsă, ceea ce s-a dovedit a fi 
inexactitate, D. Ghidionescu, prin adresa nr. 11472/1877, 
dispunea să se continue totuși urmărirea lui Eminescu. 

Cumpănind probatoriile verificării, împotriva cărora 
Petrino nu se mai putea înscrie, și corect profesional, 
judele instructor P. Stoica, dîndu-și seama în cursul 
anchetei de inocenţa lui Eminescu şi a predecesorului 
său, a clasat dosarul cauzei, cu toate insistenţele mi- 
nistrului şi organelor lui în subordine de a compromite 
cu orice preț pe poetul Florii albastre. 

Ros de invidie, călcînd legile nescrise ale confraterni- 
tăţii poeţilor, angajat prin înscenări ce nu s-au susţinut, 
Petrino mai încercă din umbră încă o dată punerea pe 
rol a anchetei, sperînd, printr-un ultim raport, că va 
nimici pe Eminescu : „Comitetul mai vine a Vă ruga, 
Domnule Ministru, să binevoiţi a interveni cu auto- 
ritatea D. Voastre pentru ca biblioteca din Iași să re- 
vie în posesiunea cărților ce lipsesc din ea, din timpul 
Direcţiunei D. D. Bodnărescu şi Eminescu, parte cu 
totul, fără a se ști cum s-au pierdut, şi parte împrumu- 
tate fiind contra statutelor bibliotecei, precum s-a 
constatat la faţa locului, prin un proces-verbal de către 
Domnul Prim-procuror, în urma ordinului Onorabilului 
Ministeriu sub nr. 6568. 

Acţiunea penală, care, pe această bază, a fost intentată 
contra menţionaţilor Domni, după ce s-a tărăgănat mai 
bine de un an, a fost închisă fără rezultat şi în contra- 
dicțiune cu constatările făcute de domnul Prim-procuror, 

din motive necunoscute, atît d-lui Bibliotecar cît și 
Comitetului. 

Rămîne dar ca Onorabilul Minister să binevoiască a 
însărcina pe un advocat al Statului de a uza (de toate) 
de mijloacele legale (pentru a trage la răspundere pe 
cei) ce-i stau la dispoziţiune, pentru a urmări pe cei 
în drept responsabili pentru cărţile ce lipsesc Bibliotecei 
şi care pînă acum nu s-au putut redobîndi“. 

Eminescu era plecat de două luni din Iași la această 
dată. 

Pătruns de conştiinţa valorii sale, dar lipsit de vani- 
tate, poetul polemiza încă din iulie 1876 cu Petrino în 
manuscrise și-l portretiza satirist. Cînd însă adversarul 
bucovinean muri în 1879, Eminescu, ridicat pe colinele 
morale, i-a scris necrologul cu cuviință umană și recu- 
noaşteri naționale. 


Revizor peste Iași şi Vaslui 


La 15 iunie 1875 Maiorescu adresă lui Eminescu o 
scrisoare de „înălțare în rang“, vestindu-i viitoarele 
munci de revizor şcolar, iar pe 1 iulie poetul fu înlocuit 
de la bibliotecă. 

Scos din universul cărților, de care se pasionase în- 
totdeauna, şi pus în faţa acestei situaţii, poetul primea 
un post care, rupîndu-l de mediul bibliotecăresc și de 
creaţie, îl pornea douăzeci de zile pe lună să bată satele. 
Punctul de vedere conciliant al lui Eminescu se cu- 
noaște din răspunsul trimis lui Maiorescu la 18 iunie: 
„aş intra în contact cu populaţia rurală, singura care 
mă interesează îndeosebi“, preocupîndu-l, într-o viziune 
democratică, problemele lărgirii și adîncirii învățămîn- 
tului primar în masele țărănești. 

Perioada revizoratului lui Eminescu peste judeţele 
Iași şi Vaslui (1 iulie 1875 — 4 iunie 1876) nu prezintă 
goluri de documentare pentru biograf. În arhiva fostu- 
lui Minister al Instrucțiunii Publice se păstrează în 
întregime corespondența dintre autoritatea de virf și 

revizoratul Iaşi-Vaslui, iar la Iași cîteva dosare ale 
fostului revizorat precum și centralizarea rapoartelor 
primite de Eminescu. 

Poetul — oricît ar părea de paradoxal la un auto- 
didact superior care n-alergase după certificate, diplome 
şi titluri universitare — a crezut în școală, în adincirea 
învăţămîntului, în practica educativă şi în funcțiile 
lor cultural naţionale. 

Conferinţele organizate cîte 20 de zile pentru în- 
văţătorii din Iași (20 iulie—10 august) şi Vaslui (10—30 
august 1875) pe teme metodologice îl fac de la început 
să constate racilele reale ale învățămîntului românesc 
la acea dată, în primul rînd nivelul profesional scăzut, în 
cultura celor mai mulţi propunători din mediul rural. 

În fruntea revizoratului peste județele Iași și Vaslui, 
el întreprinde conștiincioase activităţi de îndrumare, de 
control, de evidenţă şi cancelariat, „vecinic în revizie“, 
fără nici un alt funcţionar lîngă sine, împreunînd „toate 
activităţile unei cancelarii într-o singură persoană, 
fiind curier, copist, registrator, administrator, exami- 
nator etc.“, și, pe deasupra, urmind să pună la punct 
arhiva „nu tocmai în bună regulă“ a înainiaşului Agura. 
El redactează şi caligrafiază întreaga corespondenţă, 
rapoarte, tabele și statistică adresate ministerului, ad- 
ministraţiei judeţene şi comunale, unităţilor de în- 
vățămînt, cadrelor didactice. Participă la examene ; 
este for de anchete. 

S-a străduit pentru cuprinderea unui număr cît mai 
ridicat de copii în şcoală și a cerut alfabetizarea mase- 
lor. În judeţul Iași, 230 de sate erau lipsite atunci 
de şcoli ; la fel în Vaslui. S-a zbătut să asigure baza 
materială a învățămîntului în două judeţe istorice 
ale ţării și a militat neînțeles pentru structuri superioare 
de instrucţie şi etică. 

Pe vreme însorită sau rea, ziua, noaptea, Eminescu 
a străbătut toate drumurile judeţelor Vaslui şi Iaşi, 
cu trenul, în brișcă, în trăsură, pe jos, ca să în- 
deplinească îndatoririle de revizor, inspectînd școlile 
săteşti şi urbane. După terminarea conferințelor meto- 
dologice în capitalele de judeţ, vizitează școlile și cer- 
cetează situația învățămîntului în 54 de sate vasluiene. 

Şcolile primare inspectate în Vaslui sînt cele din 
Surănești, Ţibăneşti, Tanacu, Muntenii de Jos, Dumești, 
Drăguşeni-Scheia, Telejna, Zăpodeni, Butucănei, Laza- 
Hîrșova, IPoieneşti-Florești, Rediu, Brodoc, Pușcași, 
Bălteni, Mărășeni, apoi Rafaila, Delești, Bălești, Băr- 
zăști, Codăreşti, Scheia, Tutova, Vaslui, Gărceni, Roman, 
iar Vaslui și Laza, Lipova. Între 26—30 august 1875 
subscrie constatări, în revenire, la Brodoc, Laza, Ivă- 
nești, Pungești Lipova. La fel de prodigios inspectează 
și îndrumă unităţile din județul Iași. La 11 decem- 
brie 1875, raporta ministerului, odată cu constatările 
negative („administraţia comunală e neîngrijitoare faţă 
de școale, că reparaţiile localurilor sau nu le face la 
vreme sau de fel, că lefile învăţătorilor (de la comună), 
se plătesc la trilune, că lemnele prevăzute pentru şcoale 
se dau prea tîrziu, că amendele celor avertizați nu se 
execută, că frecvența din cauză aceasta e mică“), 
tabloul sinoptic al inspecțiilor lui efectuate pe lunile 
noiembrie şi decembrie : 


plasa Bahlui 
Şcoala de băieți din Podul Iloaiei 


„ de fete Fa 5 3 
„ din satul Erbicenii 
» » » Totoeştii 
» > Șipotele 
5 » satul Andrieşenii 
plasa Copou 
Şcoala din satul Movileni 
» 3 39 Gropniţa 


plasa Turia 

Școala din tîrgul Bivolarii 
„ » satul Tabăra 
» » tîrgul Damachi 
» P satul Hermeziu 
» » 33 Cirnicenii 
» » „ Rediul Mitropoliei 
» PR „„ Perienii 
FR 5 „» Borşa 
» EL) > Epurenii 

plasa Branişti 
Școala din tîrgul Sculenii 
3 „satul Siînca (Cîrpiţii) 
ii »  Ecușşenii 
35 „  Golăeştii. 


Se extindea ulterior la Tiîrgu-Frumos, Gropniţa, Cot- 
nari, Cristeşti, Herleşti, Buhalniţa și în capitala de re- 
şedinţă la cele două „primare“ din Păcurari, la „pri- 
marele“ din 'Tătăraşi, Podul Lung, Sărărie și altele. 

Faţă de ritmul acestei multiple activităţi, cît de bizară 
apare astăzi înscenarea factorilor ieşeni conjugată cu 
instigarea ministerului de a-i imputa lui Eminescu 
grave lacune și cît de explicită este riposta dată de el 
avizului Consiliului permanent din departament : „Am 
fost cu drept cuvînt surprins de ordinul D-voastre 
no. 3483, prin care sunt invitat de-a arăta de ce în in- 
tervalul de la 15—31 Martie a.c., n'am inspectat nici 
una din şcoalele rurale ale județului Iași și ce mwa îm- 
piedicat de a-mi îndeplini această datorie ? Mai întîi 
am căutat a justifica acest ordin prin vr-o greșeală de 
adresă a organelor de control din acel onorat Ministeriu, 
căci nu știu din care articol al legii instrucţiunii sar 
putea deduce regula că revizorul, care împreunează 
toate activităţile unei cancelarii într-o singură per- 
soană, fiind curier, copist, registrator, administrator, 
ecsaminator, etc. trebuie să fie cu toate acestea și vecinic 
în călătorie, încît la fie-care 15 zile să facă și revizie, 
şi toate aceste în marginile a cei 212 1/2 l.n. pentru 
fie-care judeţ. Dacă există un asemenea revizor în 
țară, rog a mă informa unde-i acel preţios individ, 
ca să apelez la vasta sa experienţă și să aflu, în care 
mod — mai mult sau mai puţin apostolic — își în- 
deplineşte susmenţionata datorie. Eu, din contra, știu 
că norma de pîn'acuma este ca revizorul să inspecteze 
de două ori pe an fie-care şcoală. Considerînd acuma 
numărul de 152 şcoale publice și private din circumserip- 
ţia subsemnatului, împrăștiate pe o suprafață de mai 
multe sute de kilometri pătraţi (1 143,570 m.p.), con- 
siderînd minunatele căi de comunicaţie dintre comună 
şi comună, că amândouă judeţele nu sînt şese, ci pline 

de dealuri și păduri, că pentru inspectarea lor sînt 
abia şease luni lucrătoare, dacă sustragem sărbătorile 
şi vacanţele de peste an, considerînd în urmă că într-o 
zi nu se poate inspecta conştiincios decît două şcoale, 
de vreme ce ziua școlară are numai 5 ore (ba Joia 
numai 3), veţi vedea, Domnule Ministru, că sarcina 
subsemnatului este de a inspecta de două ori 152 şcoli 
în timpul de 180 de zile, iar pentru lucrarea adminis- 
trativă și de cancelarie i-ar rămînea în acest timp 28 de 
zile. Şi care este lucrul său administrativ ? 500—600 de 
hirtii intrate, care trebue resolvite, apoi o mulțime de 
plingeri verbale, toate aceste îngreuiate încă prin lipsa 
de autoritate față cu primăriile şi subprefecturile şi 
prefecturile. 

Fiindcă legile timpului și al(e) spațiului sînt apriorice 
și nu sufăr nici o discuțiune, de-aceea vă veţi convinge 
că îndatorirea de a inspecta şcoalele din 15 în 15 zile 
este o imposibilitate, asupra căreia n'a insistat nici 
chiar Ministrul, care-a emis ordinul respectiv. Căci 
această dispoziție cuprinsă în circulara ministerială 
No. 8.114 din 26 August 1872, wau avut alt efect, 
Domnule Ministru, de cît ca Prefectura de Iaşi să ra- 
porteze cu regularitatea unui ceasornic tot la 15 zile, 
dacă revizorul a făcut inspecții. Aceste raportări sînt 
prețioase, întru cît se poate constata că revizorul nu 
spune neadevărul față cu superiorii săi, nici odată însă 
nu ştiu ca aceste raportări să se fi tilcuit drept o în- 
datorire a revizorului de a fi vecinic pe drumuri. De 
aceea, îmi pare foarte rău că sînt silit a respinge ca ne- 
fondat avizul onor. Consiliu permanent, că nu mi-aş 
împlini datoria. Din contra, cred că din August şi pînă 
astăzi puțini vor fi revizorii, cari să fi inspectat atitea 
școli ca respectuos subsemnatul. Rog să iertaţi, dacă 
tonul acestui raport este aspru, dar circulara No. 8114 au 
mai avut odată o reflectare analoagă cu aceasta din 
partea predecesorului meu Agură prin raportul său 
nr. 253 din 12/24 Sept. 1872“. 

Constatările şi sesizările lui Eminescu către departa- 
ment, ca şi cele raportate organelor regionale, îi deschid 
circuite conflictuale cu prefectul de Iaşi, nu altul decît 
junimistul Leon Negruzzi, care într-o notă către Titu 

Maiorescu protestează : „Nu ştiu de ce se plinge Emi- 
nescu, ar face bine să se adreseze la mine înainte de a 
se plînge, rog să-i ordoni să urmeze astfel, fiind mai 
regulat, şi mai practic“, dar mai frecvent cu prefectul 
de Vaslui. Se simte obiectivitate în confruntări, curajul 
raportării oneste faţă de scăderile învățămîntului, tact, 
pricepere, justă orientare în soluţionări. 

Eminescu recomanda învățătura minuțioasă, treptată 
şi sigură a materiei de învățămînt. A criticat dogma- 
tismul didactic, avizînd cunoașterea temeinicită pe prac- 
tică. A dat sfaturi metodice utile predării mai tuturor 
disciplinelor. A insistat asupra cultivării limbii naţio- 
nale : „Studiul principal al unei școale rurale sau pri- 
mare e limba românească, ea este totodată organul 
prin care neamul își cunoaşte ființa sa proprie, organul 
prin care acest neam moștenește avîntul intelectual 
şi istoric al strămoșilor lui. Copilul nu învaţă numai 
a vorbi corect, el învaţă a gîndi şi a simţi româneşte“. 
A apărat drepturile cadrelor didactice meritorii și nou 
numite, cerînd de la primari, și prin „revizuirea bud- 
getelor comunale“, să li se asigure existenţa într-un 
mod mai distins, a înfierat ignoranţa, abuzurile și 
dezertarea, a smuls cu iubire de țară obrăzarele im- 
postorilor ce compromiteau misiunea didactică, oblăduiţi 
de rude sus-puse şi de politicieni ; a sprijinit înfiinţarea 
de şcoli și construirea lor, a luptat pentru manuale in- 
teligente, pentru întronarea unui învăţămînt formativ 
românesc, educativ şi naţional. 

Cînd şi cum va fi ajuns la Buhăeștii Vasluiului nu-i 
anevoie de presupus în conjunctura obligaţiilor de con- 
trol. Acolo, pe valea Rebricei, revizorul peregrin a 
urcat în parcul lui Nicu Racoviţă, cumpărat de la 
unionistul Grigore Cozzadini, suind în rotocol, pe alei 
de nisip, pînă la chioșcul octogonal de stejar așezat 
pe butuci. Înaintea lui drumeagul îl urcase, venind de 
la Roman cu unchiul domnitorului Al. I. Cuza, şi Vasile 
Alecsandri. Eminescu admira Valea Bîrladului şi și-a 
semnat cu creionul de plumb numele pe tăblia din 
stînga intrării în chioșc, sub scrijelarea numelui bardu- 
lui de la Mircești. Peste ani, parcul de la Buhăești 
intră în patrimoniul Rișcanilor și scriitorul Theodor 

Riîşcanu şi-a scrijelat, la rîndu-i, numele pe un stilp 
al foișorului de pe gorganul vasluian. 

Comisia pentru examinarea manualelor didactice din 
Iaşi descompletîndu-se la începutul lui 1875, Maiorescu 
s-a adresat oficial lui Petre Poni, vicepreședintele foru- 
lui metodic ieşean, rugînd să-i fie recomandate „două 
persoane competente, cu care să poată fi înlocuiţi 
Domnii Panu și Lambrior“, trimiși de critic cu burse 
în străinătate. 

După aproape trei luni, ministerul primi propunerile 
Iaşilor pentru trei din membrii ei componenți, întrucît 
între timp demisionase şi N. C. Catargi. Petre Poni re- 
comandă pe N. Culianu, pe Şt. Virgolici şi pe M. Emi- 
nescu, ceea ce duse la rezoluţia aprobativă a criticului. 

Comunicarea oficială a numirii către Eminescu s-a 
făcut prin adresa nr. 6 066/15 iul. 1875, al cărei concept 
se păstrează : 


Domnului M. Eminescu 
la laşi. 

Prin Înaltul Decret Domnesc nr. 1221 din 5 ale 
curentei, după propunerea făcută de subsemnatul prin 
raportul nr. 5699, D-voastră fiind numit membru ono- 
rific în Comisiunea pentru examinarea cărţilor didactice 
din laşi, 

Am onoarea a vă face cunoscut de aceasta pentru 
sciința Dv., rugîndu-vă să binevoiţi a intra cât de ne- 
întârziat în îndeplinirea însărcinărilor ce vi se pune. 

Primiţi... 
Ministru 
Titu Maiorescu 


Poetul accepta cu sentimentul apăsării atribuţiile 
„onorifice“, în pofida discreţiei și a tacitului protest 
faţă de orice-i îngusta modestia, obligaţiile profesionale, 
timpul de creaţie şi de citit. 

Cu prilejul festivităţii inaugurale a Universităţii din 
Cernăuţi, la sfîrșitul lui septembrie 1875 Eminescu 
călătoreşte într-acolo — trăgînd la un prieten al său — 
şi introduce, iredentist, multe exemplare dintr-o cu- 

legere de documente istorice a lui Kogălniceanu şi 
Slavici. 

Ştefanelli, care l-a întîlnit, și cu care a prînzit la 
restaurantul „Pajura neagră“, relatează că Eminescu a 
ţinut să revadă mormîntul lui Arune de la Horecea și 
locul în care el fusese găzduit la Pumnul, exclamîndu-i 
din stradă îngîndurat : ,— Uite, colo am locuit eu 
şi în căsuţa cea mică era biblioteca studenţilor români, 
la care am fost şi eu bibliotecar un timp !“ 

La ce se recunoaşte îndeobşte meritelor pedagogice 
ale lui Eminescu și onestelor sale raportări asupra reali- 
tăţilor învăţămîntului contemporan, un detaliu nou im- 
plică folclorul. Entuziast, el promisese în 1875 lui Titu 
Maiorescu şi bunului prieten Teodor Nica, director 
general în Ministerul Instrucțiunii, să întocmească un 
chestionar folcloric, care urma să fie ulterior multiplicat 
de autoritate sau prin Monitorul Oficial şi să fie ex- 
pediat şcolilor sătești din țară. 

Cunoscător al literaturii populare, şi fără să știe că 
merge pe drumul lui Odobescu pentru prețuirea şi 
grija de a se culege folclorul, Eminescu vedea cu în- 
dreptățire în învăţător elementul capabil, chemat și 
util pentru culegerea tezaurului popular. Teodor Nica, 
de la care au rămas amintiri, a cerut lui Eminescu să-i 
trimită materialul promis. 

La Arhivele Statului din Iași s-a păstrat originalul te- 
legramei în speța chestionarului folcloric : „Cînd tri- 
miteţi chestionarul relativ la poessile și obiceiurile 
populare cu care v-aţi însărcinat ? Respundeţi astăzi“. 

A fost redactat acest chestionar ? Răspunsul, multă 
vreme neștiut, îl dă chiar Eminescu, care ar fi putut să 
întocmească de unul singur chestionarul, ca unul ce 
copilărise la Ipotești, mai tîrziu activînd în societăţi cu 
investigații de cultură rurală, culegînd ca sufleor și re- 
vizor şcolar literatura țărănească pe drumurile felurite 
din Ardeal și pînă la Vaslui, preţuind creaţia orală a 
poporului român și prelucrînd-o artistic. El, însă, și-a 
asociat pe Ion Creangă, „povestitorul poporal“, cum 
îl caracterizase tot el în Timpul din 1 aprilie 1882. 
Într-o notiţă bibliografică asupra revistei Columna lui 
Traian, ce tocmai reapăruse, amintind de răspunsurile 
unor învățători harnici şi conștiincioși ce consemna- 

seră obiceiurile noastre juridice — răspunsuri publicate 
în revista lui Haşdeu — scria între altele : „încă sub 
ministeriatul D-lui Maiorescu se împărţise, după cum 
ştim, un cestionar privitor la datinele poporului la naș- 
tere, înmormântări și la alte ocazii solemne. La cestio- 
narul acesta a lucrat mai cu seamă Ion Creangă“. Pe 
Creangă Eminescu l-a cunoscut la consfătuirile învă- 
țătoreşti din iulie-august 1875 ; el îl introdusese la 
„Junimea“, îl stimulase să scrie, legase o prietenie pil- 
duitoare, lingă care simțea chezășiile perfectului de- 
votament. 

Preţuirea și dragostea prietenească pentru povesti- 
torul din Humulești, în care vedea cu justeţe întruparea 
geniului național, îl fac pe Eminescu să-l viziteze deseori 
pe Creangă în bojdeuca din Țicău, pe prispa căreia își 
petrec după-amieze, seri și nopți, în discuţii, amintiri, 
povestiri și gînduri, pînă cînd pe dealul Aroneanului 
apunea luceafărul de dimineaţă. 

Pe caietele de revizor, Eminescu înregistrează sute 
de doine, cîntece, balade, poveşti, zicale, frînturi de 
limbă populară. Manuscrisul românesc 2275, excelînd 
în locuţiuni din vremea revizoratului, se cronologi- 
zează prin cîteva date : 13 august, 29 noiembrie, 2 de- 
cembrie 1875. 

La 4 iunie 1876, același ministru G. Chițu aducea 
telegrafic la cunoştinţa lui Eminescu că a fost „pus în 
disponibilitate prin decret domnesc“ și-i cerea să predea 
arhiva revizoratului, inventariată, institutorului Darzeu, 
delegat girant și acesta raportă de executare. 


Doamna Micle 


Pe o filă din Amartolon sotiria, din biblioteca sa, as- 
tăzi Manuscrisul românesc 1064 (fost 6003), fila 82, 
poetul şi-a însemnat, muind în cerneală violetă, un mo- 
ment înălțător din iubirea pentru Veronica Micle. Ea 
îi dăruise flori de culoarea seninului din ochii ei și 
poetul, în cerul fericirii, o asemuia madonelor rafaelice: 
„Ziua de 4/16 febr. 1876 a fost cea mai fericită a vieţii 

mele. Eu am ţinut pe Veronica în braţe, strîngînd-o la 
piept, am sărutat-o. Ea-mi dărui flori albastre pe care 
le voi ţin€ în toată viața mea“. 

Textul descrie de-aproape portretul femeii îndrăgite. 
Cum cartea populară respectivă îi va fi cerută îm- 
prumut peste cîţiva ani de filologul Mozes Gaster, spre 
consultare, în vederea scrierii Literatura populară 
(1883), Eminescu a șters însemnarea intimă trecînd 
peste ea vîrful peniței muiată în cerneală de fum gras, 
apăsind violent şi străpungînd hiîrtia. Cuvintele vechi 
s-au putut întregi și, odată cu ele, consemnarea emo- 
tiei îndrăgostitului. 

Transportat imaginativ, el scruta în 1876 teogoniile 
Asiei și integra plenar mitului iubirii propria sa făp- 
tură. împrumutată alegoric zeului Kamadeva : 


Părul negru, chipul oacheş 
Și obrazul arămiu, 

Ochii mari se uit cu sete, 
Lucesc negri, moale, viu. 


Marginal compunea, după un ingenios Călindariu 
turcesc, anagrama Uze Nime, care, răsturnată și urmă- 
rită invers, literă cu literă, dădea numele Eminescu. 

Pe alt manuscris, de factură prozodică populară, re- 
dactarea introduce în context numele Veronicăi Micle : 


Alei, Veronică dragă, 

Uite, frunza cea pribeagă 

E ca viața noastră-ntreagă ; 
Alei, dulce Veronică, 
Despărțirea rău ne strică, 
Viaţa trece, frunza pică. 


Poetul renunţă la versul 
Din viața noastră mică. 


Conjuncturi din psihologia poetului trec în micile 
prelucrări folclorice Mă-ntrebi, dragă-ntr-o zi, Alei, 
mică, alei dragă, şi după ce se va depărta de Iași Emi- 
nescu retopeşte materialul pe fluenţa a trei strofe, in- 

troducînd în cea de-a doua declaraţia directă a afecţiei. 

Aceloraşi reversibilități ale beatitudinii prin care tre- 
ceau ei li se alătură madrigalul nefinit Lumineze stelele. 

În Manuscrisul românesc 2262, care adună, copiate 
citeţ de mîna lui Eminescu, Cîteva irmoase, ce se cîntă 
la masă, Cintece de lume din jumătatea întâia a secolu- 
lui (Extrase dintr-un manuscris cu cîntece), se citește 
la cîntecul 25 anagrama Acinorev, care prin inversare 
dă numele Veronica. Acinorev scrie el şi peste cînte- 
celul de lume Înger cu păr blond din Manuscrisul ro- 
mânesc 2281. 

În riposta intitulată Minte și inimă, poetul se sub- 
stituie prezent convorbirii de casă dintre Ana (numele 
de botez al Veronicăi), o „mătușă“ — în fond mama 
ei — și copiii Bibi și Muţi, figurări ale fiicelor poetei. 

Aluziile privesc pasiunea celor doi lirici şi explică 
pentru cine scrisese Eminescu Povestea codrului, ce 
apare la 1 martie 1878, cu tilcul rememorării drumeţiei 
făcută cîndva şi însoțind pe prietena sa în vecinătăţile 
Văratecului. 

Cînd era adolescentă, maica Epraxia Diaconescu (4-7 
ianuarie 1967, în vîrstă de 107 ani), care văzuse întîia 
oară pe Eminescu la Văratec, cu cîțiva tineri ieșeni, își 
amintea şi de prezenţa Veronicăi Micle acolo : „El era 
de-o statură mijlocie, frumos, cu plete mari şi răvășite, 
aşa cum îi era și sufletul lui tînăr și dornic de viaţă. 
Nu prea dichisit şi pururea dus pe gînduri. 

Cînd venea la mănăstire, trăgea la o maică, Asinefta 
Ermoghin, ce-și avea casa în susul colinei după cimitir. 

În casa mult retrasă de restul celorlalte, stătea cîte 
trei-patru zile şi apoi își lua valea în lumea lui de 
băjenie. 

Tot în acea vreme am cunoscut-o și pe Doamna 
Veronica Micle, care venea cu cele două fete ale ei 
— după cîte se spune, una din ele ar fi dat la tiparniţă 
scrisorile purtate între mama ei şi Eminescu. 

Doamna Veronica era foarte frumoasă, cu părul bălai 
şi răvășit, ochii mari albaştri ca cerul senin, cînta ca 
un înger de nu se auzea nici musca în toată mănăstirea 
şi pînă hăt departe cînd da gura versului şi melodiei 
de pe cerdacul casei unde locuia și, cîteodată, de pe po- 
iana 'Ţigăncei sau de pe la Pădurea de Argint“. 

Totu-i credibil, Veronica Micle avea casă la Tîrgu- 
Neamţ faţă-n faţă cu şcoala primară „Grigore Ghica“. 
La Văratec a venit vară de vară, locuind la maica Fe- 
vronia Sîrboaica, pe-aproape de intrarea în mănăstire. 

Localnicii din Filioara, comună pe raza căreia se 
înalță Văratecul, pornind din şoseaua Piatra Neamț- 
Tîrgu Neamţ, susțin că feericul peisaj din Călin-file de 
poveste redă două topice de-acolo: „pădurea de ar- 
gint“, astăzi rezervaţie de mesteceni lîngă Ocolul Sil- 
vic Văratec şi „codrul de aramă“, făgetul pe dealul 
despărțitor de Agapia și care cîteva săptămîni toamna 
prinde cromatica arămiului: 


De treci codri de aramă, de departe vezi albind 
Ș-auzi mândra glăsuire a pădurii de argint. 


În carnavalul din 1876, poeta n-a participat la nici o 
reuniune, preferînd familiaritatea gospodăriei și reve- 
ria discretă a lui Eminescu : „pentru a simţi farmecul 
carnavalului am trăit, draga mea prietenă — scrie 
Eugeniei Frangolea — într-o mare intimitate și amiciţie 
cu mine însămi, în care-ţi pot spune că-mi aflu atîta 
mulțumire şi-mi doresc să nu treacă de fel această 
stare a sufletului meu, care m-a făcut mai fericită decît 
o mie de alte plăceri“. 

Vrednică de subliniat se înscrie epistola ei din 15 fe- 
bruarie 1876: „Sînt momente în viața mea, iubita 
mea prietenă, cînd simţi că se petrece ceva în suflet; 
dar eul meu încă nu-i în stare să-și dea seama precis 
de toate cîte încearcă și le simte, o stare care se poate 
traduce în modul ce urmează : sînt lucruri cari se în- 
teleg, dar nu se spun, în care inima simte în așa chip, 
încît nu găsești cuvinte care să explice acest sentiment 
care nu e altceva decît o năzuinţă vagă“. 

Lipsește scrisoarea următoare, prin care am fi cu- 
noscut aprecierile Veronicăi asupra prelegerii Influența 
austriacă asupra românilor din Principate, ţinută de 
Eminescu duminică 14 martie 1876. Pentru modul cum, 
dintre contemporani, un străin cultivat privea pe Emi- 
nescu, este raportul lui Hans Wenzl, consulul austriac 
din Iași, prin care transmite contelui Iulius von An- 

drassy, ministru de externe la Viena, buna opinie per- 
sonală asupra conferinței rostite de poet în sala uni- 
versităţii ieșene. 

Consulul îl credea pe Eminescu „profesor universitar“, 
ştia că este și redactor-șef la Curierul de lassi. Comu- 
nicarea lărgește informaţia și asupra interesului cu care 
auditorii urmăriseră expunerea lui Eminescu. Anexă 
și pentru documentare, Hans Wenzl trimitea tradu- 
cerea în limba germană a conferinţei lui Eminescu după 
textul apărut în Curierul de Iassi. 

La puţin timp după destituirea lui Eminescu din re- 
vizorat și în timp ce opozanții partidului conservator, 
politicaștri de tipul Andrei Vizanti, George Missail. 
Pantazi Ghica, George Vernescu, D. Giani şi „tutti 
quanti“, calomniau pe antecesori, pregătind trimiterea 
în judecată a miniştrilor din cabinetul Lascăr Catargiu, 
prevenitului Titu Maiorescu i se incrimina „împrumutul 
făcut d-lui M. Eminescu şi ajutorul d-lui I. Slavici, stu- 
denţi la Universitatea din Viena și Berlin“, comiţind, 
după expresia mandatului nr. 10734, „o adevărată risipă 
de banii Statului, dînd cu împrumut bani publici şi cu 
termen nelimitat la favoriţi de-ai săi“. Contabilitatea 
generală a departamentului Învățămîntului îi mai 
imputa că salariase lunar pe poet cu 500 lei cît fusese 
revizor, trecîndu-se sub tăcere faptul că Eminescu 
exercitase atributele de îndrumare-control peste două 
judeţe, poetul fiind înscris în bugetul fiecărui judeţ cu 
retribuţie lunară de 250 lei. 

Conștient de valoarea creatoare a „favoriţilor“ care 
onoraseră paginile Conwvorbirilor literare cu opere in- 
trate în tezaurul scrisului românesc și găsind sprijin în 
intenţiile oneste ce-l călăuziseră la acordarea „ajutoru- 
lui“ bănesc lui Slavici şi bursei de studii lui Eminescu, 
„împrumut“ condiționat contabilicește de rambur- 
sare după promovarea poetului la o catedră univer- 
sitară, Titu Maiorescu în cercul etic al convingerilor sale 
a sfidat cu „ironică indiferență“ pe cei ce-i răstă!mă- 
ceau buna-credință, contestîndu-le dreptul acuzăiii. 

Veronica îi scrise încurajator lui Eminescu, care îi 
răspundea rănit, dar mîndru printr-o epistolă ce nu s-a 
păstrat decît în copie : „De acum rămas fără o poziţie 
materială asigurată, purtînd lovitura morală ca o rană 

care nu se mai poate vindeca, voi fi nevoit să reiau to- 
iagul pribegiei, neavînd niciun scop, niciun ideal... O 
singură fericire ar renaşte în sufletul meu, dacă aș pu- 
tea să ascund nedreptatea. Posteritatea nu vreau să 
afle că am suferit de foame din cauza fraţilor mei. 

Sunt prea mîndru în sărăcia mea. I-am disprețuit şi 
acest gest e prea mult pentru un suflet care nu s-a 
coborit în mocirla vremurilor de azi“. 

Într-altă scrisoare către Eugenia Frangolea, Veronica 
dă dovada perfectei informări asupra situației cînd în- 
fierează actele arbitrare ale conducerii de stat și ia apă- 
rarea „oamenilor distinși și capabili“, între care Emi- 
nescu, Slavici, Bodnărescu și alţii, care, deși ocupaseră 
funcții modeste, fuseseră aruncaţi pe drumuri, ţinte ale 
calomniilor. Rîndurile scrisorii ilustrează că ea înțele- 
gea maşinaţiunile politice ale zilei: „Așa se întîmplă 
întotdeauna într-o ţară guvernată de partide ; îndată 
ce unul ajunge la putere, vine cu o întreagă suită, cele 
mai adeseori oameni de mică importanţă ; și dacă se 
poate spune același lucru despre d-l Maiorescu, cel pu- 
ţin suita lui era elita lumii noastre intelectuale“. 

Eminescu anunţa în Curierul de Iassi nr. 36/1877 că- 
sătoria Eugeniei Frangolea cu Samson  Bodnărescu. 

Destituit şi prigonit de guvernanţi, Eminescu şi-a 
aflat salvarea lîngă inima prietenului Ion Creangă, 
care a împărțit frățește cu el bucătura de piine și căl- 
dura din bojdeucă. 

Evenimentele următoare au înăsprit şi mai mult zi- 
lele poetului la știrea agoniei mamei sale. La mijlocul 
verii 1876 orice nădejde pentru salvarea Ralucăi, can- 
ceroasă și cu nervii zdruncinaţi, se excludea. Bolnava 
nu se mai putea ridica în capul oaselor. La început de 
august moartea da tîrcoale casei din Ipotești și acolo se 
găseau : căminarul, Harieta şi Nicolae. Din Bucovina 
fu chemată cu îngrijorări Agla€ ; de la Iași erau aștep- 
taţi Mihai, care mai zăbovi, și Matei, ce se pregătea să 
devină ofiţer. 

Ostenită în retortele ei, inima celei ce dăduse făp- 
tură poetului, încetă să bată la 13 august 1876 „la ora 
două spre zece din zi“. Trupul slab şi de culoarea paiu- 
lui uscat, izbăvit de dureri, lăsă urmașă fără sfîrșit. 
marea-i amintire. 

Ipoteştenii au păstrat în minte zeci de ani chipul 
îndurerat al poetului la ceasul înmormîntării maicii 
sale, cum însuși mărturiseşte în Pierdută pentru mine, 
zîmbind prin lume treci, poem scris în acea vară pentru 
Veronica Micle : 


Pe maică-mea sărmana atîta n-am iubit-o 

Și totuși cînd pe dânsa cu țărînă-a acoperit-o, 
Părea că lumea-i neagră, că inima îmi crapă 

Și aş fi vrut cu dînsa ca să mă puie-n groapă [...] 
Cînd clopotul sunat-au, plîngea a lui aramă 

Și rătăcit la minte strigam unde ești, mamă ? 
Priveam în fundul gropii şi lacrimi curgeau rîu 
Din ochii mei nevrednici pe negrul ei sicriu. 


Ei desluşeau că Eminescu venea cînd și cînd la movila 
din ţintirim, stând în prelungă reculegere, parcă încer- 
cînd să ajungă în meditaţie şi recunoştinţă umbra celei 
din care pornise. 

Postuma Pierdută pentru mine, zîmbind prin lume 
treci, așternută polemic într-un trecător impas al dra- 
gostei, este o relicvă încărcată de imputări pentru fe- 
ricirea pierdută şi de chezășii asupra participării lui 
torențiale la întreţinerea acestei iubiri : 


Pierdută pentru mine zâmbind prin lume treci! 
Şi eu să-mi ştiu osînda... să te iubesc în veci, 

În veci dup-a ta umbră eu braţul să-ntind, 

De-a genelor mişcare nădejdea să mi-o prind, 
Zimbetul gurei crude să-mi fie al meu crez — 
Purtînd în suflet moarte, tu vesel să mă vezi. 


Candorile ivite din iubire îi dau lui Eminescu con- 
ştiinţa diferenţierii și replicii celor „„vicleni, fățarnici“ 
şi care pătează iubirea „cu umbra plăcerii unei zile“. 

Argumentul afectivității ce poartă „copilei“ cu păr 
de aur „ce mintea mi-o pierde“ este pur, declarînd că 
nici „pe maică-mea sărmana, atîta n-am iubit-o“. 
Prelungită, destăinuirea alunecă spre elogii aduse ros- 
tului existenţei ei feminine în viața sa, ca urmare a 
dimensiunilor crescute pe care amorul îl iuase în sim- 

țirile şi în concepţiile lui. Momentan pare că se resem- 
nează, durerea-i devine dragă (principiul romanticilor 
intimiști : dureros de dulce); prețuirea pornită din iu- 
bire face loc, iar ca la romantici, lirismului generos. 

Etapa protestului acuzator trecuse şi, înapoiat la ves- 
tigiile suvenirului tandru, poetul, ajuns la hotarul con- 
trastului, amnestia cu largheţe. Regăsirea armoniei, în- 
truchipată în subtilul joc intelectual al împăcării trans- 
pune în penel de cuvinte peisajul ulicioarei pe care 
Veronica venise cu pași „de copil“ pe uliţa Butului nr. 4 
din Iaşi către el : 


O stradă prea îngustă 
Părea că se făcea — 
Şi case lungi și negre 
Pe două părţi era. 

Pe dînsa nu luceşte 
Un singur felinar — 
Eu trec încet şi fluier 
În suflet cu amar, 
Deodată simt în urma-mi 
Venind, tiptil-tiptil, 
Pas sfiicios de fată, 
Uşor ca un copil. 


Vasile Gramen Pop. pe care Eminescu îl întilnise în 
1868 la societăţile  „„Românismul“ şi „Orientul“ în 
Bucureşti, scosese în 1873 de sub tipar un amplu reper- 
toriu al scriitorilor români. Lucrarea aduna, pe pro- 
vincii, biografiile literaţilor noştri din cele mai vechi 
timpuri, începînd cu harnicii tipografi şi traducători 
bisericești din evul mediu şi cronicarii, și pînă la con- 
temporani. Cum imprimarea dicționarului depășea po- 
sibilităţile lui Vasile Gramen Pop de a plăti imprimarea 
nu-i rămase decît ca-n 1873 să tipărească jumătate din 
lucrare, partea I, urmînd ca în 1876 să apară şi partea 
a II-a. 

În coalele Conspectului asupra literaturii române şi 
scriitorilor ei de la început şi pînă astăzi, în ordine cro- 
nologică (urmare) Eminescu şi Veronica Micle se re- 
găsiră, la vîrsta de 26 de ani, prezentaţi cuviincios în 

casete biobibliografice, care le consemnează prețuirea 
generației. Tomul prezenta casete similare și pentru Mi- 
ron Pompiliu, Ioniță Scipione Bădescu, Samson Bod- 
nărescu, prieteni buni ai lui Eminescu şi Veronicăi. 

În aceeași vară 1876, Eminescu călătoreşte la Bucu- 
rești, vizitînd pe Maiorescu, pe cînd familia acestuia fă- 
cea menaj comun cu Kremnitzii pe str. Vestei nr. 13 A. 
Atunci Eminescu cunoaște pe Mite Kremnitz, informată 
de mai înainte asupra fizicului și talentului lui de către 
Maiorescu, Thoderiţă Rosetti și Wilhelm Kremnitz. 
Potrivit obişnuinţelor vremii, poetul citește după o cină 
la Kremnitzi secvențe din Călin—file de poveste, pe 
care — notează Mite — „toţi o găsiră foarte bună, dar 
eu nu eram de aceeași părere, pentru că poezia pome- 
nea foarte mult de licurici şi de multe alte gîngănii de 
tot felul care vorbeau ; un gen de poezie care nu mi-a 
plăcut niciodată şi mai ales pentru că atunci nu eram 
în stare să judec farmecul limbii, pe care n-o cunoș- 
team de ajuns“. Mite nu-l recepționează favorabil nici 
cînd îl descrie fizic vestimentar, nici în privința dis- 
ciplinei spirituale. 

Monabhii mănăstirii Râșca, din jud. Suceava, la 25 km 
de Fălticeni, spuneau în 1909 despre Eminescu, că a 
sosit cîndva acolo (de presupus în etapa 1876—1877) și 
că a locuit „o chilie izolată, mai mult o baracă“ în gră- 
dina din dosul mănăstirii (zidită de Petru Rareș în 
1542), „loc de o frumuseţea feerică rară, mai ales seara 
pe lună“. Odaia, de aproximativ trei metri lungime, era 
căptușită cu șipci de molid, pe dinăuntru fiind humuită 
şi dată cu var. Mobilierul primitiv consta din masă și 
scaun bătute în pămînt, sobă și un pat. Informatorul 
Felician Batist continuă: „Mulţi de prin împrejuri- 
mile mănăstirii cunosc versuri de-ale lui Eminescu cari 
n-au fost scoase la iveală, fie din prejudiţii, fie din ne- 
știință“. Se citează o poezie, Elisa, de 20 de strofe, des- 
pre viaţa unei decăzute. Cu toate că în spusa vîrstnici- 
lor înflorește imaginația, M. Sadoveanu i-a acordat 
crezămiînt. 

Din toamna 1876 pînă-n toamna următoare poetul 
trece prin redacția Curierului de Iassi, periodic în care 

a publicat nuvelele Cezara şi La aniversară, semnată 
cu pseudonimul Gajus. Veronica dă aici traducerea 
Morellei de Edgar Allan Poe (8 octombrie 1876) sub 
pseudonimul Tolla. 


La „Curierul de Iassi“ 


Foarte buna ediţie Scrieri politice şi literare, vol. I 
(1870—1877), Buc., 1905 îngrijită de Ion Scurtu și G. T. 
Kirileanu, necontinuată, și prima parte din culegerea 
Icoane vechi și icoane nouă (1974) au publicat colabo- 
rările valoroase ale lui Eminescu — începînd din iunie 
1876, în coloanele Curierului de Iassi — de politică in- 
ternă şi externă a românilor, articole istorice, literare, 
de critică dramatică, sociale, economice, de învățămînt, 
recenzii, note, ştiri, anunțînd pe ziaristul de concepție 
de la Timpul. 

Puțin cunoscută este darea de seamă din Curierul de 
Iassi pe care Eminescu o face raportului de activitate 
a „Clubului studenților Universității din Iaşi“ pe 
1875—1876, semnînd cu inițialele M. E. şi în care, după 
rezerve și sublinieri (tineretul din Iaşi dezaprobase ve- 
hement atunci convenţia comercială încheiată între ţara 
noastră şi Austro-Ungaria), recomanda studenţilor ac- 
tivităţi practice legate de specificul fiecărei facultăţi : 
„Filologii clubului ar putea să se ocupe, de exemplu, cu 
stringerea locuțiunilor și proverbelor, cu chestiunile 
fonologice ale limbii române, cu stabilirea nomencla- 
turii științifice, cu adunarea numirilor de plante, in- 
secte, metale şi altele. E drept că acestea sînt chestiuni 
care cer muncă, dar n-ar suferi de sterilitatea tezelor 
cu totul generale. Am pune de exemplu întrebarea 
cum de se preface în limba română grupul sc în şt ? Ce 
înrăurire are i consonans (jot) asupra vocalelor și con- 
soanelor cu care se întîlneşte ? Cum se poate explica 
prefacerea lui d în j (putred — putrejiune, veşted- 
veştejit) ? Iată cîteva numai din sutele de chestiuni de 
detalii, care merită atenţia unui filolog tînăr. 

Venim la jurişti. N-ar fi oare bine ca să cerceteze 
chestiuni istorice ale dreptului român ? Ce este em- 

13 — Pe urmele lui Eminescu 


baticul ? Ce, instituţia răzășilor ? Care sînt foloasele și 
care defectele instituţiei breslaşilor ? Cum erau orga- 
nizate breslele, ce puteri judecătoreşti aveau ? Apoi 
vine terenul larg al dreptului canonic, rămas cu totul 
în desuetudine astăzi. Care sînt principiile de drept ale 
«Obiceiului pămîntului», întrucît îl întîlnim în cronice 
şi documente ? Ce înţeleg documentele supt denumirea 
de «drept românesc»? 

Cît despre științele naturale, aicea terenul e nemăr- 
ginit. Las'că aproape toată nomenclatura de pîn-acuma 
este coruptă, dar chiar metodele pedagogice, cu totul 
neintuitive, în care sînt scrise cele mai multe cărţi de 
ştiinţă naturală ar merita serioasa luare aminte a ac- 
tualilor studenţi şi viitorilor profesori la institutele se- 
cundare“. 

Firea indepedentă a poetului și ieșirile avocatului 
Mircea, care dispunea de „Tipografia Naţională“, de a-i 
impune ca Eminescu, dincolo de convingeri, să ia apă- 
rarea edilului ieșean Pastia, atacat de ziarul Steaua 
României, îl determină pe poet să părăsească „,foaea 
vitelor de pripas“, nepăsător de piedicile vieţii, dar li- 
ber în demnitate, şi asta-i ajungea — dincolo de lip- 
suri ! Porni iar către Creangă. 

Emil Gîrleanu, informat de Tinca Vartic, gospodara 
din bojdeucă, povesteşte despre Eminescu și Creangă 
că atunci „cînd li se ura de oraş şi de lume, apucau 
drumul Sculenilor, unde făceau băi şi rătăciau apoi 
ziua întreagă în păduricea de pe malul Prutului. Altă- 
dată fugeau tocmai în Tîrgușor, dincolo de bariera Ia- 
şului, la crîșma lui Țîru, dimpreună cu Zahei, fratele lui 
Creangă. Acolo, tolăniţi pe iarbă, puneau de le cîntau 
doi ţigani zdrențăroși — unul cu scripca și celălalt cu 
cobza — cîntecele glăsuite altădată de către Barbu 
Lăutaru, iar ei mîncau friptură de hîrgău cu mămăli- 
guţă ; aceste se preparau lîngă dînșii, pe iarbă. Și trăiau 
în altă viaţă, în alte vremuri și-n altă lume. 

Dar mai ales scoborau cărarea din vale de casa lui 
Creangă și suiau Dealul Ciricului, pe care îl măsurau 
în lung pînă la via regretatului Ianov — în lat pînă în 
zare, plimbîndu-se pînă la vremea mesei“, pregătită cu 
arome și dichisuri culinare de îngrijitoarea lui Creangă. 

„Eminescu stătea la Creangă cite două și trei zile, iar 
alte dăţi cîte o săptămînă în șir. Atunci puneau ei multe 
la cale și multe mai plănuiau în odaia cu ferestre mici, 
tăiate în păretele de vălătuci al casei“. 

Amănuntele concordă cu amintirile lui G. Panu. 

Altă dată, Tinca Vartic destăinuia foleloristului Gh. T. 
Kirileanu că „Eminescu cînta frumos cîntece populare 
şi avea un glas dulce de-i dădeai și cămașa să-l asculți. 
Mai ales îi plăcea să cînte Frunză verde baraboi, Dur- 
duleană hăi, 

În încheierea evocării lui Eminescu în geografia spi- 
rituală a Iaşului, convorbirist, reproducem unul din 
„jocurile Junimei“ — în iminența campaniei militare 
ruso-române-turce — ceea ce învederează o dată mai 
mult lipsa omogenităţii politice a grupării. „Jocul“ s-a 
consemnat într-un pariu interesant : 


PROCES-VERBAL 


Astăzi în 2 Aprilie 1877 subsemnaţii membrii ai So- 
cietăţii Junimea apreciind rezultatul resboiului ce este 
a se începe între Rusia şi Turcia, ne-am împărţit în 
două tabere. Tabăra întîia crede că Rusia va fi învin- 
gătoare ; eară tabăra a doua susţine că Turcia va birui. 
Fie-care membru din tabăra ce va pierde prinsoarea 
se îndatoreşte a plăti un napoleon taberei ce va fi ghicit 
rezultatul resboiului. 


TABĂRA ÎNTIIA TABĂRA A DOUA 
B. Conta S. G. Vârgolici 

M. Eminescu P. P. Carp 

I. Creangă P. V. Missir 

P. Verussi A. Naum 

S. Bodnărescu D. I. Rosetti 

I. M. Melik V. Pogor 

M. Pompiliu Micheru 


Petre Grigoriu 
Ruşi(î) bătuţi, însă nu de turci 
I. C. Negruzzi 

Protocolul ședinței „Junimei“ din 7 septembrie 1872, în cadrul 
căreia Eminescu citise Înger şi demon şi Floare albastră. Textul 
e redactat de A. D. Xenopol 


Reflectînd asupra anilor nefaști de slujbaș la Iași, 
Eminescu își scria ironic, pe-o filă de manuscris poe- 
tic, fișa zădărniciei trudelor lui frînte de stîlpii socie- 
tăţii în care-i fusese dat să vieţuiască : „D. Michalis 
Eminescu, vecinic doctorand în multe știinţi nefolo- 
sitoare, criminalist în senzul prost al cuvîntului și în 
conflict cu judecătorul de instrucţie, fost bibliotecar 
cînd a și prădat biblioteca, fost revizor la Școalele de 
fete, fost redactor en chef al foii vitelor de pripas și 
al multor jurnale necitite colaborator“. 


Pe firul Ariadnei in Bucureşti 


Sosit în Bucureşti 


La începutul lui noiembrie 1877 Eminescu intra în 
redacţia Timpului, în care avea să conducă cinci ani şi 
opt luni comentariul cotidian, demascarea filistinismu- 
lui liberal, dînd cu această frămîntare profesional-ce- 
tățenească expresie criticismului său onest. Treptat, ro- 
busteţea sa fizică și spirituală, supusă la înconrdări, este 
minată de privaţiuni şi astenie. Energie cheltuită pînă 
în cele mai neînsemnate compartimente de presă, obli- 
gîndu-se cu exasperare apelului de onoare al lui Titu 
Maiorescu și muncii de baricadă legată de convingeri și 
de nevoia pîinii. 

Cruciada împotriva liberalilor nu putea fi comodă și, 
cu firea lui, nu împărtășea autolăudăroșeniile conserva- 
torilor sensibili la aluziile ce-i viza şi înscriind din 
nimic acuze Timpului. 

La Bucureşti, Eminescu nădăjduia în sprijinul lui 
Maiorescu — de care-l distanţa diferența de vîrstă și 
deferenţa de cultură. Socotea alt reazem colegialitatea 
lui Slavici. Din 1869, o temeinică amiciţie statornicise 
cu povestitorul, întemeiată pe stimă şi încredere mai 
mult decît pe afinități temperamentale. Ea se cimen- 
tase și în săptămînile de ședere a lui Slavici la Iaşi... 
Maiorescu şi Slavici îl chemaseră la București. Eminescu 
reia la Timpul comuniunile prietenești cu autorul lui 
Budulea taichii. Cînd poetul se înfunda în lipsuri de 

nu-și mai vedea capul, Slavici îl împrumuta și, de cîte 
ori a fost nevoie, în casa lui s-a găsit o cămară pentru 
Eminescu. Subchiriaş la Slavici, Eminescu s-a bucurat 
de condiţiile gospodăriei ordonate a acestuia, cu toate că, 
refractar regulilor rigide, poetul nu li se putea adapta 
cu strictețe. 

Retribuirea la Timpul era nesigură şi în funcţie de 
subscripțiile junimiștilor, greu platnici cînd se găseau, 
ca atunci, în opoziţie. La intervenţia lui Maiorescu, din 
București, către Pogor şi N. Drossu să întreprindă coti- 
zări printre conservatorii ieșeni ca Eminescu și Slavici 
să poată fi plătiţi în rostul de redactori, Vasile Pogor îi 
răspunse cinic : „Am rîs mult de chimera ce urmărești 
în privința celor 600 franci ai lui Slavici și Eminescu. 

Ai dori ca în România, unde toate stau ca frunza pe 
apă, numai Slavici şi Eminescu să fie scutiţi de fluctua- 
țiunile mărei și de spuma talazurilor. Vis încîntător și 
prea quietistu, pe care înse mă voi încerca de a-l realisa 
dacă se poate, înse fără mare speranţă de succes...“ 

La 4 noiembrie 1877, Maiorescu adresează lui Iacob 
Negruzzi o scrisoare, în care, după ce-l rugă să-i trimită 
biografia sa și a lui Costache Negruzzi, de introdus în 
ediția a 12-a a Lexiconului Brockhaus, vestindu-i că 
Franzos și Wilhelm Scherer îi ceruseră volumul tradus 
Rumänische Skizzen (recenzat în Germania), încheia : 
„Cum stă(m) cu contribuţiile Timpului ? Fă bine, spune 
să se trimită banii adunați lui Rosetti. Căci Eminescu 
continuă a muri de foame — agonia poeților români“. 

Răspunzînd, Negruzzi se scutură de insistenţele in- 
termediare pe lîngă Carp: „La cine să mă adresez 
pentru contribuţiile Timpului? Carp și Drossu vin 
mâni sau poimâni la București. Înţelege-te, mă rog, cu 
dînşii“. 

Aceleași preocupări le reia altă scrisoare din 7/19 de- 
cembrie 1877; iar dezinteresul lui V. Pogor pentru 
traiul lui Eminescu și Slavici, neplătiţi de cîteva luni ca 
redactori, peripatetizează pe Negruzzi : „Pogor mă 
scoate din sărite. Am fost la dînsul, am stăruit să adune 
bani şi să vi-i trimită, dar am fost totdeauna întîmpi- 

Pagina a 2-a dintr-o scrisoare a lui Vasile Pogor către Titu 
Maiorescu (19 noiembrie 1877), prin care se zeflemisesc con- 
dițiile de trai ale lui Slavici şi Eminescu la București 


nat cu aceeaşi liniștită supărare ce-l caracterizează. Cu 
dînsul nu e de făcut treabă. De geaba : Pogor nu-i omul 
care ar putea eşi din nemişcarea și pasivitatea sa pentru 
nimic în lume. Țara piere, Pogor se piaptănă ! Adică se 
întinde pe canapea cu o carte în mînă şi nu face nimic“. 

Locuinţele poetului 


În ordine cronologică, notările de mai jos identifică 
locuinţele bucureștene ale lui Eminescu, azi năruite, dar 
fixate pe harta memorială a Bucureștilor prin pereni- 
tatea artistică a poemelor tipărite, de la Povestea co- 
drului la Luceafărul, și a muncilor gazetărești la Timpul. 
Scurtele opriri vor fi însoţite de indicaţiile contempora- 
nilor, de date extrase din manuscrisele și corespondența 
scriitorului, de recunoașteri pe teren. 

Cind veni de la lași în noiembrie 1877, Eminescu a 
locuit în str. Speranţei, și Slavici în Amintiri a descris 
cu ochii vizitatorului acest prim adăpost bucureștean al 
poetului : „O căscioară în stil țărănesc, singură în curte, 
cu pridvor de stilpi de lemn, două odăi la mijloc cu o 
tindă, în fundul căreia se afla o mică bucătărie“. Era 
dereticat de o babă „„muscălăgioaică“, Raisa Iftimovici 
— şi aceasta foarte rar, spre a nu-i încurca hirtiile, în- 
semnările, manuscrisele, cărțile prăfuite pe masă. Ade- 
vărată dezordine sub colb!“ 

Din Speranţei își transportă lucrurile la Caimata. Mă- 
năstirea Caimata „căzînd în ruină“ era pe locul unde 


Locuința lui Eminescu în curtea Caimatei din Bucureşti 

str. Sfinților ajunge azi în unghi ascuţit Bulevardul 
Republicii, lăsînd loc impozantului hotel turistic „Mun- 
tenia“. Un semn de piatră, strîns în grilaj pe bulevardul 
amintit, la nr. 44, reamintește despre ctitoria Stanei şi 
a lui Nicolae Bozianu din 1732. Aici a locuit Eminescu 
într-o chilie, „sub niște bolți scunde și afumate“. Igrasia 
se ridica leproasă pe ziduri și alt martor dă detaliul 
bureţilor din colțare şi la încheieturile duşumelei. Emi- 
nescu a scris despre ea între șirurile zorite ale unei 
epistole trimise din Florești, la 13 iulie 1878, lui Ronetti 
Roman și I. L. Caragiale : „Măi oameni buni, ce mai face 
căsuţa mea ? Mai merge care-va din voi pe la dînsa, nu 
de alta de cît ca să se lege de fata popii cea ocheșică“ 
de la Caimata. În trei strofe de notes intim, la care n-a 
mai revenit niciodată, s-a descris în ambianța cămăru- 
tei mănăstirești : 


O, chilia mea sărmană 

Cu negritul, tristul zid, 
Dacă n-aţi fi voi în lume 
Aș fi stat să mă ucid, 

Plicul scrisorii adresată de Eminescu în iulie 1878 lui Ronetti 
Roman, pe adresa redacției ziarului Timpul 

Era chiriaşul bătrînei care mătura biserica şi dumi- 
nica vindea lumînări la pangar. Ioniţă Scipione Bădescu, 
care-l văzuse acolo, evocă locuinţa aceasta de parc-ar fi 
fost a unui sărman student medieval : „înăuntru un pat 
de scînduri, cu o velință albă, în colţ o masă de brad 
cu un scaun de lemn, iar în jurul pereţilor policioare 
acoperite cu cărți. Tavanul de scînduri afumate de 
vreme, roase de cari și pline de păienjeniș. Masă, scaun, 
cărți, pat, totul era acoperit cu un strat gros de praf. 
Pe jos, rogojină, iar de dedesubt pămîntul lipit şi ne- 
tezit de baba bisericii“. 


La Florești-Dolj 


După ce în vara 1878 autorul lui Popa Tanda l-a rupt 
greu din anvergura ziaristică, Eminescu, ajutat substan- 
țial de Thoderiţă Rosetti, a mers la Floreşti-Dolj. 

Ca să fie tradus în timp util vol. I din Fragmente zur 
Geschichte der Rumanen, documente transcrise din arhi- 
vele și bibliotecile Vienei de Eudoxiu Hurmuzaki, 
Slavici, reţinut în vara 1878 cu probleme de şcoală și cu 
treburi la Academie, s-a gîndit să recomande pe Emi- 
nescu pentru redarea în românește a bogatelor mate- 
riale interesiînd istoria noastră feudală. Eminescu era 
indicat şi pentru cunoașterea perfectă a limbii germane 
și a limbii române arhaice, și de pasiunea cu care ur- 
mărea textele cronicărești și publicaţiile lui Hașdeu 
despre viața și luptele românilor pentru independență 
națională, zel istoric pe care povestitorul din Şiria i-l 
știa din intimitate. Mai era ceva. Eminescu — de mai 
puţin de un an venit la București, luptînd cu strîmto- 
rile bănești și suferind — putea fi astfel ajutorat într-o 
formă demnă. 

Fiind acceptată recomandarea lui Slavici, Eminescu a 
plecat pe linia ferată București—Pitești—Craiova la 
Florești-Dolj, invitat de junimistul Nicolae Mandrea, 
căsătorit cu Zoe Bălcescu, nepoata de frate a revolu- 
ţionarului. 

Casa Nicolae Mandrea din Florești-Dolj, în care Eminescu a 
tradus Fragmente Hurmuzaki, vol. I, în vara 1878 (Ulei de Zoe 
Mandrea) 


Strădaniile lui Eminescu, în aer curat, la Floreşti, 
ca să dea haină românească documentelor Hurmuzaki, 
au durat peste două luni, vreme în care, așa cum infor- 
mează Slavici, care l-a vizitat peste Olt, poetul s-a sim- 
ţit „sănătos tun și-n voie bună. Era numai el la conacul 
moşiei, singur, adică în foarte bună societate“. 

Din perioada Floreștilor se cunosc trei scrisori ale lui 
Eminescu. Prima sub redactarea de concept (Manu- 
scrisul românesc 2262, fila 89), în care poetul comunică 
lui 'Thoderiţă Rosetti mulțumirile ce-l învăluiau în 
peisajul oltenesc : „Locul în care sunt e cît se poate de 
frumos. Riîuri, codru, șes, dealuri, munţi în depărtare, 
frumos adică în puterea cuvîntului, încît să fiu Bodnă- 
rescu aş nenoroci poate Convorbirile cu Amintiri de 
călătorie ale unui june. Dar numai grija asta n-o am, 
ci mă mărginesc a mulțumi zeilor îndeobște și Domnului 
Mandrea îndeosebi de îngăduirea unui colț de pădure, 
care îmi dă toane bune și sănătate“. 

Solicita adresantului 100 de lei din „o mie de lei noi, 
a căror destinaţie pare a fi în parte cel puţin de a vizita 
țara Oltului“. Poetul îşi indică adresa : M. Eminescu, co- 

muna Floreşti, plasa Jiul de sus, județul Dolj, staţia 
telegrafică poștală Filiaşi. 

A doua epistolă, păstrată în fotocopie şi într-o repro- 
ducere în l'Independance roumaine, a fost adresată lui 
Caragiale şi lui Ronetti Roman, rămași peste vară în 
Bucureşti. Prin şirurile ei, Eminescu, într-o vervă de- 
stinsă între glumă și ironii, își ruga colegii de la Timpul 
să nu-l dea uitării şi să-i scrie despre încăperea igra- 
sioasă pe care o locuia în curtea Caimatei din București : 
„Mai întîi nu lipsesc a vă mulţumi pentru multele scri- 
sori ce mi le-aţi trimis, puindu-mă pururea în curent cu 
ceea ce se întîmplă în lume și în ţară. 

Din scrisorile voastre cele multe s-au bucurat sufle- 
tul meu în adînc și s-au uns cu undelemnul veseliei ini- 
mii mele. Despre partea mea, a lui Moş Iftimie Tal- 
pă-lată, veţi ști nu numai că tot mă ustură piciorul și 
vă duc dorul şi vă trimit ciorilor în crucea hotărălor, 
pentru că nu-mi scriseserăţi și nimic îmi vestiserăţi din 
câte s-a întimplatără, arihnău dăntotăra. 

Fiindu-mi teamă că de lene și de frică de cheltuială 
mare și ruină nu veți merge nici unul la poștă, ca să 
cumpăraţi mărcuţă (vede-v-ași la Mărcuţa) vă trimet 
una de 15 bani ca să-mi scrieți o scrisoare : tu, Ronetti 
Roman, s-o scrii, că ești mai priceput și tu Caraieli să 
pui degetul... în loc de iscălitură și să se spuie acolo în 
scrisoare cum vă mai merge, cum stă țara, lumea şi po- 
litica, despre iubitul meu Rosetachi alias Berlicoco să-mi 
scrieți dacă tot mai e mare și tare în satul lui Cremene 
și alte chițibușuri asemenea. Apoi să-mi trimiteţi 
„Timpul“ ca să fac și eu haz...“ 

Își indică adresa : Filiași post-restante. 

De curînd a ieșit la iveală a treia scrisoare, trimisă 
din Florești unui cunoscut din Craiova, prin care-i so- 
licita deslușiri în privința fratelui său mai mic Matei, 
de la care, în împrejurările treptatei demobilizări, nu 
mai primise știri : 


Dragă Ghiţă, 

Te rog înformează-mă printr-un mic respuns dac'a 
sosit frate-meu cumva la Craiova, căci sperez să fi venit 
pentru că armata s-a desconcentrat. 

Scrie-mi te rog mult, sub următoarea adresă : M. Emi- 
nescu, Poste restante, Filiași. 
Nu uita şi respunde că se vez de-ai primit această 
scrisoare. 
Al teu amic, 
M. Eminescu 


Ghiţă, către care se îndreaptă scrisoarea lui Emi- 
nescu, este Gheorghe Feraru din Craiova. 

Sublocotenentul Matei Eminescu, de pe urma faptelor 
de arme pe câmpiile Bulgariei, la Smirdan și Plevna, 
a revenit în ţară cu șase ordine, decoraţii şi medalii 
române și rusești : „Virtutea militară“, „Crucea trecerii 
Dunării“, „Steaua României“ cl. V-a de război, „Cru- 
cea de aur cu spade a Sf. Stanislav“, „Comemorativa 
rusă“, „Apărătorii Independenţii“. 

Îmcîntat de peisajul doljan, de liniște, de condiţiile 
cazării şi de lucrarea la care se angajase, poetul a rămas 
pînă în toamnă la Florești, timp dedicat intens tradu- 
cerii Fragmentelor din tom. I (376 pagini), ce va vedea 
lumina tiparului în 1879. Aici, la Florești, sub impresiile 
materialelor cărora le da haină românească în 1878, s-a 
produs documentarea şi rămîne de fixat — cum a arătat 
Perpessicius în vol. III al Operei lui Eminescu — inten- 
ţia poetului de a redacta partea centrală a Scrisorii III-a, 
dialogul dintre Mircea şi Baiazid, urmat de episodul bă- 
tăliei de la Rovine. Iată ce se citește în traducerea lui 
Eminescu, la p. 270 : „Se făcu precumpănire nu mare în 
partea oamenilor prin adausul de trupe sîrbești și bos- 
niace, în temeiul cărora îndrăzneţul sultan, simțindu-se 
mare în puterea sa, se făcea că de pe pristolul bisericii 
Sf. Petru din Roma își va pune sirepul să mănînce ovăz“. 

Peste întîia versiune a traducerii, Eminescu a adus 
substanţiale îmbunătăţiri stilistice în redactarea predată 
pentru tipar. 


Revenit în Capitală 
Dovadă a admiraţiei, sincerului devotament, chiar a 


iubirii lui Titu Maiorescu pentru Eminescu este că, 
mutîndu-se, i-a transportat lucrurile în lipsă acasă la 

el, în str. Herestrău nr. 27, într-un „iatac luminos“. La 
înapoiere, poetul, refractar orarului casei și ceremonia- 
lului de conversații la ceai, la cafea, seara, nesimţin- 
du-se în largul temperamentului său de boem, după 
citeva zile s-a mutat. Pe aceleași temeiuri a refuzat 
şi confortul familiei Kremnitz din str. Dionisie şi s-a 
întors la „muscălăgioaică“, așa cum reiese din înscrisul 
legat în Manuscrisul românesc 2255, fila 337 : 


CHITANȚĂ 


Am închiriat D-iui M. Eminescu odaia No. 1, din ca- 
sele melle, cu preţul de patru zeci cinci lei noi pe lună 
împreună cu serviciul și am priimit chirie pentru doă 
luni. 

Iar în cazu de rupere a învoelii noastre, suntem 
dator a ne vesti cu 14 zille înainte. 


Bucuresci 1878 Novembrie 28 st. vechi 
Raisa Iftimovici 


d, PO pa 4 Be neten 


è a 


Ole MEK, e cena EE ra 


Contractul dintre Raisa Iftimovici şi Eminescu, care închiriază, 
la 28 noiembrie 1878, cameră în str. Speranţei — Bucureşti 

De aici, la începutul lui 1879, își purtă calabalicul în 
Calea Victoriei. În casa Raisei Iftimovici va poposi tem- 
porar în 1884, cînd pleacă de la Simţion, dată cînd îl 
cercetează adolescenţii Dimitrie Stăncescu și Ionescu-Do- 
brogeanu. Ultimul evocă locuinţa de cvasirusticitate pă- 
trînească, „întoarsă cu spatele spre str: În curte 
creștea necălcat troscotul peste care umbrea nucul rotat 
din mijloc. „Strașina din faţa casei se prelungea peste 
prispă și se sprijinea pe niște stilpi cu parmaclic de la 
un capăt pînă la celălalt, nelăsînd loc decît intrării“. 
Aici fiul Ipoteștilor regăsea, în două rînduri, adăpost 
cu cerdac sătesc. Poetul umbla desculţ în intimitate și 
purta cămașă lungă cu rîuri, petrecută la gît cu ciucuri 
oltenești. 

Într-o scrisoare către N. Iorga, Zamfir Arbore, care 
în cîteva periodice și la ocazii diferite a publicat amin- 
tiri răzlețe despre Eminescu, prezintă locuinţa poetului 
din preajma Ministerului Finanţelor, pe calea Victoriei 
nr. 107, fosta casă a economistului Ion Strat.: „Amicul 
meu, răposatul Mihai Eminescu, mi-a citit la locuinţa 
sa de pe Calea Victoriei, de lîngă Calea Griviței, înce- 
putul dramei sale Bogdan Dragoș, pe la 1879 ; îmi aduc 
aminte că era toamnă ; la cetire a fost de faţă și C. Băr- 
cănescu, care încercase a ni cînta o doină, cuvintele fiind 
scrise de răposatul Mihai. Această doină, zicea Mihai, o 
va cînta Ana C. Bărcănescu. El luă manuscrisul lui 
Mihai, ca să-l scrie pe note. Unde sînt aceste note și 
poesia ? Nu ştiu“. 

În 1880 poetul stătea în mahalaua Sf. Constantin, pe 
str. Segmentului nr. 9, proprietatea avocatului Ion Chi- 
rițescu, „clădire făcută pentru a fi dată cu chirie“, lumi- 
noasă și orientată spre sud, unde închiriase două că- 
măruțe. Cea din față, la care intra direct din drum prin- 
tr-un culoar întunecos, se dimensiona astfel : lungimea 
de 3 metri, înălțimea de 2 metri şi jumătate. Comunica 
prin două ferestre joase cu zarea uliţii. În vecinătate se 
deschideau aleile parcului popular „Grădina cu cai“ de 
pe cheiul Dîmboviţei. Prin aceleaşi geamuri străbăteau 
aromele teilor, cîntecul păsărilor din Cișmigiu şi roman- 
țele îndrăgostiţilor, în bună vecinătate. În acel an, soția 
proprietarului condusese pe Titu Maiorescu venit pentru 

prima oară la Eminescu, în curte fiind mai multe corpuri 
de case. 

În Manuscrisul românesc 2268, fila 217 îşi creiona 
cu grijă inventarul de cameră : o oglindă, o sofa, două 
scaune, un dulap de cărţi, un lavabou cu cele necesare, 
două rînduri perdele, un fotoliu, o masă foarte mare, o 
mașină de cafea, un cremariu, o carafă de apă, un li- 
ghean, două pahare. 

Aici lucra, aici se odihnea așezat între prima fereastră 
şi soba de culoarea moliftului. Ușa scundă din stînga 
încăperii dădea într-o cămăruţă restrînsă pentru depo- 
zitat boarfe, lemne, teancuri de cărţi, reviste, sticle. Din 
cînd în cînd, îl gospodărea și-i albea rufele spălăto- 
reasa Maria Petre din str. Berzei nr. 1. După cincizeci 
de ani, cele două cămări au fost locuite de Eugen 
Jebeleanu. 

Clădirea a fost bombardată de hitleriști în dimineaţa 
de 24 august 1944 și pe perimetrul ei pustiit, cităva 
vreme parc pentru jocul copiilor din cartier, se înalță 
astăzi, în str. Ioan Slavici nr. 7, blocul inginerilor din 
Ministerul Minelor şi Petrolului. Imaginea vremelni- 
cului lăcaș eminescian o păstrează o fotografie din 1939 
şi schița în cărbune lucrată de o talentată pictoriță din 
vecinătate, Elena Zapan. 

Bătrîna Maria Perdichi, fiică de antreprenor sas venit 
la București după incendiul din 1847, istorisea unui re- 
porter că în casa ei din str. Domniței a stat două luni 
cu chirie Eminescu. Nu preciza anul, dar afirma că Emi- 
nescu, la plecare, i-a trimis grăbit chiria restantă și o 
scrisoare cu specificația că lucrurile neridicate îi ră- 
mîn dar. Maria Perdichi a păstrat pînă la moartea ei 
trei farfurii din amintita danie. 

În 1881 poetul găzduia, pe str. Enei nr. 1, pe tatăl său 
venit la București să-i cumpere îmbrăcăminte, să-i dea 
ceva bani și ceasornic de aur. Lîngă locuinţa Mitei Krem- 
nitz (astăzi str. Biserica Enei, nr. 16), Eminescu locuia 
o odaie la etaj, înfundată pe un gang. Radu Tudoran 
o aprecia în 1939 spațioasă, cu „o singură fereastră care 
dă de pe geamlic în spre curtea interioară. Orientată 
către nord, această fereastră nu putea într-adevăr să pri- 
mească niciodată lumina soarelui“. Camera, prin grijile 
Ortansei Szathmari, păstră multe decenii parte din lu- 

Patul lui Eminescu, din fosta sa locuinţă din str. Enei nr. 1, 
păstrat pînă în 1939 de Ortansa Szathmari 


crurile de care se slujise poetul : soba, un pat de lemn 
înnegrit și cuvertura lui gălbuie. Situată lină Baia cen- 
trală, în fața actualului institut de arhitectură, „Casa 
Carol Popp de Sathmari“, la care se intra din stradă 
printr-un gang lăsînd pe dreapta şi pe stînga cîte două 
prăvălii scunde, a fost dărîmată la 20 august 1939. 

La 27 octombrie 1881, scriitorul își dă adresa pe Calea 
Victoriei nr. 102, iscălind ca martor protocolul căsăto- 
riei gazetarului ardelean Dionisie Miron cu Valeria Vo- 
ronca. Subinchiria la Slavici „o odaie largă în care avea 
un pat simplu, trei scaune de lemn, o masă de brad. 
cărți multe tixite pe două polițe lungi ca de vre-o patru 
metri, o mașină de cafea pe sobă, un lighean de pămînt 
într-un colț şi-un cufăr vechi ; pe pereţi, nici o cadră“. 
Era suspendată deasupra unei tapiţerii și a vizitat-o, 
ucenic fervent cîştigat de poemele tipărite în Convorbiri 
literare, Vlahuţă. Casa, demolată în 1935, se găsea între 
str. Episcopiei și str. C. A. Rosetti, lîngă Ateneu, aproape 
de str. Fîntinii, pe care se păstra încă zidăria teatrului 
de la Fîntîna Roșie al Domniței Ralu Caragea. Slavici 
o motivează ca preferinţă pentru apropierea de redacție 

şi de birtul lui Enache. În aprilie 1883, în aceeași clă- 
dire se vor muta pasager birourile Timpului. 

Veronica Micle sosise în decembrie 1881 la București, 
interesată să-și reglementeze pensia de pe urma lui 
Ştefan Micle, pe care i-o tărăgănau liberalii de mai bine 
de un an și jumătate ; se întilnise și vorbise cu prie- 
tenii poetului, dar, birfită, pe Eminescu îl ocolise, ceea 
ce va regreta curînd. În 1882, poetul ședea provizoriu în 
str. Buzești nr. 5, unde, după conciliere, Veronica re- 
vine la 10 februarie 1882, chemată și rămînînd la el 
pînă la 16 februarie, cînd plecă. Sosită la Iași în 17 fe- 
bruarie, îi expediază un şir de telegrame pe adresa : 


Dsale Eminescu 
Strada Buzeştilor 5 
la Buk(ureşti) 


Poetul se mutase aici din circumstantă discreţie. 


Împrumutase bani şi haine pentru o fericire de cîteva 
zile : 


4 fen MA aie Z 


—_ a 


7, 
Pi vedea 


. -mame kene -— 


E Altai get PB 
é 


Durere hi 


panarama ate rr po 


să o U si „Asta hai 


Adresa poetului pe plicul unei scrisori a Veronicăi Micle din 
iarna 1882 

Şi'atunci prin casă-un dulce geniu trece 
Frumos şi blând... părea că-i geniul zinei 
Celei mai mîndre-n astă lume rece. 


Vlahuţă a vizitat locuinţele poetului de pe str. Epis- 
copiei și str. Ştirbei Vodă în decembrie 1882 (ambele 
clădiri demolate între timp). Altă dată îl întilnește pe 
drumul dintre gazetă şi casă, evocare inclusă în File 
rupte, Buc., 1909 : „Într-o dimineaţă, era prin sărbăto- 
rile Crăciunului, mă duceam la Eminescu. El sta în Ştir- 
bei Vodă într-o căsuţă veche. Cum scoboram dinspre 
Episcopiei, pe lîngă otel Manu, îl văd înaintea mea viind 
zgribulit, cu gulerul ridicat, cu pălăria pleoştită trasă 
pe ochi, cu mîinile la piept, vîrite în mînecile unui palto- 
naș cam subţirel. Venea repegior, în fuga măruntă și 
săltăreaţă a picioarelor îngheţate, căci era numai în 
ghete şi era zăpadă şi viscol mare... Îl gonise frigul 
de-acasă și venea la cafenea să se încălzească. Am intrat 
la «Imperial», ne-am aşezat la o masă mai peaproape 
de sobă, — pe faţa poetului, pururea sfioasă, era în di- 
mineaţa aceea o blîndeţe şi o bunătate de copil sfînt. 
Îmi întinse mîna, ca să văd cît e de rece, — îmi spuse 
că de două zile nu s-a mai făcut foc la el, că toată 
noaptea a tremurat, că e şi cam umedă camera lui, şi 
că multe sărbători triste a avut el de cînd face umbră 
pămîntului, dar prin așa urîtă sărăcie și gînduri urîte, 
ca de data asta, nu-și aduce aminte să fi mai trecut“. 

Cum zidurile musteau, decorul interior era dezolant 
şi proiectele de căsătorie cu Veronica se zădărniceau 
iarăși, Eminescu se întoarse pentru a doua oară la 
Slavici, de astă dată în noua locuinţă a acestuia din 
Piaţa Amzei nr. 6, lîngă brutăria lui Cristea Miciu, 
foarte aproape de Maiorescu, pe care-l frecventa zilnic. 
Şi aici același lung coridor suspendat la primul cat, 
cum intrai în curtea îngustă, pe dreapta! În casa 
aceasta s-a produs primul lui şoc de alienaţie. Sub 
influența găzdoiului şirian, încerca să păstreze curăţenia 
și rînduiala ; dar, după nopţi de delir, hîrtiile erau 
aflate pe jos, pe masă, pretutindeni, foi risipite dintr-o 
absurdă algebră erotică, istorică, economică, socială, 
vădiri ale intrării în tragica dezordine. Pe lîngă obsesii 

Cafeneaua „Imperial“ din București, frecventată de Eminescu, 
Slavici și Vlahuţă 


de cabale, Eminescu îşi scria în agenda de la vestă, în 
fața temerilor justificate ale Ecaterinei Szöke Slavici, 
părăsită de soţ și plecat de cîteva zile la Sibiu : 


„Nu ti-i rușine madam S(lavici) ? 

DDA 


Locuinţa lui Eminescu, subchiriaş al lui Slavici, în Piața Amzei 
din Bucureşti 


Am auzit servitoarea c-ai spart oglinda din cauza ei, 
din gelozie în contra ei. Bine-ţi stă una ca aceasta 
D-tale femee serioasă ?“ 

În vecinătatea locuinţei de atunci, astăzi se citește pe 
o placă aplicată pe blocul din Piaţa Amzei nr. 10—22 : 
„Pe acest loc s-a aflat casa în care scriitorul Ion Slavici 
l-a găzduit pe marele poet Mihail Eminescu în 1883“. 

În etapa primăvara 1888 — ianuarie 1889, după care 
a fost internat fără întoarcere, locui o „odăiță sărăcă- 
cioasă situată într-o cotitură întunecoasă din fundătura 
unui coridor din etajul al III-lea al vastului labirint al 
hodorogitei case Mercuș din Piaţa Teatrului Naţional“, 
închiriată la domnul Herman Weinberger. Chiria i-o 
plătea criticul literar Nicolae Petrașcu, tînăr diplomat, 
din ce putea obţine cu titlul milei de la Ministerul 
Afacerilor Externe prin Petre P. Carp. S-a păstrat o 
chitanţă din trista durată din urmă a zilelor poetului : 


„L.N. 50 Am primit suma de lei noi cincizeci de la 
d. M. Eminescu, plata chiriei de la 5 iuliu pînă la 
5 august 1888. 


Herman Weinberger“. 

PE ACEST LOC S-A AFLAT 
CASA ÎN CARE SCRIITORUL 
JOR SLAVICI L-A GĂZDUIT PE 
MARELE POET MIHAIL EMINESCU 
iN ANUL 1893. 


Placa de marmură din Piața Amzei-Bucureşti, amintind de 
locuința lui Eminescu în ultima fază a muncilor lui ziaristice 
la Timpul 


Eminescu, încălțat cu botine sparte, purtînd pălărie 
tare, înaltă, bortită și decolorată ducea existență re- 
trasă, neprimind pe nimeni, evitînd să apară între cu- 
noscuţii de altădată şi cînd, totuși, trebuia să-i viziteze 
o făcea cu sfiiciune, terorizat de amintirea claustrări- 
lor, „cuprins de grija că a doua zi, neavînd cu ce-și 
plăti chiria, va fi dat afară“. 


Redacţiile „Timpului“ 


Itinerarul eminescian se continuă cu locurile de 
muncă ale gazetarului, cu cămările de redacţie ale Tim- 
pului, în care Eminescu și-a mistuit plinul maturității. 

Cînd a sosit în Bucureşti la finele lui octombrie 1877, 
el află redacţia Timpului în pomposul palat „Dacia“, 
de la începutul Căii Mogoşoaei colț cu str. Lipscani, 
la etajul I, în aceeași clădire cu tipografia Thiel şi 

Weiss, unde ziarul conservator continuă să se tipă- 
rească. Ștefanelli prezintă expresiv în Amintiri me- 
diul de muncă al lui Eminescu în această redacţie mobi- 
lată sumar, pe care a vizitat-o la 14 august 1878. Un 
memento în marmură pe str. Lipscani deslușește astăzi 
pe trecător : „În această casă poetul Mihai Eminescu a 
lucrat ca redactor la ziarul «Timpul» între 1877—1879“. 

Munci în acest loc cu Slavici şi Caragiale aproape doi 
ani. În nr. 230 din 18 octombrie 1879 redacția anunţă 
că îşi mută birourile pe str. Academiei la nr. 19, nu 
departe de Grădina „Union“, despre care, în O noapte 
furtunoasă, povestește cu parapon Jupîn Dumitrache 
ipistatului Ipingescu păţania sa cu Rică Venturiano. 
Monitorul conservator se culegea acum în Tipografia 
modernă a lui Gregoire Luis din Calea Victoriei nr. 21, 
instalată în casa Hristodor, vizavi de cofetăria Anton şi 
Vasile Capşa. De la 16 februarie 1880 redacţia își duse 
mobilierul sumar pe str. Luterană nr. 9, administraţia 
continuînd să rămînă pe str. Academiei și ziarul impri- 
mîndu-se de la 1 martie același an la tipografia lui Şte- 
fan Mihălescu din str. Lipscani nr. 11. 

De la 6 martie 1880, redacţia ființează în str. Lu- 
terană nr. 11 bis, dar intrarea se făcea prin str. Calvină. 
Începînd cu nr. 92, din 23 aprilie 1880, tipografia lui 
Şt. Mihălescu este arătată pe str. Covaci nr. 14 — re- 
dacţia Timpului continuînd să funcționeze în str. Lu- 
terană nr. 11 bis. O notă în fruntea nr. 220 din 2 oc- 
tombrie 1880 precizează că redacția și administraţia 
Timpului s-au strămutat „de astăzi“ în str. Covaci nr. 14. 
Recent a fost descoperită o piatră memorială pe clă- 
direa reconstruită indicînd bucureştenilor şi turiştilor că 
„În acest imobil poetul Mihai Eminescu a lucrat ca 
redactor la ziarul «Timpul» între anii 1880—1881“. 

La 4 februarie 1881 administraţia ziarului trece în 
Pasagiul Român nr. 7, redacţia continuîndu-și muncile 
tot în str. Covaci pînă la 3 martie, cînd se anunţă că 
„Redacţia Timpului s-a mutat în Calea Victoriei nr. 102 
(casa Mandi)“ și tot de atunci ziarul începe să se culeagă 
la Tipografia N. Miulescu din str. Luterană nr. 1. În 
Calea Victoriei, în preajma Cafenelei Fialcovski, se găsea 
Clubul conservator (casa Vanicu) și locuia vremelnic și 

Slavici, iar Eminescu, cum s-a văzut, s-a adăpostit acolo 
pe scurtă durată. 

Începînd cu 23 aprilie 1882 și pînă la 2 iulie 1883, 
cînd în nr. 144 al Timpului, pe coloana întiia, se înştiin- 
țează că din ziua precedentă direcția politică a periodi- 
cului a trecut asupra lui Mihai Paleologu, redacţia a 
funcţionat pe str. Ştirbei-Vodă nr. 2, aproape de noua 
locuinţă a lui Eminescu din Piaţa Amzei. 

În 1888 poetul muncește figurativ în redacția Româ- 
niei libere din Pasagiul Român nr. 3. 


Între comilitonii conservatori și prieteni 


La şedinţele importante ale conducătorilor conser- 
vatori Eminescu participa în calitate de redactor prin- 
cipal al Timpului, expunînd răspicat opinii de natură 
să surprindă sau să indispună. Asemenea ședințe se 
ţineau la clubul de pe Podul Mogoșoaiei (Casa Vanicu) 
— clădire în care, pentru o durată scurtă, a fost adă- 
postită şi redacţia ziarului, demolată ulterior, şi pe 
locul căreia se înalţă astăzi blocul de pe Calea Victo- 
riei nr. 60 — la Lascăr Catargiu acasă, la Maiorescu, 
la generalul G. Manu, la prințul Al. Ştirbei, la locuinţa 
lui bucureșteană pe Calea Victoriei nr. 107 sau la 
Buftea. Ulterior, clubul s-a mutat în casele Ion Strat, 
tot pe Calea Victoriei. 

Lascăr Catargiu locuia lîngă biserica Amzei (astăzi 
str. Biserica Amzei), pe locul intrării din această stradă 
în Piaţa Amzei, între numerele recente 24—30, într-o 
clădire cu cat, împodobită în firidele exterioare cu 
statui de divinităţi antice. Deasupra intrării, veranda cu 
geamuri albastre da, după o seră de interior, în salonul 
calmului om politic. Pe frontonul construcţiei se înge- 
mănau stemele Moldovei şi Munteniei, simbol legiti- 
mist că șeful partidului conservator fusese locotenent 
domnesc în 1866, iar de altă parte că el slujise țara ca 
ministru și prim-ministru în ambele principate. 

Împotriva trimiterii în judecată a fruntașilor conser- 
vatori, act de răzbunare politică întreţinînd o stare de 
spirit încordată în opinia publică şi parlament, Emi- 

Casa Fuka conservator Lascăr Celui din București 
(strada Biserica Amzei), frecventată de Eminescu 


nescu, al cărui autograf s-a păstrat, a redactat lunga 
scrisoare de protest din 9 februarie 1878 a lui Lascăr 
Catargiu către principe. 

Livia Maierescu-Dymsza, fiica lui Maiorescu — de 
copilă participantă la cenaclul din casa părintească la 

Bucureşti — fusese dezmierdată de Eminescu cu epitetul 
„copist inteligent“, pentru că ea cu gingaş îndemn 
transcria manuscrisele neciteţe sau cu ștersături, des- 
tinate să apară în Convorbiri literare. În repetate 
rînduri, ea a relatat că Eminescu purta zilnic discuții 
politice curente în str. Herăstrău nr. 27 și în str. Mercur 
nr. 1 cu tatăl său. 

Oaspetele evita ora prînzului, preferînd să mănînce 
de unul singur la birturi; dar după-amiază, în bi- 
blioteca mentorului literar, servea cafele şi fuma. Au 
fost însă numeroase dineurile şi cinele la care Eminescu 
s-a găsit printre invitaţii lui Maiorescu, făcînd „figură 
frumoasă“ şi fiind admirat de comeseni pentru trăinicia 
cunoștințelor variate, pentru logica raţionamentelor şi 
dicție. Jurnalul lui Maiorescu abundă de mențiunea. 
prezenţei poetului la cine sau în familia criticului, pe 
str. Herăstrău nr. 27 şi str. Mercur nr. 1. 

Cu prilejul turneului tragedianului italian Ernesto 
Rossi și al spectacolelor sale din ianuarie şi martie 1878 
pe scena Teatrului Naţional din Bucureşti, Titu Maio- 
rescu a organizat acasă la el recepții la care a participat 
„copistul inteligent“ şi pe care le reține epistolar: 
„Venise într-un timp un actor foarte renumit, Rossi, la 
Bucureşti, — juca pe Otello, Hamlet, Regele Lear 


Locuinţa lui Titu Maiorescu, din str. Mercur nr. 1, în care Emi- 
nescu, la București, a citit ultimele sale capodopere 

nespus de puternic, italienește. Atunci s-a convocat un 
fel de «Junime» : Caragiale, Slavici, Eminescu, Ascanio, 
studenţi, Teodor Rosetti cu nevasta, Nica, Burghelea, 
vre-o 50 de persoane şi l-a poftit pe Rossi la noi — ți- 
nîndu-se o întrunire foarte entuziastă, Doamna Kremnitz 
cu bărbatul ei, D-ra Rosetti etc.“ 

Faptul e confirmat de o cronică entuziastă a lui Sla- 
vici în Timpul şi de un concept de scrisoare al lui 
Eminescu către Iacob Negruzzi, din Manuscrisul româ- 
nesc 2255, fila 314 ; „Junimii de aici i s-a stricat rostul 
cu Rossi. Pîn-la venirea acestui genial actor, ţineam 
regulat Vinerea ședință [...], c-un cuvînt Junimea de 
aici a mers strună. De la venirea lui Rossi serile toate 
ale săptămînii sunt prinse“. 

Timpul informa într-o notiță din 30 mai 1879 despre 
lectura lui Vasile Alecsandri din Despot Vodă la „Ju- 
nimea“ bucureșteană : „Citirea dramei Despot Vodă 
a făcut cea mai bună impresie asupra acelui distins au- 
ditor şi serata s-a sfîrşit tocmai după miezul nopții, 
cînd oaspeţii s-au retras. Fiecare dintr-înșii împreună 
cu oaspeţii au mulțumit poetului de onoarea ce le-o 
făcuseră venind în sînul Societăţii şi citindu-le noua 
sa producţie. Asupra acestei producţii dinainte sîntem 
scutiţi de a mai face vreo laudă banală, credem a fi spus 
totul, arătînd numele autorului şi cine erau auditorii, 
care i-au dat admiraţia lor integrală“. 

Şedinţa apare rezumată și într-o epistolă în franţu- 
zeşte a Zoei Mandrea, participantă cu soţul său, vechi 
junimist, la reuniune. 

Livia Dymsza se referă — într-altă scrisoare către 
I. E. Torouţiu, datată 3 ianuarie 1940 — la citirea din 
Despot Vodă din 1879 şi nu la cea din Fîntîna Blan- 
duziei, făcută public de bard în octombrie 1883 ; „Ţin 
minte o altă Junime convocată cu prilejul cetirei 
Fîntînei Blanduziei — atunci mai multe doamne, Iacob 
Negruzzi cu «Consoarta Convorbirilor», Nicu Mandrea cu 
nevasta născută Bălcescu (nepoata lui Bălcescu istoricul), 
Ascanio cu sora măritată Argetoiano (ţin minte, vop- 
sită), Pulcherie Rosetti cu Conu Tudoriţă, Eminescu, 
Caragiale, Slavici, nedespărţitul trio la toate Junimele, 
cu Chibici, acest din urmă devenit cunoscut numai prin 
strajn(ic)a lui călătorie cu Eminescu la Sanatoriul lîngă 

Viena, apoi călătorind cu el prin Italia. Ţin minte că 
Alecsandri a fost foarte mulţumit şi măgulit“. 

Iosif Vulcan, luînd parte la sesiunea anuală a Acade- 
miei Române din 1883, participînd la aceeaşi reuniune 
literară de la Maiorescu, scria : „Aceste serate au deja is- 
toria lor, de aceea cred că cei ce vor scrie odată istoria 
literaturii noastre vor trebui să amintească și seratele 
literare ale d-lui Maiorescu. Acolo Alecsandri a cetit 
pentru prima oară Fîntîna Blînduziei, Maiorescu a in- 
trodus pe mai mulți tineri, cetindu-le însuși scrierile, 
Eminescu a electrizat pe toţi cu poeziile sale mai nouă, 
Hașdeu a revărsat lumină asupra unor enigme lingvistice, 
Slavici a delectat auditoriul cu novelele şi schiţele sale, 
Ispirescu a spus cîte o snoavă în neaoşă limbă româ- 
nească. Acolo, mulți din cei mai tineri, ca Roșca, Zam- 
firescu, Dulfu și alţii, se prezintară cu scrierile lor“. 

Cu membrii familiei Maiorescu, cu Kremnitzii, Ro- 
setteştii, Slavici, Chibici, T. Nica și alţii din anturajul 
lor, Eminescu participă la cîteva excursii cu trăsuri în 
vecinătăţile Bucureştilor, la Căldărușani, Cernica, Ți- 
găneşti, Snagov, Măgurele, Pasărea, la minunate prile- 
juri de destindere. 

Cînd Titu Maiorescu se gîndi în 1882 să prezinte pe 
Eminescu, fără voia lui, reginei Elisabeta, poetul a opus 
rezistenţă. În anterior citata scrisoare a Liviei Dymsza 
către Torouţiu se arată : „Pe Eminescu d. Maiorescu l-a 
prezentat odată Carmen Sylvei ; nu voia cu nici un preţ, 
precum (de) toată publicitatea îi era groază, ţinea numai 
la judecata unor oameni“. 

Poetul şi-a păstrat independenţa opiniei şi a ieşit de- 
cepţionat. Repulsia o consemnează și N. Petrașcu în mo-: 
nografia M. Eminescu : „Această atenţie îl nemulțumi 
peste măsură, gîndindu-se la urmările ei. Încercă să se 
eschiveze, dar nu putu. Cînd eşi din Palat, era amărit şi 
zicea că «Maiorescu l-a dat în spectacol». Tot așa de 
contrariat a fost cînd i s-a propus medalia «Bene Me- 
renti», pe care nu numai că o refuză de la început, dar 
se rugă chiar să nu se facă încercarea care ar trebui să 
dea naștere la zgomotul refuzului său“. 

Sînt documente pe mai multe linii care arată incapa- 
citatea Carmen Sylvei de-a înţelege creația genialului 

poet și mizeria vieţii lui, iar din partea lui Eminescu re- 
versul dispreţului lui reciproc pentru incapacitatea ei li- 
terară. 

Refuzul tronului de-a ajuta pe poet după nenorocirea 
din 1883, ca și opinia intimă a reginei Elisabeta în pri- 
vința operei lui Eminescu, reies mai clar dintr-altă scri- 
soare a Liviei Maiorescu, „domnişoară de onoare“ la 
palat, text în care ea apostrofează platitudinea suvera- 
nei : „Regina găsește «Luceafărul» o proastă imitație din 
Alecsandri, limba și versurile rele (creer regal)“. Epis- 
tola, semnată cu apelativul „Copist inteligent“, fusese 
trimisă informativ lui Iacob Negruzzi la 8/20 ianuarie 
1883, căruia i se adresează în introducere cu formula 
„Supunere şi închinăciune vestitului Baltag“. Iacob 
Negruzzi colabora în acest timp cu Caragiale la opera 
bufă Hatmanul Baltag. 

Livia Maiorescu-Dymsza veștejeşte deprecierea liricii 
lui Eminescu de către Carmen Sylva, căci numai un 
„creer regal“ putea afirma cu gratuitate că Luceafărul 
are „limba și versurile rele“. Atît înţelesese Elisabeta de 
Hohenzollern din creaţia zenitală a lui Eminescu, din 
sinteza ei de limpezimi şi mistuiri, din accentele medi- 
tative ordonate în acest monument riguros căruia ne- 
fericitul poet îi dăduse ofrandă ultimele puteri. Frag- 
mentul reprodus din autograful scrisorii nu surprinde în 
gura exponentei monarhiei, cu toate că ea însăși iscălise 
literatură, prelucrînd fără talent materiale folclorice și 
pe romanticii germani, lăudată de critici curteni, în 
timp ce scriitorii cu demnitate profesională au negat 
fără cenzură paginile tipărite de regină. Eminescu a des- 
chis şirul acestor critici, urmat de literatorii din mișcarea 
Contemporanul, de Delavrancea, Hașdeu, Macedonski 
şi alţii. f 

Cu Slavici şi Chibici, Eminescu se numără printre obiș- 
nuiții Kremnitzilor, şi cînd aceştia făceau gospodărie co- 
mună cu Maiorescu și după ce s-au mutat în str. Enei 
nr, 16, apoi pe str. Polonă nr. 29, într-o clădire etajată, cu 
peron şi seră, precedată la intrare de-o alee umbroasă 
ce-i imprima din stradă un caracter misterios. 

Pentru revelionul din 1880, Eminescu a fost invitat la 
familia Kremnitz, ca, împreună cu colegii de literatură, 

să petreacă pragul dintre anii 1879 și 1880. Atenţia lui 
Maiorescu, prin care se adresase invitaţia — ca și înţele- 
gerea, valoarea ce criticul îi acorda, prețuirea personală, 
arătate în diferite ocazii și pe care le atestă numeroase 
dovezi — a mișcat pe poet. Peste un an, cu același pri- 
lej, Maiorescu îi va dărui Pravila lui Caragea cu dedica- 
ţia : „D-lui Mihail Eminescu, T. M. la Crăciun, 1881“. 

Zbătindu-se în împrumuturi şi amărăciuni personale, 
el mulțumi cu deferență amfitrionului „Junimei“. Şi 
mai ales că era vorba de Mite, veni la Kremnitzi, dar, 
sub pretexte politicoase ce nu sînt cunoscute, s-a scuzat 
că nu poate rămîne pînă la urmă, preferînd să plece, să 
rămînă singur grosul nopţii în odaia neîncălzită din str. 
Segmentului nr. 1. În timp ce în juru-i răsunau strunele 
lăutarilor, urările îndrăgostiţilor, cîntecele noctambuli- 
lor şi corul vecinilor adunaţi în jurul meselor opulente, 
poetul, aplecat asupra unui caiet (astăzi Manuscrisul ro- 
mânesc Nr. 2277), scria pe fila a 16-a, ca dintr-o trăsă- 
tură, elegia O, mamă..., De profundis folosind pe porta- 
tivul suvenirelor apelul către ființa dragă şi receptînd, 
ecou hamletian, din partea „dulcei mame“, chemarea de 
trist presentiment pentru finitul lui : 


O mamă, dulce mamă, din negură de vremi 

Pe freamătul de frunze la tine tu mă chemi ; 
Deasupra criptei negre a sfîntului mormânt 
Salcîmii îşi scutur floarea de toamnă și de vînt, 
Se bat încet din ramuri, s-asculte glasul meu... 
Mereu s-or bate... tu vei dormi mereu. 


Prin meşteşug artistic şi folosind simetrii de obsedant 
melos ritmat, Eminescu realiza trei dintre cele mai tul- 
burătoare strofe în dulcea limbă românească — cum a 
caracterizat-o Perpessicius — „clară şi de un contur din 
cele mai simple“, scrisă într-o noapte de Anul nou și 
publicată în Convorbiri literare din 1 aprilie 1880. 

Cel ce răsfoiește amintitul manuscris citeşte chiar în 
josul primei redactări datarea autogrată 1 Ianuarie 1880 
în același duct grafic ca şi conceptul. 

Scrisoarea I-a şi Scrisoarea III-a le citește în salonul 
Zoei Păucescu, într-o construcţie trapezoidală cu etaj, 
înconjurată de grădină, pe locul casei caimacanului Iancu 

Manu, între str. Clemenţei, prin care se şi intra la nr. 4, 
și str. C.A. Rosetti, vecine cu muzeul pictorului Theodor 
Aman. Pe perimetrul acestora astăzi se ridică Biblioteca 
centrală universitară (str. Oneşti nr. 1). 

Grigore Păucescu, militant conservator, a avut res- 
ponsabilități la Timpul și Epoca, după ce în 1871 înte- 
meiase revista de specialitate Dreptul, ocupînd în cîteva 
legislații portofoliul Domeniilor şi vicepreşedinţia Ca- 
merei. Eminescu îi înlesnise redacţional! să tipărească la 
imprimeria Balassan, unde se culegea Curierul de Iassi, 
eseul Despre partidele politice (1877), apărut în Convor- 
biri literare în cîteva numere consecutive. Păucescu, în 
postumitatea poetului, va grupa într-o plachetă parte din 
articolele politice ale acestuia din Timpul. 

Participînd ca redactor la ședințele importante ale Ca- 
merei Deputaţilor şi izbit de împroprietăţile interpelă- 
rilor asupra problemelor de economie naţională, Emi- 
nescu așternu pe o hîrtie — replică mută la ce-auzea şi 
încrezător în ce știa din propriile-i lecturi, ca și de la 
cursurile vieneze şi de la Berlin — proiectul unui dicțio- 
nar economic : „Fac un mic dicţionar economic naţional 
cu un sistem prevăzător de rezultante ale ideei gene- 
rale“. Producţiune, împăturind notarea, uitînd-o cu alte 
note şi cheile, şir de zile, în buzunar pînă s-o arunce pe 
masă și s-o uite printre concepte manuscrise, însemnări, 
printre care pînă la urmă i-a fost soarta să se conserve 
în Manuscrisul românesc 2267, fila 319. 

Purta consideraţie juristului Alexandru G. Djuvara 
— prețuit şi de Maiorescu ca orator — vizitîndu-l acasă 
şi căruia îi transcrise de mînă ineditele Nu mă-nţelegi, 
Renunțare și Scrisoarea a V-a, dindu-i-le omagial. 

Bătea cînd şi cînd la ușa lui Dionisie Miron. La fel, 
deschidea ușile lui Chibici, pe str. Esculap, T. Nica, 
Ronetti-Roman, lui Vlahuţă, Lupu Costache, la Maio- 
rescu. Peste ani, lui N. Petrașcu. 

Pe str. Episcopiei era vizitat uneori, către orele 10 di- 
mineața, de Mozes Gaster, tînăr erudit în ale literaturii 
populare universale, interesat ca Eminescu să-i îm- 
prumute din biblioteca sa vechi manuscrise românești, 
folosite și citate în Literatura populară din 1883 : „Bu- 
chiseam împreună din «scripturile române»“. Gaster pre- 

cizează : „El care stătea întotdeauna ca şi cum ar fi 
visînd şi urmărea cu ochii gînduri îndepărtate, vorbind 
alene cum îi era obiceiul, îmi spunea : «Hai să vedem ce 
scrie !». După ce începeam să citesc, el parcă își venea 
din nou în fire şi asculta cu un viu interes. Cînd îi plă- 
cea vreo frază îmi spunea: «la mai citește odată, că 
tare îmi place !» sau «Ştii că zice bine !». Şi din cînd în 
cînd lua cîte o fiţuică de pe masă și copia sau o frază 
sau un cuvînt care-i plăcea mai mult. Nu mă îndoiesc că 
pe urmă aş fi putut ușor să le găsesc în poeziile sau 
scrierile lui. El avea obiceiul de a copia des ceea ce a 
scris odată și a tot schimba şi netezi cuvintele și nu am 
nici o îndoială că frumuseţea limbii sale se datorește 
citirii textelor vechi, pe care se vede că el le citise 
odinioară“. 

Din politeţe, Eminescu n-a refuzat pe Gaster ori de 
cîte ori i-a cerut împrumut hîrţoage, la care ţinea ca la 
ochii din cap, şi pe care acesta întîrzia să i le restituie, 
Pînă la urmă — poetul murind — i-au și rămas și le-a 
vîndut pe bani grei, prin Nicolae Titulescu, statului ro- 
mân. Împrumutase două gramatici mai vechi lui H. Tik- 
tin. Poetul înţelegea să-și ia măsuri de precauţie, să le 
ceară restituirea, ca apoi să le transporte în siguranţă la 
Constantin Simţion, prietenul din str. Apolodor, însem- 
nîndu-și spre neuitare (Manuscrisul românesc 2255, fila 
303) : „Am să vorbesc cu Simţion să-mi dea odaia de ală- 
turi cu el. Am să duc un dulap cumpărat din Tîrgul de 
vechituri [...] să măsor întîi ușa, să nu fie dulapul prea 
mare şi să nu dea loc la supărările cîte le-am avut pînă 
acum. Tot acolo duc cărţile de la Gaster să nu mai am 
nevoie a i le împrumuta. Egoist în privinţa cărţilor din 
care mi s-a pierdut o mulțime (să scriu lui Tiktin pentru 
Boiadgi și Cipariu). Acolo, legîndu-mi cărţile, le voi 
transporta încet-încet, pînă ce nu oi mai fi nici eu aici. 
Pînă la toamnă mi-a succede. Atunci anunţ că mă duc 
şi pace !“ 

În scopuri conspirative, societatea „Carpaţii“, înfiin- 
țată în 1882, tot la 24 ianuarie, ca și „Românismul“ din’ 
1869, avea caracter iredentist împotriva Imperiului aus- 
tro-ungar. Asociaţie cu filiale în ţară, în care majoritatea 
membrilor o constituiau studenţi, gazetari și comercianţi 

transilvăneni (Alexe Munteanu, Martinovici, Petru Bo- 
roş, Brebeanu și alţii, ce trecuseră munții și se stabili- 
seră la București), ea relua de fapt tezele luptei sociale 
şi naţionale în care se afirmase Școala ardeleană și pe 
care la 1848 le teoretizează Simion Bărnuţiu pe Cimpia 
Libertăţii. 

Eminescu se înscrie în „Carpaţii“ din primul an 
(1882), atras de prietenii şi colegii săi de gazetărie 
transilvăneni : Slavici, Teodor Nica, G. Ocăşanu, G. Să- 
cășanu, Nicolae  Densușeanu, N.  Droc-Barcianu, 
A. Ciurcu, N. Oncu, Corneanu și alţii. 

Cel mai apropiat de poet în prima jumătate a anului 
1883 și în fruntea tuturor trebuie așezat Constantin 
Simţion. Cu Simţion se vedea zilnic în redacţia Timpu- 
lui sau vizitîndu-se reciproc. Inginerul Simţion, construc- 
torul podurilor peste Dîmboviţa din Bucureşti, îi fusese 
săritor la nevoi, împrumutîndu-l cu bani ; prin Simţion, 
cu care se sfătuia de la inimă la inimă, păstra legătura cu 
„mădularele“ societăţii „Carpaţii“. La Simţion plănuia 
chiar să se mute în 1883. Cu Simţion petrecea cînd și 
cînd puţinele răgazuri de destindere. 

La Arhivele statului Iaşi, Doc. P. 555/3 bis se păs- 
trează o carte de vizită a lui Eminescu către Chibici din 
agitata durată mai—iunie 1883, document patetic al 
triumviratului amical  Eminescu—Simţion—Chibici : 


M. EMINESCU 
Chibici, du-te, du-te, du-te cu Simţion, unde te chiamă. 
Eminescu 

S-a spus chiar că Simţion odată l-ar fi condus pe 
Eminescu de la Galaţi la București după o criză. Simţion 
s-a îngrijit de Eminescu şi la internarea poetului la sa- 
natoriul „Caritas“. 

Statutele societăţii „Carpaţii“, chiar dacă nu introduc 
în conspirativitatea asociaţiei, dau măsura organizării și 
țelurilor manifestate de membrii ei la lumina zilei. 
Ele s-au imprimat la tipografia Ștefan Mihălescu din 
București (str. Covaci 14), unde funcționa vremelnic re- 
dacţia şi administraţia ziarului Timpul în 1881. Clubul 
societăţii „Carpaţii“ se găsea în str. Apolodor nr. 19 și, 
mai tîrziu, pe str. Știrbei Vodă nr. 11. 

15 — Pe uremele lui Eminescu 


Eminescu a fost membru al societăţi „Carpaţii“ și, la 
un apropiat al lui Anghel Saligni, alt prieten cu poetul, 
se păstra în 1936 diploma de membru (de format mare, 
executată în culorile galben, auriu, roșu, violet, albastru, 


negru) : 


Banat Maramureş 


Românii de Peste Munţi Românii de Peste Munţi 
în România în România 
Noi prin noi Noi prin noi. 


DIPLOMĂ DE MEMBRU 
l 


a 
SOCIETĂȚII CARPAŢII 
(înfiinţată la 24 Ianuarie 1882 în Bucureşti). 
Pentru domnul Mihai Eminescu, Membru act. ord. 


Preşedinte, Secretar 
George Săcășanu August P. Crainic 
(L. ș.) 
Transilvania Crișana 


Deși nu era transilvănean, pentru Eminescu s-a făcut 
excepţie la primirea în societatea „Carpaţii“. 

Timpul liber ce-şi făcea în jurnalistica din urmă, Emi- 
nescu îl dăruia „Carpaţilor“ și prieteniei cu Simţion. 
Cu două nopţi înaintea primei crize, el întîrziase la un 
pahar de vin în compania lui Simţion, continuînd discu- 
țiile de la „societate“ şi încheind un prietenesc rămășag 
scris de mîna lui în agendă : „Astăzi 25 Iunie 1883 la una 
oră și 23 de minute după miezul nopţii, subsemnatul 
Mihai Eminescu şi Constantin Simţion s-au remășit 
împreună. 

Mihaiu Eminescu a susținut că, amindoi viețuind 
încă, Simţion va lucra la podul care se va dura între 
Giurgiu şi Rusciuc, într-un timp în care Carol I, rege al 
României, va fi ales de Bulgari principe al Bulgariei. 

Simţion a tăgăduit aceasta. 

Cine pierde rămășagul plătește două sticle de Johan- 
nisberger și care se vor bea împreună de cei doi subsem- 
naţi la Rusciuc. 


M. Eminescu 
Const. Simţion Bucureşti, 25 iunie 1883“. 

Autogramă utopică atunci ! Podul de la Giurgiu, ca- 
podoperă a priceperii inginereşti, va fi realizat abia în 
anii construcţiei socialiste, prin colaborarea dintre po- 
porul român și cel bulgar, și nu slujind dinastia de Ho- 
henzollern, ci interesele de viață prosperă și pașnică ale 
celor două popoare învecinate la Dunăre. 

Maiorescu, în 28 iunie 1883, își notează referitor la vi- 
zita ce-i făcuse Eminescu la ora 10 dimineaţa și la re- 
flexul poetului pentru „societatea“ carpatină : „i-am 
spus că trebuie să se ducă la Simţion, pentru societatea 
«Carpaţii». Mi-a cerut să-i dau 5 lei pentru trăsură și 
a plecat cu trăsura acolo (la Simţion)“. 

Prematur, scriitorul ajunsese la hotarul din urmă al 
vieţii de răspundere şi al posibilităţilor creatoare. 

În speranţa că după recluziunea medicală de la Viena 
va reveni în capitală, Eminescu ţinuse să tragă la Sim- 
tion, şi-n acest sens Clara Maiorescu informa la Iași pe 


Diploma de membru a lui Eminescu la Societatea „Carpaţii“ 

cumnata Emilia Humpel: „Eminescu a hotărît, cum 
scrie Chibici, să vie la Bucureşti, scrisoarea nu dă altă 
lămurire, însă dorința hotărită a lui Eminescu fiind să 
vină aici, se va face potrivit voinţei lui. Va locui deo- 
camdată la un amic, Simţion, cărţile și manuscrisele lui, 
împachetate în lăzi, au fost duse acolo“. 


Restaurante, berării, birturi, cafenele, 


cofetării frecventate 


În cronologia bucureșteană a lui Eminescu de după 
1877, cunoscuții săi și-l amintesc frecventind cîteva bir- 
turi, berării, restaurante, cofetării şi cafenele deschise 
ziariştilor, literaţilor de boemă și conţopiștilor instruiți. 

Obişnuit, lua masa la birtul Șerbănescu din parterul 
hanului „Kiriazi“, clădire păstrată pînă în prezent pe 
str. Blănari nr. 3, colţ cu str. Băcani, sau la berăria și 
cafeneaua „Iordache“ din str. Covaci (şi clădirea aceasta 
conservată pînă azi pe strada cu acelaşi nume, nr. 3). 

Cu botoşeneanul Leon Nicoleanu se cinstea, pe bule- 
vard, la bodeguţa lui Dedu, iar cu Slavici mînca la 
restaurantul macedoneanului Duro de pe str. Doamnei 
(astăzi Pasajul Galeriile Blanduziei). 

Retractar oamenilor de afaceri şi gazetarilor adversari 
ce-o frecventau, la cafeneaua „Otetelișanu“, deşi se afla 
vizavi de redacția Timpul, intra rar, ca să citească și să 
copieze prin apăsarea unghiei articole din presa 
germană. 

Cu trăsura şi-n cercul lui Maiorescu vizitase domeniul 
Otetelișanu de la Măgurele și pentru cadrul Scrisorii a 
IV-a se propun asocieri cu „lacul singuratec“ de-acolo. 

În grădina de vară „Waldemar“, de pe Calea Tirgo- 
viștei (astăzi Calea Griviței), aproape de Ministerul de 
Finanţe, îl întilnește D. Teleor într-o seară, cu jacheta 
petrecută peste cămașa de noapte și-n picioarele bolnave 
purtînd papuci de casă. 

La „lordache“, pe str. Covaci nr. 3, la fraţii Mircea 
lîngă Universitate, într-o odăiţă situată în fund la res- 
taurantul Cosman pe bulevardul Academiei, la Enache 
pe str. Academiei, Eminescu întîlnea zilnic „clica“ tran- 
silvănenilor : G. Ocășanu, Const. Simţion, Irimie Ma- 

Hotelu! şi cafeneaua „Kiriazi” din Bucureşti, frecventate de 
Eminescu în etapa jurnalisticii la Timpul 

Pavilionul din parcul Institutului „Otetelișanu“ de la Măgurele, 
lîngă București, purtînd tradiţia localizării Scrisorii a IV-a 


nole, N. Danielescu, N. Făgărășanu, Tit. Dunca, mai 
rar pe Anghel Saligni. 

La Cosman, în 1882, compozitorul Alex. Podoleanu și 
institutorul Elie Baican, directorul şcolii din Păcurari, 
inspectat de Eminescu pe cînd fusese revizor, şi acum 
în trecere prin București, îl întilneau la o bere ce se 

prelungi. Baican era bun povestaș, apreciat şi de Maio- 
rescu, în salonul căruia citeşte la 5 martie 1882, și de 
Eminescu, care, în Timpul, mai apoi separat, îi tipărește 
şi prefaţează culegerea Literatură populară sau palavre 
şi anecdote (1882), cu încurajarea : „Nădăjduim că auto- 
rul lor își va continua lucrarea, în care arată talent și se 
va sili să dezgroape mai tîrziu poveştile lui Pepelea, care 
sînt fără contestare mai vechi decît acestea“. 

Eminescu intra şi la cafeneaua „Labes“, de sub hotelul 
cu același nume de pe panta străzii Germană (astăzi str. 
Stavropoleos nr. 5), colț cu Lipscani nr. 22. Folosind 
pseudonimul Galul, de sub cîteva articole din Gazeta 
Transilvaniei (1889), printre care și memorialul Întâl- 
nirea la București cu poetul Eminescu, Teofil Frîncu, 
intim al poetului și unul dintre obișnuiți, a evocat am- 
bianța de la „Labes“ : „Zilele geroase şi întunecoase ale 
iernii le-am petrecut mai mult în cafeneaua Labes din 
fosta «stradă Germană», unde, întîlnindu-se mai mulţi 
români de pretutindeni, datu-le-am acestor întîlniri nu- 
mirea de Congres, la care cu drag participa și regreta- 
tul poet Eminescu“. 

Pseudonimul Galul, prin omonimie, redă patronimicul 
Frîncu, frînc însemnînd în româna medievală fran- 
cez, gal. 

La același local, dar cu alte detalii, îl evocă şi bra- 
şoveanul Al. Ciurcu : „Cînd am cunoscut pe Eminescu, 
nimic nu m-ar fi putut face să prevăd gloria lui pos- 
tumă. Scria la Timpul, iar eu la Unirea Democratică, or- 
ganul junei stîngi. Ne întilneam din cînd în cînd în ve- 
chea cafenea «Labes», unde se află acum palatul Socie- 
tăței Naţionale. Era cafeneaua cea mai frecventată pe 
vremuri. Ne găseam acolo la o masă din colț cîţiva 
ziariști, cîțiva transilvăneni, printre cari originalul Teo- 
fil Frîncu, și puneam ţara la cale, cum fac toţi românii 
cînd se întîlnesc la cafenea. Eu luam o cafea sau o 
dulceaţă. Eminescu și ceilalți mai adesea cîte o bere și, 
mai rar, cîte un capuţiner. În genere, Eminescu era 
tăcut și gînditor. Mai mult cumpăra de cît vindea. Figura 
sa cea plină şi dulce de mocan respira blîndeţea și, mai 
totdeauna, părea că surîde. Rîdea bucuros cînd conversa- 
ţia devenea glumeaţă și se amesteca în vorbă spre a 
deveni apoi din nou taciturn. Dar, cînd se atingea o 

chestiune care îl interesa mai de aproape, se învoioșa, 
ochii îi sticleau de aproape, obrajii i se rumeneau și de- 
venea expansiv. Ba, cîteodată, se aprindea şi începea să 
peroreze. Îl interesau mai ales chestiile naţionale, apoi 
cele sociale și mai în urmă chiar cele economice“. 

Într-o însemnare zilnică, Nicolae Densușeanu nomina- 
lizează pe interlocutori şi face știute preocupările din 
cercul lui Eminescu, cerc căruia se adaugă și Apostol 
Mărgărit, inspectorul școalelor românești sud-dunărene, 
colaborator la Convorbiri literare începînd din anul 8 
(1874), nr. 55, cu Comunele romane din Dacia Aureliană 
și cu „mai multe articule interesante despre Românii din 
acele locuri“. La discuţie participă și Ion Caragiani, cu- 
noscut de Eminescu la „Junimea“ și sub ierarhia căruia 
poetul își va cîştiga pîinea între 1885—1886. Se dez- 
bătea nepotrivita comportare a profesorului Vasile Glo- 
dariu, trimis la Salonic. Textul introductiv al lui Nicolae 
Densușeanu este următorul : „Duminica sara 12/24 iu- 
lie 1881. 

Ne aflăm în grădina lui «Labes» la o masă cu Nica, 
Eminescu, Frincu ce venise de la Predeal și vine apoi 
Caragiani, membru Acad. cu Apostol Mărgărit“. 

Cînd și cînd, Eminescu se abătea pentru un capuținer 
şi pe la cafeul-chantant „Rașca“ de pe str. Academiei, 
la „Union“ sau, rar, la cofetăria fraţilor Capşa, din Calea 
Victoriei nr. 36, toate trei apropiate de redacţia Tim- 
pului şi de locuinţele poetului. 

Mai des intra, însoţit de Vlahuţă, la „Imperial“, pe 
calea Victoriei. După moartea poetului, devotaţii lui ară- 
tau locul în care se așeza el în cafenea. Ba, unii, soli- 
citați să-l evoce, își dădeau întîlnire cu interlocutorii la 
„masa lui Eminescu“. Printre ei, Slavici, care la 12 ia- 
nuarie 1914, după un sfert de veac de la moartea 
poetului, rugat de un universitar ieşean să-i rememoreze 
pe Eminescu, i-a istorisit multe și mărunte despre ge- 
nialul prieten, interlocutorul consemnîndu-și minuta ce 
urmează : 

1) „Cu perdelele lăsate“ etc. 

Ar crede cineva că în adevăr avea o femeie care venea 
la dînsul. Ei bine, nu. Dacă ar fi venit ar fi dat-o afară. 
E pură fantezie. 

2) Cu Veronica n-a avut decît raporturi ideale, pînă la 
moartea lui Micle. De-ar fi voit ca să fie altfel, Eminescu 
ar fi disprețuit-o și alungat-o pentru tot de-auna. 

3) Nu era om ca toţi oamenii și nu poate îi judecat 
după dînșii. Mi s-a întîmplat că, venind de la masă într-o 
zi, l-am întîlnit pe Eminescu care mergea atunci să 
mănînce. Ne-am încurcat în vorbă — pînă noaptea 
tîrziu —, fără ca el să fi mîncat. 

4) Îi plăcea să stea de vorbă cu tot felul de oameni, 
ba chiar cu prostituatele și ciaclii. Și de cîte ori i-am 
făcut observaţie, îmi spunea : «Nu şti cît e de interesant 
să vezi cum se reflectează lucrurile în asemenea fiinţi». 

5) Venind la Viena, în 1869, ca să intre la Universi- 
tate, Eminescu cunoaște pe Kant, Fichte, Schelling și pe 
Schopenhauer. 

6) Bacalaureatul, știe Slavici că a încercat a-l trece 
la Beiuș. 

7) Nici un articol — mi-a spus Slavici — nu se 
publica de noi la Timpul fără ca mai întîi să fie cetit 
între noi, Eminescu, Caragiale, Slavici. 

Caragiale scria greu, ștergind chiar. Uneori s-a în- 
tîmplat ca Eminescu, scos din răbdări, să-i termine el 
articolul său. 

8) Cu prilejul trecerii armatei peste Dunăre, Eminescu 
a scris un articol plin de avînt, slăvind acest mare 
eveniment. A venit Al. Lahovary în redacție, zicînd : 
«Se vede că nu mai sîntem în opoziţie». 

— «În momentul cînd armata românească trece Du- 
nărea, în adevăr, noi românii nu mai suntem în 
opoziţie». 

Lahovary i-a spus că armata aceasta rău instruită, de 
mămăligari, o să ne facă de rușine. Eminescu a protestat. 
Și din una din alta, grozav de enervat, Eminescu i-a 
spus [...] 

Autentic ! Politicianul în cauză, fiind membru în 
Comitetul de redacţie, s-a dus la Catargiu. Comitetul 
de direcţie a fost convocat. Catargiu i-a spus: «Lăsaţi 
că băiatul va scrie cum știe și dacă nu e bine să-l des- 
mințim», și, adresîndu-se politicianului cu pricina, i-a 
spus să scrie el desminţirea în egal de feţe. 


23 


Fireşte că nu i-a dat mîna și a demisionat din comitet. 

9) Ziaristul, de care vorbește Teleor, că a dat de ştire 
că Eminescu a înnebunit se numeşte Dionisie Miron, 
mort acum“, 

Prin 1880—81, pe toamnă, îl zăreşte, pentru întiia 
oară, la Cosman, și criticul N. Petrăşcu, în hala zgomo- 
toasă cu fum de tutun și miros de mîncări. Singur la 
masă, în fața unei oglinzi, Eminescu se arăta absent ; 
fuma din cînd în cînd, privea la lăutari și, la înstru- 
narea unui cîntec bătrînesc în arie de doină, surise. 

În aceeași perioadă, seara, uneori, ca şi familia Maio- 
rescu, mergea la Coloseul „Oppler“, anexă a fabricii de 
bere cu acelaşi nume, „de hatîrul unei cîntăreţe sue- 
deze“, cum relatează D. Teleor, cu care Eminescu se 
întrecea la popice. În grandioasa clădire de pe Calea 
Rahovei no. 151 (păstrînd salonul ștucat al altei berării 
„Rahova“), astăzi funcţionează Casa de cultură a Sec- 
torului VI București. 

În partea din urmă a vieţii la Bucureşti, în 1888, 
intra cu servieta la subsuoară în pretenţiosul restaurant 
„Hugues“ de pe calea Victoriei (în fața teatrului), cu o 
fizionomie ce cutremura pe Caragiale. Trecea de la o 
vorbă la alta, istorisind despre vechea lui pasiune pentru 
o cîntăreață vieneză „cu părul de aur și glasul ca clo- 
potul“ ; arăta articole scrise recent, cerea cafea cu 
rom, pleca uitindu-şi servieta și revenea abătut excla- 
mind : „uitasem tîrtaşu'“. 

Grupele care și-l disputau la birtul lui Șerbănescu 
de la hanul „Kiriazi“, în 1888, erau mai tinerii gazetari 
de la România liberă, unde Eminescu fusese angajat 
formal redactor cu 200 lei pe lună, şi cei de la cele două 
reviste Fîntina Blanduziei : Duţu Popea, Leon Nico- 
leanu, Marinescu-Marion, Tomoșoiu Simțion, Niţă Ră- 
dulescu, Constantin Brăneanu, Cordea. 


În continuare — romanul dragostei şi „Luceafărul“ 


Amănuntele viețuirii lui Eminescu la București timp 
de cinci ani și opt luni exemplifică trăsături comune 
atîtor existențe şi drame scriitoricești din trecut. El 

se îndoia că vreo femeie ar putea să-l însoțească gos- 
podărindu-l. Deşi Veronica rămăsese departe în Mol- 
dova, romanul iubirii lor capătă amplificări în perioada 
bucureșteană. 

Între relaţiile societăţii în care venise să trăiască la 
București, Eminescu a revăzut și pe Mite Kremnitz, 
cumnata lui Maiorescu. Născută Bardeleben şi căsă- 
torită cu doctorul Wilhelm Kremnitz, fratele Clarei 
Maiorescu, Mite ținea casă deschisă ca femeie cu trecere, 
scriitoare, bună traducătoare în limba germană a lite- 
ratorilor convorbiriști. 

Maiorescu, avînd în obiectiv difuzarea scriitorilor din 
Iaşi prin traduceri germane, chibzui ca Eminescu să 
predea lecţii sistematice de română cumnatei Mite 
Kremnitz, ceea ce poetul socoti pentru sine o cinste, 
iar aceasta îi adăuga inițiativa unui dicționar etimologic. 
Amintirile fugare ale Mitei Kremnitz (Fliichtige Erin- 
nerungen an M. Eminescu), scrise în octombrie 1893, 
narează, cu vanităţi tomnatice, întîlnirile sale cu poetul, 
lecţiile de gramatică primite de la Eminescu, conversa- 
țiile lor și aprecieri denigratoare asupra ținutei și 
originei poetului „ţinînd de o clasă socială pentru care 
nu puteam avea nici un interes, pentru că necioplirea 
ei mă jignea“. 

îndrăgostită fugitiv la acea dată de Maiorescu, Mite 
n-a răspuns trecătoarei pasiuni a lui Eminescu, care i-a 
dăruit de aniversarea naşterii, la 5 ianuarie 1879, un 
album îmbrăcat în piele roșie, cu transcrieri de mîna 
lui şi, între filele Divinei Comedii, o copie după Atît 
de fragedă şi alte patru transcrieri, pe care scriitoarea 
germană i le va traduce în limba lui Lenau. 

Mite comunică lui Maiorescu angajarea schubertiană 
a lui Eminescu față de ea, fapt pentru care olimpianul, 
după delaţiuni și de la Veronica Micle, recomanda cum- 
natei sale ca, la rîndu-i, să-l facă pe poet să simtă dis- 
tanţa socială care-i desparte, adăugind : „acești boemi 
uită adesea cuviința“. 

Cert rămîne însă că Eminescu scrisese poezia Atît de 
fragedă (tipărită la 1 septembrie 1879) pentru a încre- 
dinţa pe prietena din Iaşi de trăinicia sentimentelor lui. 
Către Veronica Micle se îndrepta atenţia și gîndul lui în 

Mite Kremnitz în anii maturității 

Locuinţa Mitei Kremnitz din str. Polonă — Bucureşti, frecven- 
tată de Eminescu şi boema „Junimei“ în faza bucureșteană 


proiectul dramatic Bogdan Dragoș, din perioada revizo- 
ratului şcolar, în care introdusese o eroină, Veroni, 
„fecioară sărmană“, indicație ce nu este simplă aluzie, 
iubită de Bogdan — alter-ego al poetului. Ulterior, în- 
drăgostitul a înlocuit numele Veroni cu Anna, ono- 
mastica originară din actul natal al Veronicăi Micle. 

Poemul dramatic Bogdan Dragoș, conceptat pe im- 
primate cu antetul „România. Comisiunea împărţirii 
premiilor pentru școalele de dincoace de Milcov. Anul 
şcolar 1873—1875“, ajută să restituim Veronicăi dedi- 
cația Atît de fragedă, pe care Mite Kremnitz, fără probe 

convingătoare şi în lipsa autografului, și-o atribuie, 
căci iată replica lui Bogdan, ajuns în camera Annei 
spre a o îmbrăţișa ca un zburător : 


Tu eşti aşa de albă ca floarea de cireşi, 

Și soarta mea te puse în calea mea să ieşi, 

Să treci ca o uşoară crăiasă din povești, 

C-o singură privire să-mi spui ce dulce ești, 
Căci dulce ești! De-atuncea, eu te visez mereu 
Tu gingașă mireasă a sufletului meu. 


Apare limpede deducţia pentru cine simţise Emi- 
nescu poezia imprimată la 1 septembrie 1879 : 


Atit de fragedă, te-asemeni 
Cu floarea albă de cireș, 

Şi ca un înger dintre oameni 
În calea vieții mele ieși. 


Abia atingi covorul moale, 
Mătasa sună sub picior, 
Și de la creștet pînă-n poale 
Pluteşti ca visul de uşor. 


Veronica Micle, după ce ia cunoștință din Convor- 
biri literare de poezia Atît de fragedă, o suspectează 
a fi dedicată Carmen Sylvei („Versurile tale m-au făcut 
cu durere să simt că o figură souverainement supé- 
rieure m-a alungat afară din sufletul tău, unde poate 
fără drept și fără veste mă introdusesem. Scriindu-ţi, 
pling lacrimi de durere, durere nouă și necunoscută 
mie pînă acum şi care poate e cu atit mai umană cu 
cit îmi vine într-o stare deja destul de tristă“). Se înşela. 

Aparatul poeziilor pentru care Mite Kremnitz re- 
vendica omagierea de către Eminescu la Bucureşti de- 
monstrează că liedurile Atît de fragedă şi Te duci... 
fuseseră conceptate anterior, în perioada ieșeană. 

La 4 august 1879, după-amiază, închidea ochii Ştefan 
Micle. 

Rămasă fără suport material, Veronica nu putea 
beneficia de pensia soțului ei, întrucît din ştatul lui de 
funcționare lipseau cîțiva ani necesari calculului de a 
se acorda drepturi urmașilor. Oficiul de pensii nu ţinu 
seamă că, mulţi ani, Ștefan Micle condusese învăţă- 
mîntul superior din Moldova cu străduințe depășind 
obligaţiile regulamentare. Realizările lui ca profesor 
de ştiinţe fizico-chimice la Universitatea din lași, că- 
reia-i utilase cursurile cu colecții, aparatură și cu labo- 
rator, fuseseră uitate. 

S-a păstrat ciorna scrisorii de condoleanţe adresată 
Veronicăi Micle de către Eminescu, întrepătrunsă cu 
variantele lui Bogdan Dragoş şi Despărţirei, poem intim 
apărut la 1 octombrie 1879. După ce, la moartea lui 
Ştefan Micle, Eminescu publicase în coloanele Timpului 
un necrolog cu elogii şi pentru văduvă, acum căuta s-o 
îmbărbăteze, fără a-i ascunde perspectivele sumbre. 

Sosită la 5 septembrie în București, Veronica a stat 
mai bine de o lună, vreme în care, alături de Eminescu 
şi singură, a bătut la multe uși pentru acordarea pensiei. 
Iacob Negruzzi îi întîlnise pe stradă și istorisea Mitei 
Kremnitz că Eminescu i-a prezentat pe Veronica drept 
logodnică. 

Revenită în Iaşi la 18 octombrie, ea mulțumea prie- 
tenului „pentru toate gentileţile şi pentru toate sacrifi- 
ciile ce tu ai făcut pentru mine“. Îl numește „punctul 
luminos în viața mea“ și-i trimitea, complementar, acte 
necesare la revendicarea pensiei. 

La 3 noiembrie, Veronica îl invita pe Eminescu să 
vină peste cîteva zile la Iași, de aniversarea „Junimei“, 
prilej de a-l sărbători, la 8 noiembrie, de onomastică, 
pentru care-i cumpărase un port-țigaret de chihlimbar. 

Așteptat, dorit şi sosit la Iaşi, locui la Veronica, unde 
Eminescu a scris sonetul intimist Stau în cerdacul tău : 


Stau în cerdacul tău... Noaptea-i senină. 
Deasupra-mi crengi de arbori se întind. 
Crengi mari în flori de umbră mă cuprind 
Și vîntul mişcă arborii-n grădină. 

Dar prin fereastra ta eu stau privind 
Cum tu te uiţi cu ochii în lumină. 

Ai obosit, cu mîna ta cea fină, 

În val de aur părul despletind. 


L-ai aruncat pe umeri de ninsoare, 
Desfaci visînd pieptarul de la sîn, 
Încet te-ardici şi sufli-n lumînare... 


Deasupra-mi stele tremură prin ramuri, 
În întuneric ochii mei rămîn, 
Ş-alături luna bate trist în geamuri. 


Mite colportează răutăcioasă efemerida asalturilor 
sentimentale ale lui Eminescu la Bucureşti pe lingă 
Cleopatra Poenaru-Lecea : „Eminescu era pe de-a-n- 
tregul desperat ieri [...], aş spune că absența doamnei 
din inima lui explică tristețea lui. Bietul băiat! Cred 
că ea a răspuns la declaraţiile sale printr-un hohot de 
rîs și el, așa se spune, nădăjduia să fie acceptat ca soţ“. 

Nicu Gane adăuga, la rîndu-i, o glumă nelalocul ei 
asupra gustului lui Eminescu. Maiorescu, într-altă scri- 
soare, din 22 septembrie 1880, li se alătură din acelaşi 
spirit cancanier : „Eminescu, amorezat de D-na Poe- 
naru-lLecca, găsește în această doamnă, cam corpolentă, 
multă inspirație“. 

Episoadele temporarei agitaţii sentimentale a lui Emi- 
nescu pentru Cleopatra Poenaru-Lecca, fiica pictorului 
Constantin Lecca, vara lui Caragiale și vecina de copi- 
lărie a lui Maiorescu la Craiova, se sincronizează cu 
procesul de redactare a Scrisorilor a IV-a şi a V-a, în 
fazele de şantier ale satirelor, printre molozurile varian- 
telor. Eminescu apostrofa pe Dalila ce nu-i înțelesese 
refugiul. 

Cu zece ani mai vîrstnică decît Eminescu, vicioasă, 
fărămiţindu-și veniturile de pe moșiile Loloeşti şi Popîn- 
zănești-Romanaţi la mesele de cărți cu ministeriabili şi 
oameni de afaceri, fusese incriminată de adulter în 
procesul care i-a desfăcut căsătoria de căpitanul G. Poe- 
naru şi intrase în comentariul intriganţilor de cafenea 
și al gurilor din culise. 

I-D 


a ii 


Ultimul plop „fără soț“ din fața casei Cleopatrei Leca-Poenaru, 
din Bucureşti 


Înaltă, planturoasă, Cleopatra nu mai arăta în 1880 
fizionomia rafaelică din uleiurile de copil și de „dom- 
nișoară“ pictate de părintele ei cu ani în urmă. Cei 


ce-au cunoscut-o îi laudă în schimb inteligenţa. Replica 

lui Eminescu față de „rezistența“ ei distantă răzbate 
tumultuoasă, ca și în cazul Doamnei Sabatier la Bau- 
delaire, într-o lungă ciornă de scrisoare, despre care 
nu știm de-a fost transcrisă şi expediată Cleopatrei 
Poenaru-Lecca. Rezerva provine din conţinutul de in- 
timităţi recrudescente : „Eşti tu cuminte Cleopatra ?“ 
Urme ale afecțiunii pentru „dama cea de cupă, cu 
zîmbiri de curtezană și cu ochi bisericoși“, ce-i vorbea 
„călugărește“, răsar și în Oda pentru Napoleon : 


Lună, dulce-ai fost în acea plăcută, 
Sfintă noapte cînd suspina Cleopatra, 


ființa cu ochi negri, căreia îi denunţă ușurătatea, printre 
alții şi cu un „„pîntecos amant“. Nicolae Petrașcu o 
caracterizează „balsam“ şi-i atribuie Pe lîngă plopii 
fără soţ, pentru ca tot el, peste două pagini, să rămînă 
la detaliul că văduva veselă rămase indiferentă la gîn- 
durile lui Eminescu. Locuia pe str. Cometa (azi Căderea 
Bastiliei, nr. 2—10), avînd curte şi plopi pînă în ac- 
tuala Piaţă Romană nr. 6. Pe terenul casei demolate și 
a curţii sale s-a construit, după primul război mondial, 
Academia de Științe Economice. 

Condiţiile favorabile poeziei de iubire, care rezulta- 
seră din împrejurările vieţii la Iași (epoca veroniană) 
fuseseră depline, altfel de cum se vădeau între 1879— 
1881 pentru Mite Kremnitz şi pentru Cleopatra Poe- 
naru-Lecca. Și Mite și Cleopatra îl priviseră de sus, de 
pe arhitrava închipuitelor lor capiteluri, oprindu-se la 
lutul îmbrăcat sărăcăcios al ființei lui. În lipsa rangului 
social al poetului, nici una, nici cealaltă nu-i putuseră 
ghici atributele geniului și nu i-au simţit freneziile. 

La capătul experienţelor nereușite din capitală, Emi- 
nescu se gîndi să se căsătorească cu Veronica, proiect 
nutrit insistent și la Iași. 

Cum Eminescu consultă pe Maiorescu în privinţa căs- 
niciei în primăvara anului 1880, criticul interveni cu 
brutalitate. Într-o convorbire cu I. Al. Brătescu- Voinești, 
care şi-a luat note rezumative, Maiorescu a reconstituit, 
în 1892, scena în care, la el acasă, acţionase calculat 


242 


spre a-l îndepărta pe Eminescu de Veronica Micle, 
introducînd în intrigă numele lui Caragiale. 

Deşi unii istorici literari au ridicat obiecții asupra 
dezvăluirilor lui Brătescu-Voineşti, naraţia se vădește 
veridică prin probe scrise, prin documente memoriale, 
prin corespondența autografă a Veronicăi şi prin psiho- 
logia amfitrionului din str. Mercur. Maiorescu nu putea 
uita că Veronica Micle, în procesul de la Iași, cu șaispre- 
zece ani înainte, îl acuzase în public. Să-și fi amintit 
iarăși că sub rectoratul lui Ștefan Micle — decan fiind 
Ioan Caragiani — adversarii politici îl excluseseră 
abuziv din învăţămînt ? 

Virginia Micle Gruber destăinui în 1909 lui Victor 
Eminescu, nepot de frate al poetului, că în mai-iu- 
nie 1880 Veronica Micle avusese un copil de la Emi- 
nescu, născut mort. 

Între vara lui 1880 și sfîrşitul anului 1881 urmează 
cu interminenţe tăceri şi rară corespondenţă între Emi- 
nescu și Veronica. 

Despre gîndul căsătoriei amintește aceeași fiică, şi ea 
versuitoare în multe periodice: „Mama a fost o 
femeie plină de viață, plină de farmec, frumoasă, dră- 
gălașă, talentată, cu voce foarte plăcută, o femeie foarte 
sinceră şi dezinteresată și a căzut jertfa numeroaselor 
sale calități. A plătit scump toate aceste daruri ale 
naturii, pe care nu a avut tactul de a le mai ascunde 
puţin. A iubit pe Eminescu cu o iubire nemărginită. Îm- 
prejurările și oamenii au făcut ca ei să nu fie uniţi 
niciodată. Membrii Societăţii «Junimea», care se ames- 
tecau totdeauna în viaţa intimă a fiecărui dintre ei, 
nu l-au lăsat pe Eminescu să se însoare cu mama, sub 
cuvînt că «nu va mai plînge așa frumos», după cum s-a 
exprimat însuși Maiorescu. 

Mai la urma urmei «așa a fost să fie» și să sufere. 
Dar ceea ce e trist este că memoria mamei mele este 
atit de terfelită de persoane de categoria D-nei Emi- 
lian, care n-a avut nimic sfînt şi n-a respectat nimic 
şi care a voit, după spusa lui Eminescu: să se înalțe 
pe ea, înjosind-o pe Veronica. Îmi pare totuși bine că 
am ajuns să văd oameni de bine, care convinşi de adevăr, 

caută să rupă negurile care o învăluie pe biata Veronica 
şi să o facă să apară iarăși luminoasă și strălucitoare 
cum a fost în adevăr, și cum a luminat cu iubirea ei pe 
nefericitul geniu : Eminescu“. 

Eminescu își dădu seama, la sfîrşitul lui decem- 
brie 1881, că şi el şi prietena de la Iași au fost victime 
şi, cu măreţia regretului de a se fi lăsat atras în cercul 
colportărilor, iertă curînd învinuirile aduse Bălăucăi. 

La 3 ianuarie în anul viitor, poetul o întrebă asupra 
revenirii ei la Bucureşti, cînd „vom vorbi de ceea ce-mi 
scrii, adică de rămiînerea ta aici“, repunînd deci pe 
tapet gîndul căsătoriei. În această situație, Eminescu, 
ajutat de soția lui Slavici, căutase casă în dreapta, în 
stînga, făcuse „unele puneri la cale“, sub rezerva gus- 
tului Veronicăi și se însenina la perspectiva căminului : 
„Va veni o vreme, Nicuţă, o! sper că o veni, în care 
tu vei uita toate durerile ce ţi le-am cauzat şi-n care 
vom începe ceea ce am numit viața noastră nouă. Poate 
că atunci voi deveni eu însumi alt om și pacea şi liniştea 
vor fi partea noastră a amîndurora“. 

Împăcarea a avut caracter răscumpărător şi frenetic. 
Din discreţie, Eminescu se mută de la Slavici (din Calea 
Victoriei, nr. 102) într-o casă ferită, pe str. Buzești 5, 
unde o primeşte pe invitată. La sfirșitul lunii mar- 
tie 1977 s-a dezvelit, amintitoare, pe zidul scundei 
clădiri din str. Buzești nr. 5, lîngă hotelul „Marna“, o 
placă de marmură cu inscripția : „În această casă a 
locuit, în anul 1882, poetul Mihai Eminescu“. Prietenii 
îl zăresc schimbat, îmbrăcat cu căutare și aferat. Pe 
Veronica o întîimpină cu gingășii lirizate. 

După cîteva zile de fericire, de noi planuri de trai 
comun, Veronica revenea în lași. Poetul o rugase stă- 
ruitor să-i scrie des. Aici se află explicaţia succesivelor 
telegrame şi scrisori adresate lui în str. Buzești nr.5. 

Poeta reia firul spovedaniei într-o epistolă din 10 fe- 
bruarie : „o să-ţi rămiie desigur o amintire fermecătoare 
a iubirii noastre ; suntem acum în acea splendidă epocă 
a vieţii, tot ceea ce a fost înainte de această vîrstă este 
nebunie și copilărie, tot ceea ce va urma va fi dezgust 


244 


şi povară ; noi ne găsim la anii ăștia în virsta de aur, 
suntem atit de conştienţi de sine şi de sentimentele 
noastre că nimic n-ar putea să le nege și să le des- 
mintă [...]. Ştiu bine că te iubesc și anii ce-au trecut 
de cînd mi-ai clădit această pasiune pentru tine n-au 
făcut decît s-o consolideze“. 

Trebuie să fi redactat cu sfredeliri morale, cu amă- 
răciunile exprimate în Icoană și privaz Eminescu scri- 
soarea din 28 februarie 1882, de rupere a nădejdilor 
căsătoriei : 


S-ajung o zi în care, în strimta mea chilie, 

Tu să domneşti ca fiică, stăpînă şi soţie 

Şi-n oare de durere, cînd gîndul mi-a fi veşted, 
Să simt cum dulcea-ţi mînă se lasă pe-al meu creştet 
Ș-atunci ridicînd capul, dînd ochii-mi peste spate, 
Să văd ah, pămînteasca-mi, duioasă-mi zeitate... 
Fugi, fugi ! Ce te aşteaptă cu mine într-un veac, 
În care poezie şi visuri sunt un fleac ; 

Nu te îndemn eu însumi ca să-mi urmezi în cale, 
Să fiu nemernic martor nefericirii tale. 

Decit să scriu la versuri, mai bine-aș bate toba : 
Cu rime şi cu strofe nu se-ncălzeşte soba. 

Chiar inima-mi de-aş da-o să bei dintr-însa sînge, 
Nevoia este gheaţa ce-amoru-n graba-i stînge. 


Argumentele subiective se reluau și în stihurile du- 
rerosului comentar autobiografic din Nu mă înţelegi : 


Gindeşti, pricepi tu oare cît pot fi de sărac ? 

Să fii a mea nu este putinţă să te fac, 

Cu mintea mea casteluri în Spania cîştig, 

Mă vezi plîngind cum suflu în mîâinile-mi de frig 
Și urmărind peirea visărilor deșarte 

Eu văd menit că-mi este să n-am de tine parte. 
Cînd totul îmi lipsește, cînd soarta nu-i mai rea 
Atunci alese dînsa, ca tu să fii a mea... 


În 18 martie 1881, Eminescu, dezgustat de sarabanda 
politicaștrilor adunaţi servil în cor dinastic, scrisese 
căminarului Gheorghe Eminovici, cu „sufletul acru de 
cerneală şi de condei“, la Ipotești rînduri de amar: 

„Şi eu am avut acele friguri de primăvară, atît de obiş- 
nuite în ţară la noi. N-am răspuns numaidecît pentru 
că m-a apucat proclamarea regatului pe dinainte și-n 
asemenea împrejurări, noi, negustorii de gogoşi și bra- 
șoave, adecă noi gazetarii, suntem foarte ocupați. Aș 
dori din toată inima să viu acasă să vă văd, dac-aș găsi 
vrun om de încredere care să-mi ţie locul, căci negus- 
toria asta, pe lîngă că n-aduce nimic, nici nu te îngă- 
duie să închizi o zi, două dugheana și să mai iei lumea 
în cap“. 

Pe un caiet poetul îşi nota decepţia pentru gazetăria 
conservatoare, pe care era obligat s-o profeseze în dauna 
poeziei : 

„Nici nu știi cît de mult am pus poezia la o parte, 

Și cu prostii de jurnal zilnica pîine câștig !“ 

De la asemenea realități pînă la confesiunea de mai 
jos, dintr-o scrisoare către Veronica Micle, nu se inter- 
pun schimbări în rostul lui Eminescu. Dimpotrivă, 
tragismul face loc deznădejdii lucide : „În opt ani de 
cînd m-am întors în România decepțiunea a urmat la 
decepţiune şi mă simt atît de bătrin, atît de obosit, încît 
degeaba pun mîna pe condei să-ncerc a scrie ceva. 
Simt că nu mai pot, mă simt că am secat moraliceşte și 
că mi-ar trebui un lung repaos ca să-mi vin în fire. Şi 
cu toate astea, ca lucrătorii cei de rînd din fabrici, un 
asemenea repaos nu-l pot avea nicăiri și la nimeni. 
Sunt strivit, nu mă regăsesc şi nu mă mai recunosc. 
Aştept telegramele Havas ca să scriu de meserie, scrie- 
mi-ar numele pe mormînt, și n-aş mai fi ajuns să 
trăiesc“. 

Luceafărul pilduieşte, ca în evul de mijloc balada 
Meșterului Manole sau drama sufletească a bătrinului 
savant din Scrisoarea I-a, conştiinţa superiorității dife- 
rențiare a poetului. Prin aspra trăire a contradicțiilor 
epocii, el se detașa filozofic. Așa-zişii apropiaţi îi refu- 
zaseră parcimonios pînă și dreptul mulțumirilor ele- 
mentare, fără discreție ; dar Eminescu ajută însuși des- 
cifrarea pateticei renunţări din Luceafărul, prin postuma 
Şi oare tot n-aţi înţeles, care, ca şi La steaua..., prin 

identitate meditativă și factura prozodică, dobindește 
valoarea de meteorit desprins din Luceafărul, pentru 
că-l comunica direct ca poet, ca om, ca iubit : 


Și oare tot n-aţi înţeles 
Cum nu mi-i lumea dragă, 
Cind cu nimic nu m-am ales 
Din viața mea întreagă, 
Cînd al meu cuget mistuit 
De-o stranie părere 
A fost un lung necontenit 
Prilej pentru durere 


Şi a păstrat în fundul său 
Ca în cenușa rece 

Taina părerilor de rău 
După un vis ce trece... 


Peste istoria redactării trece umbra Veronicăi Micle, 
restabilind realităţi faptice. Adevărurile de viaţă, pe 
care Luceafărul le păstrează în broderia conflictului au 
fost interpretate caduc de către contemporani, de două 
generaţii estetizante, ca detașare a poetului, refugiat în 
„zonele seninătăţii imperturbabile“, „eliminînd tot ce 
era caz individual, întîmplare externă, convenţie so- 
cială, avere sau neavere, rang sau persoană“, extinzînd 
artificiul „impersonalizării“ și asupra dragostei. 

Varianta prefinală a ultimei strofe din Luceafărul nu 
este cum se descifrează pe Manuscrisul românesc 2281: 


Trăind în cercul vostru strîmt 
Norocul vă petrece 

ci 

Trăind în cercul vostru strâmt 
Iubirea vă petrece. 


Cu nostalgii şi spontaneitate, ca ori de cite ori a 
fost solicitat de tineri, Eminescu trimisese creaţia sa 
de boltă „României june“, în care el activase cu un 
deceniu în urmă. Studenţii din 1882 i se adresaseră cu 
căldură şi deferență pentru colaborare la primul lor 

almanah şi Eminescu le-a răspuns cu creaţia la care 
muncise mai bine de nouă ani, cu destin să rămînă în 
istoria poeziei universale monumentul sintezei lui lirice. 


Muncile la „Timpul“ 


Pentru biografia lui Eminescu la Timpul dispunem 
de știri bogate, memorii, însemnări, replici în presa 
guvernamentală și corespondenţă, mai puţin de acte 
administrative. 

Lui Slavici, Caragiale, Ioniță Scipione Bădescu, 
Ronetti Roman, colegi de redacţie, li s-a precizat în 
monografii şi în numeroase cercetări speciale inter- 
ferența cu existența lui Eminescu în etapa 1877—1883. 
Se cunosc şi responsabilităţile politice exercitate în nu- 
mele comitetului executiv al partidului conservator de 
către notabilitățile Al. Lahovari, I. A. Cantacuzino-Zizin, 
Titu Maiorescu, Grigore Păucescu. Cunoașterea jurna- 
listicii lui Eminescu designă detalii esenţiale portre- 
tului său moral. 

Raporturile lui Eminescu cu Al. Lahovari și I. A. Can- 
tacuzino-Zizin înregistrează durități, proteste și recla- 
maţii mai sus. Dacă P. P. Carp nu l-a înţeles întotdeauna, 
în schimb relaţiile cu Titu Maiorescu au împletit, odată 
cu schimbul zilnic de opinii, politeţea și condescen- 
denţa. La fel, legăturile cu blindul Grigore Păucescu 
au fost cordiale şi, ca şi la Maiorescu, se extind și 
asupra familiei poetului. 

Martori apropiaţi lui Eminescu au lăsat amintiri în 
privința traiului lui. Ducea existență mocnită. Lucra 
din greu zile și nopţi, citea fumînd şi bînd cafele, re- 
flecta, concepta, scria poeme, le perfecționa sau se 
dăruia polemicii. Muncea istovitor. Era văzut uneori 
în redacție îmbrăcat sumar, făcînd din zi noapte, din 
noapte zi, uitînd să mănînce, sufocat de datorii. Astfel, 
cei mai frumoși ani ai poetului au fost tinereţe de calvar, 
îndreptățindu-l să-și blesteme existența, să-și aștepte 
sfîrşitul. 

Slavici a destăinuit lui Iacob Negruzzi eforturile lui 
şi-ale lui Eminescu de a scrie zi de zi pentru coloanele 

Timpului o coală de tipar, încheind că pe poet, în aspra 
iarnă a războiului, „îl strică lipsa de lemne de foc“. 

Neputind cîştiga minimul întreţinerii, poetul închi- 
riază, cum s-a văzut, locuinţe mizere, cămări igrasioase, 
cu pămînt pe jos sau odăiţe de paiantă la mansardă, în 
care vara se încălzea apa în găleată, iar iarna se 
transformau în încăperi de gheață ca-n Povestea lui 
Harap Alb. În lipsa lemnelor, iernile bucureștene îl 
chinuiseră pînă-ntr-atit că, multe seri, poetul fusese 
nevoit să întîrzie prin cafenele, să se culce îmbrăcat 
cu paltonul sau să tremure în prelungite insomnii pînă 
ce răsăreau dimineţi plumburii la geamlicul cu flori 
de îngheţ. Scrutîndu-și nevoile, se autoportretizează 
în acest acvaforte, replică la Poezie şi adevăr de Goethe : 


Mai lăsaţi-mă şi-n pace cu-adevăr şi poezie. 

Cine-mi dă pe ele ceva? În durerea mea cea crudă, 
Dacă inima-mi svicneşte, dacă fruntea îmi asudă, 

Cine şterge-a ei sudoare, cine ochii mi-i mângiie ? 


Surtucul mai mult urzală este decît bătătură, 

Nu vedeţi ce ros pe margini, ce fudul mai e la coate? 
Vintul chiar ride în urmă-mi, cînd mă privește la spate. 
Oamenii ? cu ironie la vedere-mi cască gura. 


Ciubotele ? nime-n lume să nu ştie că-s poet, 
După mândrele călciîie, el pe loc mi-nseamnă teapa, 
Dă ! câlcîiele ca ele — dar prin găuri întră apa, 
Tălpile-și arată dinții — cască, după meremet. 


De-aș putea dormi — dar frigul nici să dorm 

n-o să mă lase, 
De-aș putea visa, dar gerul genele mi le îngheaţă 
Şi-mi păienjeneşte ochii. — Ah, dorința mea-i o rață 
Friptă... cu curechiu..., ba fără... Ce idee genială ! 


Și mi-i somn, mi-i frig, mi-i sete... Ce se cuget la 
amoruri ! 

Ce femeie-ar vrea să-partă sărăcia mea lipită- 

Soarta ce în România la poeţi li-i pregătită !... 

Din pricina salariului modest la Timpul, unde îm- 
părţea aceeași soartă cu Ioniță Scipione Bădescu, Ro- 
netti Roman, I. L. Caragiale, o vreme cu Slavici, Dio- 
nisie Miron, Stamatin-Nazone, şi a neachitării lui cu 
regularitate, Eminescu s-a aflat în situaţia de a nu-și 
plăti chiria la termenele din contracte, tot atîtea pre- 
texte, calamități cu așa-numiții lui proprietari, babe 
şi mici funcţionari, la rîndu-le chiriași ce subînchiriau. 
De două ori poetul locuieşte odăi sau boxe de serviciu 
în chiar redacţia Timpului, cărîndu-și şi adăpostindu-și 
parte din lucruri, lăzi cu cărţi și boarfe pe la prietenii 
Simţion, Chibici, pe la cunoscuţi, el reţinîndu-și mobi- 
lierul strict necesar, pe care și-l inventaria. 

Pe o filă autografă din aceeași perioadă se citește 
următoarea listă de creditori şi de datorii catagrafiată 
orînduit pe două partide : 


Datorii Presante 
Moise 100 Wachtel 200 
Tata 1 200 Koch 30 
Wachtel 200 Weiss 60 
Bauer 20 Slavici 100 
Koch 30 'Țura 50 
Weiss 60 Bauer 20 
Nica 30 Olteanu 500 
Slavici 100 960 
Olteanu 500 
(Țura 50) 

Chibici 50 
Manliu 100 
Minovici 70 
2510 
Xeni 500 
3010 


Pe manșeta de sus a colțului drept al paginii, strîm- 
toratul redactor înmulțește cu 12 (luni) salariul ipote- 
tic (de 400 de lei lunar) spre a obține produsul anual de 
4800 lei, din care, scăzînd 3010 lei, i-ar fi rămas pentru 
cheltuielile personale pe întreg anul 1882 suma de 

790 lei, deci mai puţin decît salariul pe două luni. Şi 
iată că, în loc de achitări, în josul paginii se citesc în- 
registrate noi datorii : 

Ocășan 20 fr. 

Bauer 20 fr. 

Ca lista reprodusă, manuscrisele poetului și felurite 
arhive conţin încă alte treizeci și patru, cum și chitanțe 
de aconturi cu ţiriita pentru drepturile lui și ale colegi- 
lor din redacţie, precum : 


CHITANȚĂ 


1—n. 350 adecă treisute cincizeci lei noi am primit de 
la D. Cassier prin Dl. Slavici, acont asupra lefilor re- 
dacției „Timpului“ pe curenta Octomvrie. 


Bucureşti, 17 octomvrie 
1879 
M. Eminescu 


În ţinerea unei făgăduieli studenţeşti din 1873, de 
reîntilnire peste cinci ani la București, Ştefanelli şi Va- 
sile Morariu răzbiră în capitală într-o după-amiază de 
la mijlocul lui august 1878 și primul lor gînd, alăturîn- 
du-li-se Chibici, le fu să reîntilnească pe Eminescu. 

„Pasăre turcească“ — Chibici îi conduse la Timpul, 
unde „în sala întîia aflarăm pe un domn călare pe un fel 
de cal care-i ţinea loc de scaun“. Era Caragiale, ce-i în- 
drumă în încăperea vecină, unde cei trei dădură de 
Ronetti Roman și de Eminescu, numai în cămașă și 
pantaloni, la „o masă lungă, plină cu jurnale“, redac- 
tînd un articol. Cravata poetului spînzura aruncată pe 
un colț de masă, iar înaintea lui se găsea un talger cu 
fructe din care mînca Slavici. 

Poetul îi întîmpină voios și n-ascunse în zîmbet pre- 
caritatea bugetului personal. Purta chică și, după ştiutu-i 
tic, cînd și cînd își mușca nervos mustaţa. Hainele-i erau 
„cam neglijate“. Se-ntrerupse din lucru și, cum oaspeţii 
îl încredimțau că dispun bănește, îi urmă. O duseră așa 
cîteva seri și nopţi, reînviind vremea studenției vieneze. 

Într-o seară el le mărturisi : „Măi băieţi, așa de voios 
n-am fost decit în Viena cînd petreceam cu voi!“ Dar 
alteori, sub un „gînd trist“ strecurat prin minte, ofta 
înjurînd blînd : „Of... neamul nevoii !“ 

Într-altă seară, tînăra boemă, din care nu lipsea acum 
Slavici, merse — din cîte-și amintea Ștefanelli — la 
grădina etajată „La idee“, din str. Covaci, unde prepa- 
ratele culinare primiseră numiri adecvate războiului în- 
cheiat ; mămăligii i se spunea „miîndrie naţională“, cu- 
titului „Bismark“, iar cafelei negre „taifas cu cealma“. 

Înaintea plecării, Teodor Ștefaneli, plimbîndu-se cu 
Eminescu pe Podul Mogoşoaei și întrebîndu-l despre 
traiul cotidian la București, poetul îi scandă : „Sărman 
la pungă şi suferind de inimă, lungile-mi zile petrec“. 

În coloanele Timpului — cum observă Maiorescu — 
Eminescu s-a făcut simţit de cum a intrat în redacţie, 
prin universul de idei al culturii ce acumulase singur, 
prin logică și verb. El scrutează criticist situația internă, 
urmărește mersul războiului și consecinţele lui, de- 
nunță responsabilitatea și iresponsabilităţile factorilor 
politici, afacerismele, demagogia și logoreea „păturii 
superpuse“, în tururile de orizont introducînd portrete 
polemice vrednice de Goya şi de contemporanul Ho- 
noré Daumier. 

Incitat de apariţia operelor lui Bălcescu, sub îngrijirea 
lui Slavici și Odobescu, Eminescu, în Timpul din 24 no- 
iembrie 1877, pune în contrast personalitatea scînteie- 
toare a revoluționarului pașoptist — care documentat, cu 
„neobișnuită căldură sufletească“ și „stăpîn pe limba 
neoașă, astăzi aproape uitată“ şi înlocuită prin „păsă- 
reasca gazetarilor“, a zugrăvit icoana voievodului uni- 
ficator — cu comilitonii lui politici, instalaţi la cîrma 
statului și călcînd în picioare idealurile democratice : 
„Dumnezeu a fost îndurător şi l-a luat la sine înainte de 
a-și vedea visul cu ochii, înainte de a vedea cum con- 
timporanii ce-au copilărit împreună cu dînsul, și în cer- 
cul lui de idei, le-au exploatat pe acestea ca pe o marfă, 
cum au introdus formele goale ale Occidentului liberal, 
îmbrăcînd cu dînsele pe niște oameni de nimic“, 

Și mai departe: „El s-ar spăiminta văzînd cum a 
fost să se realizeze pe pămîntul nostru libertate şi lu- 

mină. El ar vedea parlamente de păpuși neroade, uni- 
versități la care unii profesori nu ştiu nici a scrie o 
îrază corect, gazetari cu patru clase primare, c-un cu- 
vint oameni cari văzînd că n-au încotro de lipsa lor de 
idei, fabrică vorbe nouă, risipind vechea zidire a limbii 
românești, pentru a părea că tot zic ceva, pentru a si- 
mula o cultură care n-o au și o pricepere pe care 
natura n-a voit să le-o deie.“ 

Recomandînd fondul de aur al volumului, încheie prin 
apostrofă : „Facă-se această scriere evanghelia neamu- 
lui, fie libertatea adevărată idealul nostru, libertatea ce 
se cîştigă prin muncă. Cînd panglicarii politici care joacă 
pe funii împreună cu confrații lor din Vavilonul de la 
Seina, se vor stinge pe rudă, pe sămință de pe faţa 
pămîntului nostru, cînd pătura de cenușeri, leneșă, fără 
ştiinţă și fără avere va fi împinsă de acest popor în 
întunericul ce cu drept i se cuvine, atunci abia poporul 
românesc își va veni în fire şi va răsufla de greutatea 
ce apasă asupra lui, atunci va suna ceasul adevăratei 
libertăţi. 

Dar suna-va acel ceas ? Oare tinerimea care astăzi 
își uită limba și datinele prin cafenelele Parisului, și 
care se va întoarce de acolo îmbuibată cu idei străine, 
răsărite din alte stări de lucruri, va mai fi în stare să în- 
țeleagă pe acest popor, a cărui limbă și istorie n-o mai 
ştie, ale cărui trebuințe nu le înţelege, ale cărui simțiri 
o lasă rece ?“ 

Pornind de la jalnicul aspect al ostașilor demobili- 
zaţi reveniţi de pe front rupţi, călcînd fără opinci pe 
zăpadă, hămesiţi, cerşetorind pe Calea Mogoșoaei mila 
burgheziei neîncorporate, traficînd de pe urma războiu- 
lui, îmbogățită și dispreţuitoare, Eminescu, în Timpul 
din 30 decembrie, creiona aspectul biruitorilor cu mîi- 
nile întinse : „Au sosit în Bucureşti dorobanţii de pe 
cîmpul de război. Acești eroi, cu care gazetele radicale 
se laudă atita, sunt, mulțumită guvernului, goi și bol- 
navi. Mantalele lor sunt bucăţi, iar sub manta cămașa 
pe piele, şi nici cojoc, nici flanelă, nici nimic. Încălţaţi 
sunt tot atît de rău, unul c-un papuc și-o opincă, altul 
cu o bucată de manta înfășurată împrejurul piciorului, 

toţi într-o stare de plins, într-o stare care te revoltă în 
adîncul inimii [...]. Şi astfel au petrecut aceste victime 
ale radicaliei, ca să nu zicem un cuvînt mai rău, în 
zăpadă şi în ger, nemîncați, neîmbrăcaţi, decimaţi mult 
mai mult de frig şi de lipsă decît de gloanţele dușma- 
nului. Nu sunt în toate limbile omenești la un loc epitete 
îndestul de tari pentru a înfiera ușurința şi nelegiuirea 
cu care stîrpiturile ce stăpînesc această țară tratează cea 
din urmă, unica clasă pozitivă a României, pe acel țăran 
care muncind dă o valoare pămîntului, plătind dări hră- 
nește pe acești mizerabili, vărsîndu-și sîngele onorează 
această țară. Și pe cînd acești cumularzi netrebnici, 
această neagră masă de grecotei ignoranțţi, această lepră 
a lumii şi culmea a tot ce e mai rău, mai mincinos şi mai 
laş pe faţa întregului univers, această plebe franțuzită, 
face politică și fanfaronadă prin gazete și se gerează de 
reprezentanţii unei naţii ai cărei fii, aceste stîrpituri 
nu sînt și nu pot fi, tot pe atuncea soldatul nostru umbla 
gol și desculț, flămînd şi bolnav pe cîmpiile Bulgariei, 
îi degeră mîini și picioare de cad putrede de pe trupul 
viu al omului şi, veniţi înapoi în ţară, cad pe drumuri 
în tara lor proprie de frig şi de hrană rea. Scuzabil n-au 
fost acest război, dar explicabil putea să devie purtat 
în condiții normale, dar în modul în care s-au purtat cu 
oameni goi şi flămînzi au fost o adevărată crimă, un 
omor de oameni prin foame şi prin frig. 

Consistă această țară din călăi şi din victime ?“ 

Asemenea articole chemînd la responsabilitate au 
găsit în opinia publică largi ecouri. Alecsandri, impre- 
sionat de tabloul glorioșilor cerșind și de protestul din 
Timpul, scrise vibrînd pamfletul Eroii de la Plevna, 
în care dependența regelui poeziei de gazetarul Emi- 
nescu apare probantă : 


Pe drumuri, prin oraşe, prin sate, prin zăpadă, 
Se văd, sau singurateci trecînd, sau în grămadă, 
Sărmani în haine sparte, prin care intră gerul 
Și-n măduvă pătrunde mai crîncen decât fierul. 
Goi, sarbezi, rupţi de foame şi obosiţi de trude, 
Triști, tremurînd de friguri sub frigul iernei crude 
Și întinzînd la oameni o mînă tremurinduă... 

Ce-i astă sărăcime și goală şi flămîndă ? 

Eroii de la Plevna !... Iată-i! Ah! cine-ar crede? 
Le plînge chiar de milă tot omul care-i vede, 

Și eu pling de rușine... în ţara ospeţiei 

Să văd cerînd pomană vitejii României ! 


Aceste braţe, care împins-au cu putere 

Pe Țară la'nălţime, pe duşman la cădere, 

Sînt goale 1... Aste picioare, ce urme glorioase 
Lăsat-au pe tărimul redutelor fioroase, 

Sînt goale, degerate 1... Sînt goale, o ! cruzime !... 
Eu cat eroi în juru-mi şi văd numai victime |... 


Ce crimă le atrage pe cap așa osîndă ? 

Ce crimă ?... Lupta mare pe cîmpul de izbîndă ! 
Ce crimă !... Eroismul, sublima devotare 
Pentru-apărarea Țării ş-a ei neatîrnare !... 


Priviţi-i 1... Goi și sarbezi, ca robi trăiţi în lanțuri ! 
Trişti, fărîmaţi, sărmanii ! de ger pe cîmpi, prin şanţuri. 
Ologi, ciuntiţi, o ! Doamne, reduși la nimicie. 

Prin chinuri plăsmuite de-a voastră mişelie ! 

Priviţi-i, şi printr-înşii priviți în depărtare 

Funebra hecatombă lăsată-n lepădare, 

Alăture cu Plevna, pe cîmpul de bătaie ! 


Adeziunea lui Alecsandri la baricada Timpului, în 
care-și publică mai întîi Ostașii noștri, grăiește de la sine. 

Protestele nu întîrziară din tabăra adversă. Românul 
reproduse integral articolul despre dorobanţi, ca să fie 
dezavuat de cititorii liberali. Cînd „o foiţă“ care-şi ma- 
cină palavrele tot la moara Românului ajunge să se 
anine pînă şi de persoana colaboratorilor Timpului, ba 
că unul e „ungurean“, ba că celălalt a fost „corist la 
teatru“, Eminescu răspunde pro-domo și, la fel, pen- 
tru Slavici, fără echivocuri : „Despre asta nu e su- 
părare — pot să înşire mult şi bine asemenea filosofii 
şi să se intereseze prea cu de-amănuntul de viața noas- 
tră privată, în care nu vor găsi nici umbră de faptă rea. 
Că unu-i român din Ardeal, că celălalt în copilărie a le- 

gat cîtăva vreme cartea de gard şi şi-a făcut mendrele 
printre actori, nu dovedește nimic rău nici în privirea 
caracterului, nici în privirea inteligenţei lor“. 

Dacă asemenea articole aflau încuviinţările geronto- 
crației conservatoare, interesant rămîne că ele erau ad- 
mirate de adversarii de jurnalistică. Se spune că dimi- 
neaţa cînd primea presa, C.A. Rosetti, clientul din fiece 
număr al oficiosului lui Eminescu, „Berlicoco“, caricatu- 
rizat cu toate scăderile posibile, parcurgea atent mai 
întîi coloanele Timpului. 

Cunoscător al realităţilor culturale de peste munţi, 
Slavici plănuiește cu Eminescu în 1882 apariţia unui pe- 
riodic în Transilvania, înființarea unei „biblioteci“ de li- 
teratură română și universală, activizarea mișcării ama- 
torilor de teatru interpretînd un repertoriu mai bine 
ales şi în care „rolurile principale să fie jucate de cei 
mai buni actori şi de cele mai bune actriţe“, avizînd, de 
asemenea, ca asociaţiile muzicale din Braşov, Sibiu și 
Lugoj să-și extindă activitatea „în deosebite localități“, 
invitîind să conlucreze „celebrităţile noastre muzicale“. 

A înfierat incorectitudinea politicaştrilor în afacerea 
de comisioane a concesiunii de cale ferată Warschawsky, 
Kalinowsky, Horwitz, Hirschler, Rafaloviteh, Boboritz, 
Rubinstein, asistați avocaţial totuşi de Maiorescu, şi a 
smuls obrăzarele liberalilor patriotarzi : „Nu cu fraze și 
măguliri se iubește şi se crește naţia adevărată. Noi o 
iubim așa cum este, cum a făcut-o Dumnezeu, cum a 
ajuns prin suferinţe seculare pînă în zilele noastre“. Ma- 
iorescu, recunoscîndu-se în aluziile lui Eminescu, îşi nota 
lapidar la 13 iunie : „Articolul lui [...] în contra mea şi 
după asta totuși aceeaşi simpatie pentru el, poate mai 
puternică“. 

În tema ipocriziilor, corupției şi falsului patriotism al 
puternicilor zilei, reflex vine în minte filipica Scriso- 
rii a Ill-a : 


Au de patrie, virtute nu vorbește liberalul, 
De ai crede că viața-i e curată ca cristalul ? 
Nici visezi că înainte-ți stă un stîlp de cafenele, 
Ce își ride de-aste vorbe, îngînîndu-le pe ele. 

La citirea ei la „Junimea“, în Casa Pogor, unde o adu- 
sese Titu Maiorescu — pe calendar 28 martie 1881 — 
satira provoacă reacția proliberalului G. Panu, care 
exclamă asertoric : „Nădăjduiesc că poezia aceasta nu se 
va publica în Convorbiri literare“. Ea se culese în re- 
vistă la 1 mai, iar Eminescu o retipări în Timpul din 10 
mai 1881, în locul destinat zilnic articolului său politic, 
contrastînd cu presa partidelor vremii, la unison în apo- 
logia dinastiei. 

Capodoperă a liricii cetăţeneşti, Scrisoarea III-a stig- 
matizează vorbăria deșartă, versatilitatea și spiritul apa- 
trid al parlamentarilor de-atunci : 


Au la Sybaris nu suntem lîngă capiştea spoelii ? 
Nu se nasc glorii pe stradă şi la ușa cafenelii ? 
N-avem oameni ce se luptă cu retoricele suliţi 
În aplauzele grele a canaliei de uliţi, 

Panglicari în ale ţării, care joacă ca pe funii, 
Măşti cu toate de renume din comedia minciunii ? 


Punîndu-i în contrast cu realitățile blamate ale epo- 
cii, Eminescu, asemenea rapsozilor antichităţii şi barzilor 
din evul de mijloc, preamărește în mesaj iubirea de na- 
ție şi de patrie, vitejia poporului condus de Mircea cel 
Mare, care, la Rovine în 1396, zdrobise și pusese pe fugă 
oştile cotropitoare ale sultanului Baiazid. 

Livia  Maiorescu-Dymsza aminteşte : „Scrisoarea a 
Ill-a e din anul 1878, iar nu mai înainte. Cît despre ar- 
țicolele din Timpul erau scrise întotdeauna după convor- 
biri îndelungate spre pildă cu Titu Maiorescu. Ţin minte 
vecinicul : «şi nu fii prea violent, rămii politicos» — 
atunci Eminescu își vărsa focul indignării pe cînd dejuna 
împreună la noi. Venea de 4, 5 ori pe săptămînă la noi, 
iar cînd n-avea vreme D. Maiorescu, el sta de vorbă cu 
mama mea“. 

Dind caracter real istoriei, însuși lua parte la istorie. 
O idee fundamentală pe această trăire o constituie pre- 
misa unităţii naţionale a românilor, a conștiinței drep- 
turilor limbii şi culturii lor pe teritoriul vechii Dacii. 

Din cînd în cînd, Eminescu publica în ziar studii 

ample de sociologie românească, compartimentate me- 
todic pe capitole și secțiuni, precum Icoane vechi şi 


257 


17 — Pe urmele lui Eminescu 


Colani th Jame) IIE 


ditimi că mbam sma dalila Gay of 


Începutul scrisorii adresată de Eminescu, din Constanța, la 
16 iunie 1881, Veronicăi Micle 

icoane nouă (I. Actualitatea ; II. Paralele economice ; 
III. Bătrinii și tinerii; IV. Ilustrații administrative ; 
V. Din abecedarul economic ; VI. Frază şi adevăr), apă- 
rute între 11—23 decembrie 1877 sau grupajul de arti- 
cole din februarie 1880 intitulate : I. Despre program ; 
II. Independenţa română ; III. Ideea statului monarhic ; 
IV. Ficțiunea parlamentară ; V. Declasarea sub gene- 
ricul Studii asupra situaţiei. 


La Constanţa pentru zece zile 


Suferind de cord și de reumatism şi hotărît să vadă 
ţărmul românesc al mării, Eminescu se împrumută de 
unde putu, părăsi Bucureștii cu trenul în primele zile 
ale lui iunie 1881, cu destinaţia Giurgiu (unde rămase 
trei zile), ca de-acolo să apuce calea de apă cu vaporul 
vienez pînă la Cernavodă (atunci Bagazchioi) să se 
urce-n trenul de Constanţa, pe linia construită de turci 
în 1860 şi care, cu modificări de nivel, pasaje, curbe, 
podeţe, stă la baza actualului traseu. 

Împăratul poeziei românești a cunoscut astfel marea 
noastră, s-a cufundat în valurile ei, a trăit în Constanţa 
şirag de zile și paşii lui, pe urmele sciţilor, călcînd tă- 
cut urma tălpilor lui Ovidiu, pe-ale neguţătorilor ge- 
novezi și ostașilor lui Mircea Voievod, i-au sanctificat 
ulițele, malurile. 

Biografii și exegeţii creaţiei lui Eminescu din trecut, 
din zelul de-a releva ficțiunea poetului (asemuind-o 
cu fantezia lui Goethe, ce poetizase Rinul înainte de 
a-l fi văzut), s-au întrecut să afirme că Mai am un sin- 
gur dor fusese scris fără ca autorul să fi privit țărmul 
românesc. Lamentări pe această temă, datorate în pri- 
mul rînd lipsei de informări, s-au auzit cu decenii în 
urmă și cu ocazia dezvelirii bustului lui Eminescu de 
Oscar Han la Constanţa. 

Realitatea a fost însă cu totul alta, și o relatează scri- 
soarea lui Eminescu, expediată din Costanţa (cum orto- 
grafia el al 16 iunie 1881 numele orașului relegării poe- 
tului Ponticelor) şi aflată nu de mult. 

Venise pentru zece zile să facă băi de mare, „care 
promit a-mi face mult bine“, pe vremea răcoroasă ce 
persista. Fiind „unul din cei dintîi sosiți aci pentru 
băi“, trăsese la „Hotel d'Angleterre“ (clădire ce se 
păstrează pînă astăzi recondiționată pe str. N. Titulescu 
nr. 3, la colţ cu str. Dianei, în vecinătatea falezei), lo- 
cuind la o mansardă „deschisă din două părţi asupra 
mării“, 

Sosea întîia oară pe litoralul românesc, cum speci- 
fică începutul epistolei, și-l vedea pentru ultima oară. 
Încîntările ce trăia îi provoacă în scrisoarea către Ve- 
ronica interferenţe cu imagini marine din Scrisoarea I-a, 
de curînd apărută în Convorbiri literare : „O să mă în- 
trebi ce efect mi-a făcut marea pe care-o văz pentru 
întiia oară ? Efectul unei nemărginiri pururea mișcate“. 

Slovei scrisorii se suprapun stanţele pastelului nep- 
tunic din uvertura Scrisorii I-a : 


Peste cîte mii de valuri stăpînirea ta străbate, 
Cînd pluteşti pe mişcătoarea mărilor singurătate ! 


după care comentariul subiectiv aluzionează incidenţe 
pentru femeia iubită, comparată cu marea : „n-am vă- 
zut-o în toate fețele — căci ea e schimbăcioasă la cu- 
loare şi în mișcări, de unde unii autori o și compară 
cu femeea“. 

În contrast cu Rusciucul, pe care — în așteptarea 
obligată de la Giurgiu, probabil că trecuse Dunărea şi 
îl străbătuse —, Constanţa i se părea orășel „îndestul 
de frumos“, edilitat cu gust după războiul de Indepen- 
denţă, cînd, în toamna 1878, provincia biruitorului de 
la Rovine, „Domn al Ţării Românești [...] încă pînă la 
Marea ce Mare“, revenise în istoricul patrimoniu geo- 
grafic al românilor : „Casele cu oarecare eleganţă în 
clădirea lor, căci piatra e eftenă aci şi clădirile sunt 
de piatră pătrată, iar primăria, de cînd stăpînesc Ro- 
mânii şi există un consiliu comunal, a făcut foarte mult 
pentru orînduiala și înfrumusețarea orașului“. 

Viaţa i-o caracteriza scumpă, nu atît de costisitoare 
însă pe cît i se vorbise la Bucureşti. Aprecia terasa de 
„pe ţărmul înnalt“, pe care mai tîrziu s-a clădit cu ele- 
ganță Cazinoul baroc, loc care-i colinda privirea spre 

orizontul de ape, el reținînd extatic și într-ales peisajul 
nopţii: „frumoasa priveliște pe toată întinderea mării 
şi cînd luna e de asupra apei, ea aruncă un plein de 
lucire slabă, care plutește pe-o parte (a) apei“. Informa 
că, spre a combate specula particularilor ce închiriau 
la vizitatorii sezonieri, în urbea tomitană de curînd se 
deschiseseră cîteva hoteluri. 

În acele momente Eminescu își propunea, pentru 
cîte mulţumiri îl însuflețeau la Constanţa, ca peste un 
an s-o aducă și pe Veronica Micle pe litoral, adăugînd 
gîndului naive considerații medicale, dar și referiri la 
încercările lor : „La anul să ştii că venim amîndoi aci, 
băile de mare întăresc și grăbesc bătăile inimii. Cu 
toate că omul pare a întineri de ele, privirea mării li- 
nișteşte, mai ales sufletele furtunoase“. 

Fără a fi guignol burlesc, poetul privise către înalt 
şi recepţionase în sine universul stelelor, sînul lunii și 
din țărm fluxul valurilor. Cu liliale bucurii, căci numai 
în Eminescu ele puteau crește mirific, el își risipea 
sufletul între pămînt și cer. Mai diafan ca visul, mai 
ușor ca suspinul, primașul poeziei românești păstrase 
în nopțile tomitane, cărora le-a fost oaspete în vara 
1881, trofeele singurătăţii lui. Îndreptindu-și departe 
ochii minunaţi de desfășurarea crugului astral în senin 
de iunie, Eminescu era obsedat de Veronica Micle, cu 
care ar fi vrut să plutească pe calea deschisă de lună 
pe chiar luciul mării. Himere, neîmplinire ca și mor- 
mîntul „la marginea mării“ ! 


Proiecte sub zodia ultimelor rezistenţe 


Într-o evocare din File rupte (1909), Vlahuţă poves- 
teşte cum în 1883 întîlnindu-l pe stradă și vorbind mai 
multe cu Eminescu, acesta i-a schițat perspectiva unei 
„Case pentru artiști“, cum oamenii noștri de cultură 
nu avuseseră pînă atunci și cum şi-o imagina și Vla- 
huţă : „o Casă mare cu ziduri albe şi cu ferestre largi, 
fără zorzoane pe pereți, fără turnulețe pe acoperiș, 
luminoasă, veselă, strălucitoare de simplicitatea aceea 

bună, curată și cinstită“. Să-l lăsăm pe emul să po- 
vestească în verbul amintirii plănuirile magnifice ale 
lui Eminescu pentru condeierii și creatorii români : 
„toată ziua aceea am stat împreună și am făcut planuri. 
Atunci am zidit noi o casă pentru artişti, — un adevărat 
palat ! Era chiar pe locul unde-i casa Oteteleșanu. Dar 
ce organizare era și ce frumos buget alcătuise Eminescu ! 
Nu știu cum potrivise el lucrurile din condeiu, că, după 
ce se acopereau toate cheltuielile prevăzute și nepre- 
văzute, mai avea ș-un escedent de vr-o cincispre-zece 
mii de lei pe an. Şi era o bucurie pe noi [...]. Seara, însă, 
la birt, a trebuit să ne facem bine socotelile, pentrucă 
toată averea noastră efectivă se încheia în trei lei, și 
vroiam s-avem şi de-aici, mai ales de-aici, un escedent 
.„ pentru ţigări“. 

Şirurile lui Vlahuță se confirmă și în inițiativele lui 
Eminescu de a se constitui prima societate a ziariştilor 
din țara noastră. În România liberă nr. 1690 din 13 fe- 
bruarie 1883, în caseta Cronica zilei, apăru ştirea rezu- 
mativă despre alegerea biroului societății, prim pas 
pentru înființarea şi activitatea ei : „Societatea Presei 
Române s-a constituit. Primul său consiliu de admi- 
nistrație este compus din d-nii Hășdău (Columna lui 
Traian) ca preşedinte — Laurian (România liberă) şi 
G. Steriade (Gazette de Roumanie) ca vice-preşedinţi, 
— Bibicescu (Românul), Eminescu (Timpul), Missail 
(Binele public), ca membrii, și Minovici (Curierul fi- 
nanciar) casier“. 

Se adunaseră 33 de gazetari reprezentînd periodicele 
de tiraj ale vremii, discuțiile cele mai înflăcărate pur- 
tîndu-se în jurul persoanei lui C. A. Rosetti. Redactorii 
Românului, în cap cu I. Bibicescu şi invocînd activita- 
tea publicistică de peste 35 de ani a lui Rosetti, îl pro- 
puseseră președinte. Eminescu „cu nici un preţ“ n-a voit 
să admită președinția directorului Românului. O spune, 
martor ocular, Const. Bacalbașa, care adaugă semnifi- 
cativ că „glasul lui Eminescu a avut mai multă trecere 
şi Rosetti a fost înlăturat“. La argumentele îndelun- 
gatei jurnalistici a lui Rosetti, cu care presau ziariștii 
liberali, Eminescu a replicat apostrofînd sectarismul lui 
Berlicoco și esența demagogiei burgheze ce-i caracteriza 

trecutul. În tonul asertoric folosit, poetul-gazetar era în 
concordanţă cu propriile convingeri și cu consecvenţa 
cu care „combătuse politica lui C. A. Rosetti în Timpul 
cinci ani. 

Cu excepţia lui Slavici, care îndeplinea obligaţiile ar- 
ticolului prezentat la termen, colegilor de ziaristică pe 
care îi avu Eminescu la Timpul le lipsea punctualitatea. 
Prezenţa lor la redacţie rămînea episodică şi nici prin 
gînd nu le-ar fi trecut vreunuia să-l ajute la prelucrarea 
ştirilor transmise de agenţia „Havas“, să primească 
informaţiile din ţară, să insereze comunicatele ministe- 
riale, să despoaie Monitorul oficial și buletinele zilnice 
ale bursei, presei, vieţii judiciare şi polițienești, să se 
ocupe de administraţie şi colportaj, să se angajeze în 
corecturi, cu alergături între zețari şi mesele de scris. 
Eminescu le aducea la îndeplinire cu conştiinciozitate 
transformată în salahorie intelectuală şi privaţiune. 

Suplinind pe cei ce abuzau de promptitudinea lui și 
pentru ca ziarul să fie pe piaţă la vreme poetul și-a 
adaptat existența la condiţiile din redacţie. Seria arti- 
colul de fond, redacta zi de zi cronica parlamentară, 
caseta externă, aduna ştirile zilei, restiliza materialele 
din provincie, cumulînd fără remuneraţie și muncile 
secretarului de redacţie, pe-ale tehnoredactorului şi ale 
telefonistului, corectorului și omului de legătură. 

Împreună cu sora lui Maiorescu, Veronica Micle plă- 
nuia la 1 iunie 1882 să-l aducă pe Eminescu profesor de 
filozofie la Institutul „Humpel“ în Iaşi, tot astfel cum 
pentru Așezămîntul „Anastasă Bașotă“ din Pomirla 
Samson Bodnărescu năzuise să-l aibă pe poet profesor 
de istorie universală, iar la clasele inferioare de latină, 
intervenind fără rezultat cu Ion Ianov, tot junimist, pe 
lîngă Maiorescu. 

În febra vieţuirii balzaciene, lui Eminescu nu-i ră- 
miînea răgaz nici pentru prînz, nici pentru cină, neîn- 
găduindu-și odihna fie şi pentru cîteva ore. De-aici 
extenuarea, pe care o combătea cu cafele şi ţigări. Cînd, 
totuși, răzbătea în restaurante, consuma condiţionat de 
buzunar. Ajuns acasă, în plină vară, răzbit de somn sau 
în urma obligaţiilor de condei, parcurgînd un manu- 

Prima pagină din scrisoarea lui Samson Bodnărescu, prin care, 
la 3 aprilie 1881, se solicită lui Titu Maiorescu să-l determine 
pe Eminescu să vină profesor la Pomîrla-Dorohoi 

scris vechi, adnotînd cercetări istorice sau extrăgînd 
statistică, uita să mănînce. 

Era conștient că va fi strivit şi nimic nu impresio- 
nează mai dramatic ca luciditatea cu care-și aștepta 
prăbușirea : 


Și în gîndu-mi trece vântul, capul arde pustiit, 
Aspru, rece sună cîntul cel etern neisprăvit... 
Unde-s şirurile clare din viaţa-mi să le spun ? 

Ah ! organele-s sfărmate şi maestrul e nebun! 


Vlahuţă, dintre puţinii acceptaţi în preajmă, îl descrie 
în acest ansamblu după înapoierea de la Iași : „El era 
pe atunci redactor la ziarul Timpul. Conştiincios și mun- 
citor peste măsură, de multe ori Eminescu ducea sin- 
gur greutăţile gazetei. Câte nopţi petrecute cu condiul 
în mână ! Şa doua zi, palid, nepieptănat, plin de cer- 
neală pe degete, cun teanc mare de foi scrise intra la 
tipografie, unde rînduia materia, redacta informații, 
făcea corecturi, şi numai seara, cînd gazeta începea să 
se vînture la roată, atunci își aducea și el aminte că e 
trudit și n-a mâncat nimic în ziua aceea. 

Îmi pun mâinile la ochi şi trec repede peste acest șir 
de ani, în cari Eminescu și-a dat cea mai scumpă și no- 
bilă parte din vieaţa și inteligenţa lui... pentru o mize- 
rabilă bucăţică de pâine. Cînd veneau căldurile nesu- 
ferite ale verei, patronii de la Timpul plecau toţi la băi. 
Eminescu stătea neclintit în București, mistuindu-se și 
luptînd până la jertfă pentru onoarea şi triumful altora, 
soldat credincios și nefericit, 

Într-o zi m-am dus la tipografie să-l iau ca să mân- 
căm împreună. L-am găsit făcând corecturi. Era obosit 
la faţă. 

— Uf, nu mai pot, nu mai pot... Aş vrea să mă duc 
undeva la ţară, să mă odihnesc vre-o două săptămîni. 

— De ce nu te duci ? 

— Dar unde să mă duc? Cu ce să mă duc? Pe cine 
să las în locul meu ?... 

Asta era la sfîrşitul lui mai. După o săptămînă gaze- 
tele anunțau că Eminescu a înnebunit“. Tot el mărtu- 
risea că l-a auzit de multe ori: „lare-aș vrea 

s-adorm odată şi să nu mă mai deștept“, parcă amintind 
spovedania lirică : 


Din lumea de mizerii şi fără de-nţeles 

Cu ochii cei de ghiață ai morţii m-am ales 
Şi totu-mi pare veşted, căzut şi uniform, 
Sunt însetat de somnul pămîntului s-adorm, 
Încât numai din nume îmi pare că exist... 


Ipoteza că în mai—iunie 1883 Eminescu ar fi călă- 
torit cu trenul la Galaţi, ca să conducă spre spitalizare 
pe un frate bolnav nu se susține documentar, n-avea 
pe nimeni rudă în Covurlui și chiar scrisoarea, din 
16 noiembrie 1887, către un negustor gălăţean, Vasil- 
coveanu, rămîne amăgire, un apocrif. Textul original al 
respectivei epistole fusese adresat lui V. G. Morţun. 

Printre ultimele creaţii ale lui Eminescu se numără, 
în patru variante, Mai am un singur dor, previziune a 
prăbușirii apropiate şi a intrării în neuitare : 


Cum n-oi mai fi pribeag 
De-atunci înainte, 
M-or troieni cu drag 
Aduceri aminte. 
Luceferi, ce răsar 
Din umbră de cetini, 
Fiindu-mi prieteni, 
O să-mi zîmbească iar ; 
Va geme de patemi 
Al mării aspru cânt... 
Ci eu voi fi pămînt 
În singurătate-mi. 


În ordinea lirică, este însuși testamentul poetului. 


Patru zile la Iași 


La 4 iunie 1883, Eminescu pornește cu trenul spre 
Iași ca să participe la dezvelirea statuii lui Ștefan cel 
Mare, festivitate anunţată peste o zi. Se ştie că, ajuns 
în garnizoana Convorbirilor literare, el s-a dus îngîn- 

durat de-a dreptul la bojdeuca lui Creangă, pe prispa 
căreia își chinui zadarnic mintea ostenită pentru un 
elogiu de circumstanță adresat eroului. Pînă la urmă, 
lipsit de vervă şi înfrînt în ce năzuise febricitar să 
realizeze ca fantezie, se mulțumi să retranscrie o poezie 
de ritm popular. În cămara povestitorului din Humu- 
lești adormi cu revolverul lîngă pernă, chinuit de ob- 
sesia atentatelor imaginare împotriva lui. Colindă apoi 
cu gazda din 'Ţicău într-un scurt răgaz și, de presupus 
la inițiativa acestuia din urmă, vechi căi mărginaşe 
şi ospătăriile întunecoase cu vin auriu de Hiîrlău. La 
„Junimea“ din seara festivităților citi întraripat Doina. 
Lipsesc știri să fi vizitat în acest răgaz pe Veronica 
Micle. 

După trei zile reveni la București mai puţin stăpîn 
pe sine. Îl potopesc durerile de cap ; ulceraţiile de pe 
picioare se deschideau în „fîîntiînele“ de Iov. Ultimele-i 
articole de fond rămase în colecţia Timpului au comen- 
tariul la limită; în schimb, durităţile pamfletarului 
străbat în diatribă. Pe caiete întregi și pe fiţuici răzlețe, 
încercările algebrice se repetă în ecuaţii și în etajări 
absurde de calcule, litere, cifre, figuri geometrice. 
Gesturile incoerente la prînzurile lui Maiorescu (care 
le consemnează sumar) nu lasă îndoială asupra apro- 
pierii catastrofei. Agitaţia sub care își încarcă des în 
aceste zile revolverul, obsesia înscenărilor că va fi su- 
primat, ca și autoînvederările în scris de a împușca pe 
Chibici, care, alături de Simţion, rămăsese milos și de- 
votat amic, mărturisirile din străfund că simte că se 
pierde, făcute lui Slavici, la care locuia, toate arătau 
că rămânea neputincios în faţa tragediei ce se apropia. 


Geniul intrat în hăurile năucirii 


Maiorescu notează, jos 23 iunie, la cina sa, abera- 
ţiile lui Eminescu, „care devine din ce în ce mai evident 
alienat. Foarte excitat, sentiment al personalității exa- 
gerat (să înveţe acum albaneza !), vrea să se călugă- 
rească, dar să rămînă în București“. Peste trei zile, 

poetul ar fi vrut să plece la Botoşani, deşi era aşteptat 
la Sibiu, cu Slavici, ca să întemeieze Tribuna intere- 
selor naţionale românești ; se răzgîndeşte. Cu o zi îna- 
inte s-arăta „„moleşit“. Slavici a relatat în Amintiri 
despre nopţile delirante ale prietenului său. 

Fusese fulgerat de cea mai nemeritată soartă la 33 
de ani. 

Marţi 28 iunie 1883, la ora 6 dimineaţa, criticul fu 
trezit din somn de aducătoarea unei cărți de vizită la- 
pidare din partea soţiei lui Slavici : „Domnu Eminescu 
a înnebunit. Vă rog faceţi ceva să mă scap de el, că 
foarte reu“. 

Cu Simţion, peste două ore, Maiorescu închiria pe 
contul său, plătind 300 de lei pe lună, o rezervă pentru 
Eminescu în „Casa de sănătate“ a dr. Al. Șuţu şi în- 
ştiinţă despre catarsis pe Th. Rosetti. Criticul consem- 
nează în Însemnări zilnice suita amănuntelor : „Pe la 
10 veni cu trăsura la mine Eminescu, binecuvîntă cu 
privirea fixă pe soția mea şi pe Ilie Nicolescu, care 
tocmai pleca, mă îmbrățișe tremurînd. Eu îi arătaiu pe 
Hermes și pe Venus din Melos, la care el zise, cu pri- 
virea în extaz : «Lasă că va reînvia arta antică b» Po- 
trivit înţelegerii [ce avusesem cu Simţion], i-am spus 
că trebuie să se ducă la Simţion, pentru Societatea 
«Carpaţii». Mi-a cerut să-i dau 5 lei pentru trăsură şi a 
plecat cu trăsura acolo. De-acolo e vorba să fie dus la 
Dr. Şuţu. Numai de s-ar face asta fără greutate! — A 
venit apoi la mine Caragiali la masă ; a izbucnit în la- 
crimi cînd a auzit ce e cu Eminescu“. 

După aţiţarea lui Eminescu de către Grigore Ventura 
la cofetăria „Capşa“ (Calea Victoriei nr. 36) ca să îm- 
puşte pe Carol I la Cotroceni, poetul se opri la Baia 
„Mitraszewski“ din str. Poliţiei nr. 4, unde se baricadă 
într-o cabină pe 8 ore, cîntînd și lăsînd să se reverse 
apa pe sub ușă spre culoar, pînă cînd, cu ajutorul co- 
misarului C. Nicolescu de la circa 18-a, a doi cunoscuţi 
și a gardienilor de la ospiciu, i s-a pus pe trupul gol 
cămașa de forţă, iar domiciliul din Piaţa Amzei nr. 18 
fu sigilat. Abia a doua zi i s-au adus cămăși și hainele 
aruncate în ajun în cadă. 

Timpul pierdu astfel pe cel care-i crease prestigiu 
între ziarele epocii, pînă la el inexistent și nediferen- 

tiat. În redacţie, înfruntîndu-i-se protestele, fusese in- 
trodus de cîteva săptămîni N. Bassarabescu, iar Mihai 
Paleologu urmărea orgolios conducerea cotidianului. În 
acest răstimp se prăbușește modestul redactor, care 
vreme de cinci ani și opt luni nu ţinuse să-și semneze 
articolele, fără ca dintre cei slujiţi de el, exceptînd pe 
Maiorescu, să-și fi dat cineva seama de vocaţia lui jur- 
nalistică, de caratele modestiei, de jertfa ce făcuse şi de 
fineţea lui etică. Aburirea judecății lui a fost privită ca 
fapt divers, concediere de salariat răvășşit de boală. 
Ba — ceea ce satisfăcea pe cei rămaşi în urmă — se 
vestea în cap de coloană, tot atunci, că postul i s-a 
ocupat. Comunicatul Timpului apăru rituos — fără să 
surprindă în vreun fel — în urma ziarelor liberale și 
după ce timp de trei zile, în consens, opinia gazetă- 
rească publicita zvonul că „primul și cel mai eminent 
scriitor“ înnebunise. Ziarul Românul (an. 27, vineri 1 
iulie 1883) trecu peste amintirea pamfletelor emines- 
ciene, care îl înfruntaseră ani de zile ca Pseudo-Ro- 
mânul și pe directorul său îl gratulase cu epitete ca 
„hidoasă pocitură“, „saltimbanc“, „Berlicoco Magnus“, 
anunţind : „Aflăm cu sinceră părere de rău că d. Mi- 
hail Eminescu, redactor al ziarului Timpul, tînăr plin 
de talent şi înzestrat c-un deosebit geniu poetic, a că- 
zut grav bolnav. Sperăm că boala sa nu va fi decit tre- 
cătoare și că în curînd vom putea anunţa deplina sa 
însănătoșire“. Rosetti dovedea că este în adevăr 
gazetar ! 

În aceași zi, Telegraful, în care în 1882 apăruseră 
două atacuri vitriolice împotriva lui Eminescu sub 
semnăturile lui Nicu Xenopol şi Scarlat Moscu, repeta 
vestea. La fel, redacția României libere (an. 7, nr. 1802, 
sîmbătă 2 iulie 1883), unde se grupaseră în ăst timp 
Delavrancea (Argus), Duiliu Zamfirescu (Don Padil), 
A. Vlahuţă și alţi tineri sub direcţia lui Dimitrie August 
Laurian, comunica la Cronica zilei, prin rîndurile lui 
Mihail Brăneanu : „Amicii săi, îngrijoraţi de zilele 
unui bun amic, l-au condus marţi la casa de sănătate. 
Ei îl vizitează regulat şi fac totul pentru a lui însănă- 
toşire. Fie ca dorinţa lor să se îndeplinească cît de 
curînd !“ Peste şase zile (nr. 1807, vineri 8 iulie 1883), 
admiratorii îndureraţi din redacţie se amăgeau de spe- 

ranţa însănătoșşirii : „Să sperăm cu toţii în reînsănă- 
toşirea lui din greaua boală în care l-a aruncat cruda 
soartă. 

O observaţie de făcut în privinţa lui Eminescu, prin- 
tre nenumăratele și caracteristicile observaţii ce s-ar 
putea face relativ la el: omul acesta, atît de adînc şi 
știutor, n-a scris niciodată nimic pentru teatru. Adora- 
țiunea și cultul ce avea geniul lui pentru Shakespeare, 
îl făcea oare să se închidă înlăuntrul fiinţei sale atit 
de afund, încît să nu încerce niciodată a zbura prin 
văzduhul pe care-l cutreierase titanul timpurilor 
trecute ? 

Oricare ar fi această cauză, trebuie să ne pară rău la 
toţi că ea n-a existat, deoarece nimic nu ne-a rămas 
de la Eminescu pentru teatru“. 

Redactorul ce exprima asemenea supoziţii nu știa și 
de dramaturgia lui Eminescu, ca autor a numeroase 
proiecte de piese de teatru, parțial redactate, de tradu- 
cerea teatrologiei lui Theodor Râtscher și nu bănuia că 
poetul compătimit publicase cronici de teatru în Curie- 
rul de Iassi şi Timpul. 

Resboiul lui Weiss, atacat de Eminescu, ţinu să-și 
exprime pe pagina de titlu admiraţia pentru fostul re- 
dactor și denunță mistificarea anunţului din Timpul : 
„ținem a releva o eroare strecurată în foaia conserva- 
toare, cînd zicea că d. Eminescu era unul din colabo- 
ratorii ei. Noi știm că d. Eminescu era primul și cel mai 
eminent scriitor al Timpului“. 

Din Bruxelles, unde Constantin Mille, pe care Emi- 
nescu îl salutase ca mesagerul poeziei de baricadă, şi 
studenţii expulzați după banchetul socialist de la „Cha- 
teau-aux-fleurs“ din Iaşi editau, călăuziţi de princi- 
piile umanitarismului socialist, revista Dacia viitoare, 
se trimiseră în ţară cu nr. 13, an. 1, din 1 august 1883, 
rînduri de regret pentru poet: „Politică! Politică! 
hidră cu zeci de capete, uriașă cu lungi braţe. Tot ce 
naște, tot ce viază, tu pe dată îl înăbuși și pe dată îl 
sugrumi... 

Eminescu a înnebunit. Și de Eminescu iată ce zic 
gazetele noastre, de la cea mai de frunte pînă la cea 
din urmă: «Dl Mihail Eminescu, redactorul ziarului 

Timpul a înnebunit. Dl. Paleologu va lua redacțiunea 
sus-zisului ziar». Iată tot. Nici două rînduri. 

Bine, fie pentru jurnalist !... Jurnalistul e poetul cel 
mai poet al României. 

Cetitu-i-aţi : Mortua est, Epigonii, Venere și Madonă, 
Împărat și proletar ? ! Cetitu-i-aţi Doina, ultima sa pu- 
blicare ? Văzut-aţi neobositul său creier răscolind îm- 
pestrițata noastră limbă și scoțînd din ea vorbe de ani 
uitate, schimbîndu-le sub măiastra-i pană în giu- 
vaere... ? 

Ah ! Înţeleg că a înnebunit. Nici că se putea altfel! 
I-a fost greu de micimea semenilor săi și le-a zis ră- 
mas bun. 

Cu jale să scriem pe mormîntul minţei sale ultimele 
versuri din Scrisoarea a patra : 


Și în gîndu-mi trece vântul, capul arde pustiit, 
Aspru, rece sună cîntul cel etern neisprăvit... 
Unde-s şirurile clare din viața-mi să le spun ? 

Ah ! Organele-s sfărămate şi maestrul e nebun! 


Noi, ca iubitori de tot ce e frumos şi vrednic de laudă, 
zicem : Ruşine vouă oameni lipsiţi de simţire și recunoș- 
tinţă, care daţi uitării pe astfel de oameni, în vreme ce 
înălțaţi în ceruri pe niște nemernici şi nişte lingăi ; iar 
ca socialiști aducem jalnica noastră admirare celui ce-a 
scris Împărat şi proletar.“ 

La Oradea, Familia consemna întristătoarea știre prin 
Iosif Vulcan, care îl văzuse de curînd pe poet în Bucu- 
reşti şi primise de la el o scrisoare de mulțumiri „mîn- 
gietoare“ pentru cei 35 lei trimiși de redactorul Familiei 
ca onorar pentru şase poezii. Revista dădea „știrea per- 
sonală“ despre colaboratorul său : „Dl. Mihai Eminescu 
unul din cei mai buni poeţi români, pe care cu mîndrie 
îl avem în cununa colaboratorilor noștri, zace bolnav la 
București ; dorim din inimă ca boala-i să fie trecătoare 
şi în curînd să ne putem bucura de accentele lirei sale“. 

Mai tîrziu, în Familia din 28 august 1883, tot Iosif 
Vulcan întregea pentru miile de cititori ardeleni și din 
țară ai revistei : 

„Sărmanul Eminescu“ ! 


271 


Am anunciat înainte cu cîteva săptămîni că distinsul 
poet şi colaborator al nostru dl. Mihai Eminescu este 
grav bolnav şi ne-am exprimat dorinţa de a-l vedea cît 
de curînd vindecat. Durere, dorința noastră nu s-a re- 
alizat ; amicul nostru fu lovit de boala cea mai înfrico- 
șată, de alienațiune mentală. El nu mai cîntă, căci lira i-a 
căzut din mînă. Deci astăzi orice rămășiță literarie a ne- 
fericitului poet are o valoare și mai mare. Noi posedăm 
încă trei poezii inedite ale lui pe care, dimpreună cu al- 
tele deja publicate de noi, ni le-a dat pentru Familia : 
S-a dus amorul..., Cînd amintirile..., Ce e amorul ?..., Pe 
lingă plopii fără soţ, şi Dacă..., Din noapte. Una din 
acestea este şi cea din numărul presinte“. 

Demn de reţinut faptul că atît ziarele care sprijineau 
poziţiile ideologice slujite jurnalistic de poet, cît şi cele 
care, în împrejurările impuse, fuseseră atacate de el sau 
îl reperaseră, dovedeau acum adînca lor consideraţie 
pentru rolul redactorului-șef de la Timpul și pentru 
poet. De la Românul, Telegraful, România liberă, pînă la 
Națiunea, Răsboiul, Binele public, Reforma, Poşta, Po- 
porul, Buboiul, Bukarester Tageblatt, se exprima una- 
nim acordul gazetarilor în a recunoaște că, prin fulge- 
rarea lui Eminescu din 1883, dispărea unul dintre cei 
mai pregătiți luptători ai breslei, maiestru al cuvîntului, 
pradă neputincioasă extenuării şi absurdului. 

După criză, Eminescu nu și-a mai văzut niciodată 
conceptele literare, corespondenţa, cărțile. Conștient de 
importanța acestora și prevenitor faţă de distrugerea sau 
dispariția lor, Titu Maiorescu a luat la sine în păstrare 
manuscrisele lui Eminescu de care nu se îndoia că este 
„cel mai mare poet al românilor“. Cu titlul de etern 
tezaur inestimabil, el le depunea la Academia Română 
în ședința din 25 ianuarie 1902. 

Titu Maiorescu iniție neîntirziat liste de subscripţie la 
Iaşi și București, asigurînd, între junimiști, fondul tre- 
buitor spitalizării şi tratamentului de început al lui 
Eminescu. 

Convorbirile literare din august 1883 reproduseră din 
Almanahul „României june“, Luceafărul. Veronica Micle, 
citind și recitind poemul, adnotă alegoriile, alăturîndu-le 

situaţiilor din viaţă la care luase parte și pe care le 
păstra în tainiţele discreţiei. 

Restituirea îndurerării Veronicăi Micle, nu demo- 
ralizantă şi copleșitoare pînă să excludă nădejdi, o face 
răvașul liric Să pot întinde mîna 


Să pot întinde mîna s-o pun pe fruntea ta 
Încetul la o parte şuvițele le-aş da, 
Senină să rămiie, curată ca un crin, 

Icoană de iubire la care să mă-nchin. 


Iar tu ca un Luceafăr departe strălucești 

Abea cîte o clipă în cale-mi te ivești, 

Apoi dispari ; — şi-n urmă rămii în gîndul meu, 
Vedenie iubită la care mă-nchin eu. 


Un mesaj pe care prietena i-l dedică suferindului reţi- 
nut în rezerva cu uşă de fier de la Sanatoriul ,Ca- 
ritatea“, 

Impresionantă apare în compararea lui Eminescu, 
damnatul suferind, ecoul poemului Luceafărul : 


Iar tu ca un Luceafăr departe străluceşti 
Stihul următor „Abea cîte o clipă în cale-mi te iveşti“ 
referă tangent aluzia la proiectul spulberat al căsni- 
ciei lor : 
Apoi dispari; — şi-n urmă rămii în gîndul meu, 
Dincolo de nuanţările sensibilităţii, cititorul de-atunci, 
de astăzi şi din viitor reţine în finalul strofelor adoraţia 
pentru cel povîrnit în abis : 


Icoană de iubire la care mă-nchin eu. 


Vedenie iubită la care mă-nchin eu. 

Avatarurile din urmă 


Subscripţii şi ediţia princeps 


Preocupările junimiştilor pentru Eminescu se sub- 
scriu samaritean după prăbuşirea din iunie 1883. Cînd 
poetul fu internat, voci din opinia publică învinuiră 
Convorbirile literare de ingratitudine față de geniul 
nenorocit de pe urma surmenajului ca gazetar al con- 
servatorilor. Ajutorarea se făcu nu prin fruntașii cu 
suprafaţă Pogor, Carp, Th. Rosetti, Iacob Negruzzi, ci 
prin interpuși depărtaţi de capitală. Ei participă pe 
liste colective cu subscrieri modice, care nu putură 
acoperi în primele luni cheltuielile de întreţinere a su- 
ferindului. 

Pentru perceperea obolului junimist la Iaşi a fost 
desemnat profesorul Petre Missir, care în septem- 
brie 1883 raporta lui Maiorescu situaţia de casă : 


CONTRIBUȚIILE LUNARE ALE „JUNIMEI“ PENTRU 
ÎNTREȚINEREA LUI EMINESCU ÎNTR-O CASĂ 
DE SĂNĂTATE LA VIENA PE TIMP DE DOI ANI 


Însărcinat de d-l Maiorescu a executa strîngerea 
acestor contribuţii benevole, aduc la cunoștința membri- 
lor „Junimei“ : 


1. Că pentru scopul mai sus arătat se cere aproximativ 
suma de 500 franci pe lună. 

2. Că dacă este de dorit ca .această sumă să se 
acopere cît se poate mai degrabă, contribuţiile fiind 
lunare, lucrul principal rămîne siguranța încasărei lor. 

În acest scop rate oricât de mici dar sigure sînt bine- 
venite. Pentru încasarea lor sub-semnatul va stărui în 
înțelegere cu D. I. Negruzzi şi va purta registrul de faţă 
pentru a se descărca față de Dl. Maiorescu. 

3. Că acei ce preferă să dea odată pentru totdeauna 
vor fi trecuţi în rubrica lunei în care au contribuit. 

4. Că în cele dintâi Sâmbete urmează să ne sfătuim 
pentru a ţinea trei conferințe cu plată pentru acoperirea 
cheltuielilor de trimitere etc. 


SUBSCRIEREA CONTRIBUȚIILOR LUNARE 


lei lei 
. T. Maiorescu 50 15. A. Naum 5 
. Dr. Max 10 16. A. D. Xenopol pen- 
tru un an 100 lei 


No. 
No. 


1 

2 

3. W. Humpel 20 

4. I. C. Negruzzi 20 17. N. Gane 10 

5. V. M. Burlă 10 18. C. Dimitrescu (-laşi) 10 

6. C. Meissner 5 19. I. Creangă, 25 franci 
pe an 

7. G. M. Buiucliu 15 20. George Negruzzi* 40 
franci pe an 

8 

9 

10 


. V. Pogor 20 
. N. Volenti 20 21. N. Gabrielescu 5 
. Șt. Văleanu 5 22. P. Missir 5 
11. Ș.G. Vârgolici 5 23. A.G. Suțu 5 
12. M. Pompiliu 5 24. C. Leonardescu 4 
13. N. Culianu 25. Ion Ianov * 10 
pentru una g 
sută lei anual 
14. I. M. Melic 10 26. Bodnărescu * 10 


(De pe această listă trei însemnați cu * nu mai contri- 
buie, şi anume: T. Maiorescu, trecut la București, 
G. Negruzzi şi Bodnărescu. Rata lunară a celorlalți 23 
de membri se ridică, după însemnările lui P. Missir, 
la 217 lei, 68 bani). 


Krupenski 20 
G. Roiu 20 
I. Duca 20 
Abg. Buiucliu 20 

Plăţile acestora se fac pe lunile : Sept., Oct., Noem., 
Dec. 1883 şi Ian., Febr., Mart., April., Mai, Iunie., Iulie., 
Aug., Sept., 1884 — cînd încetează). 


Primiți pină la finele Daţi 
Aprilie 
560 350 
570 210 
365 570 
182 300 
1677 _200 
170 de la Chibici 1 630 
90 pe Mai 307 daţi direct lui 
1 937 Eminescu 
140 de la Chibici 1 937 
245 Junimea din laşi 200 daţi lui Eminescu 
110 Iulie 2 137 
2 432 295 
2 432 
ACHITAȚI: LEI 


1) Prin mandat poştal No. 88 către D. Maiorescu 

suma de 350 
2) Cu chitanța D-nei Maiorescu din Noiembrie 1883 210 
3) Cu chitanța D-nei Maiorescu din 28 ianuarie 1884 570 


4) Cu mandat No. 273 din 3 April suma de: 300 
5) Cu chitanța D-nei Humpel la 2 Mai 200 
6) Chitanţa lui Eminescu 1 Iunie 300 
7) Prin chitanţa din 1 Iulie 200 


Suma trebuitoare internării poetului în sanatoriul 
'Ober-Dăbling s-a asigurat nu prin contribuţii de acest 
soi, nici prin sprijinul palatului, la care Maiorescu 
făcuse solicitări, ci prin lectura publică a Fîntânei Blan- 
duziei, act la care Vasile Alecsandri se oferise mărinimos 
în scopul ca de rețetă să beneficieze tînărul conirate 
bolnav. Și de data aceasta junimiștii stătură în umbra 
difuzării biletelor pentru conferința de la Ateneu, ini- 

țiativa şi acțiunea publicității pornind de la Grigore 
Ventura. În acest sens, este concludentă cartea de vizită 
adresată de Maiorescu redactorului de la L'Independance 
roumaine, care în iulie 1883 deschisese focurile apărării 
lui Eminescu împotriva nechibzuitei epigrame a lui 
Macedonski din Literatorul, an. 4 (1883), No.7 : 


| 
T. MAIORESCO 


Prie Mr. Ventura, qui s'est si généreusement 
intéressé au sort du malheureux poète Eminesco 
de bien vouloir annoncer par l „Indép. Roum. „que 
Mr. B. Alecsandri tiendra Vendredi le 14 oct. à 
3 heures dans la salle de VAthénée une confé- 
rence au profit du fonds destiné à Ventretien 
de Eminescu. Prix d'entrée 2 francs. 

Alecsandri lira „Fontăna Blandusiei“. 


În aria relațiilor bucureştene Maiorescu subscrise el 
personal, în primul rînd adună ajutoare pentru Emi- 
nescu spre a fi spitalizat în străinătate, după sugestia 
Emiliei Humpel, sora criticului. 

Conturi s-au păstrat şi de la Emilia Humpel și din 
familia Corneliei Emilian, operînd printre studenții de 
la „Arte frumoase“ din Iaşi, prin neostenelile Corneliei 
Emilian-junioară şi ale Luizei A. Weitzeker. 


Spre altă Vienă 


Din ce se adună, la 1 noiembrie Eminescu fu pornit cu 
acceleratul la Viena, însoțit de Chibici, şi a doua zi, fă- 
cînd cunoștință cu medicinistul Constantin Papazu, vărul 
lui Maiorescu, fu internat la sanatoriul Ober-Döbling, 
sub îngrijirile neurologilor Leidesdorf şi H. Oberstei- 
ner, care în Status und Decurses-ul bolnavului înregis- 

trează observaţii la datele de 2, 8, 10 noiembrie, 26 de- 
cembrie 1883, 10, 12, 24 ianuarie, 8, 26 februarie 1884. La 
ultima dată, poetul părăsi cu Chibici (venit de la Bucu- 
reşti cu 2 400 de franci) sanatoriul, dirijat de indicaţiile 
medicilor din ţară şi ale lui Maiorescu spre Florenţa. 
Dar, odată poposit aici, Eminescu — în ciuda aşteptă- 
rilor — nu se simţi bine, încercă să fugă haotic către 
România, ceru să vină în ţară și blîndului prieten înso- 
titor nu-i rămase de făcut altceva decît s-apuce trenul 
spre patrie. 

Din răstimpul spitalizării la Viena se păstrează scri- 
soarea de îngrijorări adresată de poet lui Chibici, la o 
săptămînă după ce-și revenise : 


Döbling 12/24 ianuarie 
1884 


Iubite Chibici, 


Nu sunt de loc în stare să-mi dau seama de boala cum- 
plită prin care am trecut, nici de modul în care am fost 
internat aici în ospiciul de alienaţi. Știu numai atît că 
boala intelectuală mi-a trecut, deși fizic stau îndestul de 
prost. Sunt slab, rău hrănit și plin de îngrijire asupra 
unui viitor care de-acum înainte e fără îndoială și mai 
nesigur pentru mine decît oricînd. 

Ceea ce aş dori să știu de la tine este dacă cărțile și 
lada mea sunt în oarecare siguranță şi dacă pot spera 
să le revăd. În ladă trebui să se fi aflând și ceasornicul 
pe care l-am fost scos de la Simţion. Încolo, aș voi să 
ştiu dacă pot scăpa de aci, unde în adevăr îmi pare că 
stau fără nici un folos. Tratamentul pare a consista în 
mâncare puțină și proastă şi în reclusiune ; încolo, n-am 
observat nimic în maniera de-a mă trata. Sufăr cum- 
plit, iubite Chibici, de lovitura morală pe care mi-a dat-o 
boala, o lovitură imeparabilă, care va avea influenţă rea 
asupra întregului rest al vieţii ce voi mai avea-o de trăit. 
Asemenea nu ştiu nimic asupra poziţiei pe care mi-aţi 
creat-o în acest institut. Cine plătește pentru mine aci şi 
cine are grijă de mine ? D-l Maiorescu a trecut pe aci 

într-o zi, dar a stat mai puţin de un minut şi nu mi-a 
spus nimic în ce mă priveşte, încît, deşi mi-am venit 
în fire de 'mai bine de două săptămîni, nu ştiu absolut 
nimic asupra sorții care mă așteaptă, căci sper că nu 
voi fi condamnat a petrece aci ani întregi fără nece- 
sitate. 

Doctorii mi-au spus că trebuie să-ți scriu ţie în pri- 
virea aceasta. Mi-aduc în adevăr aminte c-am venit cu 
tine în tren, dar încolo nu mai ştiu nimic decît că am 
stat închis şi am suferit nu numai de halucinații, ci şi 
mai mult încă de foame. Mă-ntreb acum dacă e vorba 
ca, cu cheltuială şi anume, să continue regimul sub care 
trăiesc, regim cu totul fără folos atît pentru mine, cît 
şi pentru amicii care au binevoit a se interesa de mine 
și a mă trimite aici. 

Fii bun, iubite Chibici, şi respunde-mi cum stau lu- 
crurile cu mine. Doctorii de aici îmi vorbesc de D. Maio- 
rescu și de tine. Eu ştiu despre tine că tu n-ai mijloace 
pentru a îngriji de mine în starea în care sunt. Îmi sunt 
dar necunoscute măsurile pe care D. Maiorescu va fi 
binevoit să le ia în privire-mi şi văd pe de altă parte 
că doctorii de la institut nu știu asemenea nimic, ci se 
mărginesc a-mi cita numele D-sale şi al tău, ceea ce 
— în izolarea în care mă aflu — nu e de natură a mă 
satisface. Și, în adevăr, nu-ţi poţi închipui starea în care 
un om se află într-un institut de alienaţi, după ce şi-a 
venit în fire. Neavînd nimic de lucru, închis alături 
c-un alt individ, hrănit rău precum se obicinuiește la 
spitale şi lăsat în prada celor mai omoritoare grije în 
privirea viitorului, mi-e frică chiar de-a-mi plinge 
soarta, căci şi aceasta ar fi interpretată ca un semn de 
nebunie. Astfel, fără speranță şi plin de amare îndoieli, 
îți scriu, iubite Chibici, şi te rog să-mi lămurești poziția 
în care mă aflu. Eu aș vrea să scap cît se poate de cu- 
rînd şi să mă întorc în țară, să mă satur de mămăliga 
strămoşească, căci aici, de cînd mă aflu, n-am avut nici- 
odată fericirea de-a mînca măcar pînă la saţiu. Foamea 
şi demoralizarea, iată cele două stări continue în care 
petrece 


nenorocitul tău amic 
M. Eminescu 

Dar şi mai interesantă în căldura omeniei ei exem- 
plare se revelă conceptul răspunsului lui Titu Maiorescu, 
din 10 februarie 1884, adresat încurajator poetului, ce-i 
scrisese şi lui, după îndemnul medicinistului Constantin 
Papazu : 


D-lui Mih. Eminescu 


Wien, Ober-Dăbling, in der Heilanstadt Leidesdorţ- 
Obersteiner 


Iubite domnule Eminescu, 


Și scrisoarea D-tale către mine și scrisoarea de mai- 
nainte către Chibici le-am citit, eu, familia mea şi toţi 
amicii D-tale, cu o nespusă bucurie. Ne-au fost dovada 
sigură despre deplina D-tale însănătoşire. 

Nu te mira că îţi vorbesc mai întîi de bucurie, deşi 
amândouă scrisorile sînt triste şi concepute sub un fel de 
„depresiune a moralului“, cum ar zice galomanii noştri. 

Căci eu cred tristețea D-tale trecătoare şi desigur ne- 
întemeiată ; pentru noi rămâne, dar, bucuria curată. 

Vezi, D-le Eminescu, diagnoza stării D-tale trecute 
este astăzi cu putinţă şi este absolut favorabilă. Se vede 
că din cauza căldurilor mari, ce erau pe la noi în iunie 
1883, D-ta ai început a suferi de o meningită sau infla- 
mare a învălitoarei creerilor, mai întîi acută, apoi chro- 
nică, din care cauză (precum se întîmplă totdeauna în 
asemenea cazuri, ca adese și la Typhus), ai avut un deli- 
riu continuu de peste 5 luni, pînă cînd s-a terminat pro- 
cesul inflamaţiunii. În tot timpul acestui vis îndelungat, 
ai fost de o veselie exuberantă, încît e păcat că nu ai 
păstrat nici o aducere aminte a trecutului imediat. 

Ei, acum ai ieşit din vis, precum trebuia să ieși, şi 
ţi-ai recîştigat conştiinţa. De aci nu poți lua motiv pen- 
tru atîta greutate sufletească, cu tot pesimismul D-tale 
obicinuit. 

În privinţa aceasta, iată cum stau lucrurile : Chibici 
pleacă poimîine, duminică la Viena și va fi dar luni pe 
la 4 ore la D-ta în Ober-Dăbling, precum ţi-am telegra- 

fiat alaltăieri. El vine pentru ca, în înţelegere cu 
dr. Obersteiner şi după sfatul lui, să te scoată din Insti- 
tut şi să facă împreună cu D-ta o excursiune de vreo 6 
săptămâni spre sudul Alpilor, poate pînă la Venezia, 
Padua sau Florența. Are mijloacele bănești pentru 
aceasta, precum şi — se-nțelege — pentru împrospă- 
tara garderobei D-tale, care va fi stat şi ea ca în vis în 
aceste 6—7 luni. 

După aceasta, dacă nu va fi indicată vreo cură la băi, 
la Hall, d.e., vă veţi întoarce împreună în țară, unde tre- 
buie să te mai odihneşti cîtva luni, pentru a te întrema 
fiziceşte pe deplin. Theodor Rosetti te invită să petreci 
aceste luni la moşia lui Soleşti, unde îţi va pregăti pri- 
mirea în modul cum îl vei dori D-ta. 

După aceasta, așadar pe la August, în urma interve- 
nirei Reginei, care îți poartă cel mai sincer interes, vei 
fi numit în vreo funcţie, care să-ți convie, d.e., ca Biblio- 
tecar al Universităţii laşi. 

De aici înţelegi că despre vreo îngrijorare pentru exis- 
tența D-tale materială în viitor nu poate fi vorba. 

Dar vreai să ştii cu ce mijloace eşti susținut deo- 
camdată. 

Bine, Domnule Eminescu, suntem noi aşa străini unii 
de alții ? Nu ştii D-ta iubirea şi (dacă-mi dai voie să în- 
trebuințez cuvîntul exact, deşi este mai tare) admirarea 
adeseori entuziastă ce o am şi eu şi tot cercul nostru 
literar pentru D-ta, pehtru poeziile D-tale, pentru toată 
lucrarea D-tale literară şi politică ? 

Dar a fost o adevărată exploziune de iubire cu care 
noi toţi prietenii D-tale (şi numai aceştia) am contribuit 
pentru puţinele trebuințe materiale ce le reclama si- 
tuaţia. 

Și n-ai fi făcut şi D-ta tot așa, din multul-puţinul ce 
l-ai fi avut, cînd ar fi fost vorba de orice amic, necum 
de un amic de valoarea D-tale ? 

Acum trebuie să mai ştii că volumul de poezii, ce, 
după îndemnul meu, ţi l-a publicat Socec în Decembrie 
anul trecut, a avut cel mai neaşteptat succes, așa încât 

Socec stă încă uimit. În aceste 7 săptămîni de la apari- 
țiunea lui, s-au vîndut 700 de exemplare ; o mie este 
toată ediţia, şi de pe acum trebuie să te gîndești la ediţia 
a doua, care va fi reclamată pe la toamnă şi în care vei 
putea face toate îndreptările ce le crezi de trebuinţă. 

Poeziile D-tale, pînă acum îngropate în Convorbiri, 
sînt astăzi cetite de toate cocoanele de la Palat pînă în 
mahala la Tirchileşti, şi la întoarcerea în ţară te vei 
trezi cel mai popular scriitor al României. «Was ich mir 
dafor Koofe ?» zici d-ta. Așa cam este, dar tot nu este 
rău, cînd te simţi primit cu atita iubire de compa- 
trioţii tăi. 

Așadar, fii fără grijă, redobîndeşte-ţi acea filosofie 
impersonală ce o aveai totdeauna, adaoge-i ceva veselie 
şi petrecere în excursiunea prin frumoasa Italie, şi la în- 
toarcere mai încălzeşte-ne mintea şi inima cu o rază din 
geniul D-tale poetic, care pentru noi este şi va rămânea 
cea mai înaltă incorporare a inteligenţei române. 

La revedere cu bine şi o caldă strîngere de mână de la 
toţi, de la toţi prietenii, şi mai ales de la 

al D-tale devotat, 
T. M. 


Mai scrie-mi cîte un rînd din Italia, dacă ai vrme în 
mijlocul impresiilor de-acolo. 


Peste scrisoarea particulară a profesorului Obersteiner 
trimisă lui Maiorescu cu constatarea „E un caz unic 
— că ameliorarea s-a făcut așa de repede și că ea e de 
dată recentă. Și tocmai acest lucru ne face să fim pre- 
văzători ; o posibilitate a întoarcerii răului nu este ex- 
clusă“, criticul comentează : „Firește. Totuşi cuvintele 
«unic» şi chiar cuvîntul «prevedere» sunt pentru viitor 
foarte îmbucurătoare şi liniştitoare“. 

Maiorescu scrută pe rînd eventualităţile unde să fie 
stabilit Eminescu după revenire. La Soleşti, conacul lui 
Th. Rosetti ? La 'Țibăneștii lui Carp ? La Ipotești ? La 
Iași, în preajma lui Creangă sau lîngă Miron Pompiliu ? 

Oriunde, numai în Bucureşti nu, spre a-l cruța de com- 
pătimire, de răutăţile scontate foștilor confrați. 

Era suferind cînd Maiorescu îi adunase în volum ver- 
surile apărute între 1870—1883 în Convorbiri literare 
şi altele inedite din manuscrise : 69 de poezii, buchet 
menit să consolideze în grelele împrejurări dè atunci, 
opinia cititorilor asupra genialităţii lui Eminescu şi ve- 
nindu-se totodată, prin difuzare, în ajutorul poetului 
nefericit. 

În ziua de 23 decembrie 1883, ziarul bucureştean 
România liberă vestea evenimentul literar : „Poeziile 
eminentului nostru poet Eminescu au apărut. Recoman- 
dăm cu stăruinţă cititorilor noştri volumul apărut astăzi 
în librăria domnului Socec, perlă fără preţ a poeziei 
noastre“. 

Istoria literară reţine ecoul ce primi după apariţie 
ediția princeps a poeziilor lui Eminescu, modul sărbăto- 
resc cu care a fost întîmpinată de revistele Familia, Con- 
vorbiri literare, Contemporanul şi în presa zilnică. 

De pe urma acestei editări se dobîndiseră de la Socec 
şi i se păstrau creatorului 800 de lei drepturi de autor. 
Adăugate subscripţiilor şi peste cheltuielile din Austria, 
constituiau un fond de subzistență pe care se putea 
conta. 

Scrisoarea lui Titu Maiorescu din 22 decembrie 1883 
către soţia generalului Atanase Călinescu, fost aghiotant 
al domnitorului Cuza, rectifică data știută pînă acum a 
apariţiei princeps a Poesii-lor lui Eminescu : 23 decem- 
brie 1883, în 21 decembrie 1883, de vreme ce atunci 
criticul îi expediază un exemplar. Peste vară, Maiorescu 
întreţinuse cu adresanta o conversaţie despre poeziile lui 
Eminescu „răspîndite prin ziare și pe la persoane pri- 
vate“, adică în colecţia Convorbirilor literare și în păs- 
trarea sa. Epistola confirmă încă odată subtilitatea 
percepţiei lui Maiorescu, „in excelsis“ pentru lirica emi- 
nesciană „poesiile lui Eminescu, pe care eu unul îl ţineam 
şi îl ţin de cel d'întîi poet al României“. Pornind de la 
aceste considerente, Maiorscu s-a gîndit „că ar fi mult 

mai bine — odată adunarea făcută — să le întrunesc 
într-un volum și să le fac astfel mai accesibile tuturor 
iubitorilor de literatură“. Sub această formă, Maiorescu 
oferea „unul din primele exemplare eşite de sub tipar“ 
Olgăi Călinescu, neîndoindu-se că „veţi consfinţi şi 
D'Voastră părerea subscrisului“ asupra poemelor Singu- 
rătate, Lasă-ţi lumea ta uitată, Ce te legeni, codrule, 
Sonet (Veneţia), Adio, Lacul, O, mamă..., Pe lîngă plopii 
fără soț, Mai am un singur dor (varianta a patra), Satira 
a III-a, Satira a IV-a, Luceafărul, cărora le indică și 
pagina. 


Întors în ţară, popas în București şi, din nou, la Iași 


Eminescu revenea în Bucreşti la 27 martie 1884, ora 
20, întimpinat la gara de nord de către Maiorescu „cu 
mai mulţi“. În aceeași seară, Chibici expunea la cina 
criticului multe și mărunte din viața nouă, curioasă și 
încă patologică a poetului. 

Peste două zile, România liberă a lui D. August Lau- 
rian vestea pe prima pagină : „București, 29 martie 1884. 
Azi amicul nostru Eminescu ne-a făcut deosebita plă- 
cere de a ne vizita la redacţiune“. 

La reîntoarcere, să fi închiriat la Elena Georgescu, pe 
str. Gîndacilor nr. 12 (azi str. Teologu nr. 26), cum pro- 
pun unii ? sau pe str. Speranţei, la întretăierea cu str. 
Italiană, unde l-ar fi vizitat lonescu-Dobrogeanu, şi care, 
în reciprocitate, ar fi fost căutat de cîteva ori în maha- 
laua Delea Veche (pe str. Cireșilor nr. 23) de către 
Eminescu ? N-a locuit nici la Slavici în Piaţa Amzei, ci 
la Simţion, pe str. Apolodor, după ce refuzase invitaţia 
lui Maiorescu de-a fi cazat în str. Mercur. 

La 6 aprilie Maiorescu telegrafia surorii Emiliei Hum- 
pel : „Eminescu restabilit sosește la Iași mîine, sîmbătă, 
amiazi, cu trenul din București. Înştiinţează amicii. În- 
grijiți odaia. Chibici aduce scrisoarea cu amănunte". 

Scrisoarea atestă încă o dată solicitudinea altruistă 
pentru poetul în care Maiorescu credea ca nimeni altul 
dintre apropiaţi : „Cînd l-oi ști pe Eminescu plecat, 
ajuns cu bine și așezat la Iași, atunci abia îmi voi 
permite să mă gîndesc la mine. Tare aș vrea ca el să 
aibă un pat călduț, într-o cameră a lui, se înţelege alături 
de cea a unui prieten, care să-l îngrijească zilnic, cel 
puţin de mîncare“, 

La Iași fu primit la Miron Pompiliu, dar, amic singură- 
tăţii, poetul se mută curînd într-o construcție din dosul 
Hanului „Bacalu“ (mai tîrziu hotelul „România“, între 
timp demolat) din Piaţa Unirii. 

La 24 septembrie 1884, prin mijlocirea lui Maiorescu, 
apăru numirea lui Eminescu ca subbibliotecar la Bi- 
blioteca centrală (director acum fiind Ion Caragiani) şi 
cîtva timp el reluă traducerea gramaticii sanscrite 
de Fr. Bopp, fără a o duce la sfîrşit. 

Cînd, la 21 octombrie 1884, ieşenii, printre care poetul 
Horiadelor şi Creangă, aniversară la restaurantul ho- 
telului „Traian“ centenarul martirajului lui Horia, în 
toiul banchetului Creangă s-a ridicat pe masă şi ţinu 
să întregească printr-o urare „pro amico“ șirul oratori- 
lor : „D-apoi bine, domnilor, s-a băut în sănătatea 
cutăruia şi cutăruia. Să-mi dați voie să amintesc că 
numai în sănătatea aceluia care a făcut poezia Doina 
nu s-a băut. Beau în sănătatea lui Mihai Eminescu !“ 

Izbucni un ropot de aplauze şi strigăte înflăcă- 
rate. „Trăiască Eminescu! Eminescu... Eminescu să 
vorbească !“ 

Poetul, stingherit, şi cu silă de sine parcă, lăsă pri- 
virea în jos, dar, spre a face să înceteze uralele pre- 
lungite, se ridică modest şi închină pentru țărănime, 
stîrnind alte aplauze furtunoase. 

În noiembrie îşi rupse ambele oase ale gambei drepte, 
spre mijlocul ei, alunecînd în plină zi pe scara ce urca 
la mansarda dosită de la Bacalu şi fu internat la 
Spitalul Eforiei „Sf. Spiridon“, unde i se puse piciorul 
în ghips de către doctorul Ludovic Russ-senior și de doc- 

torandul Gavrilescu. În rezerva de la etajul al II-lea, îl 
vizitau zilnic cu atenţii, vești și cu încurajări V. Burlă, 
Wilhelm Humpel, cumnatul lui Maiorescu și Miron 
Pompiliu, dar doctorandului îi declara descurajat : 

„— Hei, hei, domnule Gavrilescu, nu mai calcă iarbă 
verde piciorul lui Eminescu !“ 

În vederea ieșirii din spital, pe 1 ianuarie 1885, prie- 
tenii îi transportară lucrurile într-o odăiță a imobilului 
Lepădatu de pe str. Lăpușneanu. O ieșeancă prezintă 
detaliat noua locuinţă a lui Eminescu ce impresiona prin 
sobrietate : „În faţă o oglindă cu consolă, în mijlocul 
casei o masă ; la stînga odăiei, în fund, un pat simplu 
de fer cu vergi, la căpătiiul patului o măsuţă în dreptul 
ferestrei şi două scaune simple; nimic așternut pe 
dușumea. Pe măsuţa de la cap : un sfeşnic, o garafă cu 
apă şi un teanc de sferturi de hîrtie albă, un condei 
şi-o călimară. Pe jos şi pe mese tot soiul de reviste, 
broşuri, cărți împrăștiate în cea mai mare desordine, 
precum şi numeroase bucăţi de hîrtie cu versuri şi 
proză, unele șterse, altele rupte şi mototolite“. 

Muncile lui la biblioteca universitară erau acum 
minore, constînd din fişe, ştate de plată, transcrieri de 
rapoarte și situaţii. La 7 februarie ruga epistolar pe 
prozatorul N. Gane, parlamentar la București, să sus- 
țină în Senat petiția de încetăţenire a profesorului de 
franceză ieşean Saint Pierre, autorul unui studiu despre 
critica lui Gherea. Ductul grafic este al unui om sănătos. 


La ghiolul Kuialniţchi 


La începutul lui august 1885, după subscrieri benevole 
din partea profesorului Vasile Burlă, a doctorului de 
Max, tatăl celebrului actor de Max, de origină română, 
a profesorului Petre Novleanu, a lui Creangă și-ale altor 
institutori, profesori, publiciști, conţopiști și studenţi 
ieşeni, care-l apreciau pe poet de cînd fusese bibliotecar 
la „Centrală“, revizor școlar și redactor la Curierul de 

Iassi, Eminescu a luat trenul spre Odesa. I s-au dat 
asigurări că va fi sprijinit din ţară pe durata curei. 
Pleca pentru tratament de ghiol necesar să-i închidă ul- 
cerele de pe picioare, vechi, dureroase şi urîte. Poetul 
acolo a intrat sub îngrijirile doctorului F. Jahimowicz, 
proprietarul stabilimentului de la Andrejewski-Liman. 

Sanatoriul dr. Jahimowicz (nu Iachimowicz, cum 
pacientul moldovean ortografiază de cinci ori episto- 
lar) era situat la răsărit de Odesa, 2 km distanță de 
sanatoriul municipal. Se compunea din cîteva vile în- 
sorite, din nouă clădiri cu 50 de camere, în mijlocul 
cărora, simetric, se ridica pavilionul balnear cu insta- 
laţii (6 cabine cu nămol și 7 cabine cu băi sărate). Dr. 
F. I. Jahimowicz, polon stabilit acolo în 1881, îi alesese 
cu pricepere locul pe faleza Limanului Kuialniţchi, 
într-un vad părăsit de tătari de mai bine de opt decenii, 
recepționînd priveliștea pitorească pe lacul liniștit. Alei 
drepte, umbroase și pietruite marginal cu ceramică 
smălțată, legau între ele clădirile şi conduceau în parc. 
Havuzuri și statui mitologice împodobeau răspîntiile ; 
bănci ofereau, în umbrarele arborescenţelor și rondo- 
urile de flori, așezări de odihnă și de lecturi. 

Pentru înlesnirea transporturilor dintre Odesa şi 
Limanul Kuialniţchi, Jahimowicz construise o cale fe- 
rată îngustă, folosită vara de bolnavi și turiști. Era co- 
mercializată — se înţelege — tot de el şi, în cîţiva ani 
numai, sanatoriul a spitalizat și a îndrumat cura a 
43 200 de suferinzi. Printre ei și pe-a poetului român. 
După Jahimowicz, complexul lui de băi trecu în pro- 
prietatea doctorului Ambrojewicz. 

Din paciența lui Eminescu în „Etablissement du 
Docteur Jachimowicz“ ne-au ajuns cinci scrisori ale 
sale expediate către susținătorii bănești din Iași. Le scria 
despre „biata mea piele bortilită de bube şi boale“. În 
tonul glumelor de circumstanţă, suferindul îi înștiința 
despre singularizare „în locurile acestea“ unde — afară 
de doctor — „nu mai cunosc pe nimeni în toată Odesa“, 
despre vremea ploioasă și răcorită, temperatura nefiind 

mai ridicată de 12 grade Reaumur, despre citirea cu 
nesaț a puţinelor ziare ce-i ajungeau şi pe care le stră- 
bătea „din slovă în slovă“, pînă chiar și anunţurile 
(„atît de ahotnic te face singurătatea și lipsa de ocupaţie 
zilnică“), despre piedicile băneşti care-i creau griji di- 
latate în panică : „nu am banii necesari pentru plata 
doctorului. În orice caz, o situaţie îngrozitoare pentru 
un om ca mine, cu totul strein în locurile acestea“, în- 
demnîndu-și binevoitorii cu toată seriozitatea : „să nu 
mă uitaţi și să grăbiţi a chibzui ceea ce e de făcut“. E 
îngrijorat că după plata sanatorizării va rămine „fără 
nici o lescaie“, neavînd cu ce se întoarce. Se mută pe 
credit la „Strassbourg“, hotel de mîna a treia, și, lipsit. 
de parale, nu se poate duce nici la cafenea, restrîngin- 
du-și cheltuielile. Rezervele sînt minime, fumează tutun 
inferior, speră că va primi un mandat poștal din patrie, 
ca să se înapoieze. De la 1 septembrie 1885 își comunica 
adresa poştală la medicul curant : 


M. Eminescu 
A Odesse (Russie) 
Rue Preobrejenskaja nr. 7 
(chez M. le Dr. F. Jachimowicz) 


Aşa cum la Viena, în ianuarie-februarie 1884, fusese 
poftit să cineze de către psihiatrii Obersteiner și Leides- 
dorf, în împrejurările de-acum frecventează familia 
Jahimowicz. Informații de către convalescent asupra 
priceputului doctor polonez ce se străduise să-l tămă- 
duiască, amicii ieșeni îi expediau acestuia o telegramă, 
păstrată bruionar în creion pe dosul unei scrisori a lui 
Eminescu : 


Domnului Doctor Jachimowicz 


Primiţi profundele noastre mulțumiri şi îndatorare 
pentru deosebita atenţie pe care o dovediţi în toate 
ocaziunile pentru Eminescu nostru 


Novleanu, Burlă etc. 

De la Burlă, Novleanu, Miron Pompiliu, de la alţi 
corespondenţi, Veronica era edificată asupra vieţii lui 
Eminescu pe țărmurile Lacului Kuialniţchi. 

După ce, în România liberă din 14 octombrie 1884, 
Vlahuţă i-a dedicat lui Eminescu cunoscuta odă, pro- 
sternare poetului martir : 


Dar ţi-a fost dat să fii deasupra 
Acestor inimi seci și strimte, 

Și tu să-nduri toată durerea 

Pe care lumea n-o mai sîmte, 


Să plîngi tu plânsul tuturora... 
Din zbuciumul eternei lupte, 
Să smulgi fulgerătoare versuri 
Bucăți din inima ta rupte... 


S-aprinzi în bolta vremii aștrii, 
Din zborul tristului tău gînd... 
Văpaie !... ce-o să-i pese lumii 
Că tu te mistui luminând ? 


Veronica Micle îi adresă la 28 august 1885 alt mesaj 
de afecţiune, în care ea, care-l cunoscuse de-aproape și 
mai deslușit decit oricine, îl saluta peste vremelnicii : 


Viîrful nalt al piramidei ochiul meu abea-l atinge... 
Lâng-acest colos de piatră vezi tu cît de mică sînt — 
Astfel tu-n a cărui minte universul se răsfrînge, 
Al tău geniu peste veacuri rămîne-va pe pământ. 


Poemul fixează amănunte din cîmpul existenţei 
amîndurora : chemarea repetată și dintr-o parte și din 
cealaltă, aspirații şi proiectul de alianţă fundată pe de- 
votament și iubire, în care Veronica, cu simţul propor- 
țiilor, se subordonează lui „princeps poetarum“ : 


Și doreşti a mea iubire... Prin iubire pîn-la tine 

Să ajung și a mea soartă azi de soarta ta s-o leg, 
Cum să fac ! ? Cînd eu micimea îmi cunosc atît de bine, 
Cînd măreața ta ființă poate nici n-o înţeleg ! 

De unde, rațional, se desprinde concluzia acceptării 
propriului sacrificiu în previziunea gloriei pretutin- 
denești a geniului lui Eminescu, la a cărui lumină tute- 
lară retragerea poetei se încarcă de altruism : 


Geniu, tu, planează-n lume ! Lasă-mă în prada sorții 
Și numai din depărtare cînd și cînd să te privesc, 
Martora măririi tale să fiu pîn-la pragul morţii 

Și ca pe-o minune-n taină să te-ador, să te slăvesc, 


La 30 august 1885, Veronica Micle suna în București 
la ușa lui Maiorescu. Criticul notează pe cei ce-l vizi- 
taseră în acea zi: profesorul N. Droc—Barcianu venit 
din Giurgiu, germanistul Simion Mindrescu, Slavici, 
doctorul de Max și pe „M-me Micle“. Cum se găseau 
în preajma deschiderii anului universitar, ea îi solicită 
sprijin pentru studiile de canto ale fiicei ei, Valeria, 
şi pentru Eminescu la Odesa. A doua zi, Maiorescu își 
înseamnă : „Primit de la «Socec» 500 de lei aconto pen- 
tru Eminescu, a doua ediţie a poeziilor lui“. Era forma 
potrivită susceptibilității marelui visător de-a accepta 
să i se vină în ajutor. Și la 4 septembrie, Maiorescu, 
sosit la Iași pentru un proces Nanu-Oprişanu, încredinţă 
drepturile de autor ale poetului surorii Emilia Humpel 
spre a le expedia lui Eminescu în vederea reîntoarcerii 
în patrie. 

În uvertura magnificatei pentru Eminescu se impune 
comunicarea Veronicăi Micle din 5 septembrie 1885 
către Titu Maiorescu, păstrată, şi care a însoţit auto- 
graful poeziei Lui X..., trimisă Convorbirilor literare. 
Poeta rîvnise ca la Iaşi să încredințeze personal criti- 
cului „versurile mici“ prin care încerca să cînte un 
„om mare“, ocazie binevenită de a-i fi mărturisit „cît 
sînt de sincere și de simţite“ pentru nefericitul departe 
la tratament : 

„Permiteți-mi să vă comunic aceste versuri. Aș fi do- 
rit foarte mult să Vi le pot comunica personal cînd ați 
fost la Iaşi, nu am avut însă fericirea să Vă văd. 

Pe lingă observaţiile ce V-aș fi rugat să faceţi acestor 
versuri aş fi avut ocazia de a Vă mărturisi cît sînt de 
sincere și de simţite. 

Aş dori să am opinia D-voastră intimă asupra acestor 
strofe în care încerc, prin versuri mici, să cînt un om 
mare și să văd de-mi va fi cu putinţă să-l înţeleg. 

Sper că-mi veţi răspunde un cuvînt“. 

Pe urma irosirii arhivei Veronicăi Micle, nu știm 
dacă Maiorescu a răspuns sau nu rugăminții. Mai sigur 
însă că nu, deoarece scrisoarea, păstrată, n-are apostilă 
din partea criticului, care obișnuit lăsa însemnări pe 
corespondenţa la care răspundea. 


La sora Agla€ ; trecător prin Suceava şi iarăşi la Iași 


Pentru Eminescu, teatrul a fost pasiune, ca şi pentru 
Aglae. Din toamna anului 1885, din care sora lui nu 
mai apare decît o singură dată în public, ea își mută, 
în miniatură, teatrul acasă. Fiii săi și prietenii copiilor 
fură improvizaţi actori. Din mobilă şi podoabele per- 
sonale, Agla€ alegea recuzita pentru scena din salonașul 
ei din str. Römer. Asista „un parter de cucoane adu- 
nate la cafea și cozonac“. Repertoriul număra piesele 
în care se produsese doamna Drogli, prezentate bine- 
înţeles rezumativ. Florin și Florica se jucă în 25 de- 
cembrie 1885, avînd ca interpreţi pe George Drogli, 
băiatul ei dintii, și pe Constantin Isopescul — Grecu. 
Eminescu, nimerindu-se sau într-adins călătorit în 
Cernăuţi, ajută reprezentaţia nepoților ca sufleor, in- 
troducîndu-se într-o cabină improvizată. 

Abulic, locuia nu la Agla6, ci la Aspasia Caplonska, 
sora lui Oreste Renney, prefectul rădăuţean pe vremea 
congresului studenţesc de la Putna, pe str. 11 noiembrie 
nr. 24. Cei ce l-au privit atunci îl descriu politicos, 
luptînd cu sine cît putea spre a-și ascunde suferințele 
(„Se vedea numaidecit omul manierat şi de salon şi, 

mai ales, omul de rară atenţie și bunătate. Se vedea 
însă şi poetul, fiindcă de la o vreme s-a ridicat dintre 
noi şi îmbla de colo pînă colo, mut și meditativ [...]. 
Aglae îl cruța foarte, conversînd pe şoptite şi aruncîn- 
du-și ochii spre dînsul. Palid la faţă, cu părul ca pana 
corbului, Eminescu era nu numai straniu și interesant, 
dar... chiar frumos"). 

La 27 decembrie, poetul cobori cu trenul spre Su- 
ceava, invitat la onomastica lui Ștefan Dracinschi, în 
nostalgicul tîrg istoric fiind întîmpinat la gară de ve- 
chii colegi de la Viena: Vasile Bumbac, la care trase 
și sora Harieta, de Ștefan Ştefureac, alt sărbătorit de 
onomastică, și de Samoil Isopescul. Acolo se exterioriza 
iar gol de impresii, absent oricărui răspuns de bună 
primire. Măiestrul Luceafărului, din cîte relaţii îi fi- 
xează trecerea peste Țara Fagilor la sfîrşitul anului 1885, 
vegeta recidiva ce-avea să-l ducă peste mai puţin de 
un an la bolnița Neamţului. După sărbători reveni 
la Iași. 

În 1886, făcea băi de putină la Repedea, lîngă Iași, 
plătite de Vasile Burlă și sub avizul doctorului Pastia. 
Riria Gatoschi, mai tîrziu căsătorită cu istoricul Xeno- 
pol, obţinu de la poet să-i transcrie pe un album La 
steaua, plictisindu-l cu convorbiri exaltate și autosu- 
gestionîndu-se a fi „ultima rază din viaţa lui Eminescu“. 


Recidiva, tratamentul de la bolniţa Neamţului 
și sora Harieta 


La 23 noiembrie 1886, Veronica își dă adresa : Bucu- 
rești, Calea Victoriei nr. 73, casă nu pe placul ei, foarte 
aproape de Teatrul Naţional şi de viitoarea ultimă lo- 
cuinţă bucureșteană a lui Eminescu. 

Martiriul lui Eminescu — între 9 noiembrie 1886 — 
10 aprilie 1887 — la mănăstirea Neamţului n-a condus 
la convalescenţă. Tratamentul în mucegăita bolniță 
monahală fu tipic medicinii înapoiate de-atunci : gă- 

Plute vechi de la Repedea, lingă laşi, martore ale tratamentu- 
lui lui Eminescu acolo 


leţi cu apă din fîntînă aruncate pe chipul şi pe spinarea 
bolnavului, urmate de bătăi cu funia groasă, de către 
gardieni. E firesc ca după asemenea primitivă „dofto- 
ricire“, Eminescu, oricît de împăienjenit sufletește, să 
fi dorit ieşirea cît mai curînd. Să plece, oriunde, nu- 
mai să scape. Într-un rînd el şi încearcă să evadeze. 

În această etapă, Cornelia Emilian-fiica îi solicită con- 
simțămîntul lui Eminescu pentru o colectă extinsă. 
Poetul, redevenit lucid, nu răspunse în scris ofertei 
de la Iași din identicul reflex al demnităţii care-l fă- 
cuse să precizeze, tot din ospiciul nemţean, lui Vlahuţă 
la 27 ianuarie 1887 : „Nu te pot încredința îndestul cît 
de odioasă e pentru mine această specie de cerșetorie, 
deghizată sub titlul de subscripţie publică, recompensă 
națională etc. E drept că n-am bani, dar aceasta e de- 
parte de a fi un motiv pentru a întinde talgerul în 
public. Te rog dar să desistezi cu desăvîrșire de la 
planul tău, oricît de bine intenţionat ar fi, de a face 
pentru mine apel la public. Mai sunt destule alte mij- 
loace onorabile pentru a-mi veni în ajutor, iar cel pro- 
pus de voi e de sigur cel din urmă la care aş avea 
vreodată recurs.“ 

Interpretînd tăcerea lui Eminescu ca încuviinţare, 
studenții Școlii de pictură din Iași, constituiți în comitet 
de sprijin al poetului, răspîndiră în țară, prin prefec- 
turi, prin notabilităţi, prin cunoscuţi 500 de liste de 
subscriere, care recoltară din mila publică pînă la 9 
septembrie 1887, pe 59 de liste şi din avansuri, 
2 180,30 lei. 

Formularele listelor în cea mai mare parte nu s-au 
înapoiat niciodată. Puţine au revenit comitetului cu 
întîrziere, unele după moartea scriitorului. S-au găsit 
şi „onorabile“ vîrfuri ale aparatului de stat care şi-au 
însușit rezultatul colectelor. Cornelia Emilian aminteşte 
că „între prefecţi erau oameni de aceia, care înapoiau 
listele neatinse. Bogătașii și oamenii cu nume mare, la 
care s-au trimis liste, încă le considerau ca neavenite“. 

Trimiterea, restituirea listelor şi rulajul banilor de pe 
cele 59 de liste s-au făcut prin prefecturi și circum- 

Scrisoarea lui Eminescu, din „bolnița“ mănăstirii Neamțului, 
adresată, în ianuarie 1887, lui Iacob Negruzzi 

scripţiile de poliţie, oficii de stat corupte ale trecutului 
regim, care, în rătăcirea organizată a fondurilor, spre a 
fi dosite listele de subscripţie, poartă răspunderea irosirii 
sumelor destinate lui Eminescu din mila obștească. 

Dacă la prima recidivă prietenii bucureșteni ai poe- 
tului nu nutreau speranţa tămăduirii, în schimb Harieta 
la Botoșani, Veronica Micle, Miron Pompiliu și Ion 
Creangă la Iaşi mai credeau în posibila lui însănătoșire 
și-și puneau întrebări, ipoteze. Adunaseră și ceva bani 
pentru consultarea unui „medic renumit“ din altă parte, 
dar nu se gîndeau special la unul anume, un tămăduitor 
miraculos care să-l redea societăţii și preocupărilor. Dar 
mai îmbia speranţele cazul în aparenţă similar din de- 
parte al filozofului Auguste Comte. 

Veniţi în întîmpinarea pacientului, eliberat de la 
Neamţ la sfîrșitul primei săptămîni din aprilie 1887, 
Creangă şi Miron Pompiliu, îl îmbrăţișară în gara Paş- 
cani, de cîteva ore înapoiaţi de la un congres didactic 
pe ţară ţinut la Brăila. Deși insistau să-l ia la Iaşi, Emi- 
nescu a stăruit să meargă la Harieta, unde-l aștepta în 
Botoşani și Agla€, sora venită din capitala Bucovinei 
să-și reîntilnească fratele ravagiat. 

Străbătut de dorul alor săi, Eminescu s-a despărţit 
totuși greu de Creangă la Pașcani, prelungindu-și dru- 
mul cu Miron Pompiliu peste Verești şi Bucecea la 
Botoşani. Harieta, lîngă ea poate și Aglae, l-aștepta pe 
peronul gării şi, cu o birjă scundă, cei doi fraţi (Miron 
Pompiliu pe scăunelul din faţă) străbătură Calea Na- 
ţională, urcară Dealul tîrgului spre biserica Sf. Nicolae, 
Harieta locuind în două cămăruțe risipite la un Fran- 
golea, rudă cu Samson Bodnărescu. Poetul parcurse 
absent ulițele orașului prin care trecuse slujbaș la cinci- 
sprezece ani şi în vacanţele studenţiei. Nici o priveliște, 
nici un amănunt nu-i rechema din urmă anii. Orice su- 
venir murise pentru bolnav. 

Incendiul din 1 iunie 1887 transformă în cenușă 
cartiere, sute de case, instituţii și dughene din centrul 
Botoșanilor şi din periferii, ameninţind cu pălălăi şi 
cartierul Harietei. Cum flăcările ajunseseră pînă la 
citeva ogrăzi numai de locuința Harietei, și înaintau, 

închipuiască-și oricine panica tantalicului suferind ce 
nu se putea ridica din pat și a surorii oloage, la care 
numai protezele de fier cu curele cîntăreau 50 de oca ! 
Cine să le salveze lucrurile ? Cine să-i ridice ? Şi către 
unde ? Într-o scrisoare, Harieta evocă spaima de si- 
nistru : „...focul grozav ce-a fost în oraș şi de care groază 
nu am fost scutită nici eu. Cea mai mare nenorocire ; 
totul scosesem din casă, numai patul cu nenorocitul 
meu frate rămăsese, la care pierdusem tot curajul; 
ce puteam face cu el, care este într-o slăbiciune de 
nu se poate ridica singur ? 

Repegiunea pompierilor și a vecinilor m-a scăpat de 
cel mai mare pericol, care s-ar fi desfășurat tot mai 
mult asupra lui bietul Mihai, pe care l-aș fi calicit 
fizic din nou, scoţindu-l afară. Era un vînt rece ca 
toamna, cura lui nu-i permitea cea mai mică răceală“. 

Veronica îşi mutase în 1887 lucrurile și penații la 
București, pe str. Dreaptă (astăzi str. Jules Michelet) 
nr. 5, pentru ca în anul viitor să se fixeze pe strada 
Soarelui nr. 11 bis (astăzi str. Theodor Aman), prima 
locuinţă de parter, a doua, cu ferestre largi, în aceeași 
casă cu familia junimistului Ștefan Ney. Nicolae Pe- 
traşcu, începător într-ale criticii literare pe-atunci, a 
descris apartamentul modest în care poeta aranjase cu 
gust, din puţin mobilier „un mic interior curat, cochet 
şi femeiesc, în tot ce cuvîntul acesta are mai gentil și 
mai specific.“ 

Apăruse în același an 1887 placheta ei Poesii în edi- 
tura I. Haimann din Bucureşti și primul exemplar Ve- 
ronica l-a expediat la Botoșani lui Eminescu, cu dedi- 
caţia iubirii sale : 


Scumpului meu Mihai Eminescu, ca o mărturisire 
de neștearsă dragoste 
Bucureşti 6 februarie 1887 
Veronica Micle 


De-atunci provine şi închinarea aşternută de poetă 
pe reversul fotografiei mai vechi a lui Eminescu şi 
publicată în Familia : 

Mă pierd uitîndu-mă la tine; 
Cuprinsă ca de-un farmec sfînt 
Şi-n sufletul meu reînvie 

Dorul ce-avui pe-acest pământ. 


Și c-un amor peste măsură 
Desmierd frumosul chip al tău. 
Şi uit c-a fost între noi ură 

Şi uit de cîte sufăr eu. 


Şi te iubesc ca și atunce 
Cu tot avîntu-nchipuirii 

Și cu acea simţire dulce 
Ce-o dă trecutul amintirii. 


(La un portret) 


Traian Demetrescu povestește emoţionat în Revista 
olteană din 1889 cum o cunoscuse pe Veronica Micle în 
redacția unei publicaţii din București, frecventată în 
1887, și o portretizează : „Vîrsta ei se arăta a fi înain- 
tată, cu toate astea păstra încă un aer dulce de volup- 
tate, iar în ochi reflexul vioi al unei imaginaţiuni 
aprinse, umbrite de o tristețe ușoară și nestatornică“. 
Tradem citise în acea seară, Veronica Micle l-a felicitat 
și, venind vorba despre Eminescu, Tradem a văzut-o 
tresărind şi cu aerul că ar vrea să înlăture discuția, 
dar — continuă el — „aproape instinctiv, începu să-mi 
vorbească tocmai despre el, aşa cum un fanatic ar vorbi 
de Dumnezeul lui. Şi din toate acele cuvinte înţelesei 
nesfîrşita ei admiraţie şi iubire pentru marele poet, 
care poate o visa, din cînd în cînd, în celula sa“. 


La Hall şi la Botoșani 


La 13 iulie 1887 Eminescu, chemat pentru un consult 
organizat de Ştefan și Cornelia Emilian, sosea la Iași 
însoțit de Harieta și de medicinistul Grigore Focșa ; fu 
examinat de somitățile medicinii ieșene : Otremba, Bo- 

tez, Filipescu, Nagel, Riegler, care-i recomandară băi în 
Tătăraș sau la Hall. A doua zi, el pleca la Hall însoțit de 
student. Urma să fie examinat la Viena de către spe- 
cialiștii Neuman, Nathnagel și Meinert, iar după avizul 
acestora să se îndrepte spre Hall, stațiune austriacă de 
băi, bogată în săruri de brom și iod, în provincia Steyr. 
La gara de nord a Vienei, Eminescu a fost întîmpinat de 
doctorii Ciurea şi Boghean. Nu s-a obţinut, nici după 
acest tratament, un rezultat, nici o ameliorare. 

După întoarcere, Francisc Iszac, „primar“ al spitalu- 
lui, ulterior al orașului Botoșani, stărui, şi ca medic 
curant al lui Eminescu, pentru a se acorda pensie poe- 
tului. Încercările lui repetate au fost zadarnice, ca şi 
petiția înaintată de concetățeni ministrului de finanţe 
Constantin Nacu, respinsă prin apostilă, invocîndu-se 
lipsa de fonduri. 

Harieta, cutremurată la gindul că va sosi curînd ziua 
cînd în odăița ei nu va mai intra un singur ban pentru 
tratamentul fratelui, își puse ultimele speranţe în pen- 
sionarea poetului de către stat. Din îndemnul acelu- 
iaşi „medic fără de arginţi“, care bolnavilor sărmani, pe 
lîngă consultaţii și tratament gratuit, le mai dăruia me- 
dicamente și ajutoare bănești, sfătuită şi de prietenul 
Ioniţă Scipione Bădescu, expedie în continuare trei pe- 
tiții ministrului de finanţe, prefectului de Botoşani și 
reginei Elisabeta. Fără urmare însă, căci, așa cum se tîn- 
guie în corespondenţă, guvernul era potrivnic lui Emi- 
nescu, pe poziție revanșardă, imputind gazetarului de la 
Timpul criticile îndreptate altcîndva liberalilor. 

Spre sfîrşitul anului se făcea pe culoarele Camerei 
Deputaţilor propunerea timidă ca poetul să fie ajutorat 
cu 120 de lei lunar, sumă care, dacă părea cumva fabu- 
loasă, putea, după acelaşi grup botoșănean, să se reducă 
și la „cinci poli“. 

Doi ieşeni, auzind din zvon că starea fizică a lui Emi- 
nescu este foarte gravă și chiar că ar agoniza, apucară 
trenul spre Botoșani, îl veghiară cîteva zile şi-apoi in- 
formau în scris pe Iacob Negruzzi : „Aseară m-am în- 


300 


tors de la Botoşani unde mă dusesem cu Pompiliu ca 
să-l vedem pe bietul Eminescu, despre care se svonise 
că ar fi murit. L-am găsit într-o stare de plins ; de opt 
zile nu mîncase și nu vorbise un cuvînt, în urma unui 
nou acces al bolii vechi și care a început de astă-dată 
cu amețeli. Revenirea boalei e cu atît mai stranie cu cit 
fusese cu totul bine, dovadă poeziile pe care le alătu- 
rez aici, scrise în Botoşani și nici nu știi cum să-ţi 
"tălmăceşti lucrul, afară dacă nu atribui starea lui 
de-acum suirei sîngelui la cap, în urma încercării dobi- 
tocești, după mine, de a-i închide cu topuzul rănile 
de la picioare. Ceea ce este adevărat e că în urma re- 
deschiderii rănilor, Eminescu s-a făcut ceva mai bine. 
Doctorii, cu toate acestea, susțin că nu este nici o legă- 
tură între închiderea rănilor și revenirea bolii, și se pare 
că aşa ar fi, deoarece a revenit de la Neamţ cu rănile 
închise și cu toate acestea bine ; e drept însă că după 
trei zile rănile i s-au deschis iarăşi și se poate foarte 
uşor că o medicamentare contrară cursului natural al 
boalei să fi produs acele perturbaţiuni în organism. 

Rănile de la picioare sînt după mine un fel de fonte- 
nele naturale care trebuiesc întreținute, cel puţin mai 
multă vreme, nu închise în mod brusc şi violent. Dar 
văd că calc drepturile facultății de medicină şi mă 
abțin. Starea în care l-am lăsat pe Eminescu era ceva 
mai bună. Ieri a mîncat puțină supă, totuși însă, încă 
nu vorbeşte, deşi se pare că înţelege, căci zîmbește şi 
se uită lung cînd îi povestești din cele trecute sau îi 
cînți vreun cîntec mai poznaș pe care avea obiceiul 
de a-l cînta mai înainte. Care va fi sfîrşitul acestei stări 
încă nu se poate știi, poate să moară, poate să devie 
furios iarăşi, poate să rămiie așa, poate iarăși să revie și 
să se facă momentan bine și aceasta din urmă este 
părerea mea. 

De aceea s-au luat măsuri să i se tocmească un om 
să-l îngrijească, căci sora sa este şi ea oloagă ca vai de 
dînsa, slabă și nervoasă la culme. 

E mai bine să rămiie în Botoşani, acum deocamdată și 
pînă s-ar alege într-un fel, apoi transportarea lui la 

Neamţ ar fi fost anevoioasă, căci este destul de slab şi 
admiţînd că peste cîteva zile se va face bine, ar fi fost 
trist pentru dînsul să se vadă iarăși la Neamţ. 

Pompiliu a mai rămas o zi pentru ca să caute un 
om și să mai reguleze ce va mai fi [...]. 

Alăturez trei poezii de Eminescu. Nr. 1 mi l-a recitat 
soru-sa şi mi-a spus că îl ştie dintr-o veche condică 
plină cu poezii, pierdută acum, Nr. 2 și 3 sînt compuse 
în Botoşani de cînd s-a întors de la Neamţ. Strofa 
ultimă de la nr. 3 este mult corectată în manuscript și 
soră-sa mi-a spus că Eminescu nu era mulțumit de 
dînsa şi vroia s-o refacă. 

Manuscriptele de pe care am extras sînt într-o stare 
nemaipomenită, căci hîrtia e din cele mai proaste, 
scrisoarea de plumb, și le-a purtat tot timpul în 
buzunar, așa că-s şi rupte şi șterse. Sînt unele pe 
care n-a fost chip de a le descurca. 

Ar fi bine să faceți și Dv la București și cît mai 
curînd ceva pentru Eminescu. Noi facem cît putem. 
Miine seară este un concert la Humpel pentru dînsul. 
Dar ştii, publicul de la o vreme se lehamitiseşte. Mai 
vedeţi şi pe acolo unde-s mai multe bogății. E nevoie 
să-l trimitem la băi și mijloace nu-s“, 

În ciclul scrisorilor Harietei către Cornelia Emilian, 
din perioada botoșăneană, se relatează că un grup de 
tineri din București rugaseră pe poet să le îngăduie 
să întemeieze o societate literară cu numele „Eminescu“, 
fapt ce, la început, provocase suspiciuni, cum, de ase- 
menea, va provoca protestul comitetului filantropic de 
doamne din Iași, veleitar să strecoare note în presă că 
singurul sprijin pentru poet s-a acordat exclusiv prin 
cotizatoarele ieșence. Lui Eminescu, însă, cum s-a 
văzut, îi displăceau asemenea publicități umilitoare. 
Faptul ni-l confirmă scrisoarea Harietei din 27 noiem- 
brie 1887, către aceeaşi adresantă : „Societatea «Emi- 
nescu» de a căpătat voia lui Mihai a purta numele lui, 
iată cum a fost : 

Venind cumnatu şi sora la noi, parcă era un instinct 
că nu ne mai vede, în timpul cela a venit o rugăminte 

iscălită de mai mulţi băieţi rugîndu-l pe Mihai a li da 
numele lui ; cumnatu' și sora au stăruit cinci zile pînă 
l-au înduplecat să li dea voie prin propria lui scrisoare, 
fără a-i trece prin minte că ar fi o speculație din 
partea lor. Cumnatu' și sora ziceau între altele : Dă-le 
Mihai dragă că-s băieţi din Liceu și le vei face o mare 
bucurie, fără ca tu să pierzi în faţa altor persoane“. 

Atitudinea de retenţie a poetului e specifică psiholo- 
giei lui faţă de grupușoarele de admiraţie zgomotoasă, 
pe care le întîlnise şi la „Junimea“ în mediul cosmopolit 
al Iașilor şi la București, fapt ce provocase denunțarea 
„morii de palavre“ a Conworbirilor literare, îi stirnise 
repulsia faţă de „snopul de adunături“ literalmente 
din cercul Literatorului şi față de demagogia cu etichetă 
socialistă a feciorilor lui C. A. Rosetti. 

Scrisorile Harietei din 20 și 27 noiembrie 1887 infor- 
mează că „ceia ce-l supără mult este că s-a mai făcut 
încă o partidă care să facă liste“ şi oricum zarva filan- 
tropică era dubioasă frăținilor bolnavi din Botoşani : 
„ajutorul este tîrziu sau poate n-a fi nici o dată“ 
(20 noiembrie), „n-am primit nici un ban de la ei“ 
(26 noiembrie 1887), „În ceea ce privește Societatea 
cu președintele Moţoc nu am căpătat nici un ban“. 

Liceenii de la „Matei Basarab“, printre ei imberbul 
poet D. Nanu, care-i solicitaseră patronatul, erau dintre 
cititorii primelor două ediții 1883, 1885, informaţi din 
presă, poate şi din relatările profesorului lor Ion Filibiliu 
(prieten al nefericitului poet) despre poviîrnirea lui 
din urmă, perioadă denumită de G. Călinescu „agonie 
morală“. 

În fața insistențelor din familie, Eminescu acceptă 
ca „societatea“ bucureşteană să-i poarte numele. Ha- 
rieta se gîndea la un folos bănesc, presupunînd că junii 
„eminescieni“ din celălalt capăt de ţară vor organiza 
cotizări printre cunoscuți, lucru ce nu-l cîştiga pe poet, 
oricît de stingherit se simțea. Şi cînd necunoscuţii 
adolescenți — printr-altă intervenire — îi cerură tele- 
grafic și o fotografie pentru sediul societăţii „Eminescu“, 
apolinicul învins le împlini și această dorință, mai ales 

că şi Cornelia Emilian îi repetase cereri pentru o foto- 
grafie. Poetul poză în Botoşani lui Jean Bielig, între 10 
şi 20 noiembrie 1887, comandînd trei fotografii: una 
pentru liceenii din București conduşi de seceleanul 
Ion Moţoc, a doua ca s-o trimită Corneliei Emilian, cu 
specificarea epistolară autografă din noiembrie 1887 : 
„Astăzi simţindu-mă bine, Vă satisfac dorința de a 
Vă trimite fotografia cerută de mult timp“ (acest 
portret — cabinet ilustrează al doilea hors-texte din 
volumul Henrietei şi Mihai Eminescu, Scrisori către 
Cornelia Emilian și fiica sa Cornelia, „Colecţia Şaraga“, 
Iași), iar a treia a păstrat-o pentru sine, distribuire 
despre care specifică Harieta la 20 noiembrie 1887: 
„Fotografia lui Mihai a reuşit bine. Trei m-au costat 
cincisprezece franci, una lui Moţoc, care a cerut-o 
telegrafic, una matale şi una pentru noi“, ce va fi 
dăruită de Crăciun verilor Mavrodin din Botoşani. 

În 1959, fiul unuia dintre liceenii de-acum nouăzeci 
de ani a vîndut Bibliotecii Academiei R.S.R. cele două 
răspunsuri autografe : 


I 
Botoşani, 30 sept. 1887 


Domnul meu, 


Aprobînd intențiunea D. V. onoratoare de a pune unei 
societăţi tinere numele meu, Vă doresc succes în în- 
treprinderea D. V. şi rămîn al D. V. 

devotat 
M. Eminescu 


II 


Botoşani 2 Noiemvrie 1887 


Domnii mei, 

În urma cererii DVoastre de la 27 Octombrie a.c., 
am onoarea a Vă trimite fotografia cerută, mulţțumin- 
du-Vă tot odată pentru dorințele ce însoțesc scrisoarea 
DVoastre. 


304 


Primiţi Vă rog, Domnii mei, asigurarea deosebitei 
mele considerațiuni. 


M. Eminescu 


Domniilor Sale 
Domnilor membri ai societăţii „Eminescu“ 


Strada Plantelor no. 12 
Bucureşti 


Scrisorile impresionează prin esența lapidară a re- 
dactării și prin perfectul duct grafic. Semnătura poetu- 
lui este compusă cu eleganţă, încheindu-se prin nod 
grațios. Poetul avea să închidă ochii peste mai puţin 
de doi ani în sanatoriul doctorului Al. Şuţu, care se 
găsea pe str. Plantelor, peste drum de sediul efemerei 
societăți „Eminescu“, a cărei clădire s-a demolat, pe 
locu-i înălțîndu-se astăzi falnicul bloc de pe str. Plante- 
lor nr. 8. 

Din subscripţiile pe Listele Corneliei Emilian, la 5 de- 
cembrie 1887, Eminescu şi Harieta primeau 400 lei. 
Sumele trimise de cîntăreţul I. D. Ionescu, reţeta de 
pe două concerte la Constanţa, fuseseră dosite de 
funcționarii prefecturii. Fani Tardini, aflind despre re- 
cidiva lui Eminescu, grăbi cu trupa ei către Botoșani, 
unde, cum anunța Curierul român din 8 decembrie 1887, 
„s-au hotărît a consacra seara de marţea viitoare unei 
reprezentațiuni în beneficiul suferindului poet“. Spec- 
tacolul, la care Eminescu n-a asistat, avu loc la 15 decem- 
brie şi peste două zile poetul semna adeverinţa : „Am 
primit prin Dnii Alexandru Vlădicescu și I. Bădescu 
suma de şase sute patruzeci și şase franci, dintre cari 246 
în numerar și patru sute în chitanța Casei de economie 
și împrumut din Botoșani, ca produs al reprezentaţiunii 
de marţi 15 decembrie dată de trupa dramatică a 
Doamnei Fany Vlădicescu pentru folosul meu“. 

În Rime la un amic, trimisă lui Hasdeu, Veronica 
întreba pentru Eminescu amintirile ce se veștejiseră : 


Unde-ţi este-nțelepciunea ce-o aveai în alte vremuri! 
S-au schimbat în juru-ţi toate și tu ţi-ai schimbat 
părerea. 

Cînd îți zic să fii cuminte, de ce plingi și de ce 

tremuri ? 
Nu ştii tu că, de cînd lumea, dragostea e o poveste? 
Nu-ţi mai frămînta gândirea cu nimicurile-aceste !... 


Încă de la 8 februarie 1888, Harieta comunică la Iaşi 
binefăcătoarei Cornelia Șt. Emilian că pe fratele său 
„Doamna Micle-l cheamă la Bucureşti în fiecare 
scrisoare“, 

Sfătuit de amicii Miron Pompiliu şi Ioniță Scipione 
Bădescu, căci din partea Harietei, instigată de Cornelia 
Emilian, ce-o ura pe „berechetă“, nu se presupune 
atare iniţiativă, Eminescu a scris Veronicăi, rugînd-o să 
vină la Botoşani. Cum Eminescu i se plinsese „cu 
multă părere de rău“ că fusese uitat de cei lîngă care 
scrisese şi pentru care muncise din greu și care, în 
nenorocirea prin care trecea, nu-i mai expediau Con- 
vorbirile literare, poeta, revenită în Bucureşti, ruga, 
la 17 aprilie 1888, pe lacob Negruzzi să trimită revista 
celui care îi dăduse glorie de neîntrecut : „Fiind zilele 
trecute în Botoşani, am văzut și pe Eminescu, care mi-a 
spus cu multă părere de rău că nu primeşte Convorbirile. 

Vă rog fiţi bun şi dispuneţi să i se trimită“, 


O răpire dramatică 


În aprilie 1888, îngrijorată, Veronica a călătorit de 
două ori la Botoşani trăgînd la fiica ei, pe str. Sf. Voie- 
vozi nr. 193, stăruind pe lîngă Eminescu s-o urmeze 
„pînă l-o luat“, în speranța că în capitală îi va afla 
tratament superior. 

Harieta, îndușmănită asupra poetei, scrie Emiliencei 
la 15/27 aprilie : „Doamna Micle, care a venit şi, pînă 
n-o pus mîna pe el, nu s-o lăsat. Toată ziua nu-l părăsea 
şi cine ştie ce planuri și-o mai făcut dumneaei“. Peste 
cinci zile reluă știrea cu amănunte noi: „În fel de 
moduri a venit şi tot hai, şi hai, Mihai, iar la toamnă 
ne vom muta la Bucureşti. Pînă nu s-o dus, nu l-o lăsat“, 

Deşi Eminescu a acordat înţelegere inițiativei Vero- 
nicăi Micle de a-l aduce la Bucureşti, cum se confirmă 

chiar în epistola Harietei: „El o crede şi plinge“, 
sufletul lui intra într-alte zbateri la gîndul că va părăsi 
casa surorii. În conştiinţa asistenţei exclusiviste pentru 
Mihai şi, pe deasupra, persecutată de incertitudini bă- 
neşti, Harieta suspecta pe poetă că „va stinge armonia 
şi recunoştinţa ce el mi-o datorește“. Într-altă epistolă 
din 20 aprilie, cu denigrări la adresa Bălăucăi, mezina 
prezintă real situația în care Veronica se alătura lui 
Eminescu. La rîndu-i, poetul îi declara iubire într-o 
mişcătoare solidaritate de nefericiți ce-și menesc sal- 
varea. Ocolind cît putea durităţile Harietei, Veronica 
îi şoptea prietenului abătut : „Viu la voi fără veste, 
căci sora ta e capabilă să nu mă primească“. 

Harieta recunoaște seducția Veronicăi de-atunci şi 
reversul iubirii puternice a lui Eminescu, ceea ce în- 
semna, după mohoriîtele zile din Botoşani, curcubeu 
speranțelor lui : „El o iubeşte cu fidelitate, pentru că ea 
a știut cum să înrădăcineze dragostea în inima lui“. 

Veronica nu fusese de acord ca, pe lîngă scrisorile 
îndatoritoare adresate familiei Ștefan Emilian, Emi- 
nescu să dedice „în semn de recunoștință“ o poezie 
Corneluţei Emilian — fiica (e vorba de poezia Re- 
cunoștință) și-l dojenea : „, o facere de bine pînă la tine, 
Mihai, n-a fost poetizată“. Stihuirea în speţă, anunţată 
că o „va da scrisă de Mihai cu creionul“, era o dedicație 
mai veche către Veronica, reconstituită parțial din 
memorie de Eminescu pe o foaie de hîrtie liliachie, 
îndoită. 

Bănuind că Bălăuca îl împiedică să corespondeze şi să 
revină la Botoșani („eu am presupus că Domnia ei nu 
i-o dat scrisorile, care poate l-ar fi înduplecat să se în- 
toarcă la Botoșani“), de altă parte foarte impacientată că 
Eminescu nu-i trimisese veşti de cînd plecase în capitală, 
Harieta se informă la Iași — de presupus că prin inter- 
mediul lui Miron Pompiliu — asupra domiciliului poetei, 
se urcă în tren, făcu drumul la București şi acolo, împli- 
nind, ca să folosim propria-i expresie, „multe închină- 
ciuni adoratei lui pînă mi-a permis să-l văd“, se orientă 
spre etajul III al clădirii „Mercuş“ din Piaţa Teatrului 
Naţional. Acolo Eminescu închiriase o cameră modestă 
„într-o cotitură întunecoasă din fundătura unui cori- 

dor“, la domnul Herman Weinberger, căruia tînărul Ni- 
colae Nicolae Petrașcu îi achita lunar chiria. 

Infirma voiajoare informa pe Cornelia Emilian că „Mi- 
hai e bine“, că stăruise pe lîngă frate să se pozeze la 
Bucureşti și încheia în stil maliţios, despărţindu-se de fo- 
tografia luciferiană a lui Eminescu : „Vă trimit şi foto- 
grafia lui Mihai cînd era în etate de 19 ani; seamănă 
cu mine, cu deosebire că el pe atunci era mai tînăr decit 
sînt eu astăzi, judecă, scumpă mamă, la ce etate îl tur- 
menta Miclea, că el pentru hatîrul ei s-a fotografiat“, 
ceea ce faptic nu este adevărat. 

La începutul lui noiembrie 1888 Veronica revenea la 
Botoşani cu delegaţie să încaseze pensia promisă lui 
Eminescu de judeţ: „Dnu Eminescu a dat chitanță 
Doamnei Miclea, care de trei săptămîni e aici în oraș și 
stăruie în fiecare zi să-i dăm pensia. Chitanţa este în 
toată regula, numai legea nu permite a slobozi banii nu- 
mai pe chitanţă, ci trebuie să fie o petiție din partea lui 
Eminescu către consiliul judeţean.“ Harieta rămînea la 
impresia că poeta „are gust să fie Doamna Eminescu“. 

Adevărat rămîne că, folosind licitările dintre cele două 
femei pentru Eminescu, primarul botoșănean încurca 
iţele, întîrzia achitarea ajutorului aşteptat și amăgea pe 
Harieta că, ducîndu-se la București, va lua de la Emi- 
nescu „o petiție și chitanță“, specificîndu-i că „mai de- 
grabă te vom prefera pe Dumneata să-ți dăm banii, 
decît pe Doamna Miclea“. Ajunsă la Botoşani, Veronica 
găzdui la fiica ei Virginia, profesoară suplinitoare de ma- 
tematici şi fizico-chimice la Gimnaziul externat de fete, 
atunci întemeiat de Spiru Haret. La 26 noiembrie 1888, 
Curierul român din Botoşani insera știrea că „distinsa 
poetă Dna Veronica Micle se află de mai multe zile-n 
Botoșani“. 

La 7 decembrie 1888, Veronica Micle, temporar „domi- 
ciliată în Botoşani, desp. II“, petiționa pentru eliberarea 
unui pașaport „pe 11 luni pentru voiaj în străinătate“, 
ceea ce obținu (pașaportul nr. 265/1888). Îl solicitase gîn- 
dind că va putea conduce pe Eminescu la tratament peste 
hotare. În acelaşi decembrie 1888, ea se interesă de 
soarta lui Miron Pompiliu, și el în tratament la Harieta, 
„ticăloșit“ cu aceeași infectare. Poeta îl vizita, spre neca- 
zul surorii lui Eminescu, care presupunea slăbiciunea Ve- 

ronicăi pentru ambii „pacienţi“. Așteptînd întoarcerea 
primarului din capitală, ca să încaseze ajutorul ea își 
prelungea fără voie șederea în Botoșani. Din revista 
Fîntina Blanduziei, pe care o primea sub banderolă de 
ia București, Veronica transmitea cu regularitate Ha- 
rietei numerele apărute şi scrisorile cîte-i adresa Emi- 
nescu, fapt care trezea invidie : „„Bălăuca îmi trimite să 
citesc în fiecare zi scrisoarea lui, cum îi scrie numai ei 
şi de mine nici pomenește“. 

Veronica şi fetele lichidară casa lor din Iași, str. Butu 
nr. 14, vînzînd-o pe 8 500 lei, prin mijlocirea avocatului 
N. Gh. Nanu, la 4 ianuarie 1889, şi se mutară în capitală 
pe str. Soarelui (azi Theodor Aman) nr. 11 bis, lingă 
biserica Manea Brutaru, peste drum de casele Momo- 
loaei, mătuşa lui Caragiale, după ce schimbaseră o lo- 
cuinţă pe str. Dreaptă nr. 5. 

În şedinţa Camerei din 2 martie 1888, trecîndu-se la 
ordinea de zi, Iacob Negruzzi se urcă la tribună și de- 
puse „din partea unui foarte mare număr de cetăţeni 
din toate părţile ţării“ o petiție prin care se cerea acor- 
darea unei pensii viagere lui Mihai Eminescu, propunînd 
un proiect de lege în acest sens și solicitînd urgentarea 
trecerii prin secţiuni : 

„Vă rog, Domnilor deputați, să vă uniţi cu mine şi să 
cerem ca de urgenţă să se dea o soluţiune favorabilă 
acestei petițiuni, şi suni gata a depune chiar un proiect 
de lege în privința aceasta. Fac apel la toţi domnii de- 
putaţi pentrucă în această cestiune nu poate să fie vorba 
nici de maioritate, nici de minoritate. Și în rîndurile 
Dumneavoastră văd autori cu talent aici, poeţi ca Domnii 
Pruncu şi Neniţescu, văd scriitori însemnați ca Domnii 
Gane și Xenopol, la Dumnealor mă adresez ca să vie în 
ajutorul meu, fac apel la banca ministerială, căci am 
onoare să număr pe dînsa doi colegi ai mei, membri ai 
Academiei Române, pe Domnii Sturdza și Aurelian, fac 
apel la D. Chițu, membru al Academiei, care ne presi- 
dează astăzi și la însuşi Domnul preşedinte al Academiei, 
pe care avem fericirea și onoarea de a-l vedea în mij- 
locul nostru, la Domnul M. Kogălniceanu, ca să bine- 
voiască a se uni cu mine, ca chiar simbăta viitoare dacă 
este cu putință să ne ocupăm de aceasta cestiune. Merg 
şi mai departe şi fac apel la toți membrii tineri din 

această Cameră, de la cei cu ideile cele mai înaintate, 
D.V. Morţun, întîiul socialist intrînd în reprezentațiunea 
ţării, pînă la acel deputat care în discursurile sale a emis 
ideile cele mai reacționare de un cuart de secol înoace, 
la D. Vasile Lascăr (aplause din partea opozițiunei) pen- 
tru ca cu toţii să ne unim și să venim cît mai curînd în 
ajutorul lui Eminescu, care nu este nici al maiorităţei, 
nici al minorităţei, ci este al tuturor românilor“. 

Din balconul presei se auziră aplauzele lui Alexan- 
dru Davila, atunci redactor la Epoca. Chestorii Camerei 
se gîndiră să-l evacueze din incintă, dar Mihail Kogălni- 
ceanu se aplecă la urechea prezidentului sfătuindu-l să 
nu avizeze așa măsură. 

Cerînd cuvîntul, Ion C. Brătianu, președintele Consi 
liului de Miniștri şi ministru de război, replică lui Iacob 
Negruzzi „ocasiunea de a lovi în adversarii săi politici“ și 
luă făţiş apărarea politicaştrilor botoșăneni. 

Mihail Kogălniceanu se înscrise imediat la cuvînt, dînd 
riposta bunului simţ, a patriotismului, a colegialității de 
litere și a înţelegerii superioare pentru măiestria clasi- 
cului poet, ca și pentru proiecția moștenirii sale lirice în 
istoria culturii : „Voi vorbi deci ca om care pururea 
mi-am iubit ţara mea și națiunea mea. Prin urmare, gă- 
sindu-mă acum în mijlocul representanțiunei naţionale, 
nu cred că va fi unul aci în Cameră care să rămînă surd 
şi nepăsător la suferințele acestui mare poet al ţărei. 
De aceea fac apel la D-voastră să votăm cu toţi acest 
ajutor. 

Mijloacele ce se acordă pentru susţinerea unui talent 
care, dacă va fi căutat, se va putea vindeca, nu va fi o 
pagubă pentru România“. 

Petre Grădişteanu, propunînd votarea urgentă, ea a 
fost primită cu majoritate. Proiectul de lege trecu prin 
secţii și, în ciuda urgentării cerute, abia peste o lună, la 
2 aprilie 1888, fu adus în dezbatere tot de către Iacob 
Negruzzi, care raportă Camerei că, apreciindu-se „în- 
semnatele merite ale lui Eminescu pentru literatură şi 
în special pentru poezia română ; văzînd apoi că Emi- 
nescu este atins de o boală chronică foarte grea şi crudă 
care-l pune în imposibilitate absolută de a-și cîştiga 
mijloace de existenţă și, în sfîrșit, luînd cunoștință de 
sărăcia desăvîrșită în care se află poetul, așa încît este 

silit să trăiască din liberalităţile publicului generos, a 
crezut că este bine ca Statul să-i vie în ajutor cu o pen- 
siune viageră“. 

Comitetul delegaților în unanimitate îl însărcinase să 


prezenteze Camerei următorul 


PROIECT DE LEGE 


Art. unic. Se acordă d-lui Mihail Eminescu o pensiune 
viageră de 250 lei pe lună, care se va răspunde din casa 
Statului. 

I.C. Negruzzi 


Punîndu-se la vot proiectul de lege, din totalul de 62 
votanţi, 57 votară pentru, iar 5 contra. 

Vicepreşedintele declară adoptarea proiectului. Nu în- 
semna, însă, că problema pensiei lui Eminescu se limpe- 
zise. Proiectul trecu prin votul celuilalt corp legiuitor 
peste mai bine de șase luni, perioadă în care liberalii 
pierdură puterea în favoarea guvernului junimist prezi- 
dat de 'Thodiriţă Rosetti. În ședința Senatului din 23 
noiembrie 1888, scriitorul Nicolae Gane, citind raportul 
său, încheia : „Sînt deci fericit, Dlor Senatori, de a fi 
astăzi la tribună interpretul simțămîntului unanim al 
Dvoastră, care ştiţi a aprecia înalta valoare literară a lui 
Mihail Eminescu și a aduce măcar o slabă ușurare cru- 
delor sale suferinţi“. 

Procedîndu-se la votare, proiectul de lege pentru pen- 
sia de 250 lei obţinu unanimitatea celor 65 de parlamen- 
tari, după care generalul Ion Emanoil Florescu, 
preşedintele Senatului, îl declară însușit. 

Zădărnicie şi fraze ! Pentru a deveni operativ, proiec- 
tul de lege însușit de camere urma să primească sancţio- 
narea regală. Mai trecură, din vina acelorași factori 
politici, încă două luni și jumătate, pînă cînd la 12 fe- 
bruarie 1889, Carol I iscăli decretul aferent. Cu cîteva 
zile înainte, însă, Eminescu se prăbușise pentru a treia 
şi ultima oară. 

Gh. Panu povestește cum, într-o dimineaţă din iarna 
1888, a întîlnit pe Veronica Micle, ieşind înlăcrimată de 
la Eminescu, plîngîndu-se deprimată că prietenul ei este 
pierdut. 

Ion Livescu relatează cum într-o seară din aspra iarnă 
1888 către 1889 vizită pe poet în aceeași odaie cu 
zidurile afumate, lipsită de sobă, cu scînduri rărite pe 
jos, „la fiecare pas cu găuri largi ce semănau a gropi mai 
mult“. Pe mescioară : ziare, cărți, broșuri şi manuscrise 
aforistice. Zărind o carte deschisă la căpătiiul patului 
lui Eminescu, el îl lămuri : 

„ — E de Veronica ! Cartea ei e vecinic nouă pentru 
mine...“, adăugînd stingherit şi cu amărăciune în glas : 
„Ce versuri frumoase întîlnești în cărticica asta. Citeş- 
te-le, citeşte-le și-o să vezi cîtă dreptate am !“ 

Din scrisul unui contemporan desprindem comentariul 
că în omenia cu care Veronica l-a îngrijit pe Eminescu 
după criza din 1883 şi pînă la sfîrşit, ea întrupa dăruire 
în marile încercări ale destinului poetului. 

Eminescu în ultimul popas bucureștean nu și-a dobîn- 
dit nici însănătoşire și nici n-a putut să-și cîştige 
existenţa. 

La 3 februarie 1889 Eminescu, lovit de-a doua recidivă 
şi claustrat la spitalul Mărcuța, peste o lună fu pe 
punctul să fie aruncat în drum de către eforii Spitalelor 
Civile, care notificau Parchetului de Bucureşti că nu-l 
mai pot ţine „pentru motivul că Ospiciul nu poate hrăni 
decit pe bolnavii a căror întreţinere e plătită de Pri- 
măria Capitalei“, 

În această circumstanţă, organele procuratoriale cerură 
avizul psihiatrilor, făcînd în același timp intervenţii pe 
lîngă Tribunalul Ilfov pentru numirea unei curatele care 
să încaseze pensia lui Eminescu și s-o depună sanato- 
riului „Caritatea“ din Bucureşti, unde „bolnavul veșnic 
distrat“ — cum îl caracterizează foaia medicală — fu- 
sese transferat. Formalităţile întirziară și aici ! 

Din cînd în cînd, în cea de-a treia detenţie, la sana- 
toriul dr. Alex. Şuţu, unde între timp fusese internat, 
Eminescu versifica frînturi de poeme și scanda latinește, 
pentru ca dintr-odată, cutremurător pentru cei din jur, 
să alunece în „găunatic și lugubru“ delir. 

Prietenii din Iaşi, care, din puţinul buzunarului, îl 
ajutau, se interesau de avatarurile poetului, cereau știri, 
insistau în speranţe. De la cine altcineva decît de la 
Veronica Micle puteau să aştepte relaţii despre zilele 
din urmă ale lui Eminescu ? 

Pavilionul doctorului Alex. Şuţu din str. Plantelor nr. 1, în 
care Eminescu a fost internat în două rînduri 

Ea, care asistase neputincioasă alterarea personalităţii 
lui Eminescu în ultimul an, le răspundea la 10 aprilie 
1889 : „Mulţumindu-vă pentru graba ce aţi pus a-mi 
răspunde, vă rog să iertați întîrzierea scrisorii mele pro- 
venită din cauza unei mici indispoziții. Regret că 
nu vă pot [da] alte detalii despre starea lui Eminescu 
decât cele pe care le găsesc și eu prin jurnale, şi aceasta 
din cauză că nu ştiu unde se află internat, la Mărcuţa 
sau la Suţu. Îndată însă ce voi afla precis unde se află, 
voi căuta să-l văz, deşi, drept să vă spun, îmi este destul 
de dureros a mă duce să-l văd într-o casă de sănătate. 
Lumea m-au acuzat de lipsă de simţire şi de umanitate 
față de Eminescu. Sînt lucruri mai presus de puterile 
cuiva. Vă mărturisesc sincer, nu pot să-l văd lipsit de 
minte, eu care am cunoscut pe Eminescu în cea mai 
splendidă epocă a vieții sale intelectuale“. Veronica își 
încheia epistola cu mărturia iubirii ei de plenitudine și 
apoteozare a lui Eminescu, prin de neuitat cuvintele : 
„Și aşa sînt fără nici o lege şi fără nici un Dumnezeu — 
să-mi rămîe cel puțin acel al poeziei, care pentru mine 
s-a fost întrupat în ființa lui Eminescu“. 

În începutul zilei de 16 iunie 1889, puțin timp după ce 
pendula sanatoriului „Caritatea“ își pierdu bătăile orei 
3 şi zorii răsăreau la fereastra rezervei lui, Eminescu, 
rupt din chinul ultimilor şase ani, închidea ochii pentru 
deapururi. Nimeni n-a fost lîngă el în acea clipită în- 
scrisă în istorie. Nimeni nu i-a închis pleoapele, cum 
nimeni nu şi-a lipit fruntea de mîna cu care rapsodul 
primordial al poeziei românești scrisese Floarea albastră, 
Scrisorile şi alegoria astrului îndrăgostit. 

Se petrecea pe albăstrimi Luceafărul de dimineaţă cînd 
sfîrşitul existenței lui Eminescu împlinea acordul de 
soartă din Despărţire : 


Cu faţa spre părete mă lasă prin străini, 
Să-ngheţe sub ploape a ochilor lumini... 


Pe zidul către stradă al locuinţei lui Al. Șuţu, singur 
rest din complexul lui sanatorial în care în două rînduri 
dăduse asistență lui Eminescu, o placă de marmură 
amintește astăzi : „În acest loc s-a aflat sanatoriul «Cari- 

ULTIME INFORMAȚIUNI 


Anunţăm cititorilor noştrii, una din 
veștile cele mat triste și durerdse. 
` Eminescu nu mal este! 

Adi diminéjă la orele 4, menoroci- 
tul poet în urma unor lungi suferințe 
șa dat ultima suflare, în casa de să- 
nătate a d-luă dr. Șuţu. 

Poesia românescă, prin încetarea 
din viață a lui Eminescu, a încercat 
una din perderile cele mal diânci: 

|| simţite. | 


Casetă de ziar anunţînd încetarea din viață a lui Eminescu 


tatea», unde a încetat din viaţă, la 16 iunie 1889, marele 
poet român Mihai Eminescu“. 

Redactorul unei foi săptămînale din Transilvania rela- 
tează din Bucureşti că în ziua prohodirii lui Eminescu 
la „Sf. Gheorghe“ de la începutul bulevardului Colţei 
(azi Piaţa Sf. Gheorghe) o doamnă din Moldova a așezat 
pe pieptul poetului o cunună de „Nu-mă-uita“. „Doamna 
din Moldova“ nu poate îi altcineva decît Veronica Micle, 
care cîntase cu ardoare miozotisul şi care la această dată 
locuia în București. Sîmbătă 17 iunie sicriul lui Emi- 
nescu călători într-un dric cu doi cai pe ultimu-i drum 
bucureştean, urmat pe jos de M. Kogălniceanu, Lascăr 
Catargi, Titu Maiorescu, Theodoriţă Rosetti, Grigore 
Ventura, de Traian Demetrescu, ziariști, sute de elevi şi 
studenţi, şi fu înhumat către seară la cimitirul Bellu 
(parcela 9), plantîndu-se la căpătîiul mormîntului un tei. 
Presa vremii informează că, „de departe“, „o doamnă în 
cupeu“ însoțea tristul cortegiu. Veronica ? Harieta ? 

Mormintul poetului la Cimitirul „Şerban-Vodă“ (Bellu) din 
Bucureşti 

Grafică în tuş reprezentînd cortegiul funerar al înmormîntării 
lui Eminescu oprit în fața Universităţii din București, urmat pe 
ultimul drum de către T. Maiorescu, M. Kogălniceanu, Th. Ro- 
setti, Lascăr Catargiu, Gr. Ventura, Traian Demetrescu şi alții 


Contruntată cu destinul tragic al lui Eminescu și cu 
belșugul de frumuseți ce scrisese pentru dragoste, pen- 
tru toţi iubiții, pentru ea, Veronica păstra în minte în 
acel înserat ploios din calea străbătută între Sf. Gheor- 
ghe, bulevardul Colţii, Universitate, Calea Victoriei, str. 
Franceză (azi str. 30 Decembrie), str. 11 Iunie, şi dealul 
Şerban Vodă, pe care-l urcase îndoliată, stihurile : 


Și cînd se va întoarce pămîntul în pământ, 

Au cine o să ştie de unde-s, cine şînt ? 

Cîntări tînguitoare prin zidurile reci 

Cerși-vor pentru mine repaosul de veci ; 

Ci eu aş vrea ca unul, venind de mine-aproape, 
Să-mi spuie al tău nume pe-nchisele-mi plooape ! 


După trei zile, poeta aducea la cunoștința discipolei ei, 
Smarei Gîrbea, moartea lui Eminescu și știrea că poezia 
Ce n-ar da un mort din groapă..., apărută la două zile 
după funeralii, fusese redactată în dimineaţa de 16 iunie, 
fără ca ea să fi aflat că Eminescu închisese ochii cu cî- 
teva ore mai devreme la Sanatoriul Şuţu : „Trebuie să-ţi 

Bustul lui Eminescu, de Oscar Han, în ansamblul propileic de 
la „marginea mării“, la Constanţa 


anunţ cu toată părerea de rău moartea și chiar îngropă- 
ciunea lui Eminescu. 

Prin o fatală coincidență, tocmai în ziua cînd e. mu- 
rise, eu fără să știu, am scris versuri pe tema «Ce n-ar 
da un mort din groapă» și pe care le-am publicat în 
România ; gîndeşte-te, de un an de zile n-am făcut un 
vers cît de infim şi în ziua aceea m-au cuprins un fel de 
friguri şi în 20 de minute a fost făcută. După părerea 
multora este frumoasă ; am să ţi-o trimit şi ţie“. 

După înmormiîntare, Veronica șezu în Bucure;ii încă 
două săptămîni, după care, luînd trenul spre Pascani, 
porni către Tiîrgu-Neamţ, Humulești, Văratec. unde an 
de an obișnuise să se odihnească în lunile de vară şi 
unde se sinucide în noaptea de 3 august. 

La 14 octombrie, acelaşi an, închidea ochii după un 
atac de hemoptizie Harieta, atît de săracă, încît dacă nu 
s-ar fi găsit un lucrător de mobilă, care să-i încropească 
din resturi un sicriaș şi un birjar milos, care să-i care 
rămășițele la cimitirul botoșănean din Deal, trupui ei ar 
fi fost aruncat în groapa comună. 

Iar la Iași, în noaptea trecerii anului 1889 în 1890, în 
larma recitativelor strămoşeşti de plugușoare, de bice, 
clopote şi buhaie, sfîrşea Ioan Creangă, prietenul cu care 
Eminescu colindă astăzi și va peregrina în infinit, tra- 
vestiți pentru harurile lor scriitoriceşti în limbile pămîn- 
tului, meridianele şi paralelele literarurilor, mîngîind su- 
fletele şi prelungind tinereţea fără bătrîneţe a lumii. 

Cartea de față, 

scrisă pe temeiul 

a foarte multe materiale documentare 
descoperite de autor, 

este invitație, 

ghid spiritual, 

însoțitoare pe urmele paşilor lui Eminescu, 
muzeu al larilor neaoși, 

al iubirii lui de patrie, 

depozit orfic al amintirii, 
ceremonialelor, 

recunoştinței 

şi contemplării unui creator nepereche 


Editura Sport-Turism 


Lei 8,75 


